
FILOZOFIJA 


»PANORAMA« 
ZAGREB, 1965. 


OD IZDAVAČA UZ DRUGO IZDANJE 


Drugo izdanje »Školskog leksikona« razlikuje se od 
prvog osim po grafičko-likovnoj opremi i opsegu, 
također po mnogim svojim sadržajnim karakteristi- 
kama. Znatno veći broj autora i recenzenata pokušao 
je, na osnovu vlastitih kritičkih zapažanja kao i suge- 
stija i prijedloga određenog broja drugih stručnjaka 
(npr. pismo Saveznog zavoda za ispitivanje školstva) 
izmijeniti i nadopuniti prvih dvanaest leksikona i ispra- 
viti neke propuste i greške što su se potkrale u prvom 
izdanju. 

Autori ovih knjiga svjesni su ne samo objektivnih 
teškoća, koje su izvanredno velike u takvoj vrsti posla, 
već i svojih subjektivnih mogućnosti pa stoga ne 
smatraju da je napor koji su uložili uvijek nužno 
urodio najboljim i najpozitivnijim rezultatima. Uza 
svu koncentraciju pažnje, savjest naučnih radnika i 
stručnu rigoroznost koja se može uložiti u takav rad, 
leksikoni ove vrste nikad, ni kod naroda koji imaju 
veliku tradiciju na tom području, ne mogu biti pot- 
Puno bez grešaka. I u njima će se nesumnjivo naći 
nedovoljno preciznih objašnjenja i propuštenih poj- 
mova. pa i zapostavljanje pojedinih područja. 

Smatrali smo, međutim, da ti leksikoni mogu ipak 
mnogo pomoći učeniku i našem čovjeku koji želi biti 
upućen u temeljne, ključne pojmove raznih znanstve- 
nih područja, jer mu omogućuje relativno lako, brzo 
i jednostavno snalaženje u obimnoj materiji osnovnog 
obrazovanja. Kao tumači pojmova. ovi leksikoni mogu 
na određen način, kao pomoćna odnosno dopunska 
sredstva u nastavi, poslužiti upravo svojim specifičnim. 


leksikografskim načinom informiranja. Takav leksiko- 
grafski oblik upućivanja u pojedina područja prijeko 
je potreban suvremenom čovjeku u vijeku ubrzanog 
napretka svih posebnih znanosti, u epohi ekonomskih, 
društvenih i političkih promjena, znači i svakodnevnog 
pojavljivanja novih pojmova. No ovi leksikoni imaju 
skromnu namjeru da pruže samo prva uputstva, da 
budu sintetički pisani vodiči kroz pojedina područja, 
da ukažu na najbitnije karakteristike određenog pojma, 
a nikako da zamijene studiozan rad nastavnika na 
produbljivanju i usavršavanju znanja iz određenih 
predmeta. Oni nisu niti mogu biti zamjena udžbe- 
nicima koji sistematski i postupno uvođe učenika u 
pojedine predmete, tumačeći građu bilo kronološkim 
redom, bilo od jednostavnijih do složenijih, teže shvat- 
ljivih pojmova. Iz njih učenik ne može učiti, ali mu 
oni mogu pružiti dragocjenu pomoć pri učenju, 
kad naiđe na nejasan termin, kad traži sažetu defini- 
ciju nekog pojma, kad mu je potreban određeni poda- 
tak, činjenica, godina, formula, broj stanovnika, kad ne 
zna kojem razdoblju pripada neka pojava ili umjet- 
nički pravac, u koje vrijeme i unutar kojih idejnih 
strujanja da smjesti određenu književnu, socijalnu ili 
filozofsku koncepciju, koje su joj glavne karakteristike 
i predstavnici itd. Premda rađeni uglavnom na osnovu 
plana i programa naših općeobrazovnih škola, oni su 
kadikad morali i odstupiti od tih koncepata, jer tumače 
i moraju tumačiti i one termine koji se posebno ne 
obrađuju u školskoj nastavi. 


U nizu objektivnih teškoća autora ovih leksikona, 
treba prije svega istaknuti neujednačenu terminologiju 
za pojedina područja. Ne treba zaboraviti, bez obzira 
na to što je opseg leksikona povećan u usporedbi sa 
prvim izdanjem, da se mnogim autorima pojavio go- 
tovo nerješiv problem relativno vrlo skučenog prostora, 
što se posebno ispoljilo kod onih predmeta koji se više 
godina uče u školama. 


Predgovor autora 


Zbog proširene koncepcije čitavog »Školskog leksikona«, drugo 
izdanje »Filozofije« popunjeno je nizom termina (dodano je 
otprilike polovinu novih pojmova), a neke su natuknice iz prvog 
izdanja znatnije promijenjene. To, međutim, ipak ne znači da 
su u mnogome ublažene teškoće s kojima se autor morao neiz- 
bježno susresti u sastavljanju ove vrsti priručnika. Uz druge 
probleme koje je trebalo rješavati (populariziranje i pojednostav- 
njivanje kompleksnih filozofskih kategorija, što potpunija infor- 
mativnost, ali i izbjegavanje neutralne »objektivnosti« na rela- 
tivno skučenom prostoru, nemogućnost preciznog fiksiranja poj- 
mova kojih se značenje stalno mijenja u toku historije filozofije 
itd.), htio bih ovdje posebno istaknuti jedan, koji se u svoj oštrini 
postavlja upravo u obradi cjelokupne filozofske grade. Stvara- 
lačka marksistička filozofija bitno je i radikalno suprotstavljena 
svakoj onoj u sebi zatvorenoj filozofskoj sistematici koja filo- 
zofske probleme tumači kao da su jednom za svagda riješeni. 
Upravo ta njena antidogmatska upravljenost i otvorenost, njeno 
stalno kritičko preispitivanje ne samo filozofske baštine već | 
nekih vlastitih teza sprečava da se u relativno kratkim člancima 
sigurno, pozitivno, apodiktički, dakle u biti neproblematski valo- 
rizira i odredi smisao i domet tradicionalnih | suvremenih filozof. 
skih pitanja. Međutim, sama namjena ovog leksikona, koji je 
prije svega upućen đacima | uopće ljudima bez veće filozofske 
naobrazbe što traže prvu sigurnu Informaciju, zahtijeva da defi. 
nicije budu što preciznije, problemi na neki način do konca 
»objašnjeni«, stavovi što »jasniji«, sa što manje pitanja koja 
ostaju otvorena pred čitaocem | sa što više »rješenja« koja daie 
autor. U toj nesretnoj disproporciji između pedagoško-poučne na- 
mjene leksikona i njegove temeljne filozofske orijentacije, nasto- 
jao sam iznaći određenu, što povoljniju mjeru, ali je to, dakako, 


često bilo vezano uz gotovo nerazrješive probleme. Kako bih ih 
donekle umanjio I kako bi temeljna pozicija došla češće do 
izražaja, ni ovaj put nisam iskazao kao posebne natuknice vlastita 
imena pojedinih filozofa, već sam obradio samo neke osnovne 
filozofske pojmove. U kazalu na kraju knjige naći će čitalac sva 
mjesta gdje se spominju pojedini filozofi uz naznaku godina nji- 
hova rođenja | smrti. 

Članke Indijska filozofija | Kineska filozofija prenio sam 
(uz neznatna skraćenja) iz | izdanja kako ih je napisao prof. 
dr Čedomil Veljačić. Pojedine pojmove (relativno mali broj) 
obradio sam na osnovu nekih članaka koje sam pisao za Enci- 
klopediju leksikografskog zavoda kao i (nekoliko manjih natuk- 
nica) za Filozofski rječnik Matice hrvatske. 


PROF. DANKO GRLIĆ 


FILOZOFIJA 

A, u logici oznaka, simbol (»a«) za univerzalni 
afirmativni sud (v. Sud). A = A, oznaka za princip 
identičnosti (v. Principi (logičkog) mišljenja). 

AGNOSTICIZAM, filozofski nazor prema kojem 
je nemoguće spoznati objektivnu stvarnost, bilo 
zbog ograničenosti  spoznajnog subjekta, bilo 
zbog  nepronicljivosti samog objekta (njegove 
netransparentnosti), nemogućnosti da se do kraja 
spozna njegova prava priroda. S agnostičkog je 
stanovišta svaki napor za spoznajom stvari kakva 
je po sebi, tj. kakva je neovisno o našoj spoznajnoj 
moći, uzaludan: ograničenost naših osjetila i našeg 
uma uvjetuje, prema tom gledanju, relativnost 
Svih naših spoznaja, a samim tim i bezvrijednost 
svih tako dobivenih tzv. objektivnih istina. Naj- 
radikalniji oblik agnosticizma je solipsizam (v.) 

Riječ a. uveo je god. 1869. u literaturu T. 
Huxley (Haksli), a on se kao spoznajni skepticizam 
(v.) pojavljuje u toku historije filozofije u razli- 
čitim varijantama, izražen otvorenije ili prikri- 
venije u mnogim filozofskim koncepcijama poziti- 

Agnosticizam — Akslologija 


vizma (v.), kriticizma (v.), empiriokriticizma (v.) 
i dr. 

Već u nekih sofista, posebno Gorgije i Pro- 
tagore, zatim skeptika Karneada i Pirona vidljive 
su agnostičke tendencije. U srednjem vijeku 
umjerene agnostičke nazore brani W. Occam 
(Okam), a u novijoj filozofiji I. Kant, na specifičan 
način pozitivista A. Comte (Kont) i neki logički 
empiristi. 

Kritiku agnosticizma — koji ne uviđa da upravo 
ljudska praksa dokazuje kako su naše spoznaje sve 
primjerenije objektivnoj strukturi same stvarnosti 
— dao je posebno Lenjin u knjizi »Materijalizam 
i empiriokriticizam«. 


AKCIDENT, nešto što je nebitno, promjenljivo, 
slučajno na nekoj stvari ili pojavi; nešto što može 
biti i drugačije a da ne promijeni ili ne ukine bit 
stvari. Suprotno akcidentu je supstancija (v.), pa je 
stoga a. i ono što je nesamostalno, što ne postoji po 
sebi već po drugom. 

Akcidentalno, nebitno, sporedno, pojavno nešto 
što ne pripada biti neke stvari. Suprotno tome: 
esencijalno, bitno (v. Bit). 


AKSIOLOGIJA, filozofijska disciplina koja se 
bavi ispitivanjem vrijednosti, odnosno idealistički 
smjer filozofiranja koji vrijednosnu sferu smatra 
temeljnom etičkom, ontološkom i spoznajnom 
sferom. 

Već u cjelokupnoj filozofiji Friedricha Nietz- 
schea (Niče) i u njegovu zahtjevu za »prevredno- 
vanjem sviju vrijednosti« aksiološka problematika 

Aksiologija 


zauzima jedno od centralnih mjesta. No u toj su 
psihologističko-biološkoj interpretaciji vrijednosti 
još sadržane u okviru konkretnog ljudskog opsto- 
janja, pa se stoga ni Nietzscheove aforistički pisane 
teze za obrtanjem dotadašnje hijerarhije vrednota, 
kao ni kasnije sociološko-vrijednosne analize M. 
Webera (Veber), ne mogu u potpunosti smatrati 
aksiološkim istraživanjima, u onom značenju koje 
je ta iđealistički zasnovana filozofija vrijednosti 
dobila u okviru neokantovske badenske škole (v. 
Neokantovstvo). 


Upravo je ta škola — glavni zastupnici W. 
Windelband (Vindlband) i H. Rickert (Rikert) — 
smatrala da rješenje aksiološkog pitanja valja prije 
svega potražiti u zasnivanju nekog »trećeg carsiva« 
vrednota,neovisnih o materijalnom svijetu i o ljud- 
skoj subjektivnosti. Po njima historija može biti 
nauka samo ako je stalno povezana s pojmom 
vrijednosti, jer se samo tako može stvoriti princip 
odabiranja u mnoštvu historijskih podataka. Čitava 
filozofija po badenskoj školi konstituira se također 
kao nauka o općevažećim vrijednostima, kao učenje 
o »normativnoj svijesti«, kao filozofija kulture. 

Na etičkom planu vrijednosnom sferom i njenim 
odnosom prema ličnosti (koja se razlikuje od funk- 
cionalno zasnovanog individuuma upravo time što 
u aktu saobraća s vrijednostima) posebno se bavio 
njemački filozof Max Scheler (Šeler). On je, po- 
bijajući Kantov formalizam, pokušao izgraditi 
»apriornu materijalnu vrijednosnu etiku« u okviru 
koje centralno mjesto zauzima učenje o ličnosti, 
emocijama i hijerarhiji vrednota, što po njemu 

Aksiologija — Analitika 


postoje neovisno (otprilike kao Platonove ideje) o 
Svojoj realizaciji u dobrima. 

Ovaj idealistički konstruktivizam i apriorizam, 
koji vrijednosnu sferu smatra najodlučnijom i naj- 
temeljnijom, zanemario je posvema historijske i 
materijalne činioce i nije vrednote (koje u tim 
filozofijama i etikama zapravo lebde u »trećem 
carstvu«) uspio povezati sa zbiljskim položajem 
čovjeka u njegovu konkretno historijskom i vri- 
jednosno faktičnom društvenom postojanju. 


AKTUALIZAM, filozofski nazor prema kojem 
se zbilja ne zasniva na jednom (nepomičnom, statič- 
kom) bitku, već u neprekidnoj djelatnosti, u aktu, 
u živom stvaralačkom razvoju i samoozbiljenju. 
U psihologijskom smislu aktualizam je učenje da je 
život stalno zbivanje i proces, nasuprot supstan- 
cijalizmu koji psihičku zbilju svodi na neke po- 
stojane, nepromjenljive nosioce (supstanciju, dušu 
i dr.) svih pojavnih promjena. Mnoge su osnovne 
tendencije takvog filozofiranja vidljive u E. Macha 
(Mah), W. Jamesa (Džems), H. Bergsona, a une- 
koliko D. Humea (Hjum), Fr. Nietzschea i dr. 


ALIJENACIJA, v. Otuđenje, 


ANALITIKA (grč. analytike razrješavanje, 
tehne umijeće, vještina), umijeće analiziranja, raz- 
glabanja. Po Aristotelu vještina raščlanjavanja 
pojmova, sudova i zaključaka. »Prva analitika« je 
nauka o zaključivanju, a »Kasnija analitika« nauka 
o dokazivanju. Transcendentalna analitika po 
Kantu je raščlanjivanje naše cjelokupne spoznaje 
apriori u elemente čiste razumske spoznaje. Unutar 

Analitika — Analogija 


glavnog Kantovog djela »Kritike čistog uma«, 
transcendentalna analitika je sastavni dio trans- 
cendentalne logike. 


ANALIZA, općenito rastavljanje, raščlanjivanje 
nečeg cjelovitog, kompleksnog na sastavne dijelove. 
Protivno: sinteza (v.). 

U aristotelovskoj logici (v.) analiza je metodski 
postupak rastavljanja pojma na karakteristike 
njegova sadržaja. U novijoj, simboličkoj logici (v.), 
pod analizom se smatra konstruiranje strukture 
izvjesnog skupa simbola putem dedukcije poslje- 
dica iz aksioma. U mnogim tezama B. Russela 
(Rasl) i W. Witgensteina (Vitgenštajn) vidljiva je 
težnja da se čitava filozofija svede na logičku 
analizu. 

Dijalektičko i marksističko shvaćanje analize 
razlikuje se od formalno-logičkog, jer nasuprot 
statičkom poimanju, koje teži da pojave odredi u 
njihovoj izoliranosti i permanentnoj strukturi, 
promatra predmete u njihovoj povezanosti i suprot- 
stavljanju, pa stoga analizu ne možemo nikad iz- 
dvojiti od sinteze. Svako je, naime, raščlanjivanje 
ujedno i razlikovanje i indentificiranje toga različi- 
tog, pa je svaki postupak u isto vrijeme i analitički 
i sintetički. 

ANALOGIJA (grč. analogia podudaranje, slaga- 
nje), opć. sličnost, nalikost, podudarnost. U logici je 
zaključivanje po analogiji postupak po kojem se 
zaključuje od jednog posebnog slučaja na drugi 
posebni slučaj (za razliku od indukcije kojom se 
zaključuje od posebnog na opće, i za razliku od de- 

Analogija — Antinomije 


dukcije kojom se zaključuje od općeg na posebno). 
Analogijski je zaključak onaj u kojem se od slično- 
sti predmeta u nekim svojstvima (ili karakteristi- 
kama) zaključuje na njihovu sličnost u nekim dru- 
gim svojstvima. Po analogiji vrlo često zaključuje- 
mo u svakodnevnom životu i kolokvijalnom govoru, 
ali su često ti zaključci nepouzdani i logički nedo- 
voljno precizni i opravdani. 

ANTINOMIJE, protivurječne tvrdnje od kojih 
je svaka prividno ispravna; teze koje su izvedene 
iz podjednako vjerodostojnih polaznih postavki i 
koje stoga, premda su protuslovne, imaju jednako 
pravo na istinitost odnosno jednaku dokaznu snagu. 

Već u grčkog filozofa elejske škole Zenona su- 
srećemo se s pojmom antinomija (v. Aporije), ali 
u historiji filozofije najpoznatije su Kantove an- 
tinomije čistog uma, koje su odigrale znatnu ulogu 
u razvoju dijalektičkog mišljenja. Po Kantu se naš 
spoznajni, čisti um nužno zapleće u antinomije kad 
želi suditi o stvarima o kojima ne može imati nikak- 
va iskustva. Može se tako logički potpuno ispravno 
dokazati da je svijet ograničen u prostoru i vreme- 
nu kao i to da je vječan i beskrajan; može se tvrdi- 
ti postojanje apsolutnog nužnog bića (boga), ali je 
isto tako ispravna teza (a zbog toga su Kanta oštro 
napali religiozni dogmatici) da ne postoji »ni u 
svijetu niti izvan svijeta nigdje nikakvo apsolutno 
nužno biće kao njegov uzrok«. Bez obzira na ag- 
nostički spoznajni rezultat tih antinomija, Kant 
je ukazao na neke bitne protivurječnosti u okviru 
kojih se kreće ljudsko mišljenje; time je znatno 

Antinomije — Antropologija 


utjecao na razvoj dijalektičkog mišljenja u okviru 
njemačke klasične idealističke filozofije (v.). 


ANTROPOLOGIJA, filozofsko učenje o čovjeku 
i njegovu položaju u svijetu. Za razliku od antropo- 
logije kao prirodoznanstvene discipline (biološka, 
etnološka, itd.) filozofska antropologija ne ispituje 
pojedine empirijske činjenice fiziološkog, psihološ- 
kog, sociološkog ili historijskog karaktera o pojavi 
i razvoju čovjeka, već je njen predmet bit čovjeka 
uopće, njegova osnovna diferencijacija s obzirom 
na druga živa bića, njegova uloga, misija i položaj 
u svijetu, smisao njegova postojanja kao i esenci- 
jalna struktura čitavog njegova bića. Ona, dakako, 
uzima u obzir rezultate posebnih nauka, kao što su 
prirodne znanosti i znanosti o društvu, zatim rezul- 
tate npr. arheologije, pa i fiziologije, ona je isto 
tako usko povezana s etikom, metafizikom i drugim 
filozofskim disciplinama, no njen osebujni položaj 
u nauci i u historiji filozofije karakteriziran je 
prije svega njenom tendencijom da u određenim 
razdobljima postane ne samo osnovnom nego i je- 
dinom filozofskom preokupacijom. 

Od prvog razdoblja antropološki orijentirane 
filozofije (nakon kozmološkog razdoblja), što po- 
činje sofistima i Sokratom, do suvremenih (pretežno 
idealističkih) građanskih antropološki zasnovanih 
filozofema, kao što su oni Maxa Schelera ili Hel- 
mutha Plessnera, ta je tendencija karakterizirana 
prije svega težnjom da se sva odlučna filozofska 
pitanja riješe unutar problematike čovjeka. U raz- 
nim varijantama (od biologističkin i naturalističkih 
do spekulativnih i apstraktno humanističkih), an- 

tropologija je kao filozofija čovjeka težila k cje- 
lovitoj sintezi svih onih djelomičnih aspekata o 
čovjeku što ih pružaju druge filozofske discipline 
ili (u slučaju naturalističkih antropologija) posebne 
prirodne znanosti. Ponekad se te tendencije (osobito 
u ranijim idealističkim antropološkim tezama) svo- 
de na pokušaj ispitivanja čovjeka koji stoji iznad 
ili izvan prirode (kao opća duša, duh, res cogitans, 
Ja, svijest uopće), ili pak, s druge strane, na čovje- 
ka kao prirodno biće koje se principijelno ne razli- 
kuje od ostalih živih bića, pa čak (kao u monizmu 
E. Haeckela) ni od bića mehaničke zbilje samih 
stvari. 


Skolastičke i neoskolastičke orijentacije u okvi- 
ru antropoloških problema žele čovjeka odrediti u 
njegovu odnosu prema vrhovnom božanskom biću, 
te tako čovjeka podređuju njemu vanjskim, tuđim, 
heteronomnim ciljevima i svrhama. Čitav niz speci- 
jalnih filozofskih antropologija novijeg doba (kao 
što su one Gehlena i Rothackera) ograničene su 
često i suviše uskim aspektom pristupa čovjeku 
samo s određenih pozicija (bile one biološke ili kul- 
turnoantropološke prirode), i stoga ne mogu u 
potpunosti osvijetliti položaj čovjeka u okviru kom- 
pleksnih materijalnih, društvenih i idejnih strem- 
ljenja suvremenog svijeta. 


U isto je vrijeme u nekim dogmatskim zastra- 
njenjima marksizma vidljivo potcjenjivanje huma- 
nističke problematike, koja je nekad bila jedna od 
bitnih filozofskih preokupacija Karla Marxa i pre- 
feriranje određenih kruto i nedijalektički shvaće- 
nih materijalnih determinanti. Na Zapadu, među- 

tim, gdje je tema čovjekove opstojnosti postala do- 
minantna u okviru raznih varijanata suvremenih 
filozofija egzistencije (v.) ili personalizma (v), an- 
tropološka je problematika shvaćena jednostrano i 
spekulativno, te je ostala na nivou pasivnog me- 
ditiranja o čovjeku, ne prodrijevši nikada u sferu 
stvarnog očovječenja čovjeka, što pretpostavlja ak- 
tivan ljudski angažman u revolucionarnoj i smi- 
onoj izmjeni postojećeg svijeta. U posljednje se 
vrijeme unutar  antidogmatskog, stvaralačkog 
marksizma ističe potreba upravo takve orijen- 
tacije koja ne bi ostala u okvirima neke specijalne 
filozofske antropologije, profesionalno i stručno 
razrađivane kao posebne »discipline«, već koja 
humanizaciju svijeta i čovjeka u njemu smatra 
imperativnim, realnim, svakodnevnim zadatkom 
čije će ispunjenje vratiti otuđenog i raščovječenog 
čovjeka njegovoj pravoj ljudskosti. 

APATIJA (grč. apatheia bezosjećajnost), opć. 
ravnodušnost, bešćutnost, psihičko stanje karakte- 
rizirano neuzbuđenošću, potpunim mirom, nezain- 
teresiranošću. U filozofiji stoika i skeptika a. znači 
i slobodu od afekata, te stoga i najveće dobro, jer to 
je stanje u kojem se suzdržavamo od svakog suda 
(skeptici) ili stanje koje nas čini ravnodušnim 
prema svim osjetilnim ugodama i bolima (stoici). 

APEIRON (grč. bezgranično), po Anaksimandru 
vječno, neiserpno i neuništivo prapočelo (arhe), ne- 
određena prvobitna materija iz koje sve nastaje i u 
koju se sve vraća. A. je jedan jedini, vječit, bes- 
konačan prauzrok koji sadrži u sebi suprotnosti, 

Apeiron — Aporije 


čije izdvajanje i uvjetuje razvitak materije koja 
poprima različite oblike postojanja. 


APERCEPCIJA, svjesno opažanje; osvještava- 
nje, aktivno pažljivo shvaćanje  predodžbenih 
sadržaja. 

Apercipirati novi opažaj, ili predodžbu: uvrstiti 
ih u postojeći sadržaj svijesti, usvojiti; osjetne po- 
datke uzdići do veće jasnoće pomoću pažnje, odno- 
sno volje ili razumske aktivnosti. 

Pojam apercepcije imao je u toku historije fi- 
lozofije različita značenja. Kod Leibniza (Lajbnic) 
apercepcija je kao svjesna aktivnost suprotstavlje- 
na percepciji i znači prododžbu uzdignutu na stu- 
panj samosvijesti. U filozofiji i psihologiji Her- 
barta apercepcija znači usvajanje novih predodžbi 
na osnovu stečenih predodžaba, tj. opće tzv. »aper- 
ceptivne mase«. W. Wundt (Vunt) smatra da je 
apercepcija takav voljni čin koji predstavlja obje- 
ktivnu stranu pažnje. U Kanta apercepcija je način 
svijesti koji se sastoji u tome da se svi svjesni 
sadržaji ređaju oko jednoga »Ja«. W. Jerusalem (Je- 
ruzalem) uvodi termin »fundamentalne apercepci- 
je« i označava njime primarni, temeljni način 
doživljavanja. 

APORIJE, nesavladive ili gotovo nesavladive 
teškoće; zamršena, teško rješiva pitanja, bezizlazni 
problemi. U staroj grčkoj filozofiji najpoznatije su 
aporije Elejca Zenona koje govore o prividnoj ne- 
rješivosti problema kretanja i mirovanja. Ove su 
aporije poznate pod imenima: »Dihotomija«, »Ahil 
i kornjača«, »Strijela« i »Stadion«. Stoici su sma- 

trali da je osnovna aporija u etici u odnosu slobo- 
dne volje prema prirodnoj nužnosti. 

Zenonove i druge aporije otkrile su stvarne 
protivurječnosti u raznim procesima pa se samim 
tim i ukazalo na unutarnju dijalektiku određenih 
objekata, koju su Elejci pripisali subjektivnoj pri- 
vidnosti, mnjenju, neadekvatnosti osjetilne spo- 
znaje. 

Aporetika, vještina rješavanja  aporija, ili 
posebno u filozofiji N. Hartmanna (Hartman) usta- 
novljivanje njihove nerješivosti. Aporetika »uspo- 
ređuje, ispituje, sondira datost, ustanovljuje u njoj 
sadržajnu nesuglasnost i daje joj oštrinu paradok- 
sije. Ona ne treba da se brine za prevladavanje 
protivurječja« (Hartmann). 


APRIORNO i APOSTERIORNO, dva suprotna 
pojma koja označuju nešto što je neovisno o iskust- 
vu, što prethodi svakom iskustvu i što ga uvjetuje 
(apriorno), odnosno što je naknadno izvedeno iz is- 
kustva i što je na njemu zasnovano (aposteriorno). 
Ove dvije riječi znače najprije ono što je prije 
prema onome što je poslije, zatim ono što je uro- 
đeno prema onome što je stečeno i, najposlije, ono 
što je nužno i općenitovaljano prema onome što je 
slučajno ili običajno. 

Apriorna je spoznaja u Aristotela spoznaja iz 
realnih uzroka, a aposteriorna, spoznaja iz poslje- 
dica, učinaka. Ovo Aristotelovo značenje zadržao 
je još i Leibniz (connaitre a priori — spoznaja apri- 
ori za nj je indentična sa connaitre par les causes — 
spoznaja po uzrocima). 

Apriorno £ Aposteriorno — Apsolutna i relativna istina 


U XVIII stoljeću ti termini već kod Wolffa 
(Volf), zatim kod Baumgartena i najposlije kod 
Kanta gube to značenje. Tako Kant apriorno smat- 
ra identičnim s općenitovaljanim i nužnim, odnosno 
onim što je ne samo neovisno o svakom iskustvu 
već i što omogućuje svekoliko iskustvo. Apriornost, 
dakle, u Kanta nije psihologijski već spoznajno- 
teoretski pojam, on ne označuje vremensko pretho- 
đenje iskustvu, već općenitost i nužnost što prelazi 
svako iskustvo i što ne može biti dokazano nika- 
kvim iskustvom. 

U običnom, kolokvijalnom govoru nazvat ćemo 
apriornom neku unaprijed fiksiranu postavku koja 
je proizvoljna, koju smo prihvatili načelno, ne uzi- 
majući u obzir razne okolnosti i koju ne želimo iz- 
mijeniti, bez oFzira na novi iskustveni materijal 
koji je negira. Aposteriornim smatra se u tom smi- 
slu ono što je kasnije, iz iskustva, naknadno usta- 
novljeno ili dokazano. 


APSOLUTNA i RELATIVNA ISTINA, dva su- 
protna pojma, od kojih prvi označava potpunu, 
bezuvjetnu, konačnu i nepromjenljivu istinu, a 
drugi, suprotno tome, vremenski i realno ograniče- 
nu istinu, uvjetovanu spoznajnim mogućnostima 
subjekta, zatim stupnjem razvoja određenih zna- 
nosti i, najposlije, mogućnošću spoznatljivosti sa- 
mog objekta zbog njegovih vlastitih kvaliteta, 
zbog stupnja njegove transparentnosti, pronicanja 
u njegove stvarne osobine. Odnos između apsolutne, 
objektivne i relativne istine označio je Lenjin u 
djelu »Materijalizam i empiriokriticizam« ovako: 
»Priznavati objektivnu istinu, tj. istinu koja ne 

zavisi ni od čovjeka ni od čovječanstva, znači pri- 
znavati na ovaj ili onaj način apsolutnu istinu.... 
Ljudsko je mišljenje po svojoj prirodi sposobno da 
daje i ono nam daje apsolutnu istinu koju čini su- 
ma relativnih istina.« Engels u »Antidihringu« o 
tom istom problemu apsolutne i relativne spoznaje 
piše: »Suverenost mišljenja ostvaruje se u nizu lju- 
di koji misle veoma nesuvereno; spoznaja koja ima 
bezuvjetnu pretenziju na istinu ostvaruje se u nizu 
relativnih zabluda; ni jedno ni drugo ne može se 
potpuno ostvariti na drugi način nego u procesu 
beskonačnog trajanja života čovječanstva.« 


APSTRAKCIJA (lat. abstractio izdvajanje), opć. 
misaoni proces u kojem se izdvajaju određena bitna 
svojstva nekog predmeta, ispuštajući i hotimice 
zanemarujući neka druga neesencijalna svojstva i 
karakteristike. U običnom se govoru pokatkad ap- 
straktnim naziva nešto što se i suviše udaljilo od 
iskustva, postalo preopćenito, nepovezano s kon- 
kretnom datošću. 

Apstrakcija je i postupak kojim se od niza pre- 
dodžbi uzdižemo do pojmova, ne uzimajući u obzir 
kod tih predodžbi neke specifične, posebne elemen- 
te i zadržavajući se samo na njihovim zajedničkim 
elementima. Pojedine apstrakcije u stvari pred- 
stavljaju sliku zbilje svedenu samo na najbitnije 
elemente, one su stoga njena jednostrana, shemat- 
ska slika, kojom se, međutim, nužno služi svaka 
nauka kako bi došla do određenih zakonitosti i teo- 
retskih uopćavanja. »Od živog promatranja do ap- 
straktnog mišljenja i od njega do prakse — to je 
dijalektički put spoznaje istina, spoznaje objektivne 

stvarnosti« (Lenjin). Apstrakcija je u praksi nauč- 
nog rada i u svakom misaonom procesu povezana 
i s analizom i sintezom, kao i s generalizacijom 
(postupkom kojim se od jednog pojma dolazi do 
drugog koji je općenitiji) i specijalizacijom (postup- 
kom kojim se dobija posebniji, determiniraniji 
pojam). 

APSURD, u kolokvijalnom smislu sve što je 
besmisleno, što se suprotstavlja normalnom raz- 
boritom mišljenju. U logici apsurdni su oni sudovi 
ili pojmovi koji stoje u nesuvislim, protuslovnim 
sklopovima protivnim elementarnim logičkim prin- 
cipima. 

U A. Camusa (Kami) apsurd je centralna kate- 
gorija čitave filozofije. U svijetu apsurda ljudske 
egzistencije čovjek je »stranac koji ni sam sebe ne 
prepoznaje« (»L'Etranger«). 

Reductio ad absurdum indirektni dokazni postu- 
pak kojim ustanovljujemo nevaljanost određenog 
suda na taj način što u njemu logičkim izvođenjem 
ukazujemo na nesmisao. 


ATEIZAM, v. Bog. 
ATOMISTI, v. Grčka filozofija. 

BESKONAČNOST, pojam kojim se želi iskazati 
da nešto nema granica, ni početka ni kraja s obzi- 
rom na broj (aritmetički), prostor (ekstenzivno), 
vrijeme (protenzivno), kretanje (kinetički) ili snagu 
(dinamički). U filozofiji se s pojmom beskonačnog 
susrećemo već u prvih materijalista miletske škole: 
za Anaksimandera je prapočelo beskonačno (v. Ape- 
iron). Aristotel, koji je smatrao da je svijet kona- 
čan, definirao je beskonačno kao ono što se ne mo- 
že odrediti s obzirom na veličinu, »što nije nikad 
gotovo i čitavo«. Beskonačno je po Aristotelu nešto 
što je samo moguće, ali ne i zbiljsko. Tjelesa i stva- 
ri nisu beskonačni, ali vrijeme i kretanje su bez 
početka i kraja. Po srednjovjekovnim skolastičkim 
filozofima beskonačan je atribut koji se može pri- 
pisati samo bogu. Nasuprot tome renesansni mislio- 
ci, kao što su G. Bruno i G. Galilei, tvrde postojanje 
beskonačnih svjetova. Descartes (Dekart) razlikuje 
neodredivo (indefinitum) i beskonačno (infinitum). 
Neodredivo zove on nešto na čemu se ne spoznaje 
granica, a beskonačno ono što nema granica. Spi- 
noza smatra da je beskonačna supstancija i njeni 

atributi, a Leibniz postavlja tezu o beskonačnom 
broju monađa. Kant tvrdi da beskonačnost i konač- 
nost svijeta pripada pitanjima koja ne može riješiti 
čisti spekulativni um (v. Antinomije). Beskonačno 
koje bi bilo zasnovano samo kao nešto što se može 
zamisliti, progresivno negirajući granicu konačnog 
— zove Hegel »lošom beskonačnošću«, jer tako bes- 
konačno ostaje samo granica kojoj se možemo pri- 
bližavati, ali je nikada ne možemo doseći. »Pravu 
beskonačnost stavio je već Hegel ispravno u ispu- 
njeni prostor i u vrijeme, u prirodni proces i u hi- 
storiju« (Engels). Stoga je po Hegelu istinska besko- 
načnost u samom konačnom. Marksizam, nastavlja- 
jući na ovo Hegelovo dijalektičko shvaćanje pojma 
beskonačnosti, ukazuje na to kako sveukupnost po- 
stojećeg nosi u sebi neiserpno mnoštvo veza i odno- 
sa beskonačne strukture materije. 


BIT (ili suština), temeljno određenje nekog bića, 
ukupnost osnovnih svojstava, relacija i zakonitosti 
iz kojih se mogu objasniti razna posebna i kom- 
pleksna pojavna zbivanja. U procesu metod: 'og 
misaonog rada i pomoću novih iskustava spozn. e 
se bit objektivnih pojava sve tačnije i istinitije; 
stoga ne postoji principijelna i konstantna razlika 
između biti i pojave. 

Aristotel je bit označio kao »ono čemu pojam 
određuje granice«. Srednjovjekovna je filozofija 
bit, escenciju uglavnom metafizički razdvajala od 
egzistencije, a i kasnije je spekulativna filozofija 
bit često zamišljala kao neku nadvremensku, natpo- 
javnu, vječnu podlogu stvari koja se kao prava, 
istinska »priroda predmeta« suprotstavlja svakoj 

pojavnosti i postojanju (egzistenciji). Već je fran- 
cuski materijalistički filozof P. Holbach (Holbah) 
ustvrdio da bit nije ništa drugo nego »skup onih 
svojstava po kojima neko biće postoji i djeluje«. 
Dijalektički shvaćajući odnos između biti i pojave, 
odnosno pojave i egzistencije, Hegel je u »Logici« 
pisao: »Bit nije nikad iza ili s onu stranu pojave, 
već time što je bit ono što egzistira, egzistencija je 
pojava.« Hegelovu tezu, po kojoj se bit uvijek mo- 
ra nekako pojavljivati te stoga bit ne može pred- 
stavljati ništa principijelno, neprekoračivo različi- 
to od pojave, već je samo »istina bića«, Lenjin s 
pravom smatra »oštroumnom i dubokom« tvrdnjom 
koja ulazi kao sastavni dio i u marksističku spoz- 
najnu teoriju. Uz Hegelovu jasnu postavku: »Ako 
postoje svi uvjeti neke stvari, ona stupa u egzi- 
stenciju«, stoga stavlja kritičku primjedbu: »Šta će 
tu apsolutna ideja i idealizam?« — koja se odnosi 
na idealističku polaznu poziciju cjelokupnog Hege- 
lova filozofskog sistema i koja je, kako kaže Le- 
njin, u »protivuriječnosti s njegovim učenjem o 
biti pojave«. 


BITAK (njemački Sein, francuski Etre, što neki 
u nas prevode i sa biće), filozofijska kategorija koja 
označava sve ono što jest, cjelokupnost svih realnih 
i idealnih predmeta i iskustava. Neki suvremeni fi- 
lozofi, koji bitak smatraju fundamentalnom katego- 
rijom čitave filozofije, definiraju ga kao ono što 
omogućuje postojanje svakog bića (njem. Das Sei- 
ende). 

U prvim počecima antičke filozofije bitak je 
često suprotstavljen nebitku. Heraklit je, međutim, 

sintetički sagledavajući ovu antitezu ustvrdio da je 
bitak i nebitak jedno te isto, jer sve istovremeno 
i jeste i nije. Elejska filozofska škola, osobito Par- 
menid, nasuprot tome svodi cjelokupnu zbiljsku 
egzistenciju na bitak, negirajući nebitak kao nešto 
uopće logički nezamislivo. Kretanje atoma pretpo- 
stavlja kod Demokrita prazan prostor koji on iden- 
tificira s nebitkom. U svom sistemu objektivnog 
idealizma Platon je bitak poistovetio s vječnim, 
nepromjenljivim idejama, nasuprot prividnom mi- 
jenjanju osjetilnog, materijalnog svijeta. U sred- 
njem vijeku postoje precizne distinkcije između 
bitka, postojanja i biti, a novije filozofije do Hegela 
(osobito Spinoza i Kant) daju novo značenje tom 
terminu s obzirom na cjelokupnu ontološku (v. On- 
tologija) poziciju tih filozofa. 

Bitak je za Hegela prva i najapstraktnija kate- 
gorija na samom početku dijalektičkog procesa. 
»Bitak je pojam jedino po sebi, čije su odredbe 
nešto što jeste...«. Kategorija bitka označava kod 
njega neodređenu i prostu neposrednost i upravo se 
stoga negira svojom antitezom — nebitkom. Sinteza 
ovog protivustava je postojanje, a bitak i nebitak 
samo su momenti u razvoju apsolutne ideje. Nje- 
mački filozof Martin Heidegger (Hajdeger) smatra 
da je čitava zapadnoevropska metafizika (uključu- 
jući i Nietzschea), raspravljajući o biću, živjela u 
»zaboravu bitka«, i on pokušava unutar svoje »fun- 
damentalne ontologije« pomoću »smisla bitka« 
(Sinn des Seins) otkriti novu dimenziju filozofira- 
nja o bitku. 


26 


Bitak — Bog 


Osim općeg značenja po kojem bitak predstavlja 
cjelokupnost svega što jeste, u okviru marksizma 
taj termin ima i drugo, određenije, uže značenje. 
Njime se često označava »svekolika objektivna 
stvarnost izvan svijesti bilo kojeg mislećeg subjek- 
ta«. U takvom shvaćanju, bitak u širem smislu 
u sebi sadrži i mogućnost polarizacije na bitak u 
užem smislu (realni, materijalni društveni bitak — 
što, međutim, ne valja brkati s prirodoznanstveno 
shvaćenom materijom klasične fizike) i subjektivno 
mišljenje (svijest, duh, ideja). U tom odnosu mark- 
sizam ukazuje na primarnost bitka pred mišlje- 
njem, društvenih odnosa pred duhovnim. 


BOG, u raznim religijskim predodžbama i vje- 
rovanjima najviše, nevidljivo, vrhunaravno biće 
što upravlja svijetom i ljudskim sudbinama. Bog 
je središnji pojam svih religija i mnogih idealisti- 
čkih ili mističkih filozofija, »najrealnije« i »naj- 
savršenije« biće, stvaralac svekolike prirode i nje- 
nih zakona, apsolut koji se pokušava i »racionalno« 
opravdati nizom fiktivnih dokaza (tzv. ontološki, 
kozmološki, teleološki i moralni dokaz o postojanju 
boga). 

Od antičke filozofije do prosvjetiteljskog mate- 
rijalizma mislioci raznih pravaca s naprednih te- 
oretskih pozicija negiraju postojanje transmunda- 
nog božjeg bića i, s manje ili više konzekventnosti, 
dokazuju svu apsurdnost religijskog vjerovanja. 
Osobito radikalno to su činili francuski materija- 
listi XVIII stoljeća (v.). Ne potcjenjujući često vrlo 
pozitivno značenje određenog popularno prosvje- 
titeljskog, ateističkog pristupa fenomenu religije, 

smatrajući, štaviše, da je u određenim društvenim 
i povijesnim uvjetima neophodno i vanredno važno 
napredno i racionalno ateističko tumačenje svijeta i 
pojava, ipak ne smijemo izgubiti iz viđa činjenicu 
da je prosvjetiteljstvo građanski i iluzionistički 
način borbe protiv religije. Marksizam ga mora 
prevladati i smatrati nedovoljnim, kao što i realno 
uništenje najbitnijih zbiljskih pretpostavki i stvar- 
nih uvjeta nadilazi poziv za samo idejnom nega- 
cijom. 

Domarksistička osnova religiozne kritike iz- 
ražena je ukratko jasnim i vanredno jednostavnim 
stavom: čovjek stvara religiju i boga, bog ne stvara 
čovjeka. No takav stav koliko god istinit, ne otkriva 
dovoljno zbiljsku bit religije. Jer čovjek nije, ili ni- 
je samo, čovjek uopće, on nije apstraktno i van- 
vremensko biće. Čovjek to je ujedno i čovjekov 
konkretni svijet, država, društvo. Tako upravo od- 
ređeno društvo, određena država proizvodi religiju, 
svoju izopačenu svijest o svijetu, jer je sam svijet 
tako izopačen. Religija je samo opća teorija takvog 
konkretnog svijeta, njegov, kako je rekao Marx, 
enciklopedijski kompendij, prava logika takvog svi- 
jeta, njegova moralna sankcija, njegova svečana 
dopuna, njegov opći razlog utjehe i opravdanja. 
Stoga je, zapravo, zabluda misliti da je religija 
naprosto teoretska zabluda jednog određenog svi- 
jeta. Ona je, štaviše, »logičan« proizvod otuđenog 
ljudskog mišljenja, u određenoj epohi i zbog odnosa 
koji u njoj vladaju. 

A upravo građanski prosvjetiteljski ateizam tre- 
tira religiju samo kao puku teoretsku zabludu ne 

uviđajući da bitni korijeni njene izopačenosti 
ne leže u njoj kao ideologiji po sebi, već u izopa- 
čenom svijetu koji je stvara. Već je i sam Feuer- 
bach, koji se ipak nije u mnogočemu odijelio od 
takvog ateizma, uvidio mjestimično lucidno i svu 
njegovu ograničenost: »Ateizam je — piše on — 
okrenuti panteizam, a panteizam je negacija teolo- 
gije sa stanovišta teologije.« Tek Marx najjasnije 
sagledava bitne elemente za borbu protiv religije 
i istovremeno svu površnost i nedostatnost dimen- 
zije iz koje prosvjetiteljski ateizam tumači religiju. 
Dok postoji religija, negira je takav ateizam kao 
napredni i pozitivni pokušaj teoretskog raskida s 
njom, ali ne i zbiljskog raskida s njenom cjelo- 
kupnom zbiljom. Zato je neophodno uvidjeti da 
samo idejni ateizam zapravo živi u uvjetima reli- 
gije pa stoga iščeznućem tih uvjeta iščezava za- 
jedno s religijom neophodno i takav ateizam. Koli- 
ko god apstraktni ateizam pokušava negirati reli- 
giju, uistinu samo dopunjuje njen svijet. On je 
puko oponiranje božanstvu u svijetu gdje vlada 
iluzija božanstva, a u izmjeni koju je anticipirao 
Marx nije dano neko apstraktno oponiranje, već 
faktičko ukidanje religije. Upravo zato Marx tvrdi: 
»Čovjeku socijalizma postaje praktično nemoguće 
pitanje o tuđem biću, o biću nad prirodom i čovje- 
kom — pitanje koje u stvari uključuje priznanje 
nebitnosti prirode i čovjeka. Ateizam kao poricanje 
te nebitnosti nema više smisla, jer je ateizam puka 
negacija boga i postavlja tom negacijom postojanje 
čovjeka. Ali socijalizam kao socijalizam ne treba 
više takvog posrednika. On je pozitivna, praktična 

i teoretska čovjekova samosvijest, koja nije više 
posredovana ukidanjem boga.« 

Za nastanak, razvoj i ukidanje religije bitna je 
i odlučujuća zbilja na kojoj ona gradi svoj idejni 
svijet. I prilikom tumačenja izvora i prilikom kri- 
tike svih religioznih oblika, stvarnost ostaje istinski 
ključ za razumijevanje za sebe prividno samostal- 
nog fenomena religije. Stoga religija kao specifična 
ideologija i teorija jednog određenog društva pada 
pod opću zakonomjernost tog društva i te zbilje 
i ukida se tek ukidanjem realnih pretpostavki tog 
društva. Religija kao svijest koja se po sebi ne mo- 
že pozitivno obistiniti i realizirati u novoj zbilji — 
jer je fantastična svijest jedne izopačene, stare 
zbilje — ukida se usporedo sa slobodnom, stvaralač- 
kom realizacijom novih društvenih odnosa, uspore- 
do sa stalnim aktivnim procesom izmjene svijeta. 
Kao afirmacija negativne zbilje, religija u negaciji 
te zbilje ostaje sama negirana. Bog pomiruje u pod- 
ručju svijesti i osjećaja čovjeka s jednom nedostat- 
nom zbiljom, on je njen nadomjestak, opijum, 
kompenzacija, pa je imperativ njegova ukidanja, 
bitni imperativ ukidanja toga stvarnog svijeta. 
Religija i nije ništa drugo do fantastično ostvarenje 
ljudskog bića samo zato što ono ne posjeduje istin- 
sku zbilju. Upravo je zato realna a ne frazerska 
borba protiv religije, borba protiv svijeta i stvarno- 
sti što stvara i omogućuje ljudsko otuđenje i napuš- 
tanje njegovih vlastitih duhovnih, tjelesnih, osjećaj- 
nih i intelektualnih vrednota (v. Otuđenje). To je 
borba protiv onih vučjih, neljudskih odnosa, onog 
konkretno dehumaniziranog svijeta čija je istina 

dovedena do krajnjih granica neljudskosti, u kojem 
je omogućeno, štaviše i prirodno, da čovjek svoje 
vlastito dostojanstvo, ljepotu, ljubav i um poklanja 
vanzemaljskom biću. 

Međutim, ukidanje. religije ne može se postići 
naprosto revolucionarnim ukidanjem osnove jednog 
društva. Mnogi elementi tog društva traju i dalje u 
novom društvu. Postepenim ukidanjem tih eleme- 
nata, stalnim revolucionarnim zbiljskim prevlada- 
vanjem prividno »nepromjenljivih« odnosa u proi- 
zvodnji i razdiobi, raščlanjivanjem i rasvjetljava- 
njem ekonomskih determinanti jednog društva, 
defetišizacijom upravljanja i države, aktivnim 
ljudskim zahvatom u zakonomjernost stvarnog ži- 
vota, time što čovjek postaje sve više realni gospo- 
dar svoje sudbine, sve više stvarni vlasnik dobara 
koje proizvodi, ukida se sve više i realno tlo reli- 
gije. Bog, kao neko nadzemaljsko, savršeno biće što 
upravlja čovjekom i njegovim svijetom postaje 
tako sve više bespredmetan i nepotreban, a iluzija 
se njegova posebičnog postojanja rasplinjuje pred 
realiziranom moći čovjeka koji vlastitim snagama 
gradi novi svijet. 


BUDIZAM, v. Indijska filozofija. 

CAUSA SUI (lat. uzrok samoga sebe), uzrok ili 
razlog vlastite egzistencije, izraz koji se često (oso- 
bito u skolastici) pripisuje apsolutnom biću, bogu, 
čije postojanje nije uvjetovano i postavljeno ničim 
izvanjskim. Nasuprot skolastici, Spinoza smatra da 
supstancija ima uzrok sama u sebi i causa sui defi- 
nira ovako: »Pod uzrokom samoga sebe razumijem 
ono čija bit sadrži u sebi postojanje, ili ono čija se 
priroda ne može shvatiti drugačije nego kao posto- 
jeća.« Kao jedan od središnjih pojmova Spinozine 
filozofije, causa sui sadrži u sebi odbacivanje sva- 
kog vanjskog uzroka (pa tako i boga kao trans- 
cendencije prirode), omogućuje tezu o samodovolj- 
nosti i autonomnosti prirode kao i jedinstvu svijeta, 
te je njime u biti određen čitav Spinozin monistički 
determinizam odnosno pojam slobodne nužnosti. 

COGITO ERGO SUM (lat. mislim dakle jesam), 
izreka Renć Descartesa u četvrtom dijelu njegove 
»Rasprave o metodi«, koja je postala osnova njegove 
cjelokupne filozofije i ishodišna tačka novijeg evro- 
pskog racionalizma. U »Raspravi o metodi« Descar- 
tes, nezadovoljan s cjelokupnim stanjem svih nauka 

i skolastičke dogmatike, otpočinje skeptičkom sum- 
njom u čitav sadržaj svijesti. U sve se može sum- 
njati: Ponekad nas varaju i naša osjetila, a sve 
stvari koje su ušle u našu svijest kao njen sadržaj 
mogu biti rezultat iskrivljenog fantaziranja i obma- 
ne, kao što su to u snu. Ja mogu pretpostaviti i za- 
misliti da nemam tijelo, da ne postoji ni svijet ni 
mjesto gdje se nalazim. Možda nas je »bog stvorio 
takvima da se uvijek varamo«. Doista se, u principu, 
može sve pomisliti: da nema ni neba, ni zemlje, ni 
boga, da smo bez ruku, bez nogu, bez tijela uopće. 
Međutim, u isti čas dok se tako misli, dok se tako 
sumnja, jedino u što se ne može posumnjati to je 
sama ta sumnja, misao, jer dok se i misli da je 
sve krivo, nužno onaj koji misli postoji: cogito 
ergo sum. U tom stavu Descartes otkriva prvi put 
čvrsto tlo, to je onaj »čisti početak« (Hegel) na ko- 
jem je kasnije izgrađen čitav sistem, tu je izrečeno 
odlučno da duh ne spoznaje ništa ni prije, ni sigur- 
nije, ni bolje, ni jasnije od sama sebe. Upravo po 
tom rezultatu Descartes se bitno razlikuje od ske- 
ptika, čiji rezultat ostaje uzdržavanje, neizricanje 
nikakvih sudova, čiji je rezultat sumnje sumnja 
sama. Descartesova teza cogito ergo sum ukazuje 
kako na optimističku filozofiju racionalnog povje- 
renja u čovjekove spoznajne moći, građenu na te- 
meljima razrušene skolastike, tako i na jednostrano 
tumačenje ljudske egzistencije isključivo iz idealne 
sfere, iz jedne specifične ljudske funkcije: mišlje- 
nja. Stoga, po Descartesu postojanje ne može zavi- 
siti od bilo koje materijalne stvari, osjeta, emocije, 
volje ild. već se njegova bitna priroda sastoji u 

tome da misli. »Mislim — kaže Hegel, interpretira- 
jući Descartesovu tezu — time je postavljen bitak.« 

Descartesov stav nije nikakav zaključak iz odre- 
đenih premisa, nije rezultat diskurzivnog mišljenja, 
već čiste intuicije. Teza: cogito ergo sum uviđa se 
neposredno kao jasna i razgovijetna istina. Cogito 
kod Descartesa znači: »čisto mišljenje koje apstra- 
hira od svakog sadržaja« i čiji sadržaj može biti ka- 
kav mu drago. I baš u tome i jeste Descartesov 
princip što smatra da, ukoliko se mišljenje posta- 
vlja kao konkretno mišljenje i »Ja« kao konkretni 
»Ja« (kao što je npr., prigovarajući Descartesu, 
htio P. Gassendi), ne možemo doći do apsolutne si- 
gurnosti. »Time je — kaže Hegel — filozofija pono- 
vno osvojila svoje vlastito tlo da mišljenje proiz- 
lazi iz mišljenja kao nešto u sebi sigurno, kao nešto 
što ne ovisi ni o čemu vanjskom, danom, o nekom 
autoritetu, već naprosto iz slobode koja je sadržana 
u stavu: »Ja mislim.« Time su, međutim, udareni 
i temelji onog racionalističkog idealizma što će ga 
pokušati prevladati tek Kantov kriticizam (v. Nje- 
mačka klasična filozofija). 


CONSENSUS GENTIUM (lat. suglasnost, slaga- 
nje naroda), opće prihvaćanje nekog stava ili miš. 
ljenja, slaganje mnogih, većine ili (u izrazu con- 
sensus omnium) sviju da je nešto ispravno, istinito, 
dobro itd. U nekim filozofijama ili doktrinama sma- 
tra se c.g. dovoljnim dokazom za zbiljsku vrije- 
dnost, pa je opća prihvatljivost jedini pravi kriterij 
istinitosti. Većina filozofa, međutim, ukazuju na 
relativnu vrijednost consensus gentiuma, jer to 
opće prižnato mišljenje može biti i rezultat nekri- 

tičnosti ili naprosto općeg raspoloženja što se te- 
melji na nekim lažnim ili nedovoljno poznatim 
pretpostavkama. 


CONTRADICTIO IN ADIECTO (lat. protivur- 
ječnost u dodanom), unutarnja protivurječnost, ne- 
što što protivurječi samom pojmu; pridavanje poj- 
mu takvih oznaka koje on po svojoj prirodi nikako 
i nikada ne može imati, što su s njim u bitnom pro- 
tuslovlju. Npr. »drveno željezo«, »suha vlaga«, »o- 
krugli kvadrat«, »istinita laž«. Ponekad se, u obli- 
ku paradoksa, upotrebljava kao stilsko sredstvo 
izražavanja kad se želi postići naročit efekat. 

DEDUKCIJA, metodički postupak kojim se iz 
općeg zaključuje na pojedinačno. Dedukcija polazi, 
nasuprot indukciji (v.), od izvjesnih općih stavova i 
najčešće se sastoji u tome da se ustanovi kako ono 
što važi uopće, važi i u jednom određenom pose- 
bnom slučaju. 

Logički oblik deduktivnog postupka predstavlja 
silogizam (v.). 

Vrijednost dedukcije, osobito u obliku silogisti- 
čkog zaključka, posebno je negirao John Stuart 
Mill, tvrdeći da deduktivni postupak ne proširuje 
našu spoznaju jer važenje opće premise već una- 
prijed pretpostavlja važenje zaključaka. Tako u 
poznatom silogizmu »Svi su ljudi smrtni, Sokrat 
je čovjek, Sokrat je smrtan«, prva i druga premisa 
mogu biti istinite samo onda ako već otprije znamo 
da je istinit zaključak. Zato je, prema tome mišlje- 
nju (koje je još u antici zastupao Sekst Empirik), 
deduktivni postupak obična tautologija. 

Dijalektička logika ukazuje na to da se dedukti- 
vna i induktivna metoda uvijek uzajamno dopunju- 
ju, pa se u zbiljskom misaonom procesu i ne mogu 


36 


Dedukcija — Definicija 


izdvojiti u »čistom« vidu. Pri svakom, naime, aktu 
indukcije, kako bi bio logički opravdan, treba uzeti 
u obzir opće stavove iz date oblasti pojava (kao i 
najopćije logičke principe), pa tako indukcija uklju- 
čuje u sebi i dedukciju. No isto tako i opći stavovi 
iz deduktivnog postupka ne mogu biti proizvoljni, 
apriorni, neovisni o zbilji, već su na određen način 
sami često dobiveni putem indukcije. 


DEFINICIJA, logička radnja kojom se određuje 
sadržaj nekog pojma pomoću drugih pojmova i 
eksplicite (jasno, izrijekom) iznosi ono što pojam 
implicite (u sebi) sadrži. Definicija tako objašnjava 
nepoznati pojam ili predmet pomoću poznatih poj- 
mova, da bi se on mogao prepoznati, shvatiti, razli- 
kovati od drugih i uvrstiti u red ili sistem kome pri- 
pada. Tradicionalno latinsko pravilo za definiciju 
glasi: »Definicija treba da nastane pomoću najbli- 
žeg višeg rodnog pojma i specifične razlike« (Defi- 
nitio fiat per genus proximum et differentiam spe- 
cificam). 

Prema načinu objašnjavanja i određivanja pred- 
meta razlikujemo više vrsti definicija, koje su uvje- 
tovane i samom strukturom predmeta ili pojma što 
ga definiramo. Dok nominalna (odnosno verbalna) 
d. objašnjava značenje same riječi (npr. Dijalog je 
razgovor između dva ili više lica), genetička d. iz- 
ražava proces nastanka određenog predmeta (Kugla 
je geometrijska figura koja nastaje obrtanjem 
kruga oko njegova promjera za 180%). Osim ovih 
vrsti postoje i tzv. realne definicije (kojima se oz- 
načuju bitna svojstva neke stvari) kaoinormativne 
ili konvencionalne definicije (u kojima je nekom 

konvencijom određeno značenje nekog predmeta ili 
pojma). 

Prema tradicionalnim pravilima, koja su uglav- 
nom ustanovili skolastičari, definicija mora imati 
ove karakteristike: 1) biti adekvatna određenom 
definiranom pojmu (tj. ni preuska ni preširoka), s 
upravo toliko oznaka koliko je dovoljno da se može 
obuhvatiti i shvatiti određeni pojam (Definitio sit 
adaequata); 2) ne smije se vrtjeti u krugu, tj. ne 
smije biti tautološka, sačinjena od izraza koji kažu 
isto toliko koliko i termin koji definiramo (Definitio 
ne fiat in orbem); 3) ne smije biti iskazana u nega- 
tivnom obliku (Definitio ne sit negans) i 4) treba da 
bude precizna i sažeta, izražena najkraćim, jasnim 
oblikom i pregledna (Definitio ne sit nimia). Neki 
logičari uz ta pravila naglašavaju da definicija ne 
smije biti divizija (u kojoj se nabrajaju svi dijelovi 
što pripadaju opsegu pojma) i da ne smije biti sli- 
kovita (metaforična) i dvoznačna. 


DELIBERACIJA (lat. deliberatio razmišljanje, 
vijećanje), općenito rasuđivanje, dogovaranje, pre- 
mišljanje; smisleno, svrhovito i vrijednosno usmje- 
reno ispitivanje motiva, voljnih postupaka, pojava 
itd.., koje se zasniva na uspoređivanju. Po Hobbesu 
deliberacija je »promatranje dobrih i loših poslje- 
dica nekog postupka« (Levijatan) 


DETERMINACIJA, u najopćenitijem smislu 
svako omeđivanje, ograničavanje, određivanje sa- 
držaja i uvjeta, pobliže označavanje. U logici po- 
stupak (suprotan apstrakciji) kojim se sužava op- 

seg određenog pojma dodavanjem oznaka, odnosno 
proširivanjem pojmovnog sadržaja. 

Determinirati, odrediti, ustanoviti, uvjetovati, 
učiniti ovisnim o nekim namjerama ili nezaobila- 
znim ciljevima. 


DETERMINIZAM (lat. determinare odrediti), 
nazor na svijet odnosno učenje po kojem je sve 
što postoji (kako materijalni svijet tako i npr. ljud- 
ska volja) uvjetovano i nužno određeno, neslobo- 
dno, neslučajno. U raznim varijantama determini- 
stičke poglede brani niz filozofa (većina pripadnika 
stoičke škole, Spinoza, francuski materijalisti, me- 
hanički materijalisti i dr.). Deterministička shvać- 
nja o uzajamnoj povezanosti i uvjetovanosti pojava 
odigrala su često pozitivnu i progresivnu ulogu u 
negaciji nekih mističnih, religijskih i idealističkih 
nazora, ali je striktno pridržavanje teza o potpunoj 
determinaciji svega postojećeg bez izuzetka često 
dovelo do apsurdnih postavki (koje je duhovito 
ismijao Engels ironizirajući tvrdnju: u tačno odre- 
đeno vrijeme na tačno određenom mjestu nužno 
me mora ujesti buha). Radikalni determinizam mo- 
že se pretvoriti u fatalizam, nazor po kojem je na- 
ša sudbina potpuno i neumoljivo predodređena pa 
joj se treba samo pasivno i nemoćno prepustiti. 


DIJALEKTIKA (grč. dijalektikos ono što se 
odnosi na raspravljanje, odnosno dijalektike tehne 
vještina u raspravljanju), u prvobitnom smislu 
(npr. kod Zenona, sofista i nekih drugih antičkih 
filozofa) označavala je vještinu, umijeće u vođenju 
(pretežno filozofskih) rasprava, dijaloga, razgovora. 

Ta se vještina često pokazivala u otkrivanju pro- 
tivurječnosti u subesjednikovu sudu i pobijanju tih 
protivurječnosti. 

Ali već kod Heraklita i Aristotela, zatim kod 
N. Kuzanskog — osobito u njegovu učenju o coinci- 
dentia oppositorum — kod F. Bacona (Bekn), R. 
Descartesa, Spinoze, Leibniza, Kanta, Schellinga, 
(Šeling) i posebno kod Hegela, dijalektika dobiva 
drugo značenje i ne odnosi se više (kao tzv. nega- 
tivna dijalektika Elejaca) samo na umijeće suprot- 
stavljanja različitih mišljenja, već i na shvaćanje 
(izraženo u spomenutih autora u manjoj ili većoj 
mjeri) općih, objektivnih zakonomjernosti mijenja- 
nja, razvoja i suprotstavljanja unutar čitavog povi- 
jesnog sklopa, kao i spoznajnog procesa i cjelokup- 
ne ontološke strukture svijeta. Hegel je čitavu kla- 
sičnu aristotelovsku formalnu logiku zamijenio 
dijalektikom i, identificirajući bitak i mišljenje, 
proglasio dijalektiku apsolutnom metodom spozna- 
je totaliteta. A metoda za Hegela nije »vanjska for- 
ma, već duša i pojam sadržaja«. Dijalektika kao me- 
toda u sebi sadrži, ujedinjuje i prevladava sve me- 
tode, a svaki dio ili momenat dijalektičkog procesa 
u svakom trenutku sadrži i sve ostale momente. 
U samorazvoju duha, koji se uvijek kreće u okvi- 
rima dijalektičke trijade: teza-antiteza-sinteza, He- 
gel je, na kraju razvoja klasičnog njemačkog idea- 
lizma, izložio svoj grandiozni i sveobuhvatni sistem 
dijalektičke filozofije. Njegova dijalektika ipak je 
karakterizirana jednom općom, apriornom, ideali- 
stičkom konstrukcijom, bez obzira na izvanredno 
obiman konkretni materijal iz područja historije, 

estetike, prava ili prirodnih znanosti kojim su ilu- 
strirane opće filozofske teze. Govori se da je jed- 
nom, kad mu je neki učenik podnio određene mate- 
rijale s područja prirodnih znanosti, koji se ne sla- 
žu s njegovom općom filozofskom idejom i kad mu 
je rekao: »To je stvarnost, a nije u skladu s vašim 
tezama«, odgovorio: »To gore po stvarnost.« U tom 
karakterističnom odgovoru sadržan je unekoliko 
smisao osnovne Hegelove idealističke upravljeno- 
sti, po kojoj zakoni prethode zbilji na koju se od- 
nose, a ideja stvarnosti, po kojoj se apsolut u svo- 
jem dijalektičkom samorazvoju u zbilji samo ostva- 
ruje, realizira, opredmećuje, da bi se na kraju 
razvoja opet vratio sam sebi i tako u Apsolutnoj 
ideji zaključio svaki dalji proces. »Time — piše 
Marx u svojim Ekonomsko-filozofskim rukopisima 
iz god. 1844 — što je Hegel shvatio negaciju nega- 
cije... našao je samo apstraktan, logičan, spekula- 
tivan izraz za kretanje historije, koja još nije stvar- 
na čovjekova historija.« Klasici marksizma obrnuli 
su upravo taj osnovni Hegelov stav i na taj način 
negirali jednostranosti i one neprihvatljive kon- 
zekvencije koje nužno proizlaze iz prve, objektivno 
idealističke Hegelove premise filozofiranja. No 
istovremeno oni su ukazali i na neopravdanost 
vulgarno-materijalističke kritike Hegelove dija- 
lektike i visoko vrednovali Hegelov doprinos raz- 
voju dijalektičke misli. Tako Lenjin piše: »Filo- 
zofski idealizam je samo glupost s gledišta grubog, 
prostog, metafizičkog materijalizma. Naprotiv, s 
gledišta dijalektičkog materijalizma, filozofski idea- 
lizam je jednostrano, pretjerano... razvijanje (na- 

duvavanje, nabujavanje) jedne od crta, strana, plo- 
ha spoznaje u apsolut otrgnut od materije, od pri- 
rode, obogotvoren.« 

Marx i Engels, prihvaćajući od Hegela mnoge 
njegove racionalne i u biti revolucionarne dijalek- 
tičke teze, konzekventno su odbacili Hegelov idea- 
lizam i konstruktivizam i samim tim ukazali na 
potpuno novu dijalektičku dimenziju shvaćanja 
razvoja mišljenja, povijesti i svijeta. Pri tom se čes- 
to zadržala Hegelova terminologija kao i njegove 
formulacije nekih najopćijih dijalektičkih zakona 
(jedinstvo i borba suprotnosti, skokovito prelaženje 
kvantiteta u kvalitet, negacija negacije itd.). Ali 
stalni, u sebi protivurječan razvoj ljudske spozna- 
je i objektivno povijesnog toka, dijalektički odnos 
općeg i pojedinačnog, dijela i cjeline, nužnosti i slu- 
čajnosti, subjekta i objekta, teorije i prakse, dru- 
štva i individuuma, materije i kretanja itd. nisu 
više kod klasika marksizma neke idealno zasnovane 
kategorije ili logičke aporije (v.), zakoni samorazvo- 
ja svjetskog uma ili Apsolutnog duha, već najbitni- 
je strukturalne karakteristike same ljudske zbilje. 

Neke postavke te nove materijalističke dijalek- 
tike, koja je utkana u samu povijesnu i društveno- 
-konkretnu zbilju, izrazio je izvanredno pregnantno 
Lenjin u svom kratkom spisu »K pitanju o dija- 
lektici« (Filozofske sveske) u kojem među ostalim 
kaže: »Uvjet spoznaje svih procesa svijeta u njiho- 
vom'samokretanju, u njihovom spontanom razvoju, 
u njihovom životu, jeste spoznaja tih procesa kao 
jedinstva suprotnosti... Razvoj je 'borba' suprot- 
nosti. Dvije osnovne... koncepcije razvoja (evolu- 

cije) jesu: razvoj kao smanjivanje i povećavanje, 
kao ponavljanje, i razvoj, kao jedinstvo suprot- 
nosti... Kod prve koncepcije kretanja ostaje u 
sjenci samokretanje, njegova pokretačka sila, nje- 
gov izvor, njegov motiv (ili se ovaj izvor prenosi 
napolje — bog, subjekt etc.). Kod druge koncepcije 
glavna pažnja upravlja se baš na spoznaju izvora 
*samo' kretanja. Prva koncepcija je mrtva, siro- 
mašna, suha. Druga je životna. Samo druga daje 
ključ za 'samokretanje' svega postojećeg; samo ona 
daje ključ za 'skokove', za 'prekid postupnosti', za 
pretvaranje u suprotnost, za uništenje starog i na- 
stavak novog.« 

Engels, Lenjin i mnogi drugi marksisti ukazivali 
su posebno na to da je dijalektika učenje kako o 
zakonima kretanja i razvitka prirode i društva (tzv. 
objektivna dijalektika), tako i ljudskog mišljenja 
koje reflektira o tome kretanju (tzv. subjektivna 
dijalektika). 

U filozofijskom nazoru klasika marksizma, dija- 
lektika nije samo metoda (kako je to bio pro- 
klamirao Staljin u svoje četiri crte dijalektičke 
metode, da bi zatim odvojeno izložio tri crte mark- 
sističkog filozofskog materijalizma), već je sastavni, 
nerazdvojni, organski dio čitavog marksističkog 
pogleda na svijet i život. Dijalektika je imanentna 
svemu povijesnom, te je uvijek u biti povijesna, a 
ne vanvremenska, vanhistorijska, vječna, pa se 
prema tome ne može tek »primijeniti na povijest« 
(kako je to kod Staljina) da bi se u toj simbiozi 
apsolutnog i vječnog, te relativnog i povijesnog 
stvorio »historijski materijalizam«. Upravo stoga je 

poznati njemački revizionist E. Bernstein (Bern- 
štajn), koji je iz marksizma pokušao izbaciti dija- 
lektiku kao »varljivo svjetlo« i »logičko prevrtanje 
preko glave«, negirao samim tim i čitavu marksi- 
stičku filozofijsku poziciju, a ne samo neki njen po- 
sebni, metodološki ili opći shematski dio. Jer i svaki 
»materijalizam — kako je to svojevremeno pisao 
mađarski marksistički filozof G. Lukacs (Đerđ Lu- 
kač) — koji nije dijalektički, nije ništa drugo nego 
obrnuti platonizam«, pa stoga, u biti (bez obzira na 
sve razlike u početnim filozofskim stavovima) »pre- 
dstavlja isto takvu mitologiju kao što je ona o sje- 
ćanju u svijetu ideja«. To, međutim, istovremeno 
uključuje i zahtjev da napuštanje hegelovske dija- 
lektike totaliteta (kao sveobuhvatne metode koja u 
stvari onemogućuje svojom apriornošću otvorenost 
prema bilo kojem principijelno novom rezultatu 
misaonog istraživanja) bude poduzeto upravo s one 
pozicije koja u svom antidogmatskom filozofskom 
naporu želi prodrijeti do izvorno nove Marxove 
mjsli. Diskusije među marksističkim filozofima o 
karakteru i suvremenom značenju Marxove hu- 
mane poruke odvijaju se stoga upravo i na planu 
negacije hegelovske dijalektike totaliteta. 
Suprotstavljena statičko-metafizičkoj, misaono- 
-evolucionističkoj,  kontemplativno-pasivnoj,  su- 
bjektivno ili objektivno idealističkoj kao i prirodo- 
znanstvenoj i vulgarno-materijalističkoj koncepci- 
ji, Marxova je dijalektička misao potpuno novi 
nazor, bez presedana u historiji filozofije. Ta dija- 
letika ukazuje na skokovit, u sebi protivurječan 
razvoj, prije svega povijesno-realnog, kao i spo- 

znajnog i cjelokupnog praktičnog ljudskog djelo- 
vanja, koje se, negirajući uvijek iznova samu ne- 
gaciju, stalno penje i »beskonačno približava nizu 
krugova, spirali« (Lenjin). Pri tom ta materijali- 
stička dijalektika ne želi nikakav zbiljski materijal 
»ugurati« u neke unaprijed pripremljene sheme, 
u neke dijalektičke skele, filozofski kostur, Pro- 
krustov krevet nekih jednom za svagda utvrđenih 
kategorija, već je uvijek otvorena prema svim 
zbivanjima u realnoj i idealnoj zbilji, svjesna da 
kao dijalektika i sama podliježe uvijek iznova 
dijalektičkom razvoju (v. Idealizam, Identitet, 
Kvalitet i kvantitet, Marksizam, Materijalizam, 
Metafizika, Negacija negacije). 

DIVIZIJA, v. Particija 

DJAINIZAM, v. Indijska filozofija. 


DOGMATIZAM (grč. dogma sud, mišljenje), 
shematizirano, nekritičko mišljenje koje se zasniva 
na apriornim, nepromjenljivim dogmama i apodikti- 
čkim tvrdnjama, na autoritativnim formulama što 
su za sve obavezne, sudovima koji ne podliježu 
nikakvom ispitivanju i sumnji. 

Dogmatski je način mišljenja svojstven kršćan- 
skim, a prije svega skolastičkim filozofima koji se, 
pobijajući heretike, drže striktno ustaljenih, od 
vjerskih foruma sankcioniranih principa i dogmi. 
Sukob između dogmaiskog i kritičkog mišljenja jav- 
lja se često u historiji filozofije (osobito je poznato 
Kantovo odbacivanje Leibniz-Wolfova dogmati- 
zma). Ali se kritika dogmatizma i sama znala često 

pretvoriti u dogmu ukoliko je pledirala na otkri- 
vanje konačnih, apsolutnih istina i ukoliko je igno- 
rirala neke nove spoznaje koje izviru iz promije- 
njenih povijesnih okolnosti i novih uvida u struktu- 
ru idejne i materijalne zbilje. Jer sve — bilo iska- 
zano ne znam kakvom svježinom i intelektualnom 
snagom — može, ako se umrtvi i simplificira, posta- 
ti dogmom. Stoga je nastala i paradoksalna situaci- 
ja da je čak i Marxovo učenje — učenje koje je 
čitavo otvoreno prema novom, koje revolucionarno 
obara »vječne« religiozne, filozofske i ekonomske 
»istine«, koje je dijametralno oprečno svemu usta- 
ljenom, umrtvljenom, nestvaralačkom — postalo — 
pod rukom staljinskih vulgarizatora — pukom dog- 
mom, shemom, sakrosankinom naukom koja se 
sva može iscrpsti u »tri tačke i četiri crte«. Bitna 
se shematičnost i jalovost dogmatskog mišljenja (pa 
i onog koje sebe zove marksističkim) korijeni u to- 
me što ne trpi bilo kakve promjene, što mišljenje 
ostavlja statičkim, i što je prema njemu zaustavlje- 
na misaona i zbiljska povijest na određenim nepro- 
mjenljivim konstantama, što se sav misaoni napor 
ukopao u prošlo i tamo ostao ukočen i umrtvljen. 
Stoga je stvaralačkom marksizmu strana svaka 
striktna vezanost uz jednom proklamirane principe, 
stoga je on bitno suprotstavljen svemu ustaljenom, 
ukalupljenom, statičnom, jednom za svagda utvr- 
đenom, fiksnom, standardnom, ukratko: svemu dog- 
matskom (v. Marksizam). 


DOKAZ, logički oblik postupka odnosno metoda 
kojom se želi ustvrditi istinitost nekog suda. U tzv. 
direktnom dokazivanju navodimo neposredno raz- 

loge i argumente za određenu tvrdnju, dok indi- 
rektnim dokazivanjem pokazujemo nemogućnost 
održivosti kontradiktorne opreke, pa tako posredno 
zaključujemo na istinitost određenog suda. No do- 
kazivanje ne može ići ad infinitum i ima svojih 
granica. Postoje i nedokažljivi najopćenitiji sudovi 
(aksiomi), koji se ne mogu dalje dokazivati, a u 
svojoj evidentnosti sadrže fundamentalne, bazične 
pretpostavke. 

Pogreške u dokazivanju, najčešće se pojavljuju 
zbog toga što se dokazuje ili pobija nešto o čemu 
se opće nije sudilo, što se nije tvrdilo. To obilaženje, 
prijeporne tačke zove se, ako je hotimice učinjeno, 
mutatio elenchi, a ako je učinjeno iz neznanja, 
nehotimice ignoratio elenchi. Ako dokazujemo pre- 
više, činimo pogrešku: Qui nimium probat, nihil 
probat (tko isuviše tvrdi, ništa ne tvrdi). Isto se ta- 
ko griješi u dokazivanju ako se pri pobijanju pro- 
tivnika služimo principom»argumentum ad homi- 
nem«. Ovaj princip (osobito u svojoj abuzivnoj, 
pogrdnoj varijanti) želi, namjesto rasprave o spor- 
noj tezi, diskreditirati čovjeka koji raspravlja i 
svodi se na postupak u kojem nije najvažnije što 
se govori, već tko govori. Često se jedna teza do- 
kazuje i dokaznim razlozima koji i sami nisu dosta 
provjereni ili očiti, pa se čitav dokazni postupak 
tada vrti u krugu (circulus vitiosus ili circulus in 
demonstrando). Kada se teza koju želimo dokazati 
pokušava izvesti iz argumenata koji ne mogu biti 
dokaz, zato što iz njih ta teza ne slijedi, ne proizlazi 
nikakvim valjanim zaključivanjem, pogreška se 
zove non sequitur (ne slijedi). 

DUŽNOST, jedna od osnovnih kategorija mno- 
gih autonomnih i heteronomnih etika: osjećaj oba- 
veze da se radi u skladu s općom ili vlastitom mo- 
ralnom voljom. D. se često definira i kao trebanje 
(njem. Sollen) uz koje se osjeća objektivno vezana 
individualna volja. Kod stoika smatra se dužnošću 
zahtjev za djelovanjem u skladu s prirodom, odno- 
sno umom. Kršćanska heteronomna etika smatra da 
je osnovna dužnost djelovati primjereno božjim za- 
povijedima. Kantov formalizam naglašava da etičko 
djelovanje može biti samo ono koje je poduzeto iz 
čistog poštovanja dužnosti, a ne iz naklonosti, lju- 
bavi i sl. U mnogim suvremenim etikama u raznim 
varijantama sadržaj se dužnosti pokušava odrediti 
s obzirom na zahtjeve zajednice, na opće dobro i sl. 
(v. Etika). 

E, u logici oznaka, simbol (»e«) za univerzalni 
negativni sud (v. Sud). 


EGZISTENCIJALIZAM, v. Filozofija egzisten- 
cije. 

EKLEKTICIZAM, postupak, smjer, odnosno na- 
čin filozofiranja kojim se iz različitih filozofskih si- 
stema, bez određenog principa, izabiru pojedine teze 
i spajaju u jednu nedosljednu i neoriginalnu cje- 
linu. Eklektički postupak pabirčenja po raznim 
filozofemima ne dovodi redovno do nekog koherent- 
nog, organski sraslog sistema ili uopće nazora, već 
taj mozaik različitih mišljenja ostaje često nedoslje- 
dan, besprincipijelan, mehanički zbir pojedinih po- 
stavki u kojima su vidljivi razni, često protivuriječ- 
ni utjecaji što se uzalud pokušavaju »pomiriti« i 
povezati. Danas ta riječ ima pretežno pogrdan smi- 
sao te je eklektik sinonim za neizvornog, neorigi- 
nalnog mislioca koji poprima sve tuđe, premda mu 
se ponekad kao dobra osobina pripisuje neeksklu- 
zivnost, otvorenost i mogućnost uživljavanja u od- 
ređene sisteme, nedogmatičnost u odabiranju i za- 

stupanju raznih mišljenja. Nekad, međutim (oso- 
bito u rimskoj filozofiji), ta riječ nije imala isklju- 
čivo pogrdan smisao, već je označavala prihvaća- 
nje (što je prije svega pretpostavljalo i poznava- 
nje) raznih pravaca grčke filozofije i odabiranje 
onih postavki koje su imale značenje za nove dru- 
štvene i kulturne prilike. 

Filozofski eklekticizam pojavio se već u antici 
i Diogen Laertije tako naziva učenje Potamona iz 
Aleksandrije. Kasnije je jedan od najznačajnijih 
predstavnika rimskog eklekticizma bio čuveni go- 
vornik Marko Tulije Ciceron, koji u svojim spisima 
pokušava spojiti akademski skepticizam i stoička i 
peripatetička (v.) učenja. Eklekticizma ima i u Filo- 
na iz Larise, mnogih neoplatoničara, u popularnoj 
prosvjetiteljskoj filozofiji XXVIII stoljeća u Njemač- 
koj i u francuskog filozofa V. Cousina (Kuzen). 


EKSPRESIJA, općenito izraz (riječima, drža- 
njem, pokretima tijela, mimikom očiju, lica itd.), 
odnosno izražajnost. Za neki objekt ili neko djelo 
kazat ćemo da je ekspresivno kad je dojmljivo, u- 
pečatljivo, snažno, lično. Ekspresijom se obično 
smatrao proces kojim se vlastito, intimno, subjek- 
tivno stanje umjetnika »pretvara« odnosno »prevo- 
di« u određena objektivna umjetnička sredstva. 
Po B. Croceu (Kroče) ekspresija je, međutim, iden- 
tična sa svakom umjetničkom intuicijom — između 
ekspresije i umjetnosti nema razlike. Stoga je 
opća lingvistika kao nauka o ekspresiji (izrazu) 
ujedno i estetika. Uz kategoriju ekspresije (lat. 
exprimere prikazati, jasno izraziti, prisiliti) vezan 
je i pojam ekspresionizam. 

Ekspresionizam, pravac u likovnim umjetnosti- 
ma, književnosti i muzici na početku XX stoljeća. 
Taj smjer umjetničkog stvaralaštva posvećuje paž- 
nju prije svega subjektivnom izrazu vanjskih doj- 
mova i krši konvencionalne forme izražavanja 
naglašavanjem individualnog, ličnog faktora koji 
treba da dade pečat čitavom djelu. 

ELEAČANI, v. Grčka filozofija 


EMPIRIOKRITICIZAM, idealistički filozofski 
pravac, zasnovan na nekim ekstremnim postavka- 
ma empirizma i pozitivizma. Začetnici i glavni za- 
stupnici toga filozofskog nazora jesu R. Avenarius 
i E. Mach. 

Analizirajući pojam iskustva, Avenarius tvrdi 
da je »puno iskustvo uzvišeno iznad dualizma fizič- 
koga i psihičkog«. Za njega su, međutim, osjetni 
sadržaji identični s osjetnim predmetima i podra- 
žajima. Iskustvo se gradi indiferentno od vlastitih 
i tuđih »izjava« koje imaju iskustvenu vrijednost 
(tzv. E-vrijednosti), ali ono sadržava u sebi kao 
»nešto nađeno« dvoje: »centralni član« (centralni 
živčani sistem, tzv. C-sistem) i »protučlan«, a sva- 
ka je izjava, izjava centralnog člana o protučlanu. 

Za Macha je i predmet fizike veza između osje- 
ta, a ne između stvari ili tijela. »Osjeti nisu simboli 
stvari. Prije se može reći da je stvar misleni sim- 
bol za kompleks osjeta koji se odlikuje relativnom 
postojanošću. Pravi elementi nisu stvari (tijela), ne- 
go boje, zvuci,pritisci, prostori, vremena (ono što mi 
obično nazivamo »osjetima«)«. (Iz Machove knjige 
»Mehanika, prikazana historijsko kritički u svom 
razvoju«). Mach tako sasvim određeno svodi obje- 

ktivni svijet isključivo na kompleks osjeta i suprot- 
stavlja — kao ekstremni pozitivista koji priznaje 
samo činjenicu osjeta — svoje gledište teoriji 
prema kojoj su osjeti zapravo samo simboli, slike, 
odrazi stvari. 

U knjizi »Materijalizam i empiriokriticizam«, 
Lenjin je oštro kritizirao kako gledište glavnih 
predstavnika empiriokriticizma, ukazujući na idea- 
lističku osnovnu poziciju mahizma, tako i onih 
filozofa koji se prividno pozivaju na materijalizam 
(kao što su npr. Bazarov, Bogdanov, Juškević, Su- 
vorov, Valentinov), a u stvari zastupaju empiriokri- 
ticističke nazore. Svodeći empiriokriticizam u kraj- 
njim konzekvencijama na subjektivizam (v.) Berke- 
leya (Barkli), a ovaj na apsurdni solipsizam (v.), Le- 
njin je istovremeno ukazao i na neke društvene 
korelate te filozofije i njihove reakcionarne ideo- 
loške korijene. 


EMFPIRIZAM, filozofski pravac, odnosno način 
filozofiranja koji u svojim osnovnim spoznajnoteo- 
retskim stavovima smatra da je iskustvo (empirija) 
temeljni izvor spoznaje i da ono određuje domet, 
mogućnosti i granice svekolike spoznaje. Osnovna 
deviza empirizma: Nihil est in intellectu quod non 
prius fuerit in sensu (Nema ničega u razumu, šio 
prije nije bilo u osjetu), želi ustvrditi da je svaka 
razumska spoznaja uvjetovana osjetilnom, da u 
razumu nema nikakvih apriornih ni urođenih ideja 
i da je, nasuprot tvrdnjama racionalista, ljudski um 
u većoj ili manjoj mjeri ograničen samo na asoci- 
jativno kombiniranje raznih (vanjskih i unutarnjih) 
utisaka. Hume je npr. jedanput ustvrdio da zlatno 

brdo (dakle nešto što u iskustvu ne postoji) može- 
mo zamisliti samo zato što smo prije vidjeli i zlato 
i brdo, pa smo ta dva utiska mogli spojiti. Empiri- 
zam je uz racionalizam (v.) i kriticizam (v.) jedan 
od osnovnih smjerova spoznajne teorije (v.), a u 
raznim varijantama i s različitim modifikacijama 
njegova klasičnog oblika (prije svega u engleskoj 
filozofiji) zadržao se i u nekim suvremenim filozo- 
fijama (empiriokriticizam (v.), pozitivizam (v.), neo- 
pozitivizam, pragmatizam (v.) i dr.). 

Mnogi elementi empirističke orijentacije uoča- 
vaju se u nekih antičkih filozofa. Tako su oni prisu- 
tni u sofista Protagore i u kirenaika (osobito Ari- 
stipa). 

Stoičko, a još naglašenije epikurejsko učenje 
uglavnom tvrdi da svekolika naša spoznaja izvire 
iz iskustva. Ali svi ovi začeci empirističkog filozofi- 
ranja, koji su došli do izražaja i kod nekih engle- 
skih skolastičara XIII i XIV stoljeća kao i kod re- 
nesansnih (naročito talijanskih) filozofa XV i XVI 
stoljeća, bili su povezani u jedinstveni sistem em- 
pirističke filozofije tek kod niza engleskih mislilaca 
XVI i XVII stoljeća. Stoga je pojam empirizma u 
prvom redu povezan uz imena Francisa Bacona, 
Thomasa Hobbesa (Hobs), Johna Lockea (Lok), 
Georgea Berkeleya i Davida Humea. No zajedničke 
empirističke polazne spoznajnoteoretske postavke 
ne znače istovetnost u zaključcima, pa ni u čitavom 
sistemu ovih filozofa. Dok se npr. za Bacona i Ho- 
bbesa može kazati da su materijalisti, i dok u Lo- 
ckea ima i materijalističkih i idealističkih konzek- 
vencija, Berkeley postaje prototipom subjektivnog 

idealizma, a Hume završava kao spoznajni skep- 
tik i agnostik, Svaki se od njih bavio i različitim 
specifičnim problemima i tumačio ih iz vlastitog 
aspekta i određenih ličnih filozofskih preokupacija. 
Osim po svom učenju o raznim vrstama ljudskih 
zabluda (tzv. idolae), Bacon je poznat zbog kritike 
skolastičke logike i pokušaja zasnivanja induktivne 
metode. Hobbes, značajan i po svom učenju o priro- 
di i po nominalističkoj logici, osnovnu je pažnju 
u svom istraživanju posvetio učenju o čovjeku i 
državi. Locke je svojom teorijom o sekundarnim i 
primarnim kvalitetama postao osnivač modernije 
materijalističke spoznajne teorije. Paradoksalna je 
pozicija biskupa Berkeleya koji je na osnovu empi- 
rističkih polaznih pretpostavki pokušavao opravdati 
spiritualističku metafiziku. Ali dok Berkeley -— ko- 
ji je odbacio mogućnost postojanja materijalne sup- 
stancije — tvrdi da postoje duhovne supstancije, 
Hume na kraju tog razdoblja skeptički odbacuje 
svaki supstancijalitet i tvrdi da se čak kauzalnost 
ne može objektivno ustvrditi i da je ona posljedica 
puke subjektivne psihološke navike i pogreške da 
zbog vremenskog slijeda raznih pojava ustvđujemo 
njihovu međusobnu uzročnost (post hoc ergo prop- 
ter hoc). 

Svim tim filozofima, međutim, zajedničko je po- 
laženje od iskustva, od osjetilne spoznaje, negacija 
samosvjesne i neovisne funkcije uma, priznavanje 
opažanja kao osnove svakog mišljenja. Razlike pak 
između njih nisu samo rezultat tretiranja razno- 
vrsne problematike kao i različitog tumačenja riječi 
iskustvo, već su posljedica i različitog stupnja do- 

sljednosti i domišljenosti samih tih filozofija (u tom 
pogledu čini se da je Hume spoznajno najkonze- 
kventniji). Manje ili više kontinuirani razvoj empi- 
rističke misli najbolje pokazuje i domet i bit same 
te filozofije koja u svojoj krajnjoj konzekvenciji 
dospijeva — upravo zbog isključivosti, nedijalekti- 
čnosti, jednostranosti prvog, početnog empirijskog 
gnoseološkog filozofiranja koje ne vidi i aktivnu 
ulogu subjekta, svijesti u spoznajnom procesu — 
do potpuno negativnog rezultata: bezizlazne spo- 
znajne Humeove skepse. Tako je, metafizički raz- 
vijajući svoje polazne teze (u kojima je sadržana, u 
osnovi, ispravna tvrdnja da spoznaja izvire iz is- 
kustva), engleski empirizam doveo do apsurda i 
neprekoračivih protivurječnosti koje su mjestimi- 
čno oštro suprotstavljene samim empirističkim po- 
laznim pozicijama. Ali taj isti empirizam ima ne- 
sumnjivo i velikih zasluga za razvoj evropske misli. 
Hume je Kanta (po vlastitim Kantovim riječima) 
probudio iz »dogmatskog drijemeža« i tako posred- 
no omogućio snažni polet filozofske misli u klasič- 
nom njemačkom idealizmu (v. Njemačka klasična 
idealistička filozofija). S druge strane, kako kaže i 
Engels, »Bacon i Locke su očevi one sjajne škole 
francuskih materijalista koji su učinili XVIII sto- 
ljeće francuskim stoljećem«. Radikalni i specifični 
oblik empirizma je senzualizam (v.) 


ENTELEHIJA (grč. enteleheia djelovanje), kod 
Aristotela princip koji mogućnost pretvara u stvar- 
nost (aktualnost, zbiljnost) i ovu dovodi do dovrše- 
nja, savršenstva, cilja njenog postojanja; biće kao 
»čin« nasuprot potenciji, mogućnosti. 

Termin e. upotrebljava se u neovitalističkoj bio- 
logiji kao u osnovi mistički zasnovan »nematerijal- 
ni princip« koji upravlja razvitkom svekolikog ži- 
vota. 

EPIKUREJCI, v. Grčka filozofija. 


EPISTEMOLOGIJA, v. Spoznajna teorija. 
ESENCIJA, v. Bit. 


ESTETIKA, filozofijska disciplina koja ispituje 
lijepo u umjetnosti (po nekim estetičarima i u pri- 
rodi), istražuje osnovne preduvjete i kriterije um- 
jetničkog prosuđivanja, stvaranja i doživljavanja 
kao i uopće smisao, vrijednost i bit umjetničkog. 

Premda je estetsko ispitivanje nesumljivo pove- 
zano s teorijom, sociologijom i historijom umjetno- 
sli, ono se ipak od njih razlikuje specifičnošću svo- 
jeg, u osnovi filozofskog pristupa umjetničkom. 
Teorija umjetnosti (književnosti, muzike, slikar- 
stva, arhitekture, kiparstva, grafičke umjetnosti, 
baleta, glume, a u posljednje vrijeme filma i televi- 
zije) ispituje opće uvjete za stvaranje i razumijeva- 
nje pojedinih oblika umjetnosti; historija umjetno- 
sti prati konkretno nastajanje i nestajanje određe- 
nih umjetničkih pravaca i škola; sociologiji umjet- 
nosti je predmet ispitivanje društvenih osnova koje 
uvjetuju u pojedinim epohama stvaranje različite 
umjetničke nadgradnje. Estetska filozofska ispitiva- 
nja, ako žele doista ući u bit umjetničkog, ne mogu, 
dakako, mimoići ili ignorirati rezultate historije, 
teorije ili sociologije umjetnosti, no ona prije svega 
nastoje da razmotre pitanja lijepog uopće (bez obzi- 
ra na pojedine vrsti umjetnosti), te čak i onda kad 

su empirijski zasnovana, brane određene opće filo- 
zofijske pozicije i teze. Stoga se unutar estetike 
često sukobljuju i neki primarni spoznajnoteoretski 
i ontološki stavovi, pa estetika, ispitujući zasnova- 
nost lijepog, ujedno mora odgovoriti i na neka 
glavna pitanja svake filozofije. 

Ime estetika bilo je jedno vrijeme upotreblja- 
vano za nauku o osjetilnoj spoznaji (grč. aisthetikos 
osjetni). Tako je i transcendentalna estetika još i za 
Kanta znanost o svim apriornim principima osjetil- 
nosti. Baumgarten, koji je prvi u djelu »Aesthe- 
tica« upotrijebio taj termin, pod estetikom kao osjet- 
nom spoznajom (cognitio sensitiva) razumijeva zna- 
nost o lijepom u umjetnosti i prirodi. Većina kasni- 
jih estetičara (Schelling, Hegel i dr.) slažu se u tome 
da filozofija umjetnosti ne propisuje nikakva pra- 
vila i norme za stvaranje i doživljavanje umjetno- 
sti, već hoće »uopće razjasniti što je lijepo«. 

Historija. Osnivačima estetike smatraju se u 
antici Platon i Aristotel. Platon drži da je ideja li- 
jepog jedna od tri najviše ideje (uz ideju istine i 
dobra), ali umjetnike koji oponašaju ovaj svijet (što 
je već po sebi sjena svijeta ideja, pa je umjetnost 
samo »sjena sjene«), tjera iz svoje idealne države, 
jer potiču i uzbuđuju strasti koje će »svak razuman 
htjeti utomiti« i loše odgojno djeluju na puk. Ari- 
stotel, nasuprot tome, visoko cijeni umjetničko 
stvaralaštvo svojeg vremena (osobito velike grčke 
tragičare Eshila, Sofokla i Euripida) i vidi punu 
vrijednost dramskog umjetničkog stvaralaštva (um- 
jetnost je za nj vrednija i od historije) u katarzi 
koja očišćuje i oplemenjuje dušu gledaoca. Od Ari- 

stotela potječu i norme o tri klasična jedinstva gr- 
čke tragedije (jedinstvo vremena, mjesta i radnje), 
o kojima su zatim vođene oštre polemike između 
francuskih i njemačkih (osobito Lessing) teoretiča- 
ra. I dok će Platonova metafizika lijepog preko 
Plotina, srednjeg vijeka, Kanta, Schellinga, He- 
gela i novijih zastupnika tzv. »estetike odozgo« i 
danas predstavljati bitnu osnovu  spekulativno 
koncipirane filozofije umjetnosti, Aristotelovo će 
djelo Peri Poethikes ostati uzor onim teoretičarima 
koji će — polazeći s drugih pozicija i tražeći u sa- 
moj umjetnosti izvore estetskih normi — predstav- 
ljati suprotan smjer, osnovan na nekim empirijsko 
imanentnim zakonomjernostima umjetničkog stva- 
ralaštva. Iz antike preuzete kategorije »razmjera«, 
»sklada«, »savršenstva«, »cjelovitosti«, »jasnoće«, 
»sviđanja po sebi«, dominiraju srednjovjekovnim 
nazorima o lijepom. Renesansni estetski mislioci 
preokupirani su nekim perifernim formalnim kva- 
litetama umjetničke tehnike (perspektiva, kompozi- 
cija, odnos dijelova tijela i sl.). Francuski estetičar 
Boileau (Boalo) tipičan je predstavnik dogmatskog 
racionalizma i intelektualizma i za njega su osnov- 
ne kategorije poetske umjetnosti razumnost, isti- 
nitost i jasnoća. Tendencija da se ono umjetničko u 
umjetnosti osvijetli kao sredstvo za širenje »dobro- 
tvornosti i slobode«, karakteristična je za Diderota 
(Didro) i druge francuske enciklopediste. O »priro- 
đenom osjećaju za lijepo«, koji se često povezuje 
is moralnim osjećajem, govore estetske koncepcije 
engleskih filozofa od kojih je najznačajniji Shafte- 
sbury ( Šaftsberi). Kantovi, u biti formalno zas- 

novani, estetski pogledi unutar analiza o rasudnoj 
moći (Urteilskraft) snažno su utjecali na razvoj 
estetike (osobito kod Schillera), a neke su njegove 
definicije (»Lijepo je ono što se sviđa samo po sebi, 
bez interesa za realnu egzistenciju i za posjedova- 
nje predmeta«) ostale klasičnim obrascima za sve 
kasnije formalistički zasnovane estetike. I dok 
Schelling, nastavljajući na neke premise Kanta, od- 
bacuje sve estetike »koje su dosad bile u dobroj 
mjeri recepti za kuharice« i pokušava zasnovati 
umjetnost kao »apsolutnu sintezu međusobnog pro- 
žimanja« slobode i nužnosti, svjesne i nesvjesne 
djelatnosti, konačnog i beskonačnog, uzdižući je 
tako na pijedestal najviših vrijednosti, G. W. F. 
Hegel, unutar svoje opće konstrukcije razvoja duha 
u povijesti, proglašava umjetnost — upravo zato 
što je samo »zorno« (dakle i najniže) predočavanje 
Apsoluta — prošlošću. Hegel je ostavio jedan od 
najsveobuhvatnijih pokušaja shvaćanja biti histo- 
rije umjetnosti, zasnovan na različitom odnosu 
ideje prema vanjskom obliku djela. I dok u simbo- 
ličkoj umjetnosti, koja je karakteristična za Indiju 
i Egipat i u kojoj je »duh shvatio ideju tek u apst- 
raktnoj neodređenosti«, prevladava kao tipična 
forma arhitektura, a u klasičnoj umjetnosti (Grčka) 
skulptura, romantična umjetnost (u kojoj unutra- 
šnje, duhovno trijumfira nad vanjskim) nalazi svoj 
najpuniji izraz u slikarstvu, glazbi i poeziji. A. 
Schopenhauer (Šopenhauer) smatra da je lijepo sve 
što izražava neku ideju; umjetnost (a osobito glaz- 
ba, ta »kupelj duha«) izdvaja ideju iz slučajnih 
elemenata stvarnosti, pa je stoga njena bitna uloga 

da bude »palijativom« svjetskog bola, utješiteljicom 
u ovom svijetu koji je »najgori od svih mogućih 
svjetova«. 

Glavni predstavnik formalističke estetike Her- 
bart definira estetiku kao nauku o ocjenjivanju 
tako da ona obuhvaća i etiku. Putem Herbartova 
učenika R. Zimmermanna (Cimerman) ostavile su 
neke Herbartove ideje svoj pečat i u značajnom 
djelu za nas F. Markovića »Razvoj i sustav obće- 
nite estetike« (1905), koji je prvi u nas definirao 
estetsku terminologiju i unutar svojeg djela dao 
preglednu shemu estetskih teorija u toku historije. 
Novi pravac pokušao je dati estetici T. Fechner 
(Fehner) zahtijevajući eksperimentalni, strogo 
znanstveni, empirijski i induktivni postupak u 
estetici i negirajući vrijednost cjelokupne »estetike 
odozgo« kao intelektualistički zasnovane, pojmovne, 
apriorne filozofijske discipline. Njegovi učenici i 
nastavljači, kao što su Muller-Freienfels (Miler- 
-Frajenfels), Meumann (Majman), Th. Lipps i dr. 
izvršili su brojna ispitivanja i mjerenja da bi eks- 
perimentalno ustvrdili neke pravilnosti estetskog 
sviđanja. Među njima je najznačajniji Th. Lipps, 
glavni predstavnik tzv. teorije uživljavanja. 

Uživljavanje (njem. Einfihlung) vrst je doživ- 
ljaja u kojem se odigrava pretežno emocionalno sta- 
panje i poistovećivanje subjekta s određenim obje- 
ktom. Lipps tvrdi da je tzv. Einfuhlung općiji pro- 
ces, a ne samo estetski, ali dok u običnom životu 
ima mnogo okolnosti koje ga sprečavaju, u umjet- 
nosti je on bez ostatka i savršen. Estetsko je uživ- 
ljavanje potpuno, jer sve što umjetnost pokazuje 

ima za svakog od nas vlastitu vrijednost i zbilju. 
Umjetnik, otklanjajući sve sporedno, olakšava uži- 
vljavanje te je u svakom estetskom sviđanju riječ, 
na kraju, o uživljavanju (Einfihlen) našeg Ja i 
njegova unutarnjeg aktiviteta u objektivno dane 
dojmove. Svi smo mi, dakle, Hamleti kad istinski 
doživljavamo Shakespeareovo djelo. 

Vrijednost svake socijalno-empirijske i pozitivi- 
stičko-historijske estetike od Fechnera do H. Tainea 
(Ten), tvorca poznate teorije milieua — (umjetni- 
čko je djelo, prema Taineu, determinirano faktori- 
ma rase, kulturnog duha i životnih navika neke 
zajednice) — zanijekao je radikalno B. Croce. On 
je definirao estetiku kao nauku o izrazu, odnosno 
kao »opću lingvistiku«, i identificirao intuitivnu 
spoznaju s umjetničkom. Za njega je ukus (doživ- 
ljavanje umjetnosti) identičan pojam s genijem 
(umjetničkim stvaralaštvom). Croce tvrdi da nema 


nikakvog estetskog progresa — npr. Goethe (Ge- 
te), nije nikakav napredak prema Shakespeareu 
ili ovaj prema Danteu, Homeru i sl., — i u histo- 


riji umjetnosti pokazuje se napredak samo unutar 
određenih krugova od kojih svaki ima svoj vlastiti 
estetski problem (tako npr. Goethe znači napredak 
prema pjesnicima Sturm und Dranga). 

U okviru tih raznih pravaca novije estetike 
osebujno mjesto zauzima Fr. Nietzsche. Pojmu 
apolonijskog (po bogu Apolonu) u kojem je utje- 
lovljen red, mjera, harmonija, trezvenost, razbor, 
suprotstavlja pojam dionizijskog (po bogu Dionizu) 
kojim označuje tamne, ekstatičke, strasne, nemirne, 
ekspanzivne,  orgijastičke,  razaralačko-stvarala- 

čke porive. Unutar apolonijskog i dionizijskog, kao 
dviju antiteza, odvija se po Nietzscheu čitav kul- 
turni život. Apolinijski pristup karakterističan je 
prvotno za slikarstvo, a dionizijski za muziku. Za 
Nietzschea je umjetnost »vrednija od istine«, a 
život se »može izdržati samo kao estetski feno- 
men«. Stoga i »imamo umjetnost da ne bismo pro- 
pali zbog istine«. 

Unutar suvremene antiteze subjektivističke i 
objektivističke estetike pojavljuju se u nešto mo- 
dificiranoj formi stari problemi antičke misli o 
umjetnosti. Tako se ljepota pokušava iznaći bilo 
izvan suda, osjeta ili osjećaja, što su sve samo re- 
aktivna stanja u subjektu, stanja izazvana objek- 
tima koji »imaju posebičnu estetsku vrijednost« 
(tzv. objektivistička estetika), bilo da se lijepc 
definira kao »izvedeno, derivirano svojstvo, vrijed- 
nost suprotna biću«, čak i kao »ćuška postojanju« 
(Camus), koja je zasnovana u pobunjenom čovjeku 
("homme revolte), u subjektu (tzv. subjektivističke 
estetike). 

Marksistički orijentirani teoretičari, među koji- 
ma su najznačajniji Plehanov i Lukacs, ukazuju 
posebno na socijalne korelate umjetničkih djela 
kao i na klasni karakter umjetnosti i bitnu društve- 
nu tendencioznost što je imanentna umjetničkom 
djelu čak i tada kad se u prvi plan stavlja krilatica 
art pour l'art (Plehanov). Hipostazirajući, me- 
đutim, neke teze o tendenciji i partijnosti umje- 
tnosti u dogmu o nužnosti »socrealističke« orijenta- 
cije, mnogi su sovjetski teoretičari (Rozental i dr.) u 
stvari negirali potrebu izvornog umjetničkog stva- 

ralaštva, nastojeći umjetnost svesti na plakatsku, 
praznu, dirigiranu propagandu. Stoga se u poslje- 
dnje vrijeme u okviru antidogmatske marksističke 
orijentacije naglašava da tek istinska estetska 
vrijednost može progresivno utjecati na kulturna i 
društvena zbivanja i odrediti i sam socijalni domet 
umjetničkog ostvarenja. 

Novije filozofije egzistencije (osobito M. Heide- 
gger) stavljaju u pitanje mogućnost i održivost svih 
»metafizičkih disciplina«, pa tako i estetike, jer 
epohe povijesti estetike »bilo kao teorije umjetnosti 
ili metafizike lijepog« samo na svojevrstan način 
odgovaraju glavnim etapama povijesti bitka. Kao 
metafizičko pitanje o biti umjetnosti (koja se defi- 
nira kao »Sebe-u-djelo-postavljanje istine bitka«), 
estetika — prema tim teoretičarima — ne može 
doprijeti do njenog pravog izvora. Antiestetske 
tendencije (koje su vidljive i kod suvremenog njem. 
filozofa talijanskog porijekla E. Grassia), ostaju 
međutim često i same u metafizičkim okvirima gra- 
đanskog filozofiranja i ne prelaze pasivno kontem- 
plativan i spekulativan odnos prema umjetničkom. 

Estetičan, u širem smislu je svaki pojam u okvi- 
ru estetike, dakle osim pojma lijepog i pojam ko- 
mičnog, dražesnog, tragičnog, ružnog, uzvišenog i 
dr. U užem smislu pojam se uglavnom poklapa s 
pojmom lijepog, ukusnog, s onim što je u skladu s 
određenim estetskirm principima. Estetičan tako 
može biti ne samo predmet ili pojava već estetično 
može biti i ponašanje, reagiranje prema kvaliteta- 
ma svoje okoline i sam odnos prema cjelokupnom 
životu. 

Esteticizam, filozofski i životni nazor koji u 
estetici i umjetnosti nalazi najviše oblike ljudske 
kreativnosti kojoj treba da se podrede sve druge 
etičke, proizvodne i druge svrhe. Izraz estetici- 
zam ponekad se i pogrdno upotrebljava da bi se 
ukazalo na suviše jednostrano i isključivo prida- 
vanje vrijednosti ljepoti ili profinjenim doživlja- 
jima, kao i na »estetiziranje« cjelokupne spoznajne, 
aksiološke i antropološke problematike. 


ETIKA, filozofijska disciplina koja ispituje zas- 
novanost i izvor morala, temeljne kriterije za vre- 
dnovanje svekolikih ljudskih čina kao i opće cilje- 
ve i smisao moralnih htijenja i djelovanja. I dok 
etika problematski ispituje filozofske pretpostavke 
i kriterije moralnih normi, njihovu društvenu i 
idejnu fundiranost, dok pita šta je moral uopće, 
moralni se kodeksi nekog društva (njegova moral- 
ka) određuju na osnovu jedne već pretpostavljene 
etičke pozicije iz koje proizlazi valjanost određenih 
propisa i zahtjeva vladanja. Moralka, odnosno ono 
što obično nazivamo moralnim vrednovanjem, često 
je u stvari samo ispitivanje stepena usklađenosti 
općih moralnih normi (za koje se ovdje ne pita na 
osnovu kojeg su kriterija iznađene) s posebnim 
postupcima u životu pojedinaca. 

S obzirom na izvor moralnog, etička pozicija 
može biti heteronomna (kad je izvor morala nešto 
izvan čovjeka), ili autonomna, zatim i aprioristička, 
evolucionistička, intelektualistička, naturalistička 
ili voluntaristička. S obzirom na svrhu, cilj i smisao 
moralnog htijenja i djelovanja, u etici se može za- 
stupati eudemonizam, (v.), hedonizam (v.), per- 

fekcionizam itd., a s obzirom na objekt svog 
ispitivanja ona može biti i individualistički orijenti- 
rana (egoističke i altruističke teze), ili pak uprav- 
ljena na socijalne i moralne probleme. Kao negacija 
građanske etike i čitave spekulativne etičke pozi- 
cije uopće i osnovnih moralnih postulata koji su 
na njima izgrađeni, marksizam ukazuje na društve- 
nu i historijsku uvjetovanost moralnih normi, teže- 
ći istovremeno izgradnji novog humanističkog dru- 
štva i novog »očovječenog čovjeka«, lišenog ogra- 
ničenosti i protivurječnosti klasnog građanskog 
morala. Prema tome,marksizam nije nikakva etička 
koncepcija koja postoji uz druge etičke doktrine, 
već je zahtjev za zbiljskim dokinućem čitavog jed- 
nog svijeta (pa stoga i svih raznolikih koncepcija 
njegove etičke nadgradnje) kao prvom pretpostav- 
kom opće dezalijenacije (v. Otuđenje) čovjeka. 
Historija. Sofističkoj individualističkoj etici, 
po kojoj je »čovjek mjerilo sviju stvari« (Prota- 
gora), suprotstavlja se u antici Sokrat svojim opti- 
mističkim etičkim racionalizmom. Po njemu između 
mudrosti i morala nema razlike, a vrlina je identič- 
na znanju, jer istinska spoznaja dobra po sebi upu- 
ćuje na to da dobro postupamo, a spoznaja 
zla da ga se klonemo. Optimizam Sokratove inte- 
lektualističke etike ogleda se u njegovoj tvrdnji da 
nitko ne griješi svojevoljno i da je grijeh zapravo 
zabluda. Sokratov učenik Platon tvrdi da je među 
idejama, tim vječnim uzorima svih pojava, najviša 
ideja dobra — osnova i »kruna carstva ideja«. Dob- 
ro, kao najviša ideja, ujedno je i najviša spoznaja, 
jer kao što je znanje vrlina, tako se i sama vrlina 

zasniva na znanju. Prava se spoznaja ne odnosi na 
ovaj pojavni, promjenljivi svijet, kojim vlada meha- 
nička uzročna nužda, nego na svijet nepromijenlji- 
vih vječnih ideja — a prije svega na ideju dobra. 
Platonovom idealističkom rigorizmu (Platon npr. 
negira etičku vrijednost tragedije, jer je za njega 
vrlina u istrebljivanju, lišavanju nagona i strasti 
koje tragedija pobuđuje i raspiruje) suprotstavlja 
se Aristotel koji vrlinu definira kao sredinu izme- 
đu dviju krajnosti (tako je npr. nezavisnost i dosto- 
janstvo duha sredina između uobražavanja i samo- 
ponižavanja). U svojoj čuvenoj »Nikomahovoj eti- 
ci« (naslov je stavljen po njegovu sinu Nikomahu), 
on je uz etičke (koje imaju voljni karakter) anali- 
zirao i tzv. dijanoetičke vrline (intelektualne vrli- 
ne, kao što je npr. mudrost). Sokratovsko-plato- 
nističkom gledištu da mi nužno uvijek hoćemo 
dobro, Aristotel suprotstavlja tvrdnju da se ljudski 
porivi i nagoni, kako bi dostigli dobro, moraju 
uvijek upravljati zaključcima razuma i da po sebi 
ne moraju biti dobri. U svome poznatom rasprav- 
ljanju o pojmu prijateljstva on ukazuje na tri 
vrsti prijateljstva: korisno, ugodno i kreposno pri- 
jateljstvo. Dok je prvo najčešće u starijih ljudi, 
a drugo u mladića, treće, pravo prijateljstvo, u 
kojem se prijatelj ljubi zbog njega samog, tipično 
je za muževnu dob. U Plotinovoj etici vrhovni cilj 
Života čovjeka (koji pripada dvama svjetovima: 
materiji i duhu) postiže se oslobađanjem od tijela, 
putem askeze i ekstatičkog sjedinjavanja s bo- 
žanstvom. Po stoicima moralno živjeti znači »ži- 
vjeti u skladu s prirodom«. Ali kako je priroda 

definirana kao svjetski um, pneuma, logos, moral- 
no živjeti znači u stvari živjeti u skladu s umom. 
I dok je kod Aristotela um još samo sredstvo za 
postizanje blaženstva, ovdje je um cilj i sva vrlina. 
Moral, dakle, nije više sredstvo za postizavanje sre- 
će, već čisti samocilj. »Podnosi sve i uzdržavaj se, 
tvoja je sreća što nemaš potrebe za srećom« — re- 
kao je jedan od najvećih stoičkih etičara rob Epik- 
tet. U svijetu potpunog duševnog mira i uzdržljivo- 
sti, u apatiji koju ne može pomutiti ni dobro ni 
zlo, sadržan je osnovni smisao egzistencije stoičkog 
mudraca. Nasuprot takvom visoko uzdignutom ide- 
alu (što ga je duhovito ismijao pjesnik Horacije), 
Epikur i epikurejci tvrde da nema dobra izvan 
zadovoljstva. Upravo se ugodom ili neugodom 
opredjeljujemo za prihvaćanje ili odbacivanje ne- 
kog čina. No čovjek ne treba da traži momenta- 
nu, prolaznu ugodu, već njenu trajnost, pa je veli- 
ka uloga spoznaje u otkrivanju puta k stalnoj 
sreći. Stoga izbjegavajući zlo, valja ignorirati pro- 
lazna dobra. 

Kršćanske etičke srednjovjekovne ideje često su 
bliske Plotinovim nazorima. I ovdje su stalno pri- 
sutni motivi preziranja tijela, askeze, odricanja od 
užitka i ovozemaljskih dobara. Namjesto mudrosti, 
smionosti, pravednosti, u prvi se plan ističu druge 
vrline: poniznost, čednost, bogobojažljivost. Na- 
mjesto autonomije grčkog morala dolazi kršćanska 
heteronomija: izvor morala i moralnih normi ne 
traži se više u čovjeku, već u vanjskim transmun- 
danim sferama. Religiozan čovjek ostaje uvijek 
— vječno služeći nečemu što je izvan njega — po- 

nižen, jer nema cilja u sebi, već samo kao sred- 
stvo ispunjava zadatke božje promisli. 


Većina renesansnih mislilaca ustaje protiv tih 
srednjovjekovnih nazora i traži da se etika, neza- 
visno od religioznih dogmi i raznih često minuci- 
ozno razrađenih ali i hipokritskih moralnih kodeksa 
crkve, zasnuje i razvija na »prirodnom razumu«. 
U engleskog filozofa Thomasa Hobbesa fenomen 
moralnosti ima svoje određenje samo s obzirom na 
državu. Praiskonska je svojstvenost ljudi da je 
čovjek čovjeku vuk (homo homini lupus), a primar- 
no je stanje čovječanstva rat svih protiv sviju. U 
takvom slobodnom prirodnom stanju čovjek je 
sebičan, »osamljeni vuk«, nedruštveno biće. »Vidje- 
ti tuđu nesreću — kaže on — ugodno je, ali se ta 
nesreća sviđa ne zato što je nesreća, već zato što 
je tuđa nesreća. Jednako je tako tuđa sreća neu- 
godna upravo stoga što je tuđa sreća.« No to prvo- 
bitno, u stvari amoralno stanje ne može se održati, 
opasno je i sve podjednako ugrožava. Ljudi se sto- 
ga primoravaju (a taj je prirodni zakon izraz pra- 
vog uma) da dokrajče stanje rata u interesu mira, 
koji nesumnjivo za svakog predstavlja najveće dob- 
ro, što osigurava red i pravila zajedničkog života, 
čiji čuvar i jamac postaje država. Država tako osi- 
gurava i stvara svaku moguću moralnost. 

Glavno djelo B. Spinoze nosi naslov Etika, 
premda se etičkom problematikom u užem smislu 
bave tek posljednja poglavlja te knjige. Taj veliki 
filozof, što živi u bijednim prilikama i izdržava se 
brušenjem stakla, izopčen i proklet od svoje 
vjerske zajednice najtežom anatemom, proganjan, 

odbačen, prezren i usamljen, ne nalazi u svojoj du- 
boko moralnoj ličnosti potrebe za mržnjom (svaka 
je mržnja po njemu zla) i za osvetom, već gradeći 
svoju etiku i na nekim stoičkim pretpostavkama 
nalazi u sebi unutrašnji mir, sigurnost i etičku rav- 
notežu. Za njega spoznaja može biti tek onda gos- 
podar nad afektima ako i sama postane afekat. To 
se postiže u najvišoj, intuitivnoj spoznaji u »inte- 
lektualnoj ljubavi prema bogu« (amor dei intellec- 
tualis), koji nije nikakav kršćanski, transcendentni 
bog, već bog identificiran s prirodom. (Deus sive 
natura.) »Ljudska je moć konačna, ograničena i 
sitna u odnosu prema moći izvanjskih stvari« — 
kaže Spinoza. »Pa ipak možemo postojano podno- 
siti sve udarce sudbine ako smo svjesni da smo iz- 
vršili svoju dužnost i da naše snage nisu bile do- 
voljne da otklone nesreću. A da bismo još jače osi- 
gurali mir svoje duše, ne treba zaboraviti da smo 
čitavim svojim bićem i svim svojim činima uvršte- 
ni u vječni poredak prirode. U istinitoj se spoznaji 
pokazuje sklad našeg duha s redom prirode.« 
Engleski filozofi morala potkraj XVII i počet- 
kom XVIII stoljeća, kao što su Shaftesbury, Hut- 
cheson (Hačeson) i A. Smith, suprotstavljaju se 
Hobbesovu egoizmu i ističu u prvi plan ili opću 
dobrobit, »dobrobit vrste« (Shaftesbury) ili savjest 
koja, nasuprot interesu, mora biti kriterij moral- 
nosti (Hutcheson), ili pak simpatiju kao bit morala 
(Smith). Sasvim osebujno mjesto u tadašnjoj eti- 
ci ima B. de Mandeville (Mandvij), protivnik Hut- 
chesona i Shaftesburyja, koji je u svojoj »Bajci o 

pčelama« ničeanski ustvrdio kako svaki moral 
škodi progresu kulture. 

Francuski enciklopedisti, a posebno Diderot, 
Helvćtius (Helvecius) i Holbach (Holbah), čija je 
velika zasluga što se karakter etičkih normi počeo 
shvaćati evolucionistički i historijski, polaze u ne- 
kim svojim etičkim tezama od egoističke aktivnosti 
pojedinca koja je ograničena i regulirana navika- 
ma stečenim u društvenoj sredini. Većina engles- 
kih i francuskih socijalnih utopista smatra da se 
etika zasniva na odnosima interesa koji mogu biti 
međusobno usklađeni samo potpunom preobraz- 
bom društva na razumnim načelima (v. Utopija). 

Za 1. Kanta kriterij moralne vrijednosti jest 
čista volja nezavisna od konkretnih empirijskih 
uvjeta i motivacija. Moralitet je za razliku od le- 
galiteta (kojim se označava djelovanje samo zbog 
posljedica) etičko djelovanje iz čistog samocilja 
morala, radi samog poštovanja dužnosti (a ne npr. 
djelovanje iz sklonosti, prijateljstva itd.) Etički 
karakter vladanja pretpostavlja autonomiju naše 
volje i slobodnu volju, jer jedino uz autonom- 
nu slobodu volje etička obaveza (imperativ) može 
imati bezuvjetan (kategorički) karakter. Taj moral- 
ni kategorički imperativ (koji mora biti dakako 
aprioran i formalno općenit) po Kantu glasi: »Ra- 
di uvijek tako da možeš hijeti da maksima tvog 
htijenja bude općenit zakon.« Drugim riječima: 
svako djelovanje za koje možeš poželjeti da posta- 
ne opći zakon (a ne možeš npr. htjeti da krađa 
postane opći zakon jer bi i tebe okrali), moralno 
je djelovanje. Nastavljajući na Kantovu problema- 

tiku, I. G. Fichte (Fihte) pretpostavlja kao i Kant 
praktički um teoretskom i definira niz normi i 
moralnih imperativa (»Postupaj prema dužnosti«, 
»Što nađeš da je dužnost, čini tako samo zato što 
je to dužnost«, »Ispuni svagda svoje određenje«) 
karakterističnih za formalnu i rigorističku etiku 
klasične filozofije. Hegelova filozofija morala da- 
ta je u stvari u njegovoj »Filozofiji prava«, u kojoj 
je u okviru svoje podjele na 1) apstraktno pravo, 
2) moralitet i 3) ćudorednost (Sittlichkeit), dao 
izvanrednu sliku historijskog razvoja moralnog 
osjećaja. Za njega je država (tj. ustavotvorna mo- 
narhija) realnost moralne ideje. Ona je sve pret- 
hodne stupnjeve razvitka u sebi uključila, prevla- 
dala i ukinula. Stoga je država istina obitelji, mo- 
raliteta, društva i apstraktnog prava. 


Engleska utilitaristička škola (v. Utilitarizam), 
čiji je najznačajniji predstavnik J. Bentham (Ben- 
tam), zastupa tezu da je pokretač rada za opće do- 
bro uvijek težnja za ličnom korišću i ličnom sre- 
ćom. Stoga je osnovni etički imperativ najveća sre- 
ća najvećeg broja ljudi, no moral ima svoju pravu 
osnovu i prvu pretpostavku u razvijenom egoizmu. 

Nasuprot tome, A. Schopenhauer smatra da su 
egoizam i moral nespojivi. Štaviše, upravo je odsut- 
nost egoizma kriterij moralne vrijednosti. Najveća 
je etička vrlina dijeliti bol s drugim, identificirati 
se snjim, pa je zato samilost jedini predmet moral- 
nog. 

Polazeći sam u početku svog filozofiranja od 
Schopenhauera, Fr. Nietzsche, međutim, uskoro 
radikalno odbacuje taj pesimistički moral samilosti, 

mirnih prosječnosti, kršćanski moral »stada«, i u 
okviru svog imoralizma preobrće rang svih dosa- 
dašnjih vrijednosti i postavlja nove tablice koje 
znače pokušaj destrukcije svekolikog dosadašnjeg 
morala. »Filozofi su — kaže Nietzsche — vjekovima 
vjerovali u moralne istine i oni su u njima nalazili 
najviše vrijednosti« — šta im je onda drugo preo- 
stalo nego da negiraju život, utoliko više ukoliko su 
ga više poznavali. Jer »ovaj je život nemoralan«. 
»Moj je zadatak da moralne vrijednosti, koje su 
prividno postale nezavisne i neprirodne, vratim 
njihovoj pravoj prirodi — tj. nemoralnosti.« Izna- 
lazeći tako neke zbiljske osnove morala jedne epo- 
he na zalazu, Nietzsche se, međutim, nije uzdigao 
do težnji za zbiljskom revolucionarnom promje- 
nom tog svijeta, već je ostao na njegovoj deskripci- 
ji, na dijagnozi moralne bolesti jednog novog im- 
perijalnog svijeta, ali ne i na njegovoj stvarnoj 
negaciji. 

Među mnogobrojnim fenomenološki orijenti- 
ranim etikama, najzanimljiva je, uz etiku Nicolai 
Hartmanna, etika Maxa Schelera. Suprotstavlja- 
jući se Kantovu formalizmu i rigorizmu, Scheler 
pokušava razviti svoju »materijalnu vrijednosnu 
etiku«, smatrajući da apriorno ne mora biti for- 
malno i da sadržajno, materijalno određene 
emocije također mogu biti apriorne. (Tako je npr. 
za njega ljubav sadržajno određena, ali ipak apri- 
orna i vječna vrednota.) 


Sve ove etike (uključujući ne samo Nietzscheov 
imoralizam već i neke novije teorije filozofije egzi- 
stencije), koliko god bile »materijalno« i »realno« 

upravljene, ostaju ipak, u manjoj ili većoj mjeri, 
u okviru dilema i protivurječja građanskog svijeta. 
Sva zbivanja u toj sferi ukazuju, međutim, na te- 
meljno otuđenje čovjeka i osamljenog pojedinca u 
građanskoj povijesti, koji stalno živi u podvojenosti 
privatnog i javnog, masovnog i ličnog, ideala i mo- 
ći, misli i zbilje, individuuma i društva. Tek je 
stvarno povijesnom mišljenju, što ga je utemeljio 
Marx, uspjelo da izvrši revolucionarni obrat i izna- 
đe one temeljne preduvjete etičkih i drugih ideo- 
loških otuđenja što imaju svoje korijene u stvarnoj 
dehumaniziranoj zbilji klasnog društva. Stoga je 
Engels i mogao reći da će tek »etika socijalizma biti 
istinski ljudski moral uzvišen nad klasne protivu- 
rječnosti«. 


EUDEMONIZAM (grč. eudaimonia sreća, bla- 
ženstvo), etičko učenje prema kojem je sreća cilj i 
smisao cjelokupnog ljudskog djelovanja. Određena 
vrst eudemonizma je i hedonizam (v.). 

U grčkoj je filozofiji branio eudemonistički na- 
zor Epikur. Za nj je osnovni kriterij vrednovanja 
zadovoljstvo koje vodi k sreći. »Mi zadovoljstvo — 
kaže on — priznajemo za prvobitno i urođeno dob- 
ro, ono nam služi kao polazna tačka kod svake že- 
lje i izbjegavanja, te k njemu uvijek dolazimo kao 
k cilju, jer svako dobro ocjenjujemo osjećajem za- 
dovoljstva kao mjerilom.« To, međutim, nikako ne 
znači prihvaćanje svakog užitka. Štaviše, Epikur 
zahtijeva da se zaobilaze mnoga uživanja kad za 
njima dolaze još veće tegobe, pa je stoga ponekad 
čak i patnja važnija od užitka. Najviše je dobro 
potpuna sreća, a ono je u bezbolnosti i duševnom 

miru (ataraksija). »Kad kažemo — piše Epikur u 
pismu Manoheju — da je uživanje cilj, mi ne mis- 
limo na uživanje raspusnika, niti na gastronomska 
zadovoljstva, kao što to misle neki neupućeni, ili 
oni koji se drže drugačijih shvaćanja, ili oni koji su 
loše raspoloženi prema nama. Naš je cilj: ne patiti 
tjelesno i ne uznemirivati se duševno. Ni nepresta- 
ne pijanke i igre, ni uživanje s mladićima ili že- 
nama, ni uživanja u ribi i svemu što pruža rasko- 
šan stol — ništa to ne daje plodan život. Njega daje 
razum.« 

U raznim su etikama, sve do Kanta (koji je prvi 
radikalno negirao svekoliku etiku dobara), prisutne 
eudemonističke tendencije bilo u utilitarističkoj i 
naturalističkoj, bilo u izvorno hedonističkoj vari- 
janti (v. Utilitarizam). 

FENOMENOLOGIJA (grč. fainomenon pojava i 
logos nauka, učenje, istraživanje), u prvotnom smi- 
slu nauka o pojavnosti (u suprotnosti sa »stvari po 
sebi«), učenje koje kao pretpostavku ima fenome- 
nalizam, tj. dijeljenje svijeta na spoznatljivu poja- 
vnu (fenomenalnu) i nespoznatljivu (noumenalnu) 
sferu. Kod E. Macha i drugih mahista tim se termi- 
nom označava sređivanje, deskripcija, analiza po- 
java iz određenih znanosti. Hegel je u svom čuve- 
nom djelu »Fenomenologija duha« upotrijebio taj 
termin u drugom specifičnom značenju. U Hegela 
fenomenologija znači prije svega prikazivanje svi- 
jesti u kretanju, od njenih prvih neposrednih su- 
protstavljanja predmetu do apsolutnog znanja. 
Proces povezivanja svijesti i predmeta i njegovog 
sve jasnijeg i tačnijeg određenja, koje izlaže Hege- 
lova Fenomenologija, pokazuje put razvoja duha 
od naivno osjetilne izvjesnosti preko samosvijesti, 
pa zatim uma, duha i religije do apsolutnog znanja. 
Svijest će u svom razvojnom putu dostići onu tač- 
ku gdje će negirati pričin da je obuzeta nečim dru- 
gim, tuđim, onu tačku gdje pojava postaje jednaka 

biti, da bi _ na kraju, shvaćajući samo tu svoju bit, 
označila prirodu apsolutnog znanja. 

Potpuno novo značenje, značenje u kojem se 
danas ta riječ pretežno upotrebljava, dobija feno- 
menologija u Edmunda Husserla (Huserl). U njego- 
vu, uz «Logička istraživanja«, glavnom djelu: 
»Ideje za čistu fenomenologiju i fenomenološku fi- 
lozofiju«, Husserl ističe da se tek pomoću fenome- 
nološke metode može zaštititi autonomija filozo- 
fije i filozofija uzdići do »stroge znanosti«. Husserl 
je fenomenologiju u stvari zamislio kao negaciju 
ne samo psihologizma, relativizma i empirizma, kao 
i raznih transcendentalnih neokantovskih varijanti, 
već prije svega kao obranu od prodora nefilozof- 
skog i antifilozofskog duha, što postaje sve očitiji 
u općoj kulturnoj atmosferi toga doba, a koji se vi- 
še ne može »suzbiti« tradicionalnim metodama. U 
Husserlovoj i posthuserlovskoj fenomenologiji mo- 
žemo razlikovati četiri glavne karakteristike, odno- 
sno četiri osnovna oblika fenomenologije: 1) de- 
skriptivna fenomenologija u skladu s Husserlovom 
poznatom Krilaticom »k samim stvarima« (»zu den 
Sachen selbst«), što ih fenomenologija želi deskri- 
birati (opisati); 2) eidetska fenomenologija koja ho- 
će u analizi fenomena ukazati na sadržaj čiste biti, 
sadržaj nezavisan od materijalne opstojnosti. Njen 
je metodski princip eidetska redukcija; 3) transcen- 
dentalna fenomenologija, čiji je metodski princip 
fenomenološka ili transcendentalna redukcija (tj. 
epohe) i 4) tzv. apsolutna fenomenologija koja pre- 
vladava transcendentalni subjektivitet i postaje 


76 


Fenomenologija — Filozofija 


kao »čista znanost« apsolutna metoda sviju znano- 
sti. 

Husserlova fenomenologija hoće u biti »proči- 
stiti« pojmove, odnosno »staviti u zagrade« ne samo 
sve empirijsko već i sve nebitno, polazeći pri tom 
od onoga što je u našoj svijesti zorno dano, tj. od 
fenomena; ona ne želi ulaziti ni u kakvu »stvar po 
sebi«, već se hoće zadržati na fenomenu, ali ujedno 
i spoznati njegovu bit (Wesen), tako da je sama fe- 
nomenologija kao znanost definirana kao »znanost 
o bitnome« (Wesenswissenschaft). 

Iz fenomenološke škole (za čije je rezultate jed- 
nom sam njen osnivač E. Husserl rekao da je otkri- 
la, u mučnom i teškom probijanju do biti, »ili tri- 
vijalne ili same po sebi jasne istine«) izašlo je niz 
eminentnih građanskih mislilaca od M. Schelera i 
logičara i psihologa A. Pfandera (Pfender) do M. 
Heideggera i J. P. Sartrea. 

FILOZOFIJA (od grč. filos prijatelj i soflia mu- 
drost; filosofia ljubav prema mudrosti), oblik lju- 
dskog stvaralaštva koji u sebi sadrži nazor na svi- 
jet i život i težnju za spoznajom totaliteta postoje- 
ćeg i osnove cjelokupne zbilje. Predmet je filozofije 
u toku historije toliko puta mijenjan — od kozmo- 
loških, antropoloških orijentacija u Grka do mno- 
gobrojnih suvremenih pozitivističkih, fenomenolo- 
ških, egzistencijalnih, kulturfilozofskih ili marksi- 
stičkih koncepcija o zađatku, smislu i misiji filozo- 
fije — da je gotovo nemoguće iznaći jedinstvenu 
definiciju koja bi mogla zadovoljiti sve do danas 
poznate filozofske preokupacije. 

Razvoj filozofske misli do danas može se pratiti 
kako s obzirom na određene društvene i općekul- 
turne uvjete, tako i s obzirom na diferencijaciju i 
odvajanje posebnog znanstvenog sadržaja od speci- 
fično filozofskog i napora filozofije da vlastitu pro- 
blematiku rješava primjereno stepenu razvoja cje- 
lokupne ljudske prakse i teorije. Među filozofima 
(pa i onim koji djeluju u suvremenim uvjetima) ne 
vlada čak ni suglasnost o tome da li je filozofija 
uopće znanost, odnosno »znanost nad znanostima«, 
»kraljica znanosti« itd., ili se njen predmet bitno 
razlikuje — kao što se razlikuje npr. i predmet 
umjetnosti — od svih posebnih znanosti toliko da je 
uopće ne možemo supsumirati pod pojam znanosti 
kao njen genus proximum. Filozofija je na neki 
način uvijek stavljala u pitanje svoj vlastiti pred- 
met, pa je stoga i historija filozofije ujedno i histo- 
rija različitih predmeta, »sadržaja« filozofiranja. 
Negirajući vrijednost pukog meditativnog spekuli- 
ranja, filozofiranja koje ostavlja po strani svijet 
i ne mijenja ga, već ga samo uvijek na novi način 
pasivno tumači, Marx je u čuvenoj 11 tezi o Feuer- 
bachu (»Filozofi su do sada samo tumačili svijet, ali 
stvar je u tome da se on izmijeni«) ukazao radikal- 
no na potrebu da filozofi aktivno sudjeluju u revo- 
lucionarnoj izmjeni zbilje. Stoga je »ostvarenje fi- 
lozofije« ujedno i njena bitna misija i smisao. Ali 
ona može biti potpuno ostvarena samo u novom svi- 
jetu, u svijetu gdje su dokinute klasne razlike: »Fi- 
lozofija se ne može ostvariti bez ukidanja proleta- 
rijata, proletarijat se ne može ukinuti bez ostvare- 
nja filozofije.« 

Razdioba filozofije na tzv. filozofijske discipline 
također se može prihvatiti samo uvjetno (s ozirom 
na širinu građe i raznovrsnost područja), jer je 
pitanje ne rješavaju li sve te tzv. discipline iz 
filozofskog aspekta u stvari jednu fundamentalnu 
problematiku koja se samo različito prezentira i 
pojavljuje u svoj širini estetskih, etičkih, logičkih, 
gnoseoloških ili ontoloških aspekata. Osim toga su 
i razlike u shvaćanju predmeta filozofije nužno 
uvjetovale i razlike u određivanju filozofijskih dis- 
ciplina i razdiobi čitave filozofijske problematike. 
Tako npr. kod Platona filozofija obuhvaća dija- 
lektiku (logika i spoznajna teorija), etiku i fiziku, a 
Aristotel razlikuje u svojim djelima kao filozofij- 
ske discipline logiku, fiziku, metafiziku, matema- 
tiku, ekonomiku, politiku i retoriku. Kasnije se na 
univerzitetima ustalila praksa diobe filozofijskih 
disciplina na tzv. teoretske (metafizika, logika, spo- 
znajna teorija) i praktičke (etika, estetika). Sve- 
obuhvatni Hegelov sistem filozofije dijeli filozofiju 
na logiku (što je u stvari i Hegelova ontologija), fi- 
lozofiju prirode i filozofiju duha. Unutar filozofije 
duha Hegel razlikuje filozofiju historije, f. prava 
(što je u stvari Hegelova etika), estetike, religije i 
historiju filozofije. W. Wundt smatra da filozofijske 
discipline treba podijeliti na genetičke (gnoseologi- 
ja i logika) i sistematske (metafizika, filozofija pri- 
rode i filozofija duha). U okviru marksizma može 
se, uzimajući u obzir neke Marxove, Engelsove i 
Lenjinove teze o jedinstvu filozofijske problemati- 
ke (npr. Lenjinove teze o indentičnosti dijalektike s 
gnoseologijom, logikom i ontologijom) samo uvjet- 

no izvršiti podjela na tzv. objektivnu dijalektiku 
(ontologija i dijalektika) i subjektivnu dijalektiku 
(logika i spoznajna teorija). (V. Antropologija, 
Dijalektika, Estetika, Etika, Idealizam, Logika, 
Marksizam, Materijalizam, Ontologija, Povijest fi- 
lozofije, Spoznajna teorija.) 


FILOZOFIJA POVIJESTI, osvješćenje i prikaz 
najopćijih principa povijesnog zbivanja i historij- 
ske znanosti, »znanstvena samosvijest o smislu po- 
vijesti« (Hegel). 

Već od Agustina, koji je u svojoj povijesti spa- 
senja — što je određena božanskom odlukom (pa 
su stoga sva povijesna ljudska htijenja i pokreti 
puke marionetske igre, predestinirane božjom vo- 
ljom) — prvi pokušao zacrtati neke zakonomjer- 
nosti historije, pa sve do Hegela i O. Spenglera, po- 
stoje razne konstrukcije o logosu povijesnog razvo- 
ja čovječanstva. Od filozofije povijesti valja, me- 
đutim, lučiti razne teozofije, mističke predstave ko- 
je sve zbiljske događaje stavljaju u carstvo božje 
promisli, i žive antinomije realiteta rješavaju sve- 
znanjem mudrog upravljača svih povijesnih zbiva- 
nja. Od zanimljivih pokušaja osvjetljavanja unu- 
tarnjeg smisla pojedinih razdoblja historije ili pak 
čitavog povijesnog toka spomenut ćemo samo niz 
filozofa koji su preokupirani tom problematikom. 
Od Nijemaca to su Leibniz, Lessing, I. Iselin, Kant, 
Fichte, Schelling, Schiller, W. v. Humboldt (Hum- 
bolt), Rosenkranz (Rozenkranc), a od Francuza 
Montesquieu (Monteskje), Rousseau (Ruso) i Miche- 
let (Mišle). No razrađenije povijesti filozofije, do- 
marksističkog kao i kasnijeg građanskog filozofira- 


80 


Filozotija povijesti 


nja, dali su prije svega G. Vico (Viko), Herder, Fr. 
v. Schlegel (Šlegl) i posebno Hegel i O. Spengler 
(Špengler). 

Po Herderu povijest u biti i nije drugo do ne- 
prekidno nastavljanje prirodnog razvoja. I kao što 
je sam čovjek kruna božjeg stvaranja, tako je i 
njegova povijest samo optimistički zacrtan razvoj 
ljudskosti, razvoj ideje humaniteta. 

Friedrich v. Schlegel smatra da je u početku 
povijesnog razdoblja čovjek bio stvoren kao slobo- 
dan i da su pred njim ležala dva puta: put u visinu 
i put u duboki ponor. Da je ostao vjeran prvom, od 
samog boga proizašlom putu, njegova bi sloboda bi- 
la konstantna, ali kako je čovjek, nesrećom, oda- 
brao drugi put, to mu sad preostaje jedino zadaća 
da nižu, zemaljsku prirodnu volju preobrazi u bo- 
žansku. Ova filozofija povijesti počinje već s neiz- 
mjernim žaljenjem što povijest uopće postoji i što 
nije sve ostalo na prvobitnom blaženom stanju. 
Povijest je, dakle, kao povijest otpadništvo, po- 
mračenje čistog božanskog bitka. 

Jednu od najgrandioznijih skica povijesti čov- 
ječanstva dao je Hegel, sistematski preradivši cjelo- 
kupan misaoni materijal povijesti. Za nj je država 
ostvarenje ćudoredne ideje, a svjetska povijest i ni- 
je drugo do ostvarenje ideje o državi. U tu povijest 
narodi ulaze sukcesivno kako bi svoj duh iživjeli u 
stvaranju različitih oblika države i tada nestali s 
historijske pozornice. Razmatrajući u svojoj »Po- 
vijesti filozofije« povijest Orijentalnog, Grčkog, 
Rimskog i napokon Germanskog svijeta, Hegel tvr- 
di da je upravo u ovom posljednjem sloboda »našla 

povoda da realizira svoj pojam kao svoju istinu« i 
da je time ispunjen cilj povijesti. Svjetska povi- 
jest za Hegela nije ništa drugo do razvoj pojma 
slobode. »Mi smo — kaže Hegel pri kraju svoje 
»Filozofije povijesti« — razmatrali samo taj tok 
pojma, pa smo se morali odreći draži da pobliže 
opišemo sreću, periode cvjetanja naroda, ljepotu i 
veličinu individuuma, interes njihove sudbine u ža- 
losti i radosti. Filozofija ima posla samo sa sjajem 
ideje, koja se zrcali u svjetskoj povijesti.« 

No često Hegelovo nasilje nad empirijskim povi- 
jesnim materijalom rezultat je njegova konstrukti- 
vizma, koji zbiljsko ne želi prikazati onakvim kako 
ono doista izgleda, već kako bi trebalo da izgleda 
kao potvrda i argumenat njegove apriorističke she- 
me historije. 

O. Spengler daje specifičnu filozofiju povijesti 
na principima morfologije povijesti i kulture. 

Marksističko shvaćanje povijesti — dijametral- 
no suprotno raznim umjetnim i idealističkim filozo- 
fijskim obrascima poimanja bitnih faktora u povi- 
jesti čovječanstva — razvio je uz klasike marksi- 
zma posebno Plehanov u svojoj studiji »O mate- 
rijalističkom shvaćanju historije« (v. Marksizam). 


FILOZOFIJE EGZISTENCIJE (lat. existentia 
postojanje), niz suvremenih građanskih filozofija 
koje u centar istraživanja stavljaju postojanje (eg- 
zistenciju) čovjeka, a možemo ih podijeliti u tri ve- 
like grupe: 1) filozofiju egzistencije u užem smislu, 
2) egzistencijalnu filozofiju i 3) egzistencijalizam. 

Filozofija egzistencije u užem smislu (izraz je 
prvi upotrijebio 1928. god. Fritz Heinemann) zao- 

kupljena je problematikom svojevrsnosti i samood- 
ređenja neponovljive egzistencije čovjeka. Sadrža- 
vajući u sebi neke elemente filozofije kasnog Schel- 
linga, Nietzschea i osobito danskog mislioca Sčrena 
Kierkegaarda (Seren Kjerkegor), ta filozofija ima 
kasnije svoje predstavnike među literatima (Rilke, 
Kafka) i među konfesionalnim misliocima, npr. G. 
Marcel (Marsel) i P. Wust (Vust), a zatim i među fi- 
lozofima kao što su M. Buber i F. Rosenzweig (Ro- 
zencvajg). No glavni je predstavnik filozofije egzi- 
stencije Karl Jaspers, koji razlikuje tri temeljna 
područja filozofiranja kao transcendiranja (prela- 
ženja preko) objektivno danog. Ta su osnovna po- 
dručja: filozofska orijentacija, osvjetljenje egzi- 
stencije i metafizika. Temeljna mu je teza da se 
egzistencija, kao ostvarenje vječnog u vremenu, ne 
može misliti (odnosno predmetno spoznati), nego 
samo »pozvati« u svoju zbilju, koja je uvijek »sus- 
tajanje« pred neizrecivim. 

Egzistencijalne filozofije. Najznačajniji je pred- 
stavnik tzv. egzistencijalne filozofije M. Heidegger. 
Cjelokupno njegovo filozofiranje posvećeno je pita- 
nju o bitku (v.), pa je ispitivanje egzistencije u nje- 
noj vremenitosti, tj. ispitivanje ljudskog opstanka 
(Dasein) u stvari pripremanje za pitanje o bitku sa- 
mom. Međutim, smisao za ono što je bitak može se 
istinski probuditi samo ako se čovjekova bit promi- 
sli kao »ek-sistencija«, tj. kao primarna otvorenost 
istini bitka, kao mjestu »boravljenja« bitka, kao 
»kući« bitka. 


Egzistencijalizam, francuska varijanta filozofije 
egzistencije čiji je glavni predstavnik J. P. Sartre i 

niz francuskih literata i filozofa. U toj je filozofiji 
pojam egzistencije, za razliku od drugih filozofija 
te vrsti, shvaćen u smislu tradicionalnog protiv- 
ustava između egzistencije i esencije. Unutar te 
antiteze tvrdi egzistencijalizam da egzistencija čo- 
vjeka prethodi njegovoj esenciji. Stoga francuski 
egzistencijalisti nastoje svoju doktrinu do kraja 
osmisliti prije svega u romanu i drami kao izražaj- 
nim formama koje su najbliže i najprimjerenije 
konkretnoj neponovljivoj egzistenciji. Zato i Simo- 
ne de Beauvoir (Bovoar) piše: »Ako je deskripcija 
esencije proizašla iz filozofije u pravom smislu te 
riječi, samo roman dopušta da iskrsne originalni 
izvor egzistencije u svojoj potpunoj, pojedinačnoj 
vremenskoj realnosti.« 

Bez obzira na niz razlika (često u eminentno fi- 
lozofskom smislu i bitnih razlika), sve ove filozofi- 
je egzistencije karakterizarane su ipak nekim te- 
meljnim zajedničkim obilježjima,prije svega s obzi- 
rom na sociološke korelate takvog filozofiranja. He- 
gelova teza da »filozofija shvaća u mislima svoje 
vrijeme« vrijedi u punom smislu za te filozofe. 
Kriza građanske evropske misli i građanskog svi- 
jeta uopće, kojem su zatvoreni horizonti i perspek- 
tive u buduće, karakterizirana je upućenošću na po- 
jedinačnu egzistenciju i na redukciju čitave povi- 
jesti na zbivanje osamljenog pojedinca. I koliko 
god je ta kriza filozofije često poprimila oblik filo- 
zofije krize, tj. i osvješćivanja vlastite svoje bes- 
mislene pozicije, to ona ipak nikada nije doprla do 
njenog korijena, prikrivajući često, upravo tvor- 
bom novih riječi, prave uzroke rasula nekada po- 

nosne misaone samosvijesti građanske filozofije. A 
uzroci te destrukcije i egzistencijalne rezignacije 
nisu, kako ukazuje marksizam, samo u filozofskoj 
sferi, veći u općim socijalnim, političkim i ekonom- 
skim krizama posljednje epohe građanskog druš- 
tva. 


FRANCUSKI MATERIJALISTI XVIII STOLJE- 
CA, grupa filozofa-prosvjetitelja, najznačajnijih 
predstavnika predmarksističke materijalističke mi- 
sli. 

Karakterizirajući jednom francusku filozofsku 
misao, Hegel je napisao: »U Francuza nalazimo du- 
bok, sveobuhvatni filozofski interes... pun živah- 
nosti; općenit, konkretan pogled na svemir s pu- 
nom neovisnošću o svakom autoritetu podjednako 
kao i o svakoj apstraktnoj metafizici.« Ove osnovne 
crte odnose se prije svega na francusku prosvjeti- 
teljsku filozofiju, a unutar nje posebno na francu- 
ske materijaliste kao što su bili Denis Diderot 
(Didro), J. O. de Lamettrie (Lametri), E. B. de Con- 
dillac (Kondijak), C. A. Helvčtius (Helvecijus) i P. 
Holbach (Holbah). 


Francuski materijalizam ima dva osnovna idej- 
na izvora koji se u čitavom razvoju te filozofije če- 
sto isprepleću i nadopunjuju: ».. postoje dva smje- 
ra u francuskom materijalizmu: jedan vuče svoje 
podrijetlo od Descartesa, drugi od Lockea. Drugi 
uglavnom smjera prema razvitku francuske kultu- 
re i utječe neposredno u socijalizam; prvi, mehani- 
čki materijalizam, gubi se u francuskim prirodnim 
znanostima. U toku svoga razvitka oba smjera se 
križaju« (Marx). 

Revolucionarna, progresivna djelatnost francu- 
skih filozofa tog razdoblja bila je koncentrirana 
prije svega na izdavanje »Enciklopedije ili obra- 
zloženog rječnika znanosti, umjetnosti i zanata« 
(izdano 28 knjiga u Parizu od 1751-1772, zatim 5 
knjiga u Amsterdamu od 1776-1777 i 2 knjige u 
Parizu 1780). Enciklopediju, koja je često morala 
biti ilegalno štampana, uređivali su Diderot i pisac 
predgovora, matematičar D' Alembert (Dalamber), 
a u njoj su surađivali najveći duhovi tadašnjeg fra- 
ncuskog »filozofskog stoljeća«: Voltaire (Volter), 
Rousseau, Montesquieu, Condillac, Helvetius, La- 
mettrie, Holbach i drugi. 


Bez obzira na niz nedosljednosti, pa i ezopovski 
način izražavanja (na koji su enciklopedisti bili 
prisiljeni kako bi izbjegli česte zabrane izdava- 
nja), Enciklopedija je pravo remek-djelo naprednog 
ateističkog i materijalističkog francuskog duha, što 
je dalo izvanredno značenje i plodonosne poticaje 
za dalji razvoj evropske kulture kao i idejnu 
osnovu onih revolucionarnih akcija što su upravo 
tada stajale pred Francuskom i svijetom. U 
Enciklopediji je doista pokazana »opća slika 
napora ljudskog uma svih naroda i u svim vremeni- 
ma« (kako su pisali njeni sastavljači), a ukazano je 
i na osnovne idejne elemente rušenja starog dru- 
štva i imperativnu potrebu smjelog probijanja do 
novih spoznaja o društvu budućnosti. 

Denis Diderot napisao je za Enciklopediju najvi- 
še članaka iz oblasti filozofije, umjetnosti i zanata, 
a ostao je do kraja njen urednik i, kada su se svi 
drugi uplašili terora i represalija, on nije sustao, 

već je sam, nakon mukotrpne borbe, izdao poslje- 
dnji svezak, poslije kojeg su štampani samo dodaci 
i registri. 

Prešavši sav put od deista do ateista, Diderot je 
postao jedan od najdosljednijih kritičara religioz- 
nog morala, uvjereni materijalista i prosvjeti- 
telj. Po Diderotu materija je aktivna, sastavljena 
od najsitnijih čestica čijim se mehaničkim spaja- 
njem i razdvajanjem sve zbiva u prirodi. Razum i 
spoznaja zasnivaju se na općoj osjetljivosti materi- 
jalnog svijeta. Život je Diderot objašnjavao kao 
organizam u kojem se atomi tako međusobno spa- 
jaju i prožimlju pa ne tvore samo izvanjski sklop 
već sačinjavaju integralnu cjelinu. U pogledu raz- 
voja društva i historije, Diderot je tipični prosvjeti- 
telj koji vjeruje da progres čovječanstva zavisi od 
ideja koje utječu na razvoj zakonodavstva što od- 
ređuje oblik vladavine pojedinih zemalja i histo- 
rijskih epoha. 

Liječnik Lamettrie, polazeći od nekih Descar- 
tesovih teza (prije svega od tvrdnje da su životinje 
mašine), smatra u svom glavnom dijelu »Čovjek- 
-mašina« da čovjek i nije ništa drugo nego naj- 
složeniji stroj: pa i samo je mišljenje mehani- 
zam. Materija se sama kreće, osjeća i misli pa čak 
i vjeruje da posjeduje grižnju savjesti. Najtipičniji 
predstavnik vulgarno mehaničkog materijalizma, 
koji je naivno pokušavao protumačiti svu komplek- 
snost idejnog i zbiljskog svijeta pomoću mehani- 
zma, Lamettrie je ipak značio vrijednu materijali- 
stičku antitezu tadašnjim teološkim i teleološkim 

nazorima i idealističkim i spiritualističkim speku- 
lacijama. 

Condillacova filozofija predstavlja prijelaz iz- 
među empirizma i naturalizma francuskog prosvje- 
titeljstva, te je, nastavljajući na Lockeovo učenje, 
razvila specifičnu spoznajnu orijentaciju nazvanu 
senzualizam (v.). Radikalno razvijajući u gnoseolo- 
giji (v. Spoznajna teorija) teze engleskog empiri- 
zma, Condillac pokušava sistematizirati sve materi- 
jalističke postavke francuskog prosvjetiteljstva te 
prekida s tradicijom aforističkog i esejističkog filo- 
zofiranja, tako karakterističnog za francuski duh u 
»filozofskom stoljeću«. Njegove senzualističke teze 
snažno su utjecale u Francuskoj npr. na Cabanisa 
(Kabanis), ili D. de Tracyja (Tresi), a inspirirale su 
i mnoge učenjake (njegov je učenik npr. kemičar 
Lavoisier) da izvrše svestrana znanstvena ispitiva- 
nja. 

Helvetiusov filozofski interes zaokupljen je prije 
svega društvenom problematikom i etičkim pitanji- 
ma. U stalnom kontaktu i raspravama s Holbachom 
i Diderotom (Helvćtius je imao i vlastiti salon, koji 
je, uz Holbachov salon, bio jedan od centara mate- 
rijalističke misli XVIII stoljeća), Helvćtius postav- 
lja tezu da je čovjek i njegovo mišljenje proizvod 
okoline, pa prema tome upravo te vanjske okolnosti, 
tu sredinu (koja ne ovisi o čovjeku) valja promije- 
niti da bi se promijenio čovjek. Helvetius potpuno 
odbacuje mogućnost postojanja urođenih moral- 
nih ideja, ali je ipak i u njega »ljudska priroda« ne- 
promjenljiva, a samim tim su vječni i neki elemen- 
tarni moralni principi. 

Najsveobuhvatniji kompendij francuskog mate- 
rijalizma dao je Holbach u svom djelu »Sistem 
prirode« (prevedeno u nas). Holbach je smatrao da 
je temeljni zadatak filozofije borba za bolji, racio- 
nalniji život, suprotstavljanje tiraniji, nepravdi i 
religioznom misticizmu. Odstranjujući iz prirode 
bilo kakve natprirodne moći, Holbach je, negirajući 
vjerski fanatizam i spoznajni idealizam, razvio i 
izgradio sistem materijalističkog monizma i borbe- 
nog ateizma. Prirodni, materijalni svijet je osnov 
svega, sam je sebi dovoljan i u svom kretanju pro- 
izvodi i samo mišljenje. Holbach polazi od iskustva 
kao izvora spoznaje, koja se stalno produbljuje u 
borbi s prirodom, što je čovjek potčinjava da bi za- 
dovoljio svoje potrebe. Služeći se historijskom me- 
todom, Holbach je sa znanstvenih ateističkih pozi- 
cija analizirao razna religiozna, metafizička i idea- 
listička učenja, od vjerovanja unutar primitivne 
zajednice do profinjenih i rafiniranih kršćanskih 
teoloških sistema svoga doba. Njegova ateistička 
kritika najdosljednija je i najsnažnija u čitavom 
francuskom materijalizmu XVIII stoljeća, i Hol- 
bach teži da sve pojave religije i njenu ulogu u 
društvu objasni kao mistifikaciju kojom vladajuće 
klase odvraćaju izvlaštene od borbe za svoja ele- 
meniarna ljudska prava. 

U »Materijalizmu i empiriokriticizmu« Lenjin 
je visoko ocijenio doprinos francuskih materijali- 
sta riznici ljudske kulture i napredne misli, često 
citirajući njihove postavke (osobito Diderota) i 
suprotstavljajući ih besmislu subjektivnog ideali- 
zma. No klasici marksizma ukazivali su i na ogra- 

ničenosti te škole. Tako je Engels analizirao tri gla- 
vna nedostatka tog pravca. Prva je njegova ogra- 
ničenost mehanicizam u okviru kojeg su sve pri- 
rodne pojave, a mjestimično čak i čovjek, tumače- 
ne samo na osnovu zakonomjernosti mehaničkog 
kretanja, pa je i mišljenje samo puki mehanički 
proizvod mozga. Druga mu je ograničenost metafi- 
zički karakter prirodoznanstvene pozicije na osno- 
vu koje je i ljudska priroda u stvari samo pasivni 
produkt prirode, pa je njena spoznaja i čitavo nje- 
no djelovanje svedeno na statički odraz objekta, 
a ne i na dijalektičko mijenjanje ljudskog svijeta. 
Treća mu je ograničenost historijski idealizam, na 
osnovu kojeg pokretačka snaga razvoja društva je- 
ste u idealnim faktorima, u razumu, idejama, odgo- 
ju. Taj utopistički odnos prema historiji, po kojem 
čitava povijest i nije ništa drugo do historija prev- 
ladavanja zabluda i predrasuda, pokazuje se i u 
savjetima vladarima za reformama (Diderot Kata- 
rini II, Holbach Louisu XVI), što će, prema njiho- 
vu mišljenju, riješiti osnovne društvene krize. 
Francuski su materijalisti ipak — uza sve svoje 
nedostatke i ograničenosti, uvjetovane i vremenom 
u kojem su djelovali kao i protivnicima koje su s 
pravom i entuzijazmom negirali — odigrali zna- 
čajnu ulogu teoretske pripreme društvenog obrata. 
Taj obrat, koji su filozofski i ideološki zasnovali i 
stvorili plodno tlo za njegovu realizaciju, došao je u 
obliku francuske revolucije, u kojoj je novovjeki 
evropski čovjek, bourgeois, dobio svoju historijsku 
afirmaciju i u kojoj je sa svjetske pozornice počeo 
silaziti preživjeli feudalni društveni poredak. 

GENERALIZACIJA, v. Apstrakcija. 

GENUS PROXIMUM (lat.), najbliži viši rodni 
pojam. Prema tradicionalnim pravilima, g. p. osno- 
vni je (i prvi) dio svake definicije, kojem se zatim 
pridaju i specifične razlike (differentia specifica) 
pojma koji se definira (v. Definicija). 

GNOSEOLOGIJA, v. Spoznajna teorija. 

GRČKA FILOZOFIJA, antikna grčka filozofija 
je neiscrpni izvor bogatstva i mnogostrukosti ljud- 
ske slobodne i ponosne misaone aktivnosti, kojom 
su se stoljećima, sve do naših dana, nadahnjivali i 
oplemenjivali najstrastveniji i najnapredniji istra- 
Živači istinske spoznaje svijeta i čovjeka. Klasična 
filozofija postavila je u svoj širini čitav niz temelj- 
nih ontoloških, logičkih, spoznajnoteoretskih, eti- 
čkih i estetskih problema, koje su različito rješa- 
vali, u gotovo čitavom daljem povijesnom razdob- 
lju, najznačajniji mislioci novovjeke filozofije s no- 
vih idejnih ili filozofskih pozicija. Ta je antička fi- 
lozofija stoga i danas temelj svakog istinskog filo- 
zofiranja, i bez poznavanja njenih pitanja i rješe- 
nja, te goleme kulturne baštine, ne možemo ni za- 


91 


Grčka filozofija 


misliti puno razumijevanje misaonih tvorbi suvre- 
menog svijeta. Od problema bitka, postavljenog u 
miletskoj filozofskoj školi, kvantitativne proble- 
matike pitagorejaca, mnogih bitnih problema ob- 
jektivne dijalektike koje postavlja Heraklit, zatim 
problema Jednog elejske škole, atomističke slike 
svijeta Demokrita, pa preko antropoloških pitanja 
sofista i Sokrata, sve do velikih sistema Aristotela 
i Platona, grčka filozofija predstavlja najpoučniji, 
najraznovrsniji i najbogatiji dio čitave evropske 
filozofske tradicije. Premda je zasnovana kao nad- 
gradnja na robovlasničkoj strukturi društva, u 
okviru kojeg je filozofija bila pristupačna samo 
manjem dijelu povlaštenih klasa, i premda je tek 
nastanak brojnih grčkih robovlasničkih država- 
-polisa predstavljao odlučujući uvjet za mogućnost 
pojave filozofske misli u antičkoj Grčkoj, ta je 
filozofija odigrala vanredno veliku povijesno svjet- 
sku ulogu i ostala do danas veličanstveni spome- 
nik kulture Starih. Stoga »... bit ćemo prinuđe- 
ni da se u filozofiji, kao i u mnogim drugim oblasti- 
ma, stalno vraćamo na podvige onog malenog na- 
roda kome je njegova univerzalna obdarenost i 
djelatnost osigurala takvo mjesto u historiji raz- 
vitka čovječanstva na koje ne može pretendirati 
nijedan drugi narod« (Engels). 

Od predsokratovske filozofije sačuvali su se 
samo pojedini fragmenti grčkih mislilaca, a mnoga 
su djela i kasnijih filozofa izgubljena ili sačuvana 
u nepotpunom obliku. 

Historija. Premda se i u okviru raznih mitova, 
kozmogonija i teogonija nalaze začeci pojedinih 


92 


Grčka filozofija 


filozofskih misli, ipak je to u biti pretfilozofsko 
mišljenje, u sebi ograničeno religioznim i mitskim 
predodžbama i tumačenjima svijeta, potpuno raz- 
ličito od smjelih pitanja prvih pravih filozofa koji 
s punom samosviješću žele razumski i slobodno od- 
govarati na osnovne probleme svijeta i ljudskog 
postojanja. Stoga obično povijest evropske filozof- 
ske misli započinje miletskom školom. Tražeći arh€, 
prauzrok i praosnovu svemu postojećem, prvobitno 
stanje stvari, prapočetak čije mijenjanje rezultira 
pojedinim stanjima i realnim stvarima, miletski su 
filozofi različito odgovorili na to tada temeljno pi- 
tanje kojim je preokupirana gotovo čitava predsok- 
ratovska filozofija, tj. filozofija tzv. kozmološkog 
razdoblja grčke misli. I dok Tales iz Mileta smatra 
da je prvi princip ili početak svega, na što bi se 
moglo svesti mnoštvo pojavnog, voda, a Anaksi- 
men zrak, Anaksimandar ne određuje konkretno 
taj prauzrok, već ga naziva apeiron, što je besko- 
načna materija u kojoj su potencijalno sadržane 
sve razlike koje nastaju izdvajanjem suprotnosti 
(npr. toplog i hladnog). U centru je filozofskog in- 
teresa Heraklita iz Efeza, tog »oca dijalektike«, 
problem kretanja. Zbilja je po njemu u stalnoj 
mijeni, sve se kreće i razvija u okviru stalnih proti- 
vurječnosti, jedno prelazi u drugo (npr. život u 
smrt i obratno) i ništa nije vječno osim samog tog 
procesa po kojem sve postaje i propada. Logos, 
svjetski um, zakon svijeta po kojem se sve događa, 
ne može se uništiti i, premda ga mnogi ne vide i 
ne čuju, on vlada svijetom i ljudskim egzistencija- 
ma. Materijalni je nosilac svega, po Heraklitu, vat- 

ra, a neprekidna borba u prirodi nezaobilazan uvjet 
svakog postojanja. Problemom kvantitativnih, bro- 
jnih odnosa bavio se čuveni filozof i matematičar 
Pitagora. Sve se, po Pitagori, u prirodi može mje- 
riti, odrediti brojem, stoga je upravo broj bit svije- 
ta. Spoznati kozmos, njegovu temeljnu strukturu, 
njegovu zakonomjernost znači upoznati brojeve ko- 
ji njime upravljaju. Pitagora i njegovi učenici, sa- 
kupljeni u aristokratski pitagorejski savez, nepri- 
jatelji su demokratskog uređenja, ali su, bez obzi- 
ra na društveno regresivnu ulogu, i kao matemati- 
čari i kao filozofi značajni za razvitak grčke i 
evropske misli. No kasniji su pitagorejci izgradili 
čitav jedan sistem mistike brojeva (a elementi se 
za takvo učenje nalaze već i u idealističkim osno- 
vama Pitagorine filozofije) te su niz znanstvenih 
teza pretvorili u religiju, fantaziju, mitos. Elejska 
filozofska škola iz jednog posvema novog aspekta 
postavlja pitanja o bitku, kretanju i spoznaji. 
Osnivač te škole Ksenofan smatra da postoji jedan 
vječni, nepromjenljivi i nepokretni bitak. Proble- 
matiku jednog nepromjenljivog bitka, nasuprot 
promjenljivoj raznolikosti stvari, dalje razvija Par- 
menid, Ksenofanov učenik, najznačajniji predstav- 
nik elejske škole. Apstraktni, metafizički, ali u 
osnovi materijalistički Parmenidov nazor zasnovan 
je na tvrdnji da praosnov svega mora biti uvijek 
jednak samom sebi i nepromjenljiv. Osjetilna spo- 
znaja nas vara: ona nam govori o kretanju i mije- 
njanju. Samo nas umna spoznaja može dovesti do 
toga da »gledamo na ono čega nema pred očima kao 
na ono što jeste«. Postoji samo bitak, on je vječan, 

ne postaje i ne propada, ostajući istovetan i uvijek 
jednak samom sebi. Učenik i nasljednik Parmeni- 
dov, Zenon, u svojim je popularnim aporijama (v.) 
pokušao obraniti učiteljevo filozofiranje. Svojevr- 
snu materijalističku filozofiju brani Empedokle i 
smatra da se sve pojavno formira spajanjem i raz- 
dvajanjem četiriju elemenata: zemlje, vode, zraka 
i vatre. Te elemente pokreće naizmjenična djelat- 
nost ljubavi i mržnje. Anaksagora smatra da posto- 
ji bezbroj homeomerija (najsitnijih čestica) te se 
njihovim miješanjem oblikuju razne stvari. On u 
filozofiju uvodi nus (svjetski um), koji je prvi po- 
kretač svega, ali kasnije više ne djeluje na prirodu, 
već se sve zbiva na osnovu strogo mehaničkih 
prirodnih zakona. Nasuprot kvalitativnom atomi- 
zmu Empedokla i Anaksagore, kvantitativni ato- 
misti Leukip i, posebno značajan mislilac, Demo- 
krit izgradili su materijalistički filozofski sistem. 
Zastupajući mišljenje da postoje realna i po sebi 
nedjeljiva bića, atomi, Demokrit je ustvrdio i po- 
stojanje praznog prostora kao nužne pretpostavke 
za kretanje atoma. Na osnovu različitog oblika i 
položaja atoma nastaje svekolika pojavnost. Naša 
osjetila daju građu ljudskom razumu da se uzdi- 
gne do prave spoznaje. Empirist i materijalist u 
spoznajnoj teoriji, Demokrit ipak ne zapostavlja 
ulogu razuma i odlučno negira relativističko bri- 
sanje granica između »istine« i »mnjenja«. Atomi i 
praznina (a samo to objektivno postoji) mogu se 
spoznati istinskim načinom spoznaje, razumom, jer 
»mračna« vrst spoznaje, osjeti, nisu dovoljni za 
spoznaju objektivne istine. 

Sa sofistima, obrazovanim putujućim učite- 
ljima, počinje novo, antropološko razdoblje grčke 
filozofije. Nasuprot problemima svijeta i kozmosa, 
prauzroka i kretanja, u prvi plan stupa problemati- 
ka čovjeka. Poznati sofist Protagora postavlja tezu: 
»Čovjek je mjerilo svih stvari, postojećih da jesu a 
nepostojećih da nisu.« Senzualist i relativist Pro- 
tagora iz Abdere izvanredan je analitik spoznaj- 
nog procesa. Među sofistima značajniji su mislioci 
Gorgija iz Leontina, nihilist i skeptik, zatim teo- 
retičari društva, nastanka raznih institucija i reli- 
ije kao što su Prodik iz Keja, Kritija, Hipija iz 
Elide, Likofrom i Kalikle. Spoznajnom skepticizmu 
i nihilizmu kao i etičkom relativizmu (v. Etika) so- 
fista suprotstavlja se Sokrat. O svojoj filozofskoj 
djelatnosti nije sam ostavio nikakve pisane doku- 
mente, pa su glavni izvori za proučavanje njegove 
filozofije Platonova i Ksenofontova djela. Filozof- 
ska se istina, po njemu, može otkriti putem majeu- 
tičkog (primaljskog) postupka, tj. u toku planski 
vođenog razgovora, koji polazeći od stava »znam da 
ništa ne znam« ide putem isključivanja protivu- 
rječja i induktivnog zaključivanja do jasnih i si- 
gurnih definicija. Ta tako dobivena istina sadrži 
— po Sokratu — u sebi opću valjanost i apsolutnu 
vrijednost za sve ljude. Svoju idealistički zasnova- 
nu nauku o istinitim pojmovima prenio je također 
na etičko područje i time znatno utjecao na svoga 
velikog učenika Platona. 

Sokratovi pojmovi (u njega još zasnovani u 
subjektu) dobivaju u Platona vrijednost posebnih, 
ontoloških, samostalnih, o čovjeku neovisnih ideja. 

Natpojavnom svijetu ideja je vidljivi svijet ma- 
terijalnih oblika i zbivanja samo nesavršen odraz i 
oponašanje (mimesis). Toj temeljnoj idealističkoj 
koncepciji Platon supsumira i rješenja svih ostalih 
etičkih, spoznajnih, antropoloških i estetskih pita- 
nja. Čovjek je podijeljen na tijelo koje pripada 
prolaznom svijetu materije i na besmrtnu dušu što 
se uključuje u duhovni svijet ideja. Spoznaja je 
sjećanje duše na ideje koje je motrila u svom 
predživotu. U svojoj grandioznoj i utopističkoj za- 
misli države, Platon (zastupajući u stvari shvaćanja 
aristokratske klase) smatra da filozofi moraju vla- 
dati cjelokupnom državom, tj. srednjim staležom 
»čuvara« i činovnika, a pomoću njih zanatlijama, 
seljacima i robovima. Najznačajniji su Platonovi 
dijalozi, koji osim oštre i misaone filozofske doslje- 
dnosti sadrže u sebi i izvanrednu umjetničku vri- 
jednost: Država, Fedon, Fileb, Fedar, Parmenid, 
Protagora, Simposion, Teetet, Timej i Zakoni. Bez 
obzira, međutim, na spoznajne i estetske kvalitete 
tih besmrtnih dijaloga, što će uvijek ostati među 
najvrednijim i najzanosnijim djelima ljudskog uma 
u riznici kulturne baštine antike, Platon nije pre- 
vladao dualizam svijeta ideja i zbilje i ostao je u 
okviru protivurječja što su karakteristična i za 
mnoge kasnije idealističke sisteme. Na neka od tih 
protivurječja ukazao je već i njegov učenik Stagi- 
ranin Aristotel. 

Jedan od najvećih sintetičkih mislilaca sviju 
vremena, genijalni i sveobuhvatni duh antike Ari- 
stotel, kritički preispituje filozofiju svog učitelja, 
razvija u nizu značajnih djela novu originalnu filo- 

zofiju i istovremeno sistematski sabire sve značaj- 
nije rezultate dotadašnje grčke filozofije i znanosti. 
Aristotelova djela možemo podijeliti na logičke 
spise (sakupljene od učenika pod imenom Orga- 
non), prirodoznanstvene (npr. Fizika, O duši), teore- 
tsko-filozofske (prije svega njegova »prva filozofi- 
ja«, nazvana kasnije »Metafizika« zato što je u 
zbirci njegovih djela »poslije fizike«), zatim etičke 
i političke spise (Nikomahova etika i Politika) i, 
najposlije, djela s područja estetike, teorije knji- 
ževnosti i govorništva kao što su Poetika i Retori- 
ka. Aristotelova se logika u nekim svojim osnov- 
nim postavkama (kao što su klasifikacije pojmova, 
sudova i zaključaka) održala do danas kao uzor za 
zasnivanje elementarno logičkih koncepcija (v. Lo- 
Eika). Metafizičke teze Stagiranina ukazuju na rea- 
lističku tendenciju kojom se suprotstavlja Platono- 
vu svijetu ideja, smatrajući da su ideje imanentne 
samim objektima realnosti. Oblik (morf€) uz neu- 
ništivu materiju (hyle) sačinjava sve što u svijetu 
postoji. Čista materija, međutim, bez ikakvog obli- 
ka ne postoji, a svrhovito se kretanje pokazuje u 
tome da se oblik (forma) sve više razvija na račun 
materijalnog, sve do završetka u »formi forme«, u 
čistom mišljenju koje ima samo sebe za svoj vlasti- 
ti objekt. U spoznajnim i ontološkim problemima 
Aristotel daje čitav niz specifičnih rješenja koja 
predstavljaju pokušaj posredništva između ideali- 
stičkih i materijalističkih pozicija raznih grčkih 
filozofa. Politički i socijalni Aristotelovi mnazori 
temeljeni su na tezi da je čovjek po prirodi dru- 
štveno, političko biće (zoon politikon). Nakon opšir- 

ne analize političkih formacija (monarhije, oligarhi- 
je, demokracije), Aristotel izvodi zaključak da je 
najbolje uredjenje umjereno demokratska republi- 
ka. Ali u svojim političkim i društvenim razmatra- 
njima on ipak zadržava u punom opsegu instituci- 
ju ropstva, smatrajući da su robovi neophodni za 
život »pravih ljudi«, tj. za pripadnike slobodnih 
građana. 

U okviru tzv. »Sokratovih škola« razvijaju se 
tri glavna filozofska pravca. Kinička škola (glavni 
predstavnik Antisten) zastupa materijalističku fi- 
lozofiju a etički ideal vidi u prirodnom pojedincu, 
čovjeku bez predrasuda, oslobođenom potreba i 
strasti. Kirenska škola (glavni predstavnik Aristip 
iz Kirene) orijentirana je hedonistički (v. Hedoni- 
zam). Megarska škola (glavni predstavnik Euklid) 
pokušala je sintetizirati Sokratovo učenje o vrlini s 
Parmenidovom filozofijom. 


Temeljne postavke kiničke škole nastavljaju 
stoici (v. Stoicizam). Epikur i epikurova škola (po- 
sebno Lukrecije Kar), nadopunjuje i razvija Demo- 
kritov atomizam. Epikurejci tvrde da u prirodi 
objektivno postoji i slučajno skretanje atomskih 
masa s njihove putanje. U etici oni su eudemonisti 
(v. Eudemonizam), a s obzirom na religiju odbacu- 
ju učenje o prekogrobnom životu i smatraju da 
ljude valja osloboditi od straha pred smrću i pred 
bogovima. Skeptičke tendencije (v. Skepticizam) 
ukazuju svojim agnosticizmom i relativizmom i na 
sustalost svježe i samosvjesne grčke misli, što se 
još jasnije zapaža u nekim eklektičkim (v. Eklekti- 
cizam) koncepcijama. Često se i orijentalne misti- 

čke doktrine sintetiziraju na različite načine s pla- 
tonovskom ili aristotelovskom filozofskom bašti- 
nom. 

Neoplatonizam je također rezultat takvog spa- 
janja i pun je idealističko-mističkih teza o ema- 
naciji božanstva, o svjetskoj duši i materiji kao ne- 
gativnom principu svijeta. Takva učenja zastupaju 
Filon iz Aleksandrije, Plotin, Proklo i dr. Tako se 
sve više u sebi slama i gubi u fantastičnim tvor- 
bama, prožetim morbidnim i ekstatičkim religio- 
znim vizijama, veličanstveni i herojski put grčke 
filozofske misli. Različiti ekonomski i društveni 
uvjeti kao i općekulturna i idejna atmosfera tog 
vremena zatvaraju mogućnost daljeg  slobod- 
nog filozofiranja. Ukidanje platonovske akademije 
u Ateni, koja je prestala radom 529. godine na 
osnovu dekreta cara Justinijana, bio je konačni ali 
zapravo samo formalni akt potpune likvidacije 
grčke klasične filozofije, u čijim se »raznovrsnim 
oblicima nalaze već u zametku, u postajanju go- 
tovo svi kasniji načini gledanja na svijet« (Engels). 

HEDONIZAM, pravac u etici, smatra da je glav- 
ni motiv i cilj cjelokupnog djelovanja osjetilna ugo- 
da, zadovoljstvo, užitak. Aristip, osnivač kirenske 
Sokratove škole, identificira vrlinu sa sposobnošću 
uživanja. Ali samo onaj tko je obrazovan, samo mu- 
drac zna uživati. Osjeti mogu biti prijatni i neprija- 
tni. Trpnja je rezultat neprijatnih osjeta, a svaka je 
trpnja zlo. Nasuprot tome, prijatni su osjeti, čiji je 
cilj zadovoljstvo, ono dobro. Tako osjeti, koji su 
osnovni kriterij i u Aristipovoj spoznajnoj teo- 
riji, postaju centralna kategorija hedonističke etike. 
Osjećaj naslade ili zadovoljstva (grč. hedonć, odatle 
se i pravac zove hedonizam) izražava se u kretanju. 
I premda Aristip smatra najvrednijim konkretno 
zadovoljstvo datog momenta, on ipak tvrdi da čo- 
vjek ne treba da se podvrgne u cijelosti trenutnim 
osjetilnim nasladama. Štaviše, mudrac rukovođen 
razumom ne podvrgava se zadovoljstvima, već nji- 
ma razumno gospodari. Teodor-Ateist, pripadnik 
iste škole, smatra da zadovoljstvo nije u pojedina- 
čnim nasladama već u općem radosnom raspolože- 
nju duha. Ostali su predstavnici hedonizma, koji 

manje ili više radikalno brane njegove osnovne te- 
ze, Hegezija, Euhemer, u nekim postavkama Epi- 
kur (v. Eudemonizam) a zatim u okviru novije filo- 
zofije (u izmijenjenom i umjerenijem smislu) i Hel- 
vćtius, Holbach i Lamettrie. 


HILOZOIZAM (grč. hyle materija i zoe život), 
učenje koje smatra da je čitava materijalna priro- 
da prožeta životom, da čitav svijet nosi u sebi bitne 
životne i psihičke karakteristike. Prisutna u raznim 
varijantama kod mnogih grčkih filozofa (Tales, 
Anaksimander, Anaksimen, Heraklit, Empedoklo), 
hilozoizam se u specifičnom obliku javlja i u filo- 
zofiji G. Bruna. zatim kod Paracelsusa, pa i u ne- 
kim suvremenim naturfilozofskim i neovitalisti- 
čkim koncepcijama. 


HUMANIZAM, naziv za niz socijalnih pokreta 
i strujanja, za spoznajne i etičke orijentacije i za 
konkretnu praksu što se ispoljuje u nastojanju da 
među ljudima zavladaju što humaniji odnosi, za 
praksu koja u centar stavlja duhovne i materijalne 
interese čovjeka i teži njegovu punom očovječiva- 
nju; h. se zove i kulturno-historijsko razdoblje koje 
traje od početka XIV do kraja XV stoljeća a karak- 
terizirano je nastojanjem da se upozna, objasni i 
slijedi klasična književnost i opći duh antike (v. 
Renesansna filozofija). 

Mnoga filozofska naučavanja — od Protagore i 
Sokrata do suvremenih antropoloških orijentacija 
(v. Antropologija) — temelje se na tezi da spoznaja 
proizlazi samo iz čovjeka i vrijedi isključivo za nj 


102 


Humanizam 


(npr. Protagorin stav da je »čovjek mjerilo sviju 
stvari«). Isto tako mnoge etičke koncepcije nag- 
lašuju prvenstvenu potrebu uvažavanja i afirmaci- 
je ljudske prirode kao specifične vrijednosti u sva- 
kom čovjeku pojedincu, kao i potrebu ocjenjivanja 
humaniteta kao najveće vrednote općeljudske za- 
jednice. Sve te koncepcije — počevši od humanizma 
antike, zatim ranokršćanskih mislilaca III i IV vije- 
ka, posebno humanista prosvjetitelja XVIII stoljeća, 
Herdera, Goethea, Schillera, utopijskih socijalista, 
umjetnika romantike, ruskih humanista (Hercen, 
Tolstoj, Černiševski, Dobroljubov), pacifističkih 
teoretičara i dr. — nose u sebi težnju za životom 
dostojnijim čovjekova bića. Istovremeno, međutim, 
evropska se humanistička tradicija ponekad ispo- 
ljava i u pasivno-meditativnom obliku, lišena pozi- 
va za onom zbiljskom revolucionarnom promjenom 
svijeta koja bi omogućila doista ljudske oblike eg- 
zistencije. 

Marxova misao — koja je građena i na najvećim 
dostignućima evropske humanističke baštine — 
znači, međutim, i u tom pogledu radikalni raskid s 
onim humanizmom koji je ostao na pukoj pasivnoj, 
nerealnoj i. romantičnoj težnji za poboljšanjem 
međuljudskih odnosa, ne shvaćajući bitne društve- 
ne determinante koje doista uvjetuju dehumanizira- 
ne oblike ljudskog života. Pa premda je ta realna 
humanistička komponenta Marxova djela bila za- 
postavljena ili čak direktno negirana u teoriji i 
praksi dogmatika našeg stoljeća — ona ostaje srž 
Marxova učenja, i — posebno nakon »otkrića« tzv. 
ranih Marxovih radova — ona je ponovo postala 

centar stvaralačkih marksističkih filozofskih pre- 
okupacija. 

Marx i Engels su kamenom temeljcem novog 
društva smatrali prije svega nove odnose među 
ljudima, koji su građeni dijametralno drugačije no 
što su stari, pa je za njih humaniziranje tih odnosa 
primarnije i bitnije za stvar socijalizma od npr. 
samog razvoja snaga proizvodnje. Ali čovjek po sebi 
i za sebe, izvan svojih stvarnih uvjeta i relacija po- 
stojanja, može postati u najboljem slučaju predmet 
mišljenja, kontemplacije, lukavstva uma te je 
stoga upravo ovdje riječ o apstraktnom humaniz- 
mu. Nasuprot tome, ljudski svijet u totalitetu svih 
materijalnih i idejnih faktora, zbiljska revolucio- 
narna promjena čitavog tog svijeta, koja je ujedno i 
jedina potvrda, kriterij i izvor humaniteta svakog 
pojedinca i čovjekova društva u cjelini, ne ostaje 
na mišljenju o humanizmu već na stvaranju zbilj- 
skih uvjeta za sve humaniji život, pa smo stoga tek 
ovdje na tlu realnog humanizma. U tom je smislu 
realni humanizam onaj koji djeluje ovdje, odmah, 
svakodnevno i aktivno protiv svakog nečovje- 
čnog stanja, a ne onaj koji samo zamišlja neko ide- 
alno buduće društveno stanje i raspravlja o svim 
idejnim premisama takvog u dalekoj perspektivi 
ostvarljivog cilja: carstva čistog i punog humanite- 
ta. Jer iz tako postavljenog idealnog carstva i zbog 
te navodno ružičaste perspektive, takav je apstrakt- 
ni humanizam, bilo s teološkom, bilo s dogmatsko- 
-etatističkom fasadom tendirao često ili potpunoj 
irelevantnosti prema ovozemaljskim »prljavim«, 
»sitnim«, »svakodnevnim«, za samu uzvišenu ideju 

nebitnim činiocima, ili direktno najsurovijim i 
najnehumanijim sredstvima za postizanje nekog 
navodno humanog cilja. Apstraktni se humanizam 
tako pokatkad pretvorio i u antihumanizam, ne- 
ljudsku praksu posvećenu isključivo »višim« cilje- 
vima. 

Čovjekova ljudskost, koja ostaje samo u okviru 
unutarnje slobode, vlastite individualne zatvoreno- 
sti, potpune introvertiranosti i neangažiranosti pre- 
ma svome ljudskom svijetu, isto je tako temeljena 
na principima apstraktnog humanizma kao i ona 
koja se stalno povija, prilagođava ili čak određuje 
isključivo tzv. vanjskim materijalnim okolnostima. 
Ljudska sloboda, preduvjet realnog humaniteta, ne 
nalazi se prema tome samo u slobodnom ljudskom 
mišljenju ili govorenju, već prije svega u djelova- 
nju. Takvo slobodno djelovanje omogućuje realno i 
konkretno (a ne tek u potenciji, tj. apstraktno) upra- 
vo revolucija i socijalizam kao zbiljski teren punog 
stvaralačkog aktiviteta, kao ishodišna tačka i 
conditio sine qua non stalnog očovječivanja čovje- 
ka. 

I, u logici, oznaka simbol (»i«) za partikularno- 
-afirmativni sud (v. Sud). 

IDEALIZAM, jedan od dva temeljna smjera 
filozofiranja (suprotno materijalizam, v.); nazor o 
svijetu po kojem je primarno ono duhovno (bilo kao 
misao, svijest, bog, duh, ideja), a sekundarno i iz 
duhovnog izvedeno ono materijalno, stvarno, zbilj- 
sko. Pitanje o odnosu bitka (odnosno društva, mate- 
rije) i mišljenja (odnosno svijesti) smatra marksi- 
zam osnovnim (filozofskim pitanjem. »Prema tome 
kako su odgovorili na to pitanje, filozofi su se po- 
dijelili u dva velika tabora. Oni koji su tvrdili da je 
prvobitan duh a ne priroda, koji su dakle u kraj- 
njoj liniji pretpostavili bilo kakvo stvaranje svije- 
ta... sačinjavali su tabor idealizma. Oni pak koji 
su smatrali da je priroda prvobitna, pripadaju ra- 
znim školama materijalizma« (Engels). Idealistički 
odnosno materijalistički elementi i tendencije u od- 
ređenim kompleksnim sistemima raznih filozofa ni- 
su,međutim, uvijek vidljivi i prezentni i nisu iska- 
zani u čistom obliku (kao npr. objektivni idealizam 
u Platona), već se zamršeno isprepleću i dopunjuju. 

Upravo je stoga često (osobito u suvremenim filozo- 
fijama) teško iznaći ispod nove terminologije, de- 
finicija i verbalnih odricanja, ove stare dileme, pa 
se ponekad i ne mogu otkriti (dakako, bez vulgari- 
zacije koje su karakteristične za dogmatike) ti pri- 
marni elementi koji govore o osnovnoj opredjelje- 
nosti određenih filozofa. Ipak se čestona tom pla- 
nu mogu ustvrditi, npr. kod Kanta, i imanentne 
protivurječnosti čitavog sistema, jer u sebi nužno 
ne mogu pomiriti materijalističke s osnovnim idea- 
lističkim postavkama. 

Idealističke su filozofije u svim svojim doslje- 
dno izvedenim varijantama (kao i materijalisti- 
čke) monističke orijentacije, jer svijet objašnjavaju 
jednim principom duhovne (ili u materijalizmu: 
materijalne) prirode. Još je u primitivnom religio- 
znom nazoru o svijetu, koji kao stvaraoce svijeta 
smatra razna natprirodna bića (bogove, duhove, 
magične sile i moći) sadržan osnovni postulat ide- 
alizma. Kasniji je filozofski idealizam — koji je odi- 
grao vrlo značajnu, u nekim historijskim razdoblji- 
ma čak i presudnu ulogu u razvoju ljudske misli — 
također za polaznu tačku uzeo u biti razne nema- 
terijalne sile kao što su svjetski duh, apsolutno Ja, 
transcendentalni subjek i sl. Stoga je uvijek — od 
Pitagore, Sokrata, Platona, Plotina, većine srednje- 
vjekovnih kršćanskih filozofa (osobito tzv. realista), 
Leibniza, Wolffa, Kanta, Fichtea, Schellinga, Hege- 
la, Schopenhauera, škotske škole, neokantovaca i 
neohegelijanaca, vitalista ili empiriokriticista, pa 
sve do najnovijih varijanti fenomenološki, duhov- 
noznanstveno, pozitivistički ili aksiološki orijenti- 

ranih mislilaca — idealistički smjer u filozofiji pre- 
tpostavljao (bilo naglašavanjem samo tzv. pozitivno 
datih osjetnih iskustava, bilo »stavljanjem u zag- 
rade« svega materijalnog ili nedvosmislenim inzi- 
stiranjem na »trećem carstvu« vrednota) duhov- 
nu, idealnu, samosvjesnu, subjektivnu sferu — ma- 
terijalnoj i realnoj, degradirajući ovu drugu sferu 
ili na puki pričin ili na zbilju drugog reda. 

U okviru ontološke problematike (v. Ontologija) 
možemo lučiti dva osnovna oblika idealizma: tzv. 
objektivni i subjektivni idealizam. Objektivni idea- 
lizam, inzistira na postojanju neke opće, duhovne, 
vrijednosne, misaone, logičke, apsolutne zbilje iz- 
van subjekta. Ta objektivna zbilja, koja je s onu 
stranu subjekta i koja samostalno, objektivno po- 
stoji neovisno o njemu, primarna je, ona predsta- 
vlja kvintesenciju, izvor i bit svijeta. (Tako npr. 
Platonove ideje, Aristotelova forma forme, pojmovi 
u srednjovjekovnih realista, Hegelova apsolutna 
ideja, svijest uopće — Bewustsein iiberhaupt—neo- 
kantovaca itd.). Subjektivni idealizam, nasuprot 
tome tvrdi da objektivno postoje samo subjektivni 
doživljaji svijesti, samo vlastite predodžbe o svijetu 
ili vlastiti osjeti svijeta; sve drugo što bi postojalo 
izvan subjekta prividan je svijet, što ga pretpostav- 
lja naivna nekritička svijest. Glavni je predstavnik 
tog idealizma biskup Berkeley (koji je — to ne tre- 
ba zaboraviti — empiristički filozof), zatim u speci- 
fičnom smislu Fichte, empiriokriticisti, imanentisti i 
dr. Takav konzekventno domišljeni subjektivni ide- 
alizam završava, kako to pokazuje Lenjin u »Mate- 

rijalizmu i empiriokriticizmu«, u apsurdnim teza- 
ma solipsizma (v.). 

U okviru spoznajnoteoretske problematike, idea- 
lizam daje prioritet spoznajnom subjektu pred ob- 
jektom, aktivitetu svijesti pred odrazom stvarnosti. 
U pitanjima izvora spoznaje isključivo se orijentira 
na um, svijest, dušu i stoga se često pojavljuje, na- 
suprot empirizmu materijalista, u obliku onog ra- 
dikalnog racionalizma (v.) koji zastupa tezu da su 
mišljenje i svijest jedini i samostalni izvori spoznaje 
(Platon, u izvjesnom smislu Descartes i Leibniz). 
I Kantova je filozofska orijentacija (v. Kriticizam) 
baš s obzirom na tako postavljenu gnoseološku pro- 
blematiku idealistička (premda se on u »Kritici či- 
stog uma« vrlo odlučno ograđuje od toga da je ide- 
alist), jer je on upravo u svom poznatom spoznajnom 
»kopernikanskom obratu« cjelokupnu spoznaju svi- 
jeta sveo na apriorne subjektivne forme osjetilnosti 
(prostor i vrijeme) i dvanaest transcendentalnih ka- 
tegorija. No iz tog idealizma koji je još ipak kao 
posljednji »materijalistički  ostatak« (Plehanov) 
zadržao »Stvar po sebi«, razvio se idealizam koji 
dokida i te elemente kod Kanta i tvrdi da isklju- 
čivo »Ja stvara ne-Ja« i da »teorijsko Ja stavlja sa- 
mo sebi granicu, prepreke i postavlja predmete da 
bi praktično Ja, koje je djelatno, imalo šta savla- 
đivati« (Fichte). Fichte jasno i nedvosmisleno po- 
stavlja temeljne teze idealizma kad piše: »Um (Die 
Vernunft) je jedino mogući opstanak i život koji po- 
čiva na sebi samom i stoga je sve što se pojavljuje 
kao postojeće i živo samo njegova daljnja modifi- 
kacija, promjena i preoblikovanje.« Specifično me- 

tafizičku varijantu voluntarizma zastupa Schopen- 
hauer posebno u temeljnoj, klasično idealistički for- 
muliranoj tezi iskazanoj pregnantno odmah u po- 
četku svoga glavnog dijela »Svijet kao volja i pre- 
dodžba«: »Svijet je moja predodžba: to je istina ko- 
ja vrijedi u odnosu prema svakom živom i spoznaj- 
nom biću, premda je jedino čovjek može dovesti u 
refleksivnu apstraktnu svijest: i čini li on to zbilj- 
ski, to je kod njega nastupila filozofijska razbori- 
tost. Tada mu postaje razgovijetno i izvjesno da ne 
spoznaje Sunce ni Zemlju, nego uvijek samo oko 
koje vidi Sunce, ruku, koja osjeća Zemlju, da svijet 
koji ga okružuje postoji samo kao predodžba, tj. 
da postoji uopće samo u odnosu prema nečemu dru- 
gom, prema predodžbama, što je čovjek sam.« Od 
Kantova idealizma nastaje objektivni idealizam 
Schellinga i apsolutni idealizam Hegela. Apsolutni 
je idealizam onaj smjer u kojem se čitav racionalni 
i zatvoreni sistem temelji na jednoj, apsolutnoj 
ideji, koja je ujedno i njegov spoznajni i povijesni 
»završetak i kruna«, »krug krugova«, apsolutni 
duh, odnosno apsolutna ideja. Tako Hegel smatra 
da tu apsolutnu ideju umjetnost shvaća osjetilno, 
religija predodžbeno, a filozofija ideji najprimjere- 
nije i najađekvatnije, tj. pojmovno. U tom je apso- 
lutnom idealizmu apsolut kao osnov cjelokupne 
zbilje, kao pojam, supstancijalni apsolutni bitak, 
suprotstavljen i onom relativnom, subjektivnom, 
pojavnom. 


No iz idealizma njemačke klasične filozofije vu- 
če svoj korijen isto tako i pozitivistički idealizam 
Macha, Avenariusa i ostalih empiriokritičara i 

imanentista, koji svekoliku stvarnost svode na 
»komplekse« ili »snopove« osjeta, pa prema tome u 
novom obliku zastupaju u stvari stare teze o nepo- 
stojanju objektivne, o subjektu neovisne zbilje. Od 
Fichtea i nekih kasnijih idealista odvaja se drugi 
pravac spoznajnoteoretskog idealizma poznat pod 
imenom neokantovskih škola (Cohen (Koen), Na- 
torp, Windelband, Rickert) koji potpuno odbacuju 
datost vanjskog svijeta (»svijet nije dan već za- 
dan«), zastupajući radikalni aprioristički idealizam. 
U novijoj građanskoj filozofiji Zapada čitav niz 
mislilaca u osnovi također brani neke modificirane 
idealističke postavke (npr. neoiđealizam Rudolfa 
Euckena (Ojken) koji, međutim, često zastupaju i 
pod vidom »pomirenja«, odnosno verbalnog »pre- 
vladavanja« suprotnosti između idealističkih i 
materijalističkih osnovnih postavki. Valja, među- 
tim, imati u vidu da su uopće rijetki (u suvremenom 
filozofiranju gotovo ih i nema) oni filozofi koji sami 
za sebe tvrde da su idealisti. Tako to i svojevreme- 
no za sebe nisu govorili takvi idealisti kao što su 
npr. W. Schuppe (Šupe), koji piše u pismu isto tako 
idealističkom filozofu R. Avenariusu: »Uvijek sam 
pretendirao na realizam kaoivi...imene su, ima- 
nentistu, oklevetali da sam subjektivni idealist«. 

Premda je često, štaviše u pravilu, bio vezan uz 
različite hipostazirane pojmovne fikcije ili religioz- 
ne predodžbe, premda je jednostrano i iluzionistički 
zastupao mnoge filozofske i socijalne teze pa bio 
povezan i uz društveno regresivne krugove, idea- 
lizam je ipak u nekim historijskim epohama i ne- 
kim svojim oblicima bio nosilac razvoja znanstve- 

ne i filozofske misli i značio nesumnjivo misaoni 
progres (npr. idealizam jednog Aristotela, Descar- 
tesa, Kanta, Schellinga, Hegela), osobito u uspore- 
đenju s mnogim tezama vulgarnog materijalizma. 
Kao protuteža prenaglašenom i nedijalektičkom 
isticanju objekta i kao antiteza pasivnom, prirodo- 
znanstvenom promatranju subjekta poput prazne 
ploče po kojoj iskustvo ispisuje utiske, idealizam 
je (često isto tako jednostrano) naglašavao specifi- 
čnost i vlastitost subjekta, svijesti, autohtonost lju- 
dske spoznajne moći i uopće svih idejnih i iđealnih 
faktora. Marx je stoga jasno uočio potrebu sinteti- 
ziranja i zbiljskog prevladavanja tih krajnosti (raz- 
nih oblika apstraktnog, dogmatskog idealizma i 
vulgarnog, mehaničkog, prirodoznanstvenog, scien- 
tistički orijentiranog materijalizma). U svojim ču- 
venim tezama o Feuerbachu Marx je ukazao na to 
kako je sav dotadašnji materijalizam bio uglavnom 
kontemplativan i kako je zapostavio ljudsku dje- 
latnost i zaboravio na subjektivnu stranu spoznaj- 
nog procesa. »Stoga se desilo — kaže Marx — da je 
djelatnu stranu, nasuprot materijalizmu razvio ide- 
alizam — ali samo apstraktno, jer idealizam narav- 
no ne poznaje stvarnu osjetilnu djelatnost kao ta- 
kvu.« U tom istom smislu on je već i u jednom 
svom ranom spisu (Kritika Hegelove dijalektike 
i filozofije) pisao o potrebi prevladavanja idealisti- 
čkih i materijalističkih jednostranosti: »Ovdje vidi- 
mo kako se provedeni naturalizam ili humanizam 
razlikuje kako od idealizma tako i od materijaliz- 
ma, a istovremeno je njihova istina koja ih ujedi- 
njuje.« 

IDENTITET, ili identičnost, istovetnost, odnos 
po kojem je neko biće jednako samom sebi. U logi- 
čkom smislu identitet je jedinstvenost značenja 
misli, nasuprot mnogolikosti misaonih i predodžbe- 
nih akata i procesa koji se odnose na isti (realni 
ili idealni) predmet. Identični su oni pojmovi koji 
imaju isti sadržaj i opseg. (Stav identiteta, v. Prin- 
cipi logičkog mišljenja.) Psihologijski se identi- 
tet sastoji u tome da svijest ostaje u sebi ista kao 
jedinstvena cjelina u raznolikosti psihičkih uvjeta 
i situacija. U svijetu realnosti to je istovetnost stva- 
ri ili bića u mijenjanju njihovih stanja i u toku 
njihova razvoja. Dvije stvari mogu biti međusobno 
manje ili više slične, ali se nikad ne mogu bez 
ostatka poklapati, pa stoga i ne mogu biti apsolutno 
identične. 

Filozofija identiteta, jedna je od najznačajnijih 
faza u filozofiji F. W. Schellinga, po kojoj su mi- 
šljenje i bitak, subjekt i objekt, duh i priroda dva 
pola, dvije strane, dvije suprotnosti (dva atributa, 
»indiferencije«) jedne te iste u sebi identične zbilje. 
Taj se termin upotrebljava i za mnoge monističke 
filozofije (od Spinoze do Hegela) koje materiju i 
duh, objektivno i subjektivno, nužnost i slobodu 
smatraju samo suprotnostima jedinstvenog indenti- 
čnog bitka, a u novije se vrijeme primjenjuje i za 
neke filozofe engleskog i američkog neorealizma. 

ILUZIONIZAM (lat. illusio varka, tlapnja, pri- 
čin), nazor koji u mnogolikim filozofijskim vari- 
jantama i često na raznim osnovama svekoliku 
istinu, ljepotu i ćudorednost proglašuje pukim ilu- 

zijama, prividom, obmanom. Jedna varijanta ilu- 
zionizma je i fikcionalizam. 

IMANENTNA FILOZOFIJA (lat. imanere ostati 
unutra; imanentan, unutrašnji, neodvojiv od odre- 
đene pojave, sadržan u samoj njenoj biti), subjek- 
tivno idealistička filozofska orijentacija koja sma- 
tra da je sav spoznatljivi svijet samo unutarnji sa- 
držaj svijesti. Imanentisti (Schuppe (Šupe), Schu- 
bert-Soldern (Šubert-Zoldern), Rehmcke (Remke) i 
dr.) tvrde da se spoznaja mora ograničiti na »mogu- 
će iskustvo«, a da je iskustvo moguće samo unutar 
svijesti, pa stoga u stvari negiraju postojanje obje- 
ktivnog svijeta izvan subjekta. Filozofiju imanenti- 
sta — kao varijantu subjektivno idealističkih i 
pozitivističkih koncepcija — podvrgao je radikal- 
noj kritici Lenjin u djelu »Materijalizam i empirio- 
kriticizam«. 


IMPERATIV, općenito zapovijed; nužan, neot- 
klonjiv zahtjev, nezaobilazan zakon. Za razliku od 
hipotetičkog imperativa, kategorički imperativ, 0so- 
bito u Kantovoj etici (v. Etika) ima bezuvjetan ka- 
rakter i ne može ga se ne izvršavati unutar etičkog 
djelovanja, a traži i izvršenje nekog djela zbog nje- 
ga samog, bez odnosa na neku drugu svrhu. Taj 
formalistički kategorički imperativ (»Radi uvijek 
tako da možeš htjeti da maksima tvoga htijenja 
bude općenit zakon«) želi iskazati vječnu, nepro- 
mjenljivu, od iskona razumu svojstvenu, bezuvjet- 
nu zapovijed, ali samim tim zapostavlja i mimoilazi 
Pitanja društveno-historijske uvjetovanosti morala 
i savjesti. 

INDIJSKA FILOZOFIJA. Najstariji su književ- 
ni spomenici indijske, a i indoevropske kulture 
Vede, u kojima uz pjesničke i vjerske predodžbe 
nalazimo i najraniji izraz filozofskih pojmova o bit- 
ku i nebitku, o zakonitosti svemirskog zbivanja (ri- 
ta) i o ograničenom dosegu ljudske spoznaje. U ob- 
liku u kojem su nam sačuvane najstarije vedske 
himne, one su, prema proračunima evropskih uče- 
njaka, nastale do kraja II milenija pr. n. e. Indijski 
učenjaci smatraju ih danas mnogo starijima. 

S filozofijskog stanovištva, za verziju u kojoj su 
nam ove pjesme sačuvane, karakteristično je prije 
svega to da je to verzija iz relativno kasnog raz- 
doblja, kad se sve snažnije osjeća sumnja u bogove, 
u njihov opstanak, u njihovu samovolju i u teokrat- 
ski režim vedske učenosti, u kojem je kasta brah- 
manskih svećenika nastojala da prigrabi u svoje 
ruke svu vlast u društvu i državi. Slabljenje tog 
kastinskog režima jasno se osjeća u prvoj polovici 
posljednjeg milenija pr. n. e. 

Upanišadi, tekstovi većinom u prozi koji se nado- 
vezuju na vedske himne i na njihove prve komen- 
tare zvane brahmane. Autori upanišadi bili su re- 
dovno stariji brahmanski mudraci i učitelji koji su 
se povukli u šume i pustinje, pa umjesto da oba- 
vljaju vjerske obrede, počinju razmišljati. Ta su 
razmišljanja još uvijek pretežno teološke prirode, 
ali među njima nalazimo i izrazite filozofske fra- 
gmente, pa i čitava poglavlja, upravo ona koja su 
od središnje važnosti za pojedinu upanišad. To oso- 
bito važi za dvije najstarije i najopsežnije upaniša- 
di, Chandogja i Brihadaranjaka. U prvoj mudrac 

Uddalaka Aruni tumači sinu Švetaketi nauku o 
identitetu svih bića po njihovu ontičkom bivstvu, 
koje se naziva sveobuhvatno brahman. Tu nauku 
formulira konačno u čuvenoj izreci: tat tvam asi 
(»To ti jesi«). Izvod se temelji na iskustvu realnog 
svijeta. Kao što je svaki »lonac« bez obzira na oblik 
i umjetničku izradu samo glina, a svake »škarice za 
nokte« ili drugi željezni alat samo željezo, svaki 
»zlatni nakit« samo zlato, tako je bez obzira na 
»ime-i-oblik« i svako živo biće, od »komarca« do 
»lava« i do »čovjeka« samo izraz života. Napokon 
sve se te osnovne empirijske materije svode na je- 
dan jedinstveni i sveobuhvatni bitak. 


Uddalakin učenik bio je Jađnjavalkja, sredi- 
šnja filozofska ličnost Brihadaranjaka-upanišadi. U 
razradi svoje nauke on polazi od primjera iz fizi- 
čke prirode, od kojih je pošao i njegov učitelj, ali 
nauku o jedinstvu bitka nadopunja naukom o jedin- 
stvu »svijesti o sebi«, identificirajući bitak i svijest. 
Time daje cijeloj ovoj monističkoj nauci idealisti- 
čki zaokret, što se jasno vidi i iz njene etičke pri- 
mjene. Kod Jađnjavalkje prvi put susrećemo ideju 
moralne zakonitosti koja se odražava u uzročnoj 
determinaciji djela (karman). Tako čitav kasniji 
etički determinizam u indijskoj filozofiji postaje po- 
znat po terminu: nauka o karmanu. 

Spomenute dvije upanišadi sadrže još niz drugih 
hipoteza i shvaćanja o svijetu i njegovu materijal- 
nom i duhovnom sastavu, koja su vrlo raznolika. 
Među njima se ističu osobito nauke raznih upani- 
šadskih hilozoista. Među najstrijima je Raikvina 
teorija o »zraku«, kao praelementu. Bolje nego kod 

helenskih hilozoista (zbog oskudnosti fragmenata), u 
upanišadskim svjedočanstvima možemo pratiti obli- 
ke i razvoj hilozoističkih teorija. One se najprije 
dijele na dvije osnovne skupine koje potječu iz 
različitih izvora: 1) evolucionističke teorije o razvo- 
ju triju prapočela iz jednoga (najprije je to »voda«, 
zatim »vatra«, i najposlije »zrak«); pritom se ele- 
ment »zemlja« javlja kao konačni proizvod razvoja 
životne materije — »hrana« i 2) atomističke teori- 
je o četiri prapočela koja su data istovremeno; nji- 
ma se pridružuje naknadno peti element eter ili 
prostor. Te teorije ne slijede evolucionističku she- 
mu, nego se osnivaju na astrološko-kosmogonijskoj 
teoriji o harmoničnoj koincidenciji mikrokosmosa s 
makrokosmosom i polaze od iskonske dualističke 
pretpostavke koja se historijski bolje održala na 


predstavnik u historijskom razdoblju bio Zaratu- 
stra (doba njegova života prema novijim teorijama 
varira između XIIi VI st. pr. n. e.). Prodorom stra- 
nihinovih elemenata starijih svjetskih kultura u 
misaoni svijet vedskih Indijaca pod povoljnim soci- 
jalno-političkim uvjetima teritorijalne ekspanzije, 
dolazi do snažnog diferenciranja indijskih pogleda 
na svijet i život polovicom I milenija pr. n. e. Na- 
suprot ortodoksnim »afirmatorima« (astika, od san- 
skrtskog »asti« jeste) vedeske teološke nauke, dižu 
se pokreti »negatora« (nastika) vedskog autoriteta 
i »objavljene nauke«. »Negatorski« pokret u počet- 
ku nosi svoja specifično sofistička obilježja. To je 
istovremeno doba razvoja logičke vještine disku- 
tiranja i formalnologičkog dokaznog postupka ko- 

jim se služi većina sofista. Na drugoj strani, pojava 
nišadsko doba postaju predstavnici ratničkog plem- 
stva koji osvajaju nove zemlje i pronalaze nepozna- 
te kulture, dovodi među »negatorskim« pokretima 
do izrazitijih spekulacija o prirodi ili »svijetu«. Te 
se teorije nazivaju lokajata (sanskr. loka »svijet«) i 
postaju osnov daljeg razvoja indijskog materijali- 
zma, koji kasnija ortodoksija naziva pogrdnim ime- 
nom ćArvaka (nauka »žderonja«). 

Za neposredan razvoj indijske misli i opće kul- 
ture važna su druga dva negatorska pokreta tog 
vremena: buddhizam, nauka Gotama Buddhe (Pro- 
buđenog) i djainizam, nauka Buddhina suvremeni- 
ka Nataputte Varddhamane, nazvanog Djina (Po- 
bjednik). 

Buddhizam. Prema tradiciji po kojoj se broje 
godine buddhističke ere u azijskim zemljama, Bud- 
dha je živio 623. do 543 g. pr. n. e. Poslije njegove 
smrti nauka mu je sređena i sitematizirana u tzv. 
tri skupine kanonske književnosti na pali jeziku. 
Kralj Ašokal je u III stoljeću počeo slati buddhi- 
stičke misije po azijskim zemljama, a i na zapad 
sve do Sredozemnog mora u područja helenisti- 
čke kulture. Buddhina nauka u tom autentičnom 
obliku sačuvana je najbolje na Cejlonu. U Indiji 
je doživjela velik procvat, ali i znatne promjene 
pod utjecajem starijih ortodoksnih tradicija, oso- 
bito početkom naše ere, a potkraj prvog mile- 
nija počinje naglo izumirati pod pritiskom naj- 
prije lokalnih vjerskih progona, a zatim pod najez- 

dom islama. U to doba buddhizam konačno osvaja 
Tibet, Kinu i Japan, ali u oblicima znatno izmije- 
njenim i različitim od izvorne Buddhine nauke. 


Buddhina izvorna nauka (sačuvana uglavnom u 
obliku govora i dijaloga nazvanih sutta) polazi od 
»četiri plemenite istine« — o bolu, o nastanku bola, 
o prestanku bola i o osmeročlanom putu koji vodi do 
prestanka bola. Njegova je intencija prije svega 
metodološka. Postoji osmeročlani put duhovne disci- 
pline ličnosti, čiji je krajnji cilj da omogući »čistu« 
spoznaju i tako nas oslobodi patnje koja je u svim 
indijskim filozofijskim naukama, počevši od prvih 
upanišadi, posljedica »neznanja«. Čovjek je de- 
finiran kao »nasljednik vlastitih djela«, jer je 
uzročnost prvenstveno zakon moralne »djelatnosti«. 
Krajnji je cilj spoznajnog prozrijevanja strukture 
svijeta ili »analitike«, stišavanje bola putem »oslo- 
bođenja« od okova zbivanja. To je »utrnuće« — ni- 
bbana (sanskr. nirvana) koje se postiže moralnim 
naporom »plivanja protiv struje« pojavnog zbiva- 
nja koje nije nosilac istinskih vrednota. Ontološki i 
logički, Buddha karakterizira nibbanu kao »ni bi- 
tak ni nebitak, ni bitak-i-nebitak, ni ni-bitak-ni-ne- 
bitak«. 

Kasnije se u mahajana školama na tim osnovi- 
ma razvija dijalektička teorija o ništavilu i ništet- 
nosti života i svijeta (šunjata). Glavni predstavnik 
te nihilističke dijalektike bio je veliki filozof ma- 
hajane Nagarđuna (najkasnije u II. st. n. e.), koji 
kao indijski nacionalni filozof ne zaostaje za naj- 
većim predstavnikom ortodoksne vedanta filozofije 
Šamkarom, koji je oko pola milenija kasnije nasto- 

jao da prevlada buddhističku metafiziku polazeći od 
niza Nagarđuninih pretpostavki. 

UImil. n. e. buddhistička je filozofija postala 
još važnija zbog novih podstreka koje je dala raz- 
voju logičke teorije, odvajajući se od naivnoreali- 
stičkih pretpostavki na kojima se osnivaju klasič- 
na i najstarija indijska logika sistema njaja. 

Dijainizam, osniva se na znatno starijim i slože- 
nijim pretpostavkama indijskih i azijskih tradicija. 
Odlikuie se prije svega ekstremnom strogošću svo- 
jih etičkih i religiozno-asketskih propisa. Čitav se 
sistem, čiji je razvoj vrlo polagan i historijski se ne- 
da ograničiti, osnovan na etičkom principu ahimsa 
ili »nenanošenja nasilja«. Nije samo zabranjeno 
uništiti f'zički bilo koje živo biće, osobito ne živo- 
tinje u svrhu ishrane, nego se isto tako na princi- 
ru ahimse osniva i jedan od najzanimljivijih siste- 
ma logike, sjad-vada ili anekanta-vada. Bitno je za 
tu teoriju, kao i za većinu drugih sistema indijske 
logike, da ne priznaje aristotelovski princip »isklju- 
čenja trećega«. Kod Djaina spoznajnoteorijski mo- 
ment osobito je istaknut etičkom pobudom da prin- 
cip nenanošenja nasilja moramo poštovati i u mi- 
slima i u intelektualnoj diskusiji, a ne samo u fizič- 
koj djelatnosti. 

Djainska nauka o prirodi osniva se na prastaroj 
antropomorifinoj kosmologiji,za koju je karakteristi- 
čna određena teorija o »monadama«, kako se u no- 
vije vrijeme često interpretira po analogiji s Leib- 
nizom. Te su monade atomske jezgre životne ener- 
gije »oblijepljene« materijom čiji je stvaralac nji- 

hova vlastita životna djelatnost. »Oslobođenje« je 
pročišćenje od tog taloga skrutnute djelatnosti. 

U eposima »Ramajana« i »Mahabharata« nala- 
zimo ne samo niz filozofijskih refleksija nego i či- 
tave dijelove i poglavlja koja se bave isključivo 
filozofijskim raspravljanjem o pitanjima pogleda na 
život. Tradicionalni sistemi samkhja i joga, i pored 
religiozno etičkog ideala »oslobođenja« od patnji 
života putem otuđivanja od zemaljskih interesa, 
ipak opravdavaju etički ideal socijalnomoralne dje- 
latnosti kao formalne dužnosti altruizma. To je 
središnja nauka o »nezainteresiranoj djelatnosti«, 
o čistoj djelatnosti koja se odriče »ploda« da bi mo- 
gla biti univerzalno korisna i spasonosna. 

Na principu ahimse i etosu »Bhagavad-gite« 
teorijski se zasnivala i Gandhijeva revolucija pasi- 
vnog otpora. 

U posljednjim stoljećima pr. n. €. i prvim sto- 
ljećima n. e. dobiva svoju klasičnu formulaciju i 
tzv. šest ortodoksnih sistema ili »pogleda« na svijet: 

Joga, preuzima od samkhje teoriju o strukturi 
ljudske ličnosti, osobito njene psihološke pretpo- 
stavke. Na toj osnovi izgrađuje specifičnu teoriju 
meditacije ili duhovne discipline mišljenja, osjeća- 
nja, volje i praktične djelatnosti, pa i higijene. Svr- 
ha je pravilna ekonomija psihičkom energijom, a ta 
se energija, akumulirana praksom joge može upo- 
trebljavati u dobre ili u loše svrhe. Kao »disciplina 
praktičkog uma« joga je u krajnjem pogledu vri- 
jednosno neutralna etika formalno shvaćene dužno- 
sti. 

Njaja, najstariji je indijski klasični sistem 1o- 
logike. Polazi od definicije logičkih kategorija 
uopće, zatim od analize »sredstava vjerodostojne 
spoznaje«, napokon razrađuje teoriju logičkog za- 
ključka, usporedivu s helenskom teorijom o silogi- 
zmu. Po svojim ontološkim pretpostavkama njaja 
ostaje u okvirima naivnog realizma. 

Vaišešika, najizrazitija je indijska nauka o pri- 
rodi zasnovana na pluralističkoj teoriji o atomima. 
Nauka o kategorijama ove škole srodna je njaji. 

(Parva) mimimsa&, polazi od »istraživanja« ili 
formalne, osobito jezične analize vedskih tekstova, 
najprije u teološke i ritualne svrhe. U kasnijem ra- 
zvoju ova sistematska analiza jezičnih struktura 
postaje važna za razvoj logičke problematike. 

Vedanta ili uttara-mimamsa postaje s vreme- 
nom naziv za metafizički sistem do kojeg napokon 
Šamkara (oko VIII st. n. e.) dovodi upanišadski 
idealizam, koji tako postaje indijski nacionalni 
ortodoksni sistem metafizike. Svijet pojavnosti tu 
je varka ili iluzija koja je kao fatamorgana »name- 
tnuta« nad istinski bitak, koji je jedan, jedinstven, 
stalan, nepokretan i bez razlika među pojedinosti- 
ma. Bit te iluzije je efekt »diferencijacije«. Napo- 
kon, svijest i bitak su identični. 

Višištadvaita. Nezadovoljan Šamkarinom inter- 
pretacijom iluzornosti svijeta, veliki predstavnik 
u osnovi istih tradicija Ramanudja (XI st.) razrađuje 
sistem višištadvaita ili »kvalificiranog monizma«, 
važan po spoznajnoteoretskoj kritici Šamkarine 
metafizičke spekulacije. 

Tradicionalna indijska filozofija razvijala se 
od kasnog srednjeg vijeka do britanske okupacije 
i novih zapadnih utjecaja, zamirući u skolastičkom 
formalizmu i dogmatizmu. Suočavanje s modernim 
evropskim duhom, više znanstvenim nego filozof- 
skim, dovodi potkraj XVIII st. do žive i zanimljive 
reakcije u Indiji. Indijci uviđaju bitne prednosti ka- 
ko svoje teološke tako i svoje filozofske metafizi- 
ke nad evropskom. Metafizička spekulacija nije u 
Indiji nikada bila dogmatski sputana religijom ni 
iz daleka toliko koliko evropska. Njena teološka 
podloga nije bila toliko skučena i neadekvatna mo- 
dernoj znanosti kao podloga kršćanske teologije. 
Indijska je metafizika uvijek polazila od pretpo- 
stavki evolucije života, od korelativnosti materi- 
jalnih i psihičkih elemenata, o njihovu pluralitetu i 
o sintetskoj relativnosti svih psihičkih tvorevina, pa 
i same duše kao »svijesti o sebi«. Svijet nije nikad 
bio shvaćen kao djelo lične volje nekog božanstva, 
pogotovu ne jednog isključivog božanstva. Kršćan- 
ska etika, napokon, može se bez teškoća uvrstiti u 
spektar indijskih shvaćanja o dobrobiti i o slobodi, 
Kršćanstvo i historijski pripada nizu soteriološ- 
kih religija ili religija spasenja, čiji su stariji izrazi 
osobito buddhizam i djainizam u Indiji, mazdaizam 
u Iranu i etički primitivniji misterijski kultovi u 
maloj Aziji, Egiptu pa i u Heladi. Tako dolazi do 
pojave neohinduizma, čijim začetnikom možemo 
smatrati Ram Mohum Roya, a čiji su najpoznatiji 
predstavnici na filozofskom području u XX st. 
Aurobindo Ghose i S. Radhakrishnan, današnji 

predsjednik Republike Indije. Shvatljivo je da je 
moderna indijska filozofija osobito zainteresirana 
za komparativno proučavanje svoga vlastitog ra- 
zvoja s analognim pojavama u razvoju evropske 
misli. 

INDUKCIJA, metodološki postupak zaključiva- 
nja od pojedinačnog na opće, od posebnih, konkre- 
tnih činjenica na njihove zakone, odnosno od par- 
cijalnih istina na općenitije. Suprotan je postupku 
dedukcije (v.). Indukcija se zasniva na tome da po- 
jedini članovi jednog određenog kruga predmeta ili 
pojava posjeduju neka opća svojstva, neke zaje- 
dničke karakteristike, pa se iz niza pojedinačnih 
primjera može zaključiti kako su svi ti predmeti u 
određenim zakonomjernim, općim odnosima. Stoga 
i sama indukcija počiva na pretpostavci postojanja 
neke opće zakonitosti, nekog reda, uzročnosti, jed- 
nobraznosti određene grupe pojava. 

Često se, međutim, u povijesti logike isticalo da 
su vrlo problematične spoznaje dobivene induktiv- 
nim putem, tj. zaključivanjem od jedinki na vrstu, 
odnosno generalizacijom pojedinačnih pojava. Logi- 
čki je, po tim mišljenjima, samo vjerojatno da je 
bio opravdan prijelaz od određenog broja posebnih 
činjenica na neki općeniti sud. Potcjenjivanje kao 
i precjenjivanje vrijednosti indukcijske metode 
proizlazi, međutim, upravo s razloga što se dovoljno 
ne uviđa njena dijalektička, nerazdvojna poveza- 
nost s dedukcijom. 

U logici razlikujemo dvije vrsti indukcije: 

Potpuna indukcija je ona čiji se izvod temelji na 
potpunom nabrajanju svih pojedinačnih slučajeva. 

Već je Aristotel smatrao da je sigurna samo ta vrst 
indukcije. No rijetki su slučajevi u kojima je ona 
uopće u praksi primjenljiva, a njen rezultat nikako 
ne znači proširivanje, već u najboljem slučaju samo 
sistematiziranje znanja. 

Nepotpuna indukcija (koja se mnogo češće upo- 
trebljava u znanosti od potpune), stvara izvode na 
osnovu ispitivanja manjeg, ograničenog broja poje- 
dinačnih pojava, a njeni su zaključci primjenljivi 
na ostale činjenice iste vrsti. J. St. Mill, nastavlja- 
jući na učenje F. Bacona, ukazao je na četiri vrsti 
induktivne metode: metodu slaganja, metodu razli- 
ke, metodu zajedničkih varijacija i metodu ostatka. 


INTELEKTUALIZAM, smjer filozofiranja koji 
preferira isključivo misaone, teoretske, diskurzivne 
aktivnosti; često se upotrebljava i pogrdno u smi- 
slu i suviše velikog, jednostranog pridavanja va- 
žnosti intelektu a zapostavljanju drugih (čuvstve- 
nih, osjetilnih, iskustvenih, nagonskih, intuitivnih, 
praktičnih) djelatnosti. U gnoseologiji intelektuali- 
zam se očituje u tendenciji da se racionalnom fak- 
toru prida temeljno značenje, a u etici da sve mo- 
ralne vrijednosti određuje razum koji ujedno i 
upravlja svim moralnim činima (n. pr. kod Sokrata, 
stoika, Spinoze, Hegela). Estetski intelektualizam 
stavlja u prvi plan umjetničkog stvaralaštva i doži- 
vljavanja idejne, opće, apstraktne, misaone ele- 
mente. 

Intelektualitet, pripadnost intelektu, primjere- 
nost razumu; npr. kod Schopenhauera je intelektu- 
alitet zora »zor određen razumom u njegovoj biti«. 

INTUICIJA, neposredno sagledavanje, spozna- 
vanje, promatranje. Sposobnost da izravno, bez pos- 
redstva diskurzivne, logičke, racionalne, pojmovne 
spoznaje, sagledamo i jednim aktom uvidimo bit 
nekog predmeta. Intuitivna je spoznaja bila pred- 
met različitih tumačenja u povijesti filozofije. Od 
Platona, Descartesa, Fichtea i Schellinga do Berg- 
sona i Crocea, ona je u pretežno idealističkim filo- 
zofijama smatrana prvom vrsti uvida (o svakom 
iskustvu i zaključivanju neovisnom), što omogućuje 
zrenje istine bez bilo kakve svjesne kontrole. Mno- 
ge mistične doktrine, kao i razne filozofije života, 
pridaju veliko značenje intuiciji. B. Croce poisto- 
većuje intuiciju s ekspresijom, smatrajući da je ta 
umjetnička, estetska spoznaja bitno različita od na- 
učne, logičke i da joj prethodi. 

Intuicionizam, filozofski nazor čiji je glavni pre- 
dstavnik u novijoj filozofiji H. Bergson koji smatra 
da se u intuitivnoj spoznaji — nasuprot racionalnoj 
— očituju neke elementarne, pa i instinktivne sna- 
ge duha. U krajnjoj liniji taj filozofski smjer, za- 
snovan na iracionalističkim pretpostavkama, zavr- 
šava u specifičnom obliku misticizma. 


IRACIONALIZAM, nazor na svijet, odnosno fi- 
lozofsko naučavanje po kojem bit svijeta nikad nije 
dostupna razumu, po kojem princip svekolikog zbi- 
vanja nije nikakva racionalna i logička zakono- 
mjernost te se stoga ne može spoznati intelektom. 
Iracionalizam je u stvari skupni naziv za niz orijen- 
tacija i filozofskih naučavanja te može hiti orijen- 
tiran kako mistički tako i voluntaristički, biologi- 

stički, agnostičko-skeptički, pa i egzistencionali- 
stički i pozitivistički (v. Racionalizam). 


IRONIJA (grč. eironeia ismijavanje, hinjenje), 
opć. ismjehivanje, ruganje kojim se prividno pozi- 
tivno pa i superlativno izražavamo o nekoj pojavi, 
djelu ili čovjeku kojeg u stvari na taj način duho- 
vito negiramo. 

U filozofiji Sokrata to je naročita metoda raz- 
govora pomoću koje se prividno naivnim pitanjima 
i tvrdnjom o vlastitom neznanju dovodi sugovor- 
nika do nerazrješivih protivurječnosti, do apsurda. 


127 


J 


JUGOSLAVENSKA FILOZOFIJA, filozofija ko- 
ja se razvijala u različitim uvjetima pretežno u 
Srbiji, Hrvatskoj i Sloveniji, a karakterizirana je 
mnogobrojnim pravcima i utjecajima, ali i nizom 
značajnih samostalnih mislilaca. Premda tu filozo- 
fiju (osobito našu izvanrednu bogatu i vrijednu 
antiaristotelovski orijentiranu filozofiju renesanse 
koja još uvijek nije dovoljno istražena i valorizira- 
na) karakteriziraju već ranije mnogi specifični, 
autohtoni elementi, ipak se u stvari tek nakon 
oslobođenja 1945. godine može govoriti o bitnim 
zajedničkim tendencijama i stremljenjima jedne 
nove generacije stvaralačko marksističkih mislila- 
ca i o postavljanju nekih temeljnih zajedničkih 
platformi (bez obzira na niz varijanata) za izgra- 
dnju jugoslavenske filozofske misli. U posljednje je 
vrijeme jugoslavenska filozofija u cjelini (osobito 
nakon 1960. god.) postigla niz vrijednih i zapaže- 
nih rezultata, a istupanja jugoslavenskih filozofa 
na mnogobrojnim međunarodnim filozofskim kon- 
gresima i simpozijima (kao što je npr. bio simpozij 
u Dubrovniku 1963. god.) praćeno je s velikim inte- 

resom i priznanjima najpoznatijih svjetskih na- 
prednih mislilaca. 

U Srbiji se počeci sistematskijeg i produbljeni- 
jeg bavljenja filozofijom mogu naći u početku XIX 
stoljeća. Najznačajniji je predstavnik prosvijetitelj- 
skog racionalizma Dositelj Obradović u čijim djeli- 
ma nailazimo na niz zdravorazumskih i etičkih teza 
(osobito u knjigama »Sovjeti zdravoga razuma« i 
»Etika ili filozofija naravoučitelna po sistemi g. 
profesora Soavi«). Prvi spis logike izdao je Nikola 
Šimić 1808. g., a u duhu Krugovih filozofskih teza 
napisao je 1851. Konstantin Branković, prvi na- 
stavnik filozofije na beogradskom Liceju, djelo 
»Misloslovlja ili logike«. Mihailo Ristić također pi- 
še u okviru teza kantovca Kruga »Sistem celokupne 
filozofije« (1858). Hegelovac Dimitrije Matić napi- 
sao je 1865. »Udžbenik iz istorije filozofije« (uglav- 
nom prema djelu A. Schweglera), a Alampije Vasi- 
ljević u istom duhu piše »Kratki pregled Hegelove 
filozofije«. Najznačajniji je mislilac druge polovine 
XIX vijeka nesumnjivo Svetozar Marković koji se 
od svih srpskih socijalista najviše bavio i problemi- 
ma filozofije (osobito u knjigama »Realni pravac u 
nauci i životu«, »Pevanje i mišljenje« i dr.) U djelu 
»Osnovno načelo«, romantičarski pjesnik Laza Ko- 
stić iznosi neke zanimljive filozofske poglede (oso- 
bito u tezi o tzv. »načelu ukrštaja«, za koju neki 
suvremeni interpreti tvrde da je analogna dijalek- 
tičkom principu jedinstva suprotnosti). Značajniji 
nom temelje na principima Spencerova evolucioniz- 
ma, a nošene su kako materijalističkim tako i idea- 

lističkim hipotezama i elementima. Glavno mu je 
djelo: »Principi istorije«. Početkom XX stoljeća naj- 
značajniji su srpski filozofi Dragiša Đurić, koji je 
pokušao spojiti pozitivizam E. Laasa i neka kauzal- 
no genetička shvaćanja, kao i Branislav Petronije- 
vić najpoznatiji i najorginalniji srpski predratni 
filozof. U spoznajnoj teoriji brani Petronijević spe- 
cifično stanovište, blisko i nekim Leibnizovim po- 
gledima, a napisao je vrlo pregledan i informati- 
van udžbenik novije filozofije. Poznatija su imena 
predratnog filozofskog kruga u Beogradu (koji je 
karakteriziralo mnoštvo različitih pravaca od kraj- 
njeg iracionalizma do mistike sveslavenskog pra- 
voslavlja, ali i neki napredniji pogledi) Vladimir 
Vujić, Prvoš Slankamenac, Ksenija Atanasijević, 
Borislav Lorene i osobito dobar poznavalac anti- 
čke filozofije Miloš Đurić. Među predratnim mark- 
sistički orijentiranim misliocima poznatiji su Sima 
Marković i Dušan Nedeljković, a poslije rata dje- 
luje u Beogradu snažna grupa marksističkih filo- 
zola među kojima se mnogi bave pretežno logič- 
kom problematikom. Bez obzira na razne divergen- 
cije — u kojima se pokatkad kod manjeg broja filo- 
zofa očituju i neke tendencije što nisu posvema 
lišene i dogmatskih teza — ta grupa mislilaca (Velj- 
ko Korać, Andrija Krešić, Mihailo Marković, Vuko 
Pavičević, Svetozar Stojanović, Andrija Stojković, 
Bogdan Šešić, Radmila Šajković, Svetlana Knja- 
zeva, Miladin Životić, Dragan Jeremić i dr.) ne- 
sumnjivo je mnogo unaprijedila jugoslavensku 
stvaralačku marksističku misao. 


130 


Jugoslavenska filozofija 


U Hrvatskoj se začeci filozofske misli mogu po- 
tražiti već u XII stoljeću (npr. djelo De essentiis 
Hermana Dalmatinca) pa i ranije, ali se značajniji 
radovi javljaju tek drugom polovinom XV stoljeća. 
Dubrovčanin Juraj Dragišić posebno se bavi pita- 
njima logike i pokušava s nekih peripatetičkih po- 
zicija izmiriti suprotne teze tomističke i skotisti- 
čke filozofije. Zadranin Benko Benković napadao je 
kao pristalica Duns Scotusa teze Tome Akvinskog. 
Najveći naš humanista Marko Marulić bavio se 
pretežno moralističkom problematikom. Od XVI 
stoljeća filozofska je literatura vezana gotovo 
isključivo uz Dubrovnik i na tom se tlu javlja niz 
originalnih mislilaca kao što su Grgur Budisaljić, 
Augustin Nalješković, Klement Ranjina, Leonard 
Tralasić, a posebno Nikša Vitov Gučetić jedan od 
najslobodnijih i najsuptilnijih mislilaca dubrova- 
čkog kruga petnaestog stoljeća koji je napisao niz 
metafizičkih, estetskih, astronomskih, fizičkih i dr. 
radova. Crešanin Franjo Petrić (ili Petrišević, 
Franciscus Patricius) nesumljivo je jedan od najori- 
ginalnijih i najvećih mislilaca naše povijesti filo- 
fije čije značenje daleko prelazi i granice naše zem- 
lje. Djelovao je uglavnom izvan domovine pretežno 
na talijanskim univerzitetima, a njegova snažna 
prirodonaučna misao oštro se suprotstavlja — če- 
sto i iz platonističkih pozicija — vladajućem aristo- 
telizmu. Juraj Dubrovčanin kao i Antun Medo pri- 
stalice su tzv. čiste peripatetičke škole koje nastoje 
osloboditi Aristotelovo učenje od raznih skolasti- 
čkih, mističkih i magijskih natruha. Nakon prilično 
neplodnog XVII stoljeća u kojem protureformaci- 

ja ugušuje slobodan filozofski rad, javlja seu XVIII 
stoljeću jedna od najvećih ličnosti tadašnje evro- 
pske nauke Ruđer Bošković. Baveći se prvenstveno 
prirodnim naukama i matematikom on je i kao fi- 
lozof najplodniji na području filozofije prirode. 
Stoga su njegove osnovne filozofske preokupacije 
Pitanje strukture materije, kretanja, prostora i vre- 
mena. Materija je po Boškoviću diskontinuirano 
građena od nedimenzionalnih središta sila a sve su 
pojave u prirodi zasnovane na jednom osnovnom 
zakonu o izmjenjivanju privlačne i odbojne sile 
prema razlici udaljenosti među atomima (glavno 
mu je djelo izašlo 1763. a nosi naslov »Theoria phi- 
losophiae naturalis reducta ad unicam legem vi- 
rium in natura existentium«). Relativna stagnacija 
filozofske misli potkraj XVIII i u prvim decenijima 
XIX stoljeća — u kojem razdoblju su bili poznatiji 
samo neki skolastički mislioci — prekinuta je do- 
nekle tek osnutkom katedre za filozofiju na Za- 
grebačkom sveučilištu 1874. godine. Prvi profesor 
filozofije postaje književnik i estetičar Franjo Mar- 
ković koji je napisao za nas značajno, u herbartov- 
skom duhu koncipirano djelo »Sustav obćenite 
estetike«. Đuro Arnold, koji je bio bliz spiritua- 
lističkim sistemima monadološkog tipa napisao je 
udžbenike iz logike i psihologije koji su se dugo 
upotrebljavali kao standardni za studij filozofije. 
Unutar teološko-skolastičke orijentacije poznatiji 
su filozofi Josip Stadler, Antun Bauer, a kasnije i 
Stjepan Zimmermann. Albert Bazala predavao je 
na Fakultetu preko trideset godina filozofiju, a naj- 
poznatije mu je djelo Povijest filozofije u 3 sve- 


132 


Jugoslavenska filozofija 


ska. Osnovni filozofski nazori A. Bazale temelje se 
na jednoj specifično voluntarističko-aktivističkoj 
koncepciji svijeta. Uz pedagoga Stjepana Matičevi- 
ća i povjesničara novije filozofije Vladimira Dvor- 
nikovića, mnogobrojnim se originalnim filozofskim 
radovima u predratnoj Hrvatskoj ističe posebno 
Pavao Vuk-Pavlović. Profesori Zagrebačkog uni- 
verziteta Marijan Tkalčić i Vladimir Filipović dje- 
luju i poslije oslobođenja. M. Tkalčić bavi se pre- 
težno estetskom i etičkom problematikom a V. Fi- 
lipović problemima kulture i povijesti filozofije 
(»Filozofija renesanse«, »Klasični njemački ideali- 
zam« i dr.). Poslije oslobođenja javlja se uz neke 
starije autore i niz mladih filozofskih radnika koji 
su već izdali — s većim ili manjim uspjehom — niz 
monografijskih studija i knjiga i osobito snažno 
djelovali kao suradnici mnogobrojnih čascpisa. U 
okviru osnovne stvaralačko marksističke orijenta- 
cije ta je generacija filozofa (Predrag Vranicki, Ru- 
di Supek, Gajo Petrović, Danilo Pejović, Vanja 
Sutlić, Branko Bošnjak, Abdulah Šarčević, Milan 
Kangrga, Ivan Focht i dr.) preokupirana prije sve- 
ga humanističkom problematikom i radikalno anti- 
dogmatskim traženjima i previranjima. 

U Sloveniji se filozofska misao javlja unutar 
mnogobrojnih rukopisa od XII do XV stoljeća, ali 
su to vrlo često samo prijepisi tekstova srednjevje- 
kovne filozofske literature. Uz neka vrednija do- 
kazivanja starih teza često se zastupa svojevrsni to- 
mizam (ta se filozofija predavala na ljubljanskom 
jezuitskom kolegiju od 1597-1779) i skotizam što su 
ga propagirale franjevačke redovničke škole. Djela 

objavljena u tom razdoblju redovno su bila ano- 
nimna. Franc _ Karpe iz Ljubljane predstavnik je 
prosvjetiteljske filozofije i branitelj liberalnog 
slobodnog filozofiranja. Matematički zasnovanu 
filozofiju pokušava braniti Mislej Jožef iz Podrage, 
ali su mu često i zanimljive misli praćene misti- 
čnim spekulacijama. Uz niz manje značajnih skola- 
stika pa i pozitivista kasnije je postao mnogo ras- 
prostranjen Masarykov filozofski pogled (Dermota 
Antun, Lončar Dragutin, Ferfolja Josip). Tuma 
Henrih, koji je isprva bio pozitivist, prihvatio je 
kasnije neke Marxove filozofske teze. Veber Fran- 
ce, koji je jedno vrijeme bio zastupnik Meinon- 
gove »teorije predmeta«, kasnije prelazi na neke 
pozicije egzistencijalizma. Sodnik Alma najveći 
broj svojih radova posvetila je historiji filozofije 
i istraživanju filozofskih tekstova kod Slovenaca. 
U poslijeratnoj, marksističkoj filozofiji javljale su 
se samo povremeno i neke nebitne, dogmatske ten- 
dencije — ali je ona također u cjelini karakterizi- 
rana snažnim razvojem stvaralačke misli i osobito 
ozbiljnim filozofskim i sociološkim istraživanjima 
(Boris Ziherl, B. Majer, T. Kermauner, B. i V. Rus, 
B. Debenjak i dr.) 

KALOKAGATIJA (od grč. kalos lijepo i agha- 
tos dobro), harmonijska povezanost lijepog i do- 
brog, estetskog i etičkog, ideal grčkog mišljenja i 
obrazovanja. 

KATEGORIJE, najviši rodni pojmovi, najopće- 
nitija određenja, »prapojmovi«. Aristotel smatra da 
kategorije »niti što tvrde niti odriču, već afirmacija 
ili negacija nastaje zbog njihove međusobne veze«. 
Takvih najopćenitijih predikata suda, predikata s 
najvećim mogućim opsegom (koji su, međutim, i 
glavni oblici bitka) ima u Aristotela deset. To su 
supstancija, kvantitet, kvalitet, odnos, mjesto, vri- 
jeme, položaj, posjedovanje, djelovanje i trpljenje. 
»Supstancija je npr., kaže Aristotel, čovjek, konj; 
kvantitet je nešto od dva lakta ili od tri lakta duži- 
ne; kvalitet je npr. bijelo, gramatičko; odnos je npr. 
u liceju, na trgu; vrijeme je npr. jučer, lani; položaj 
je npr. leži, sjedim; posjedovanje (stanje) je npr. 
obuven je, naoružan je; djelovanje je npr. siječe, 
spaljuje; trpljenje je npr. biva sječen, biva spalji- 
van.« Aristotel smatra da je time iscrpio svekoliku 
realnu i idejnu zbilju, da se sve što opstoji može 

supsumirati pod jednu od ovih kategorija. Nasuprot 
deset Aristotelovih kategorija, stoici priznaju samo 
četiri: supstanciju, svojstvo, stanje i odnos. Novo 
značenje dao je kategorijama Kant, za kojeg su to 
osnovni apriorni oblici u kojima transcenđentalni 
subjekt oblikuje bezobličnu građu iskustva. Uz či- 
ste zorove (prostor i vrijeme), dvanaest Kantovih 
kategorija dio su subjektivno zasnovane transcen- 
dentalne apercepcije, koja omogućuje svekoliko 
spoznavanje. Izvan tih kategorija ne možemo mi- 
sliti, pa upravo stoga i ostajemo na pojavnosti (fe- 
nomenu), a nikad ne spoznajemo noumenon, tj. kak- 
va je stvar po sebi, neovisno o tome kako je shvaća 
subjekt. Osnovne su Kantove kategorije: 3 katego- 
rije kvantiteta: jedinstvo, mnoštvo, sveukupnost; 
3 kategorije kvaliteta: realitet, negacija, limitacija; 
3 kategorije relacije: inherencija-subzistencija, ka- 
uzalitet-dependencija, zajedništvo; 3 kategorije mo- 
daliteta: mogućnost - nemogućnost, = postojanje - 
nepostojanje, nužnost - slučajnost. W. Wundt (Vu- 
nt), O. Kilpe (Kilpe), W. Windelband, E. Husserl i 
mnogi drugi pokušali su stvoriti nove sisteme 
kategorija, pretežno u okviru idealistički zasnova- 
nih shema, što su kategorijama pridavali metafizi- 
čko, apsolutno značenje, ne smatrajući ih misaonim 
uopćavanjima i određenjima same zbilje. 

U okviru formalnologičke problematike smatra 
se da kategorije, kao najširi rodni pojmovi (dakle 
kao pojmovi koji nemaju genus proximum), ne mo- 
gu biti definirane. 


KINESKA FILOZOFIJA. Do Iv. n. e., kad je u 
Kinu zvanično pozvana prva buddhistička misija iz 

Indije, kineski nazori o životu i svijetu razvijali su 
se, iako vrlo intenzivno, ipak u odvojenosti od osta- 
log kulturnog svijeta antike, kako indoiranskog ta- 
ko i sredozemnog područja. U to je doba kineska 
misao već bila izgrađena na čvrstim temeljima sta- 
rijim od tisuću godina, a vrhunac njenog klasičnog 
razvoja zbio se polovinom posljednjeg milenija pr. 
n. e. u doba Kung-fu-cea (čije su ime jezuiti u XVII 
st. latinizirali u Confucius, Konfucije), koji je 
dao klasičnu formulaciju kineskoj socijalno-politi- 
čkoj tradiciji, zatim Lao-cea, utemeljitelja meta- 
fizičkog shvaćanja o zokonitosti prirodnog zbivanja 
(tao), i Mo-tija, kome se u to doba pripisuje autor- 
stvo najstarijeg djela o logici poznatog u svjetskoj 
književnosti. 

S obzirom na čvrstoću tih kulturnih tvorevina 
stare Kine, proces prilagođavanja buddhizmu u Ki- 
ni nije bio jednostavna pojava stranog utjecaja. 
Buddhizam je i u sebi samom i u novoj kulturnoj 
sredini izazivao duboke promjene. Sretna je okol- 
nost za njegovo širenje bila neobična unutarnja 
srodnost s Lao-ceovom naukom, taovizmom, koja se 
na prvi pogled nametnula kineskoj kulturnoj sre- 
dini. U XII st., pri kraju vladavine dinastije Sung, 
dolazi u okviru tzv. neo-konfucijanske ideologije, 
koja je u državnom i vjerskom životu zemlje pre- 
vladala nad ostalima, do zbližavanja i sintetiziranja 
taoističkih i buddhističkih shvaćanja u konfucijev- 
skom sistemu, a time i do znatnog produbljenja fi- 
lozofskih osnova konfucijanstva. Za taoizam, kon- 
fucijanizam i buddhizam važi od tada izreka: »Tri 
religije, jedna religija.« 


137 


Kineska filozofija 


Iako izolirana u svom hiljadugodišnjem razvoju, 
osnovna kineska kultura polazi od dovoljno jasno 
izraženih elemenata znanja o svijetu čije je pori- 
jeklo, nesumnjivo u zajedničkom izvoru ostalih pro- 
tokultura (sumerske, elamske, protoindijske i egi- 
patske), u III pai u II mileniju pr. n. €., danas već 
dovoljno poznato. Ti su elementi sadržani u jednoj 
od pet klasičnih knjiga kineske kulturne baštine, 
koje je redigirao Konfucije, Ji-ćing. Iako se Kinezi 
nisu dalje bavili analitičkom razradom elemenata 
od kojih je izgrađen svijet, i njima je kao i ostalim 
antičkim narodima bila poznata teorija o pet atom- 
skih supstancija (voda, vatra, zrak, zemlja i eter) 
i o njihovim preobrazbama u vječnom kretanju 
oko »nebeskog pola«. U očuvanoj verziji toga 
»velikog plana«, elementu etera (koji se kasnije 
predočava kao »vjetar«) ili prostora odgovara sim- 
bol »drveta« ili kosmičkog stabla, koji nalazimo u 
svim mitologijama, a uz vatru, vodu i zemlju pri- 
dodat je ovdje još i »metal.« Sva elementar- 
na zbivanja pokreću dvije polarne snage jin i jang, 
od kojih prva simbolizira zemlju, ženu i uopće pa- 
sivnu stranu svemira, a druga nebo, muškarca 
i svaku aktivnu djelatnost. Nad vječnom suprot- 
nošću tih dviju pokretnih snaga vlada kosmički 
zakon tao, koji je izraz vječne harmonije u prirodi. 
Osnovna je razlika između Konfucijeva i Lao-ceova 
filozofskog shvaćanja da prvi taj iskonski zakon, 
tao, tumači kao aktivni princip, utjelovljen osobito 
u funkciji vladara, koji kao»sin neba« treba da tra- 
jno usklađuje ljudski, mikrokosmički poredak s ne- 
beskim, makrokosmičkim. Ako to ne čini, nebo će 

vladara žigosati svojim znacima, sušama, poplava- 
ma i drugim elementarnim katastrofama, a narod u 
tom slučaju ima pravo da ga svrgne. Nasuprot 
tome Lao-ce shvaća tao kao pasivno predviđenu ne- 
minovnost. 

U daljem razvoju taoizma i konfucijanstva ovi 
su se osnovni stavovi prema funkciji taoa mijenjali 
i prilagođivali novim okolnostima i stvaralačkim 
ličnostima filozofa. Kao što su potkraj VI st. pr.n. e. 
Kung-fu-ce i Lao-ce bili suvremenici, tako su u dru- 
goj polovici IV st. pr. n. e. istovremeno njihovu 
nauku unaprijedili i doveli do razvojnog vrhunca 
njihovi nastavljači, veliki taoistički dijalektičar 
Čuang-ce, čiji je stav prema svijetu znatno aktivni- 
ji nego Lao-ceov, i Meng-ce (latinizirano ime Men- 
cije) koji je Kung-fu-ceovu aristokratsku i kon- 
zervativnu teoriju o tome da se vrlina i sposobnost 
vladanja stječe jedino dobrim odgojem i održava- 
njem harmoničnih formi u ophođenju i u gajenju 
umjetnosti, zamijenio širom hipotezom prema ko- 
joj su svi ljudi po prirodi dobri, a jedino ih težnja 
za imovinom skreće s pravog puta. 

Lao-ce je u dubokoj starosti navodno sam zapi- 
sao svoje aforizme o životnoj mudrosti vanredno 
blistavim i sažetim stilom, podvlačeći osobito apsur- 
dnost izvještačene kulture i nemogućnost da se su- 
protnosti u prirodi i u životu riješe putem racio- 
nalne spoznaje. Kung-fu-ce nije se sam smatrao ni 
filozofom ni utemeljiteljem religije prema kojoj je 
zastupao stav skepticizma. Njegov je osnovni inte- 
res bio da provede političku reformu u carstvu Čou, 
koje je u to doba već bilo u rasulu, a tu je reformu 

želio provesti konzervativnim sredstvima, vraća- 
njem na uzore starih legendarnih vladara »zlatnog 
vijeka«. Zato je poduzeo da sakupi i objavi tu pra- 
staru kulturnu baštinu Kineza, pa je to učinio u 
pet klasičnih knjiga »Vu-ćind«. 

Doba Kung-fu-cea i Lao-cea u Kini bilo je, kao i 
doba Buddhe u Indiji ili doba Sokrata u Heladi, raz- 
doblje procvata sofistike. Kineski su sofisti koncen- 
trirali pažnju kulturnih krugova na političke, osobi- 
to na pravne probleme. Iako kod kineskih sofista 
nalazimo niz argumenata koji nas gdjekada gotovo 
doslovno podsjećaju npr. na Zenona, među kine- 
skim sofistima nalazimo i osnivače klasičnog prav- 
nog sistema koji su racionalna sredstva svoje dija- 
lektike znali da usmjere i na korisne političke svr- 
he. To se stanje jasno ogleda, osobito kod Kung-fu- 
-cea, u nekoliko djela čiju formulaciju zahvaljuje- 
mo njegovim učenicima. S gledišta vrlo izrazitog eti- 
čkog formalizma, koji ovdje ima značenje njegova- 
nja lijepih i plemenitih formi u društvenom opho- 
đenju, on prelazi na područje logičkih diskusija 
svog vremena koje se kreću oko problema ispra- 
vnog određivanja »imena«, tj. pojmova. Kung-fu-ce 
smatra da treba ispraviti definicije »imena« i njiho- 
vih uzajamnih odnosa (»vladar«, »otac obitelji«, 
»podanik«, »sin« itd.), da bi se tako dobivenim nor- 
mama ispravio društveni poredak. Na ovu teoriju 
odgovaraju neki sofistički logičari da je tačno da 
stvarima uvijek odgovaraju imena, ali nije tačno i 
obrnuto, da imenima odgovaraju stvari koje treba 
svrstati prema logičkoj normi. 

Zasluga je Mo-tija i njegove škole u to doba da je 
sistematski produbio razradu logičke problematike. 
Prema Mo-tiju zadatak je logike: 1) da omogući ra- 
zlikovanje istine od zablude, 2) da istražuje razloge 
uspjeha i neuspjeha ljudskih poduhvata, 3) da spoz- 
na zajednička i različita obilježja stvari, 4) da usta- 
novi odnos supstancije i njenih obilježja ili svojsta- 
va, 5) da ustanovi kriterije dobra i zla i 6) da po- 
mogne u teškim i spornim problemima. U analizi 
logičkog suda Mo-tijeva logika ovako određuje od- 
nos subjekta i predikata: »Ono čime se iskazuje ne- 
što o nečem drugome je predikat, a ono o čemu se 
to iskazuje zove se subjekt«. Logička metoda mo- 
že se osnivati na tri sredstva spoznaje: učenju, 
zaključivanju i ličnom iskustvu. Kineski silogizam 
po obliku odgovara entimemu u aristotelovskoj 
logici: »Ako je X čovjek, onda je smrtan.« Pojam 
uzroka definiran je ovako: »Uzrok je ono čijom po- 
javom nastaje nešto drugo.« Logički zaključci dije- 
le se na pet vrsti: deduktivni (hsiao), poredbeni 
(pi), po kongruenciji (mu), tj. na osnovu potpune 
dedukcije, po analogiji (juen) i induktivni (tuei). 

Dodir s Indijom i buddhizmom u Ist. n. e. zna- 
čio je novu fazu u razvoju kineske misli i njeno 
proširenje na područja mnogo šira od trađicional- 
nih, koja su ipak ostala u središtu pažnje. Do fan- 
tastičnih razmjera razvila se djelatnost prevođenja 
indijskih tekstova i opisa putovanja kineskih hodo- 
časnika u Indiju. Tim hodočasnicima i kineskim 
sanskrtistima zahvaljujemo dragocjene podaike o 
političkoj i kulturnoj historiji Indije i o prilikama u 
ranom srednjem vijeku. Analogno tome Kina je 

osobito u XVII st. doživjela i iskoristila dodir s 
Evropom koji su uspostavili kršćanski misionari. 
U početku su ti misionari, osobito jezuiti, bili vrlo 
širokogrudno primljeni na kineskom dvoru. Poče- 
lo je opet naglo prevođenje djela evropske znanosti 
na kineski jezik, osobito matematike, astronomije i 
prirodnih znanosti. Taj plodan odnos nije dugo po- 
trajao, jer je politička aktivnost misionara potkopa- 
la prvobitno povjerenje, pa su sramotno napustili 
Peking. 

Iz tih vremena datira i primjena moderne za- 
padne metode na kritičko proučavanje klasičnih 
djela kineske kulture, osobito konfucijevskih. Dok 
se od XII st. dalje težilo da se sintetiziraju i zbliže 
raznorodne stare nauke i spoje u jedan sistem pod 
osnovnim principima konfucijanstva, sada počinje 
obrnuti proces kritičkog pročišćavanja tekstova. 
U XVIII i XIX st. tendencija je konfucijevskih uče- 
njaka da vraćanjem na stare izvore svoje klasične 
nauke obnove i pojednostavne svoj sistem da bi ga 
lakše prilagodili novim vremenima. Povijest je, 
međutim, pokazala jalovost takvih pokušaja kon- 
zervativne reforme. Revolucija 1911. i proglašenje 
republike dokrajčilo je ovu vrst reformatorskih 
pokreta. Drevna kulturna baština Kine nije time 
prestala da bude predmet daljeg proučavanja i na 
području ocjena filozofske vrijednosti i životnosti 
njenog sadržaja. I u posljednje vrijeme nailazimo 
na pokušaje da se osobito konfucijevska i taoistička 
misao prikaže u novom svjetlu, s gledišta onih ko- 
mentatora i sljedbenika starih mudraca čiji su sta- 
vovi u konzervativnim okvirima ranije bili smatra- 

ni presmionim, pa su zbog toga bili stoljećima zane- 
marivani. Takvi pokušaji do sada imaju pretežno 
historijsku vrijednost. 


KOGNITIVAN (lat. cognoscere spoznati, upo- 
znati), spoznajni, koji se tiče spoznaje, odnosno ne- 
što što je primjereno spoznaji, spoznatljivo. Po M. 
Maieru taj je pojam suprotan emocionalnom. 

Kognoscirati, spoznajno istraživati. 


KOMIČNO, određeno stanje ili zbivanje što po- 
buđuje smijeh ili veselost, pojam koji je različito 
tumačen u okviru mnogobrojnih filozofskih i estet- 
skih koncepcija. Prema Aristotelu, komična može 
biti samo ona pogreška ili zabluda koja je bezbolna 
i neškodljiva. Neke estetske teorije komičnog za- 
snivaju taj pojam često na pokušaju povezivanja 
protivurječnog i nespojivog. Kant drži da se komi- 
čno temelji na osjećaju besmisla (Widđersinniges), a 
Schopenhauer na iznenada uočenoj nepodudarnosti 
(Inkongruenz) između pojma i realnog predmeta. 
Lipps smatra da se komične situacije stvaraju kad 
nešto malo i beznačajno zahtijeva da bude veliko 
i značajno, pa komično definira kao »iznenađujuće 
malo«. Osjećaj ugode kod komičnog objašnjava 
Lipps time što postoji, u očekivanju nečeg teškog 
i značajnog, određena psihička prenapetost koja se 
pretvara u osjećaj lagodnog veselja i preobilja zbog 
toga što se zbilo nešto znatno lakše i beznačajnije 
od očekivanog. Bergson smatra da je komično nešto 
mehaničko, automatsko, ukrućeno nakalemljeno na 
živo, a rađa se kad ljudi skupljeni u grupu uprave 

svi pažnju na jednoga od njih, »ušutkujući svoju 
osjećajnost i upotrebljavajući samo svoj razum«. 


KONCEPTUALIZAM (lat. conceptus zahvaća- 
nje,zametak, pojam), filozofijsko učenje koje je u 
srednjovjekovnom sporu oko univerzalija (v. No- 
minalizam i Realizam) igralo posredničku ulogu. 
Taj je nazor prisutan već i kod Abelarda, ali ga je 
potpunije razradio tek W. Occam. Univerzalije po 
konceptualizmu nisu ni objektivne datosti (kako 
misle realisti) ni naprosto riječi (nominalisti), već 
pojam postoji samo u mišljenju, on je psihički feno- 
men poslije stvari (universalia post rem). Jednu 
varijantu konceptualizma zastupao je u novovjekoj 
filozofiji John Locke. 


KONTEMPLATIVAN (lat. contemplatio gleda- 
nje, promatranje), misaono promatralački. Kontem- 
plativan je onaj čovjek koji razmišlja bez posebnih 
aktivnih poriva, koji ponire samo do određenih 
spoznaja spekulativnog, bez potrebe za praktičnom 
djelatnošću i bez neke vanjske pobude ili utjecaja. 
U estetici kontemplativno je ono promatranje obje- 
kata koje je oslobođeno interesa (Kant), odnosno 
bilo kakvog htijenja ili želje (Schopenhauer). 

KRITICIZAM, filozofski nazor (pretežno se 
identificira s filozofskim sistemom 1. Kanta) koji — 
suprotstavljen svim vrstima dogmatizma — želi 
»kritički« ispitati izvore i granice spoznaje i prije 
izricanja određenih sudova ili istina razmotriti sa- 
me opće uvjete i mogućnosti odvijanja svakog spoz- 
najnog procesa. Smatrajući da je cjelokuna dota- 
dašnja metafizika stajala u znaku »dogmatskog 

drijemeža«, Kant drži da je neophodno kritički 
osvijetliti odnos svijesti i predmeta u okviru gno- 
seološke problematike. Njegov kritički »koperni- 
kanski obrat« sastoji se prije svega u tome što se 
mogućnost spoznavanja premješta iz objekta u 
transcendentalni subjekt, koji uvijek mora svijet 
promatrati na način koji je njemu svojstven i kako 
je sam strukturalno sazdan (tj. uvijek u 12 katego- 
rija i 2 vrsti zora). Stoga je Kantov kriticizam u 
stvari svojevrsni subjektivizam (v.) i agnosticizam 
(v.). Kantova kritička teza da svekolike naše znan- 
stvene spoznaje imaju vrijednost isključivo u gra- 
nicama iskustva odnosno pojavnog svijeta, značila 
je, s jedne strane, opravdano negiranje skolastičkog 
i racionalističkog dogmatizma (koji je tvrdio da se 
mogu izricati sigurni i apsolutni sudovi o svim me- 
tafizičkim pitanjima), ali je, s druge strane, posta- 
vila neprekoračivu granicu između pojavnog i nou- 
menalnog, koju je oborilo tek Hegelovo dijalek- 
tičko shvaćanje odnosa subjekta i objekta u spoz- 
najnom procesu (v. Njemačka klasična idealistička 
filozofija). 


KVALITET i KVANTITET, dvije temeljne filo- 
zofijske kategorije čijim se odnosom posebno bavi 
dijalektička misao marksizma. Negirajući razne 
subjektivističke interpretacije tih pojmova, kao i 
statičko-metafizički odnos koji se tim kategorijama 
pripisuje u okviru raznih idealističkih koncepcija 
(uključujući i neke semantičke teze), marksizam 
smatra da ti pojmovi zavise od strukture predmeta 
i promjena u samom tom predmetu. Odnos kvaliteta 
i kvantiteta (poznat i iz Hegelove filozofije) izra- 

žen je dijalektičkom zakonomjernošću, po kojoj 
kvantitativne promjene, kad dosegnu određeni stu- 
panj, dovode do nagle, skokovite promjene kvali- 
teta. »Našoj svrsi — kaže Engels — bit će udovolje- 
no ako se izrazimo u tom smislu — da u prirodi na 
način tačno utvrđen za svaki pojedini slučaj, kvali- 
tativne promjene mogu nastati samo kvantitativ- 
nim dodavanjem ili kvantitativnim oduzimanjem 
materije ili kretanja (tzv. energije). Sve kvalita- 
tivne razlike u prirodi počivaju bilo na različitom 
kemijskom sastavu, bilo na različitim množinama 
ili oblicima kretanja (energije), ili pak, što se goto- 
vo uvijek dogođa, na jednome i drugome. Nemogu- 
će je, prema tome, promijeniti kvalitet određenog 
tijela bez dodavanja ili oduzimanja materije ili 
kretanja, tj. bez kvantitativne promjene toga tijela. 
Tajanstveni Hegelov zakon u tom je obliku ne samo 
potpuno racionalan nego i sasvim jasan« (iz »Di- 
jalektike prirode«). 

LOGIKA, filozofijska disciplina koja ispituje 
oblike, zakonitosti i uvjete razložitih i ispravnih 
misli kao i opće metode spoznaje istine; učenje o 
logosu (umu, smislu, govoru, zakonu, razlogu). Raz- 
ličito tumačenje problema samog predmeta logike 
uvjetuje i različito definiranje te filozofijske disci- 
pline, pa stoga gotovo nijedna karakterizacija ne bi 
mogla zadovoljiti sve logičke koncepcije tokom hi- 
storije logike. Predmet logike određivao se kako s 
obzirom na različito ontološko zasnivanje samog 
logosa, tako i s obzirom na različito određenje sfe- 
re istine. I dok neki drže da je zadatak logike 
(budući da je apsolutna istina i apsolutna zbilja 
identična) naprosto pojmovno izražavanje apsolut- 
ne istine (ontološki zasnovane logike), drugi sma- 
traju (budući da istina može biti situirana samo 
u psihičkom procesu mišljenja) da je logika u stvari 
dio psihologije, odnosno njena praktična primjena. 
Određeni broj logičara zasniva svoje koncepcije na 
tezi da se značenje i istina može iskazati samo u 
jeziku, pa da je stoga osnovni zadatak logike izgra- 
dnja jednog unutrašnje koherentnog simboličkog 

sistema. Neki će opet logiku pokušati zasnovati u 
autonomnom »trećem carstvu«, pa će je npr. defi- 
nirati kao nauku o mislima (dakle ne o mišljenju, 
što bi bio predmet ispitivanja psihologije). 
Marksistički teoretičari, kao i niz suvremenih 
zapadnoevropskih logičara, naglašavaju u pogledu 
određenja predmeta logike da realno ne postoji ne- 
ko »treće carstvo«, pa da prema tome ni logika ne 
može biti »čista nauka« o tom carstvu. Isto se tako 
ukazuje na to da se istina doista zbiva u aktu 
mišljenja, ali da istinitost mišljenja ne ovisi u pot- 
punosti o samom faktu mišljenja, te da se prema 
tome logika ne može identificirati sa psihologijom. 
Istina koja se otkriva u našem mišljenju ima i svoje 
ontološke temelje, što znači da u krajnjoj liniji 
logika mora biti na određen način i ontološki zasno- 
vana. No fenomen istine ne iscrpljuje se do kraja u 
tim ontološkim prvim pretpostavkama, pa stoga 
logika ima i svoje relativno samostalno područje 
ispitivanja. Odnos logike prema drugim filozofij- 
skim disciplinama (prije svega prema ontologiji i 
spoznajnoj teoriji), kao i njene razlike i sličnosti sa 
psihologijom, ili uopće tendencije da se naglase 
formalni ili materijalni elementi istine, mogu se 
jasnije i svestranije upoznati samo u okviru prou- 
čavanja historije logike. Stoga ćemo i mi ukratko 
skicirati neke glavne pravce što su se javljali to- 
kom historije ove filozofijske discipline, obraćajući 
pažnju samo najznačajnijim logičkim teorijama i 
naznačujući samo sumarno neke osnovne teze logi- 
čkih orijentacija. (U pogledu ostalih logičkih termi- 
na v. Analiza, Dedukcija, Definicija, Determinaci- 

ja, Dokaz, Indukcija, Kategorije, Metoda, Modalitet, 
Particija, Pojam, Principi (logičkog) mišljenja, Silo- 
gizam, Simbolička logika, Sinteza, Sud i dr.) 

Historija. Premda začetke logike možemo potra- 
žiti i u Sokrata i Platona (v. Grčka filozofija), ipak 
je krug logičkih problema kojima se oni bave i su- 
više uzak, a logička pitanja još nedovoljno diferen- 
cirana od ostalih (etičkih, spoznajnih i dr.) proble- 
ma i opće premalo sistematizirana da bismo ih mo- 
gli smatrati osnivačima evropske misli o logici. Sto- 
ga je pravi začetnik te filozofijske discipline tek 
Aristotel, jedan od najvećih logičara sviju vremena. 
U Aristotelovim djelima iscrpno su i izvanredno 
egzaktno raspravljani neki temeljni logički proble- 
mi kao što su pojam, sud i zaključak, kategorije, 
principi mišljenja, indukcija i dedukcija, definici- 
ja, dokaz i logičke pogreške. Uz opširnu eksplika- 
ciju teorije kategoričko-asertoričkog silogizma (što 
se često smatra njegovim najvećim doprinosom 1o- 
gici), u njegovim spisima nalazimo i veoma složenu 
modalnu logiku kao i mnoge začetke kasnijih 1o- 
gičkih teorija. Osnovni su Aristotelovi logički spisi 
(što su kasnije dobili naziv »Organon« — oruđe): 
1) »Kategorije« — učenje o deset najopćenitijih 
predikata; 2) »O tumačenju« — učenje o rečenici i 
sudu; 3) »Prva analitika« — učenje o silogizmu; 
4) »Druga analitika« — učenje o dokazu i definiciji; 
5) »Topika« —- učenje o dijalektičkom zaključiva- 
nju na osnovu vjerojatnih premisa; 6) »O sofistič- 
kim opovrgavanjima« — o pogrešnom, samo pri- 
vidno istinitom zaključivanju. Aristotelovo izlaga- 
nje gotovo svih problema elementarne logike bilo je 

toliko produbljeno i sistematski razrađeno da je 
Kant mogao reći kako je Logika u Aristotela dobi- 
la tako savršen oblik da iza toga niti je mogla više 
učiniti korak naprijed, niti je morala učiniti korak 
nazad. I premda je Aristotel u osnovi razradio prin- 
cipe strogo formalne logike, on ipak te oblike raz- 
ložitog mišljenja nije potpuno odijelio u nekom 
čistom apstraktnom vidu od samog bitka. Za njega 
su npr. i kategorije ne samo najopćiji predikati 
mišljenja, već ujedno i najopćije odredbe svega 
postojećeg, a osnovni logički principi istovremeno 
su i principi samih stvari. 

Od brojnih predstavnika megarsko-stoičke škole 
logičkom se problematikom posebno bave Megara- 
ni: Euklid, Diodor i Filon, kao istoik Hrizip (koji je 
napisao 311 knjiga iz logike). No sva su djela ovih 
plodnih mislilaca na žalost izgubljena, tako da o 
njihovim tezama saznajemo uglavnom iz djela nji- 
hovih protivnika. Megarsko-stoička škola otkrila je 
tzv. logiku antinomija (kao što je npr. antinomija 
»Lažljivac« u okviru koje se za sud »Ja lažem« ne 
može ustvrditi ni da je istinit ni lažan), kao 
što je stvorila i logiku propozicija (upravo taj dio 
stoičko-megarske logike visoko vrednuju pripad- 
nici suvremene simboličke logike). Stoici su prvi 
toj disciplini dali ime logika u smislu koji se otpri- 
like i danas upotrebljava za tu disciplinu, lučeći je 
od gramatike (što nije slučaj kod Aristotela), ali još 
uvijek ne i od spoznajne teorije (pa i retorike). 

U srednjem vijeku (naročito u razdoblju apsolut- 
ne prevlasti skolastike) logika je formalizirana i 
razrađivana do preciznih distinkcija kao osnovni 

instrument kojim je prije svega trebalo dokazivati 
ispravnost vjerskih dogmi i koji nije služio za spo- 
znavanje neke sadržajne, objektivne istine. Kako bi 
olakšali učenje takve logike, skolastici su uveli niz 
vrlo praktičnih mnemoteničkih naziva koji olakša- 
vaju pamćenje određenih logičkih pravila (npr. 
Barbara, Celarent, Darii, Ferio itd., gdje vokali u 
riječima pokazuju kvalitet i kvantitet sudova). Oni 
su razradili i neke specifične probleme, kao što su 
problem supozicije, apelacije, analogije itd. Naj- 
zanimljivija je, međutim, srednjovjekovna logička 
problematika bila tretirana u tzv. sporu oko uni- 
verzalija, koja je filozofe podijelila u dvije oprečne 
struje (v. Nominalizam, Realizam). Petrus Ramus 
ustaje već na početku novog vijeka protiv aristote- 
lovske logike. On je logici dao sistematsku razdiobu 
(pojam, sud, silogizam i dr.) koja se u mnogih logi- 
čara zadržala do danas. Od ostalih mnogobrojnih 
kritičara Aristotelova i skolastičkog formalizma u 
logici valja prije svega spomenuti engleskog filo- 
zofa Fr. Bacona (Bekn). On negira vrijednost silo- 
gizma i dedukcije i pokušava izgraditi novu logiku 
koja treba da zamijeni staru, aristotelovsku. Već i 
u samom naslovu njegova glavnog djela »Novi 
organon ...« jasno se vidi tendencija da se Aristo- 
telov organon zamijeni novim »oruđem«. Nasuprot 
deduktivnom silogističkom dokazivanju treba, pre- 
ma Baconu, primijeniti empirijsko istraživanje, ka- 
ko bismo savladali prirodu a samim tim i pobolišali 
uvjete ljudskog života. Za takav je posao primjere- 
na samo induktivna metoda koja polazi od osjeta i 

pojedinačnih činjenica te se postupno uzdiže do 
općih zaključaka. Baconovo učenje o induktivnoj 
metodi, premda nedovršeno i jednostrano, odigralo 
je veliku ulogu u razvoju logike. On je osnivač 
induktivne logike koju su dalje razvili i usavršili 
engleski logičari XIX stoljeća (osobito J. St. Mill). 

Najpoznatiju logiku XVII stoljeća, tzv. Logiku 
Port-Royala (»La logique ou l'art de penser«) napi- 
sali su Descartesovi učenici A. Arnauld (Arno) i P. 
Nicole (Nikol), a u njoj su sadržani, kao kasnije u 
nekim Leibnizovim istraživanjima, mnogi elementi 
moderne metematike i simboličke logike. 

Po Kantu, logika se dijeli na logiku opće upo- 
trebe razuma i na logiku specijalne upotrebe razu- 
ma. I dok prva logika sadrži apsolutno nužna pravi- 
la mišljenja, bez kojih uopće nije moguća upotreba 
razuma, druga sadrži pravila po kojima treba misli- 
ti o nekoj određenoj vrsti predmeta. Opća se pak 
logika dijeli po Kantu na čistu i primijenjenu. U 
čistoj logici apstrahiramo od svih empirijskih uvje- 
ta u okviru kojih djeluje naš razum (kao što su npr. 
utjecaj osjetila, zakoni pamćenja i sl). Primijenje- 
na logika bavi se, naprotiv, pravilima upotrebe ra- 
zuma unutar subjektivnih, psihološki relevantnih 
uvjeta. U užem smislu, Kant pod logikom dakle mi- 
sli na logiku za koju uopće nije važan sadržaj spoz- 
naje, već samo forma mišljenja. Logika je stoga 
apriorna formalna disciplina koja može formulirati 
samo negativne uvjete istinitosti. Pored formalne 
logike, Kant je zasnovao i tzv.transcendentalnu 1o- 
giku, tj. logiku koja određuje podrijetlo, opseg i 
objektivnu valjanost naših spoznaja apriori. (Ono 

što Kant zove transcendentalnom logikom u stvari 
je gnoseologija.) 

Tvrdeći istovetnost bitka i mišljenja, Hegel 
prvi zasniva domišljenu i konzekventnu ontološku 
logiku. U svom dijalektičkom samorazvojnom pro- 
cesu apsolutna ideja poprima tri temeljna oblika: 
ona je, prvo, čista ideja koja se zatim otuđuje u 
prirodi, da bi se konačno sebi vratila u ljudskom 
duhu. Tim fazama u razvoju Apsoluta odgovaraju i 
tri osnovne filozofijske discipline: logika, filozofija 
prirode i filozofija duha. Logika je dakle nauka o 
»čistoj ideji«, odnosno o ideji u »apstrakitnom ele- 
mentu mišljenja«. Ali mišljenje nije samo neko 
subjektivno svojstvo čovjeka, već također »najunu- 
tarnija unutrašnjost« cjelokupne objektivne zbilje. 
Tako logika kao znanost o mislima ne može biti 
različita od metafizike kao znanosti o samoj zbilji 
koja je shvaćena u mislima. Stoga i određene for- 
me mišljenja (kao što su pojam, sud i zaključak) ne 
mogu biti neko »mrtvo, nedjelotvorno i indiferen- 
tno posuđe za predstave i misli«, već samo živi duh 
zbilje. Dijalektičkim procesom negacije, koji po- 
činje od najjednostavnije, sadržajno najsiromašnije 
ontološke kategorije, kategorije čistog bitka, poste- 
peno se razvija zaokružen sistem filozofijskih kate- 
gorija što u sebi ne sadrže samo ontološke već i lo- 
gičke kategorije. Hegelova logika predstavlja svoje- 
vrstan pokušaj sinteze ontologije, spoznajne teorije 
i logike. S tih pozicija on kritizira formalnu logiku 
u cjelini, a posebno negira one elementarne prin- 
cipe na kojima počiva čitava ta logika (v. Principi 
(logičkog) mišljenja). 

Dva su ekstremno različita pravca novije logike: 
psihologizam (psihologistička logika) i logicizam. 

Psihologistička logika, razvila se uporedo s raz- 
vojem empirijske psihologije u XIX i XX stoljeću. 
Suvremeniji predstavnici tog smjera (koji ima svo- 
je izvore već kod Hobbesa, Lockea, neokantovca 
Friesa, kao i J. St. Milla) jesu E . Beneke, Lipps, J. 
Baldwin (Baldvin), Th. Ziehen (Cien) i dr. Psiholo- 
gisti smatraju da je logika kao nauka o formama i 
zakonima mišljenja podređena psihologiji koja pro- 
učava sve psihičke procese, pa tako i mišljenje. Ne 
možemo, prema psihologistima, logiku distingvirati 
od psihologije ni po tome što bi prva bila znanost 
samo o pravilnom mišljenju, jer, kako kaže Lipps, 
nepravilno mišljenje uopće nije mišljenje. Pitanje 
kako treba da mislimo ako želimo spoznati istinu 
svodi se, prema psihologistima, na pitanje kako 
faktički mislimo kad spoznajemo. Ukratko: logika 
mora počivati na psihologijskim temeljima, jer lo- 
gičke zakonomjernosti ne predstavljaju ništa po- 
sebno, već su samo rezultat psihičkog doživljavanja 
i psihologijske zakonitosti. 


Logicizam. Potpuno suprotan svim oblicima psi- 
hologizma je pravac koji se obično naziva logicizam 
ili logizam. Taj smjer, koji vrlo radikalno inzistira 
na potpunoj autonomnosti logičkog područja, ima 
svoje najznačajnije predstavnike u Bernardu Bol- 
zanu (Bolcano), zatim Edmundu Husserlu, Alexan- 
dru Pf&nderu i dr. Logicisti smatraju da je pred- 
met logike posebno »treće carstvo« idealnih logič- 
kih tvorbi, vanvremenskih i neovisnih o svakom 
realnom mišljenju, o bilo kojoj psihičkoj zbilji. 

Bolzano drži da osim stavova koji su mišljeni i iz- 
raženi riječima postoje i tzv. »stavovi po sebi«. 
»Stav po sebi« je svaki iskaz da nešto jeste ili nije, 
bez obzira na to da li je taj iskaz istinit i da li ga 
bilo tko izriče ili misli. »Stavovi po sebi« nisu stoga 
nikakvi psihički doživljaji; to su idealne tvorbe, 
potpuno nezavisne od spoznajnog subjekta ili bilo 
koje druge sfere realiteta. Upravo takve idealne 
tvorbe predmet su logike. I Husserl (još ekstremnije 
od Bolzana) odbacuje svaki psihologizam, a elemen- 
te psihologističkog pristupa logici nalazi i u logika- 
ma (kao što su npr. one Uberwega, Sigwarta i dr.) 
što se inače ograđuju od psihologizma. Husserl 
tvrdi kako psihologija proučava realne duševne 
procese poimanja, suđenja i zaključivanja, a logika 
idealne tvorbe pojam, sud, zaključak itd. 

Poseban pravac suvremene logike predstavlja 
tzv. simbolička logika (odnosno matematska logika) 
koja okuplja velik broj logičkih istraživača (v. Sim- 
bolička logika). 

Premda se Marx nije posebno bavio eminentno 
logičkom tematikom, ipak je marksistički pristup 
bitnim problemima logike vidljiv iz niza postavki 
u djelima klasika. Engels ukazuje na to kako je 
Hegelova kritika formalne logike u osnovi tačna, 
ali da tu logiku ipak ne možemo, poput Hegela, 
svesti na običnu besmislicu. Formalna je logika do- 
bra za »kućnu uvotrebu«, za »dnevni život«, tj. za 
kratka vremenska razdoblja u kojima predmeti 
ostaju praktično nepromijenjeni. Ona, međutim, ne 
može zadovoljiti u znanosti i uopće tamo gdje stvari 
promatramo u njihovu kretanju i mijenjanju. Za 

Plehanova to ujedno znači da je formalno-logičko 
mišljenje poseban slučaj dijalektičkog mišljenja. 
V. I. Lenjin naročito naglašava da su logika, dija- 
lektika i spoznajna teorija »jedno te isto«. Stoga za 
njega logika »nije učenje o vanjskim formama miš- 
ljenja, nego o zakonima razvitka svih materijalnih, 
prirodnih i duhovnih stvari, tj. rezultat, suma, za- 
ključak historije spoznaje svijeta«. U marksisti- 
čkoj filozofiji poslije Lenjina problem odnosa izme- 
đu formalne logike i dijalektike bio je predmet 
mnogobrojnih diskusija. Istovremeno su se, među- 
tim, u okviru raznih dogmatskih koncepcija uvijek 
iznova ponavljale poznate opće teze o odnosu logi- 
ke i dijalektike, a zaboravilo se na druge, eminen- 
tno logičke probleme, pa se izgubio gotovo potpuno 
kontakt sa suvremenim pravcima i stremljenjima u 
logici. U posljednje se vrijeme, uglavnom i zbog 
imperativnih potreba unutar raznih posebnih zna- 
nosti, studioznije tumače logički problemi, pa je 
izostalo i ono apriorno odbacivanje svih »građan- 
skih logika Zapada«, što je ranije nesumnjivo više 
kompromitiralo marksizam negoli što mu je koristi- 
lo. 

LOGOS (grč. pojam najrazličitijeg značenja: um, 
riječ, govor, smisao, zakon, razlog, uvjet, zakon svi- 
jeta, izreka, bog i dr.), bitna kategorija grčke filo- 
zofije (koju su kasnije preuzeli kršćanski teolozi), a 
iskazuje princip, svjetski um, objektivni zakon po 
kojem se sve događa. Logos je — po Heraklitu — 
imanentan svemu postojećem, on je »zajednički, pa 
ipak većina živi tako kao da ima svatko svoju vla- 
stitu pamet«. Jer »za taj logos, premda je vječan, 

ljudi nemaju razumijevanja«, pa izgledaju, iako su 
budni, kao da spavaju. Spoznaja logosa uvjetovana 
je time da se ne ostaje na pojedinačnosti i osjetil- 
nosti, već da se iznađe onaj nužni, opći zakon koji 
važi za sve i koji se ispoljuje u svemu. Stoga postu- 
panje samo »po svojoj vlastitoj pameti«, koja je 
kadikad poput dječje igračke, znači nemogućnost 
uvida u tu ontičku strukturu samog kozmosa koja 
je sadržana u logosu, a koja je vječna borba suprot- 
nosti. Heraklitovo poimanje logosa, koji se može 
spoznati samo »udubljivanjem u prirodu«, utjecalo 
je na neke stoičke koncepcije, a zatim i na aleksan- 
drijsko-židovsku filozofiju, odakle je prenesena i u 
Ivanovo evanđelje. Kod Ivana logos je shvaćen i 
kao sin božji, tj. drugo lice trojstva. 

M, u logici oznaka za srednji pojam (terminus 
medius) unutar silogističkog zaključka (v. Silo- 
gizam). 


MAJEUTIKA (grč. maieutike tehne babička 
vještina, primaljstvo), metoda Sokratova vođenja 
razgovora koja se sastoji u tome da se iz subesjed- 
nika »izvuče« (kao što primalja vadi dijete iz maj- 
ke) prava istina. I dok se u početku razgovora obič- 
no ukazuje na pogrešne odgovore, druga faza, odba- 
cujući sve neispravno i protivurječno, iznuđava, iz- 
vlači od sugovornika pravu spoznaju i ispravnu de- 
finiciju pojma o kojem je riječ. 

MARKSIZAM, učenje, odnosno nazor na svijet 
što je iz filozofijskog aspekta zasnovan na materi- 
jalističkom i dijalektičkom (v. Dijalektika) poima- 
nju i koji se kao potpuno novo izgrađeni pogled 
javlja četrdesetih godina XIX stoljeća. U okviru 
ovog kratkog pregleda morali bismo prije svega 
ukazati na neke momente filozofijske dimenzije 
marksizma, spominjući samo uzgred neke teoret- 
ske, historijske, socijalne i ekonomske činioce što 

su uvjetovali pojavu i rast marksističke revolucio- 
narne misli. No kako je eminentno filozofijska pro- 
blematika marksizma tretirana u nizu pojmova 
ovog leksikona (tako gotovo u svim većim pojmovi- 
ma, a posebno u terminima kao što su Dijalektika, 
Estetika, Monizam, Ontologija, Spoznajna teorija 
itd.), ovdje ćemo dati samo sumaran prikaz nekih 
temeljnih marksističkih postavki, obraćajući nešto 
veću pažnju izvorima marksizma i lenjinskoj revo- 
lucionarnoj primjeni Marxovih teza na posebne 
uvjete epohe imperijalizma. 

Marksizam se javlja u historijskim okvirima sve 
oštrije klasne diferencijacije u zapadno evropskim 
zemljama kad antagonizam između proletarijata i 
buržoazije poprima oblike koje zbog unutarnjih 
protivurječnosti ne može više razriješiti građansko 
društvo. Temeljna suprotnost između rada i kapita- 
la razjeda i negira, unutar kapitalističkog načina 
proizvodnje, samu strukturiranost na eksploataciji 
zasnovanog društvenog sistema proizvodnje i raz- 
diobe dobara, koji je osuđen da u historijskoj per- 
spektivi bude zamijenjen iz osnova novim odnosi- 
ma. U tom prijelomnom razdoblju, kad proletarijat 
organizirano stupa na svjetsku pozornicu, marksi- 
zam postaje ona osnovna idejna orijentacija koja 
zahtijeva totalni revolucionarni preobražaj svijeta. 

Marksizam zbiljski prevladava, no i nastavlja, u 
sebi uključuje sva najznačajnija ostvarenja ljudske 
kulture i civilizacije, sve ono što je građansko dru- 
štvo izborilo u svom historijskom usponu kao po- 
zitivno. Premda mnogi racionalni filozofijski i 
znanstveni elementi u idejnim tvorbama potkraj 

XVIII i početkom XIX st. u sebi sadrže i mnoge 
bitne početne pretpostavke izgradnje novoga mark- 
sističkog poimanja svijeta i čovjeka, marksizam ne 
znači eklektički zbir tih teorija, već iz korijena no- 
vo, cjelovito učenje, usmjereno na potpuno izmi- 
jenjenu ulogu i misiju čovjeka u svijetu i novu di- 
menziju sagledavanja historije. 

Marksizam prije svega nastavlja, no u temeljnoj 
orijentaciji i materijalistički obrće, tradiciju nje- 
mačke klasične idealističke filozofije. Na kulmina- 
cionoj tački te filozofije, G. W. F. Hegel je u okviru 
svog racionalnog i panlogističkog sistema postavio 
fundamentalnu tezu koja pogađa srž mističkog i 
iracionalnog: sve je umno ujedno i zbiljsko (wir- 
klich) i sve zbiljsko umno. Prihvaćajući taj stav i 
najjasnije od svih Hegelovih učenika shvaćajući 
domet hegelijanske filozofske misli, Marx je ujed- 
no bio u mogućnosti da prema njoj usmjeri svoje 
radikalno kritičko pitanje, koje u sebi ne sadrži sa- 
mo negaciju Hegelovog filozofiranja, već znači pre- 
vladavanje cjelokupne dotadašnje filozofske pozi- 
cije kao isključivo i jednostrano filozofske: da li je 
pomirenje ideje i zbilje, logosa i realnosti, umnog i 
postojećeg doista u stvarnosti realizirano, ili je tek 
zamišljeno kao realizirano, dakle realizirano samo 
u mislima, samo idealno, samo u filozofiji kao filo- 
zofiji. Jasno materijalistički naglašavajući primat 
realiteta pred idealitetom, marksizam ujedno zastu- 
pa tezu o aktivnom ljudskom zahvatu u realni svi- 
jet, nasuprot pasivnom, kontemplativnom, iluzio- 
nističkom, filozofskom meditiranju o tom svijetu, 
nasuprot samo idealnom pomirenju uma i zbilje: 

»Filozofi su dosad samo tumačili svijet, ali stvar 
je u tome da se on izmijeni« (Marx; Teze o Feuer- 
bachu). Istina je čovjeka, dakle, istina njegova 
historijskog opstojanja, njegova faktičkog života, 
njegove zbiljske egzistencije. Na temeljima materi- 
jalističke dijalektike, koja u sebi uključuje ali i ne- 
gira kako idealizam njemačke škole tako i mehani- 
čki i svaki drugi pasivistički, metafizički materija- 
lizam (vulgarni materijalisti, francuski prosvjeti- 
telji XVIII stoljeća, Feuerbach), marksizam gradi 
novu anticipaciju budućeg svijeta, filozofiju koja 
» u proletarijatu nalazi svoje materijalno oružje«, 
kao što »proletarijat u filozofiji nalazi svoje duho- 
vno oružje«. Upravo zato što proletarijat ukida- 
njem klasnih, kapitalističkih društvenih odnosa ne 
stvara samo formaciju društva u kojem postaje 
vladajućom klasom, već stvara pretpostavke za do- 
kidanje svih klasa uopće, pa tako i same klase pro- 
letarijata, istinski se racionalni odnosi, zbiljska i 
humana filozofija »ne može ostvariti bez ukidanja 
proletarijata«, a »proletarijat se ne može ukinuti 
bez ostvarenja filozofije« (Marx). 

Marksizam predstavlja svojom kritičkom pozi- 
cijom i puno prevladavanja ograničenosti građan- 
skog tumačenja ekonomske problematike. U okviru 
tih pitanja za nas je bitno jedno: tamo gdje su eko- 
nomisti klasične škole (npr. Smith i Ricardo) vidje- 
li samo odnos među stvarima, Marx otkriva prije 
svega odnos među ljudima. Višak vrijednosti, ta 
centralna kategorija Marxove kritike, zasnovana je 
u njega na eksploataciji ljudske radne snage. a ne 
na iskorištavanju strojeva, zemlje itd. 


ll Filozofija 161 


Marksizam 


Marksizam u sebi sintetizira i mnoge pozitivne 
i humane teze utopijskog socijalizma (Saint Simon 
(Sen Simon), Fourier (Furje), Owens (Ovens). S 
pozicija novih pravednijih i razumnijih odnosa 
među ljudima, utopisti kritiziraju i osuđuju kapi- 
talističko društvo, proklinju njegov sistem izrablji- 
vanja, maštaju o njegovom smjenjivanju i uvjerava- 
ju bogate u nemoralnost njihova bahatog i parazit- 
skog odnosa prema siromašnim stvaraocima dru- 
štvenih dobara. Ne shvaćajući, međutim, bitne 
komponente najamnog ropsiva i ne uočavajući 
osnovnu društvenu snagu koja je sposobna da po- 
stane tvorac novog svijeta, utopisti ne vide realan 
put izlaza u određenom historijskom momentu i ne 
mogu raščlaniti i proniknuti mehanizam eksplo- 
atacije i klasne borbe unutar kapitalističkog siste- 
ma. No sve što na tim slikama nade, na tom svijetu 
budućnosti nije puka iluzija, filantropska sentimen- 
talnost ili fantastična slika neke više harmonije, 
već što ostaje ljudski realno i moguće, što »kroz san 
tendira ozbiljenju« (E. Bloch), — vodi k socijalisti- 
čkoj izmjeni, tj. onom cilju za čije se ostvarenje 
bori marksizam. Socijal-utopisti nisu vidjeli razne 
faze u razvitku borbe za novo društvo. Marksizam, 
međutim, ukazuje na to kako u procesu svjesne 
akcije radničke klase da riješi osnovnu protivurje- 
čnost kapitalizma, protivurječnost između društve- 
nog karaktera proizvodnje i privatnog prisvajanja, 
nužno dolazi nakon svrgavanja buržoazije do dik- 
talure proletarijata i do socijalizma kao prelazne 
ctape na putu u komunizam. 

Marksizam također prihvaća mnoge pozitivne 
rezultate istraživanja kako francuske historijske 
nauke iz razdoblja restauracije (Thierry, Guizot, 
Mignet), tako i drugih historijskih analiza, no uje- 
dno i ukazuje na mnoge bitne jednostranosti raznih 
teorijskih koncepcija o historiji. Osnovni je nedo- 
statak većine tih teorija u tome što ne vide temeljne 
pokretačke snage historije i one presudne uvjete 
unutar kojih nastaju određeni historijski pokreti. 
»Ljudi sami prave svoju historiju, ali čime se odre- 
đuju motivi ljudi i naročito masa, čime su izazvani 
sukobi protivurječnih ideja i težnji, šta predstavlja 
ukupnost svih tih sukoba i cijele mase ljudskih 
društava, kakvi su objektivni uvjeti proizvodnje 
materijalnog života, koji čine osnovu čitave histo- 
rijske djelatnosti ljudi, kakav je zakon razvitka tih 
uvjeta, na sve to obratio je pažnju Marx i pokazao 
put k znanstvenom izučavanju historije, kao na 
jedinstveni proces, zakonit u svojoj golemoj razno- 
vrsnosti i protivurječnosti« (Lenjin). 

Historija je uvijek historija klasnih borbi. Rop- 
ske lance zamjenjuje spahijska knuta, a knutu is- 
crpljujući rad u tvornici. Plebejci i patriciji, rob i 
gospodar, plemić i kmet, car i podanik, cehovski 
majstor i šegrt, tvorničar i proleter, uvijek u novim 
oblicima ugnjetavani i ugnjetavač, vlasnik i izvla- 
šteni stoje u nepomirljivom stalnom antagonizmu i 
vode otvorenu ili pritajenu borbu, koja na kraju 
uvijek rezultira revolucionarnim  preobražajem 
društva i progresivnim usponom ljudske historije. 
Ta je historija, uza sve svoje povremene regrese, 
prava dimenzija ljudskog razvoja i medij gdje se 

sintetizira čovjekov istinski prirodni i društveni 
opstanak. 

Uzevši u cjelini, marksizam kao prevladavanje 
stare filozofije, političke ekonomije, sociologije, hi- 
storiografije i uopće znanstvene metode, nije par- 
cijalno tumačenje problema čovjeka i svijeta iz is- 
ključivog aspekta bilo koje posebne znanosti ili 
ideologije. Upravo stoga marksizam nije jedna od 
mogućih varijanti filozofije uz druge filozofije — 
ali je ipak istinska filozofija suvremenog svijeta ne 
samo kao negacija onog sterilnog i pasivno-siste- 
matskog u građanskoj filozofiji (a samim tim i 
puna afirmacija svega misaono vrijednog i zbiljski 
suvremenog unutar same te filozofije), već i kao 
poziv na puni korjeniti obrat otuđenog i dehuma- 
niziranog i građanskog svijeta. Marksizam je stoga 
unutarnje i organski povezan nazor o svijetu, a 
krajnji je cilj njegovih teoretskih napora i praktič- 
nih htijenja (a praksa i teorija su u marksizmu isto- 
značni pojmovi), bitna izmjena odnosa među ljudi- 
ma i njihovo humaniziranje. No svaka humanizaci- 
ja tih odnosa, koja ne bi mijenjala i odnose vlasni- 
štva, koja iz neposrednog proizvođača ne bi učinila 
i neposrednog vlasnika, koja ne bi raspodjelu vi- 
ška proizvoda prepustila samom proizvođaču, sva- 
ka, dakle, humanizacija koja ne bi imala svoje 
konkretno tlo u takvom proširenju prava vlasni- 
štva, da »vlasništvo« u starom smislu riječi u stva- 
ri i dokida, bila bi gola apstrakcija i fraza. Stoga 
marksizam — koji otkriva konkretni put za ostva- 
renje svojeg cilja i koji se ne zadovoljava transcen- 

dentnim filozofskim pomirenjem u nekom idealnom 
carstvu — i jest realni humanizam, 

Sasvim je, međutim, jasno da Marx nije mogao 
analizirati sve teoretske i praktične modalitete 
ostvarenja revolucije koju je predskazao kao nemi- 
novnu. U novim uvjetima borbe proletarijata i 
bitno izmijenjenim odnosima snage u svjetskim 
razmjerima, u epohi imperijalizma, Lenjin revo- 
lucionarno razvija marksizam i postavlja i ostva- 
ruje tezu o mogućnosti razbijanja imperijalističkog 
lanca na njegovoj najslabijoj tački, o mogućnosti 
pobjede socijalizma u jednoj zemlji. Stoga Lenjino- 
vu filozofiju ne treba samo tražiti u njegovim emi- 
nentno filozofskim djelima (kao što su »Materija- 
lizam i emipiriokriticizam«, ili prije svega »Filozof- 
ske bilježnice«), već i u njegovim revolucionarnim 
istupima, grozničavim, borbenim govorima, čitavom 
njegovu djelovanju kao čovjeka i tribuna, u strast- 
venom pokušaju pokretanja mase nepokretnih 
mužika, kao i u negaciji parlamentarnog liberali- 
zma i filantropskog deklamiranja građanske pseu- 
dointeligencije. U novom historijskom momentu 
V. 1. Lenjin ukazuje na nekoliko najbitnijih karak- 
teristika epohe imperijalizma i proleterske revolu- 
cije: 1. Koncentracija proizvodnje i kapitala i stva- 
ranje monopola; 2. Stapanje bankovnog i industrij- 
skog kapitala i razvoj parazitske financijske oli- 
garhije; 3. Zamjenjivanje izvoza robe izvozom ka- 
pitala; 4. Završetak podjele tržišta u svijetu od 
strane velikih kapitalističkih sila, zbog čega se 
nova tržišta mogu osvojiti samo ratom; 5. U raz- 
nim državama kapitalizam se privredno neravno- 

mjerno razvija i zato uvijek iznova dolazi do pre- 
tenzija razvijenijih zemalja za novom podjelom svi- 
jeta; 6. Proletarijat treba da iskoristi neimnovno 
razračunavanje među imperijalističkim silama i 
podigne revoluciju u onoj zemlji u kojoj u danom 
momentu zbog vanjskih protivurječnosti i unutar- 
njih slabosti postoje najrealniji uvjeti za svrgava- 
nje vlasti buržoazije. 

Lenjinska je baklja zasvijetila u mraku svjet- 
skog rata i u tom bestijalnom masakru, u kojem je 
ostalo ležati dvanaest milijuna ljudi, Lenjinov je 
poziv na revoluciju, koja donosi mir i hljeb, snažno 
odjeknuo u svim streljačkim jarcima. Rusija posta- 
je poprište na kojem se odigravaju svjetsko-histo- 
rijska zbivanja, a teoretičar, strateg i taktičar re- 
volucije, Lenjin, obogaćuje marksizam novim teo- 
retskim i praktičnim spoznajama. No birokratsko- 
-etatističke tendencije, koje se pojavljuju nakon 
Lenjinove smrti, poprimaju kasnije sve više oblike 
koji u staljinskoj praksi ukazuju na potpuno na- 
puštanje nekih osnovnih marksističkih principa. U 
okviru sterilne Staljinove dogmatike, filozofska se 
misao svodi na isključivu »razradu« njegovih tača- 
ka i crta i negira svako stvaralačko tumačenje 
aktualnih problema svijeta i čovjeka. 


Marksizam teoretski i filozofski izgrađuje i za 
njega se praktično bori niz značajnih mislilaca (Ple- 
hanov, Mehring (Mering), Lafargue (Lafarg), R. 
Luxemburg, a od novijih filozofa Cornu (Korni), 
Bloch, Lukacs, Lefebvre (Lefevr), Goldmann, Mar- 
cuse, Fromm i dr) no bitna orijentacija zacrtana je 
prije svega u djelima klasika (Marx, Engels, Le- 

njin), djelima koja i danas ostaju živi vodič i puto- 
kaz u suvremenosti. Preko sedamdeset i pet godina 
nakon Marxove smrti, marksizam je proživljavao 
i ozbiljnu unutarnju krizu, izazvanu od teoretskih 
samozvanaca, dogmatičara i konstruktora koji su 
određivali šta i dokle se smije i treba misliti i 
raditi i koji su pragmatički mjerili i prekrajali 
duboku marksističko-lenjinističku misao koja je 
svojim pojavljivanjem otvorila novu epohu i uda- 
rila temelje istinski misaonom i praktičnom osva- 
janju i humaniziranju svijeta. No sve te smetnje, 
devijacije i izopačavanja nisu mogla uništiti aktu- 
alnu vrijednost izvornog marksizma. Nove smjele 
teoretske projekcije i nova iskustva bogate svakim 
danom marksizam, a samim tim ujedno pokazuju i 
genijalnost i sveobuhvatnost osnovne Marxove mi- 
sli. U tom je smislu i Titova, jugoslavenska revolu- 
cionarna praksa kako oživotvorenje osnovnih teo- 
retskih principa klasika, tako i nov doprinos daljem 
razvoju i produbljivanju marksizma. 

Marksizam nije nikakav završeni apriorni 
sistem i shema, te se otkrivajući bit društvenih 
odnosa i idejnih stremljenja ne može zaustaviti 
u svojem razvoju. Oslobađajući na realnoj osnovi 
svijet svih oblika otuđenja, marksistička filozofij- 
ska anticipacija novog svijeta stoji otvorena prema 
realnim problemima čovjeka suvremene epohe i 
predstavlja idejnu osnovu za pretvaranje svijeta u 
zbiljsku domovinu humanog. 


MATERIJALIZAM, jedan od dva temeljna 
smjera filozofiranja (suprotno idealizam, v.), po ko- 
jem su materija, odnosno priroda, primarni, a duh, 

ideja, svijest sekundarni i iz njih izvedeni. Materi- 
jalizam (suprotno nekim oblicima subjektivnog 
idealizma) tvrdi postojanje objektivnog svijeta neo- 
visnog o svijesti (odnosno prije svake svijesti), kao 
i mogućnost objektivne spoznaje tog svijeta (supro- 
tno raznim oblicima agnosticizma, v.). Zastupajući 
redovno na spoznajnom, etičkom i društvenom pla- 
nu progresivne teze i boreći se s manje ili više 
dosljednosti protiv svih oblika praznovjerja, reli- 
gioznog misticizma ili drugih formi ideološkog otu- 
đenja, materijalizam je značio onaj pravac u (filo- 
zofskim istraživanjima koji je, bez obzira na čestu 
jednostranost i devijacije (prije svega u raznim 
oblicima mehaničkog i vulgarnog materijalizma), 
predstavljao zbiljski napredak u historiji ljudske 
misli. »Materijalističko je shvaćanje, shvaćanje pri- 
rode onakve kakva jest, bez ikakvih stranih doda- 
taka« (Engels). Upravo sve dubljim prodiranjem u 
strukturu same materije, materijalizam mijenja 
svoje oblike, od naivnog materijalizma nekih 
grčkih mislilaca, raznih oblika mehaničkog i vul- 
garnog materijalizma, do suvremenih, filozofijski 
najdomišljenijih oblika marksističkog, dijalektički 
shvaćenog materijalizma, koji je ujedno najprimje- 
reniji zakonomjernostima kretanja, razvoja i unu- 
trašnje strukturiranosti same materijalne zbilje. 
Star koliko i samo ljudsko mišljenje, koliko i 
prvi doista filozofijski nazori o svijetu, koji su se 
emancipirali od mitologije, materijalizam je prošao 
niz faza u skladu sa cjelokupnim razvitkom dru- 
štva, posebnih znanosti i filozofije. Na evropskom 
tlu on se kao nazor o svijetu pojavljuje u VII i VI 

st. pr. n. e., na grčkim obalama Male Azije u okviru 
najstarijih grčkih filozofskih škola ( v. Grčka filo- 
zofija). Voda, zrak, apejron, vatra, četiri osnovna 
elementa homeomerije ili atomi, samo su razni 
oblici shvaćanja prapočela, odnosno materije. Ta- 
les, Anaksimen, Anaksimander, Heraklit, Empe- 
dokle, Anaksagora, Demokrit i dr. grčki filozofi, s 
manje ili više dosljednosti, s većim ili manjim ustu- 
pcima idealizmu, brane često naivnu ali u osnovi 
ispravnu materijalističku misao o postojanju jedne 
primarne pratvari koja uvjetuje svojim spajanjem 
i razdvajanjem, nestajanjem ili stvaranjem, sveko- 
liki univerzum. Ontološki orijentirane materijalis- 
tički, te filozofije još nemaju (osim u slučaju De- 
mokrita) izgrađeniju spoznajnu teoriju. Prvu mate- 
rijalističku gnoseologiju zasnovao je atomist Demo- 
krit, a njegove često naivno izražene predodžbe o 
sličicama koje iz materije prodiru u oko, izražavaju 
u stvari temeljnu materijalističku misao o odrazu 
materijalnog objektivnog svijeta u svijesti subjek- 
ta, koja je ostala važeća za mnoge kasnije materi- 
jalistički koncipirane spoznajne teorije. Najvažniji 
i najrazrađeniji literarni izraz Epikurova atomisti- 
čkog materijalizma dao je Lukrecije Kar u svom 
poznatom spjevu »O prirodi stvari«. 


U srednjovjekovnoj filozofiji prekinut je une- 
koliko razvoj materijalističke misli antičkih i rim- 
skih mislilaca, te se materijalizam pojavljuje samo 
unutar nekih spoznajnih postavki nominalizma (v.). 
Ali teze Roscelina službena filozofija proglašava 
herezom, te čitavim tim razdobljem dominira ipak 
skolastička idealistička filozofija. 

Prekid sa skolastikom, za vrijeme renesanse, 
značio je ujedno i povratak materijalizmu i njegovo 
plodonosno nastavljanje (npr. u filozofijama Tele- 
sia ili Bruna). 

U Engleskoj se novi, antiskolastički način mi- 
šljenja očituje u mnogim filozofijama, s jasno na- 
glašenim materijalističkim elementima. Filozofije 
Bacona, Hobbesa, Lockea i nekih drugih empirista 
radikalno niječu sterilnu idealističku skolastiku i 
metodološki apriorizam te filozofije, a J. Locke dao 
je prvi i izvanredno razrađenu materijalističku 
spoznajnu teoriju (v. Empirizam). 

U XVIII stoljeću J. Toland, a zatim osobito D. 
Hartley (Hartli) i J. Priestley (Pristli) razvijaju 
materijalističke poglede na području kritike reli- 
gije i psihologije. 

Oživljavanje epikureizma, što ga je izvršio P. 
Gassendi u Francuskoj, kao i neki materijalistički 
elementi (osobito u fizici) Descartesa, pripremaju 
teren za trijumf materijalističke misli, što će se za- 
tim ostvariti u filozofijama enciklopedista. Pante- 
istička misao Barucha Spinoze također utječe na da- 
lji razvoj napredne misli i svojim smionim i osebuj- 
nim rješenjima negira misticizam i vjerski fanati- 
zam tradicionalne idealističke srednjovjekovne filo- 
zofije. Najviši uspon predmarksistička materijalisti- 
čka filozofija dosiže nesumnjivo u francuskim mis- 
liocima kao što su Helvetius, Lamettrie, Diderot i 
Holbach (v. Francuski materijalisti XVIII stoljeća). 


Nakon velikih sistema klasičnog njemačkog ide- 
alizma od Kanta do Hegela, u Njemačkoj se javlja 
materijalistička antiteza kod Ludwiga Feuerbacha 

koji daje duboku kritiku religije i Hegelove filozo- 
fije, te u okviru antropološke problematike posta- 
vlja neke pretpostavke koje znače važnu kariku 
domarksističkog materijalizma. Suprotstavljajući 
se, međutim — kao i vulgarni materijalisti njema- 
čke škole: K. Vogt, J. Moleschot (Molešot), L. Bich- 
ner (Bihner), a zatim i neki pretežno lijevo orijenti- 
rani mislioci: M. Stirner (Štirner), B. Bauer, A. Ru- 
ge pa i J. Dietzgen (Dicgen) — onoj idealističkoj 
tradiciji spekulativne filozofije koja je bila izvan- 
redno razvijena u Njemačkoj, ti mislioci često ne 
utječu presudno na plodonosan razvoj filozofije, pa 
po domišljenosti sistema i razrađenosti osnovnih 
postavki zaostaju ponekad za idealistički koncipi- 
ranim filozofijama tadašnje Njemačke. Stoga su tek 
Marx i Engels svojim istinskim obratom i dijalek- 
tičkim prevladavanjem kako idealističkih tako i 
vulgarnomaterijalističkih sistema tadašnje njema- 
čke filozofije označili onu sveobuhvatnu interpre- 
taciju historije i društva na koju mogu nastaviti 
Lenjin, Plehanov i drugi marksisti (v. Marksizam). 

Materijalizam je (ponekad i s dijalektičkim 
predznacima) vidljiv i u ruskih filozofa kao što su 
V. Bjelinski, A. Hercen, N. Černiševski i N. Dobro- 
ljubov. Ti ruski demokratski revolucionarni misli- 
oci također su pripremili tlo za razvoj materijali- 
zma koji je u Rusiji i ranije imao duboko ukori- 
jenjenu tradiciju (v. Ruska filozofija). 

Osim  dijalektičkog oblika materijalizma  (v. 
Marksizam), materijalizam je u svojoj historiji imao 
i neke druge temeljne karakteristike, specifične za 
određenu grupu mislilaca, odnosno određeno vre- 

mensko razdoblje. Spomenut ćemo dva takva te- 
meljna oblika. 

Mehanički materijalizam, pokušava sve zakoni- 
tosti prirode i društva svesti pretežno na neke ele- 
imentarne mehaničke zakone. Za takvu je vrst ma- 
terijalizma kretanje npr. rezultat mehaničkog dje- 
lovanja jednog tijela na drugo, a cjelokupna je 
materija sastavljena od nepromjenljivih dijelova i 
svi se procesi odvijaju u znaku sastavljanja, među- 
sobnog utjecaja i rastavljanja tih dijelova. Takav 
materijalizam zaboravlja, dakako, na svu komplek- 
snost aktivnog djelovanja subjekta kao i na prak- 
tični odnos čovjeka prema svijetu koji mijenja, te 
je Marx (posebno u svojim čuvenim Tezama o 
Feuerbachu) jasno ukazao na ograničenost pasivno- 
-kontemplativne pozicije tog materijalizma. 

Vulgarni materijalizam, čiji su glavni zastupnici 
K. Vogt, L. Biichner i J. Moleschott, orijentiran je 
pretežno prirodoznanstveno. U težnji za »radikal- 
no« materijalističkom interpretacijom svih priro- 
dnih, psihičkih i spoznajnih procesa, ti materijali- 
sti vulgariziraju, uprošćuju neke opće filozofske 
materijalističke teze i »primjenjujući« ih na znan- 
stveno područje zapravo više kompromitiraju mate- 
rijalizam no što pospješuju njegov razvoj. Oni če- 
sto poistovećuju prirodne i društvene zakone, 
ne uočavaju specifičnost misaonog procesa (za njih 
mozak izlučuje misao kao što jetra izlučuju žuč), 
banaliziraju neke spoznajne materijalističke teze i 
sve bez ostatka svode na znanstveno (a vrlo često i 
pseudoznanstveno) pozitivno »utvrđeno« objašnja- 
vanje svih duševnih i duhovnih fenomena. U popu- 

larizaciji nekih antireligioznih postavki, i taj je 
materijalizam, međutim, odigrao određenu pozi- 
tivnu ulogu. 


METAFIZIKA (grč.meta ta fysika, tj. iza fizike, 
odnosno iza fizičkih knjiga), u prvotnom smislu filo- 
zofijska disciplina koja raspravlja o onom što pre- 
lazi (transcendira) iskustvo, o prvim temeljnim prin- 
cipima i uzrocima bića. Naziv je nastao tako što je 
Aristotelovo djelo koje istražuje temeljne zasade 
njegove cjelokupne filozofije dolazilo po redu iza 
fizike, te su ga peripatetici (prvi je to učinio Andro- 
nik s Roda) nazvali metafizikom. Metafizika se 
često kao naziv upotrebljava i za filozofiju uopće, a 
posebno kako bi se označila težnja da se spekula- 
tivnim putem dođe do konačnih spoznaja o biti 
svijeta i života, da se spozna sve što je iznad ili iza 
prirode, pravo, nepromjenljivo i istinito bivstvo 
svega postojećeg. Tako su nekad uobičajena meta- 
fizička pitanja bila pitanja osnovne supstancije, 
kozmološko pitanje, pitanje božjeg postojanja, slo- 
bode volje, preegzistencije ili besmrtnost duše itd. 

Aristotelova je Metafizika osnovno njegovo djelo 
čiji je sadržaj (v. Grčka filozofija) i kasnije dugo 
vremena bio ujedno i predmet ispitivanja ove filo- 
zofijske »discipline«. Tako se i teološki orijentirana 
metafizika srednjeg vijeka (osobito kod Tome 
Akvinskog) zasniva na nekim temeljnim postavka- 
ma Aristotela. Velike metafizičke sisteme, s mnogim 
antiteološkim i antiskolastičkim predznacima, zas- 
novali su racionalistički mislioci Descartes, Spinoza 
i Leibniz. No u tim spekulativno racionalnim sis- 
temima — što pokušavaju dati neku integralnu vizi- 

ju svijeta — sadržane su i mnoge anticipacije zna- 
čajnih otkrića s područja posebnih nauka. Premda 
je Kant negirao tradicionalnu metafiziku i nazvao 
je »uobraženim znanjem o stvarima koje prelaze 
svako moguće iskustvo«, on je ipak ostao u okviru 
nekih temeljnih premisa zapadnoevropske meta- 
fizike (posebno u »Kritici praktičnog uma«). No 
na tim temeljima ostaje zapadnoevropska filozofija 
zapravo i u sistemima klasičnog njemačkog idea- 
lizma, pa i posthegelijanskih tendencija zaključno 
s Nietzscheom, a prisutna je i u nekim suvremenim 
filozofijskim koncepcijama (npr. Bergson, novosko- 
lastici, neki filozofi egzistencije). 

Baveći se temeljnim pitanjima o vječnom, 
nepromjenljivom svijetu, koji je s onu stranu real- 
nog i osjetilnog, metafizika je u svojim spekulacija- 
ma često izvodila dokaze iz tradicionalnih, nepreko- 
račivih i nepromjenljivih principa formalno logi- 
čkog mišljenja. Stoga je, govoreći o nekim stati- 
čkim, nepromjenljivim atributima i uzrocima svi- 
jeta ona ujedno izgradila i određeni pristup tim 
problemima, određenu ukrućenu, statičku meto- 
du ispitivanja kako bi bila najprimjerenija takvom 
transcendentnom predmetu ispitivanja. U tom je 
smislu Hegel nazvao metafizikom takvo shvaćanje 
svijeta, stvari i pojava koje ih smatra nepro- 
mjenljivim, jednom zauvijek danim, pa je metafi- 
zičkom pristupu suprotstavio svoju dijalektičku me- 
todu koja sve pojave i stvari promatra u nepresta- 
nom mijenjanju i razvitku. Ovaj kasnije izvedeni 
smisao riječi metafizike postao je predmet i mark- 
sističke kritike. Nasuprot metafizičkom mišljenju, 

nasuprot mišljenju koje stvari tumači kao među- 
sobno odijeljene, kao lišene protivurječnosti, kao 
vječne, uvijek apsolutno identične samima sebi, 
dijalektičko mišljenje stvari promaira unutar je- 
dinstva i borbe suprotnosti i u njihovom stalnom 
procesu i mijenjanju (v. Dijalektika). 

Metafizički, nadnaravan, nestvaran, nedosjeti- 
lan, izvan i iznad iskustva. 


METODA (grč. methodos put, način), općenito 
planski postupak za postignuće nekog cilja na filo- 
zofijskom, znanstvenom ili praktičnom području; 
ustaljen i smišljen način obavljanja nekog rada, 
djelatnosti. Metode, tj. putovi spoznaje, jesu načini 
čijim se posredstvom istražuje i obogaćuje predmet 
određene znanosti. 

Metodika (odnosno metodologija), sistem metoda 
neke znanosti, danih u svome jedinstvu. I premda 
se metode pretežno mogu označiti kao sredstva, kao 
postupci koji omogućuju postizanje određenog 
znanstvenog cilja, osnovne metode nisu u izvanj- 
skom odnosu prema svom sadržaju, nisu neki iz- 
vanjski formalni postupci. Služeći za otkrivanje za- 
konitosti određenih struktura zbilje, same se meto- 
de moraju oslanjati na osnovne zakonitosti pojedi- 
nih predmeta znanosti. Stoga, bez obzira da li je 
istraživač toga svjestan ili nije, rezultat njegova 
znanstvenog rada objektivno je određen i upo- 
trijebljenom metodom, kao što je i sama metoda di- 
jalektički određena strukturom ispitivanog pre- 
dmeta (dijalektička metoda, v. Dijalektika). 

Metodologija (u logici) bavi se primjenom logi- 
čkih principa i elementarnih logičkih oblika. Teo- 


175 


Metoda 


retski stavovi, zakoni i pravila logike u svojoj pra- 
praktičnoj primjeni na proces znanstvenog istra- 
živanja postaju principi metodologije. Tako opće- 
nito logička metodologija raspravlja o definiciji (v.), 
analizi (v.), sintezi (v.), indukciji i dedukciji (v.) itd. 

No problem metodologije u širem smislu ekspli- 
citno je postavljen tek u novijoj filozofiji s Baco- 
nom i Descartesom i povezan je uz snažan razvitak 
empirijskih nauka i uz racionalističku i empiristi- 
čku kritiku skolastičke metode. (Glavno Descar- 
tesovo djelo nosi naslov Discours da la methode — 
Rasprava o metodi.) Metoda postaje centralno pi- 
tanje cjelokupne filozofije i sve do Hegela smatra 
se da tek određena metoda kao siguran put, sred- 
stvo, oruđe može osigurati pravo znanje. I u Hege- 
la je metoda u centru njegovih preokupacija i nje- 
gova dijalektička metoda u sebi sjedinjuje sve po- 
sebne metode. Sintetička i analitička istovremeno, 
ona je apsolutna metoda ili sistem. »Metoda je — 
kaže Hegel — duša i supstancija i bilo što je samo 
onda pojmljeno i u svojoj istini znano kada je pot- 
puno podvrgnuto metodi.« Tako ono kako (a ne ono 
šta) postaje presudno za filozofiju, te taj znanstve- 
nički zahtjev za što preciznije izgrađenom metodo- 
logijom koja će donijeti sigurne naučne rezultate 
postaje dominantan i za jedan dio posthegelovske 
građanske filozofije i traje u raznim oblicima (npr. 
u obliku logičkog pozitivizma) sve do naših dana. 
Marksistička filozofija, međutim, ne traži samo pro- 
mjenu načina, metode, puta, sredstva, onog kako, 
već i korjeniti zbiljski obrat svijeta, te iznalazi 
smisao ljudske egzistencije u novim sadržajima 

humaniteta, u novom smionom očovječenju čovjeka 
i svijeta. Sadržaj tog poziva istovremeno je ostva- 
rivan i primjerenim metodama njegovog oživotvo- 
renja. 


MILETSKA ŠKOLA, v. Grčka filozofija. 


MISTIKA, općenito sklonost tajanstvenom, ne- 
protumačivom, iracionalnom, natprirodnom. U fi- 
lozofiji se mnogi elementi mistike zapažaju već kod 
Plotina u njegovu učenju o ekstazi, tj. o sjedinja- 
vanju čovjeka s bogom. Novoplatonističku mistiku 
prenio je u razna kršćanska naučavanja prije svega 
Skot Eriugena, a pojavljuje se u srednjem vijeku i 
kao antiteza skolastici. Bernard od Clairvauxa (Ber- 
nar od Klervoa), Hugo (Igo) i Ricard (Rikar) od st. 
Victora i Bonaventura najznačajniji su predstav- 
nici te srednjovjekovne mistike koja se bori i pro- 
tiv intelektualizma i dogmatizma skolastičke filo- 
zofije. U Njemačkoj je osnivač mistike Meister Eck- 
hart (Majster Ekart), koji je inače zaslužan za 
stvaranje prve njemačke filozofske terminologije. 
Za renesanse i reformacije djeluju mnogi filozofi 
čiji misticizam nosi često u sebi i neke pozitivne 
elemente suprotstavljanja spekulativnim sistemima 
kao i težnji za neposrednošću i spontanim, »priro- 
dnim« izražavanjem osjećaja. Nabrojat ćemo samo 
neke od filozofa tog razdoblja u čijim filozofijama 
ima manje ili više elemenata mistike: Paracelsus, 
Pico della Mirandola (Piko dela Mirandola), Nikola 
Kuzanski i Jakob B&hme (Beme). U novijim filozo- 
fijama mističkih zasada nalazimo i u Geulincxa 
(Želensk), Malebranchea (Malbranš), Pascala (Pas- 

kol), Jacobija (Jakobi), Schellinga (osobito u poslje- 
dnjoj fazi), Solovjeva, Berdjajeva i dr. U tim filo- 
zofijama mistički elementi povezani su uglavnom 
s religioznim, antiracionalnim i društveno-regresi- 
vnim stremljenjima, te predstavljaju očigledno ne- 
gativne, filozofski i sociološki preživjele tendencije. 
U širem smislu mistikom i misticizmom smatra- 
ju se sva ona učenja koja vjeru pretpostavljaju 
zbiljskom znanju, intuiciju razmišljanju, nespoz- 
natljivo spoznatljivom, iracionalno racionalnom. 


MODALITET, općenito način (modus) postojanje 
samog bitka (ontološki modalitet), odnosno način 
suđenja ili uopće zamišljanja (logički odnosno gno- 
seološki modalitet). Ontološkim modalitetima, kao 
što su mogućnost, stvarnost i nužnost, odgovaraju 
logički: problematičnost, asertoričnost i apodikti- 
čnost. 

U logici se sudovi po modalitetu zasnivaju na 
različitoj vezi između subjekta i predikata. Ako je 
ta veza samo vjerojatna, tj. ako je sumnjiva, ako 
samo nagađamo da bi naša tvrdnja mogla biti 
ispravna, a nismo u to sigurni, tada je riječ o pro- 
blematičnim sudovima. U afirmativnoj formi taj 
sud glasi: S može biti P (npr.: Kritičar je možda 
bio u pravu), a u negativnoj S ne mora biti P (npr.: 
Filozof ne mora biti spretan). Povezanost subjekta 
i objekta koja izriče samo faktičnost, stvarnost, 
iskazana je u asertornim sudovima (npr.: Biljke 
nemaju razuma). Ako je pak veza subjekta i objek- 
ta nužna, ako dakle ne može biti nikako drugačija 
nego što je iskazana, ako mora biti baš takva 

kakvu smo označili, tada je riječ o apodiktičnim 
sudovima (npr.: Sve što je živo mora i umrijeti). 

Modalitet sudova zasnivali su mnogi logičari na 
ontološkom modalitetu, ali i gnoseološki (npr. Kant 
kao stupanj sigurnosti naše subjektivne spoznaje). 
U suvremenoj simboličkoj logici modalitet se tretira 
ponekad i kao vrijednost stavova (uz vrijednost 
»lažnost« i »istinitost«). 


MONADA (grč. monas jedinica), nedjeljiva jedi- 
nica. U grčkoj filozofiji monadama se nazivalo sve 
što je jednostavno, što nije složeno; stoga su mona- 
de nedjeljive kao što su ideje kod Platona ili atomi 
kod Demokrita. Za kršćanske mislioce bog je smat- 
ran monadom monada. Posebno mjesto i značenje 
pojam monada dobiva u Leibnizovoj filozofiji. 
Monade su tzv. posljednje jedinice od kojih je sasta- 
vljena supstancija svijeta. One su u sebi zatvorena 
(»monade nemaju prozora«) savršena bića, same su 
sebi dovoljne. Svaka monada »reprezentira ujedno 
univerzum«, a odnos između monada uređen je 
pomoću tzv. prestabilirane harmonije. 


MONIZAM, filozofski nazor, odnosno svako te- 
oretsko naučavanje po kojem se svekolika zbilja, 
njene protivurječnosti i razlike mogu izvesti iz 
jednog jedinstvenog, izvornog principa. Monistički 
filozofi stoga pretpostavljaju jednu supstanciju, 
svodeći je bilo na materiju bilo na duh ili bilo koji 
princip, pratvar, prvo počelo. Monizam dakle može 
biti materijalistički, idealistički, spiritualistički itd. 
Njegova je suprotnost dualizam (koji priznaje dva 
izvorna počela) ili pluralizam (koji priznaje mno- 

štvo tih počela), odnosno svaki sistem koji materiju 
i duh promatraju kao dvije principijelno različite 
supstancije, između kojih postoji samo paralelizam 
djelovanja (v. Paralelizam). Monizam se stoga kao 
filozofski nazor temelji na tvrdnji da u svijetu 
postoji, unatoč beskrajnoj raznovrsnosti bića i 
neiscrpnom bogatstvu pojava, jedno počelo koje 
obuhvaća (ali istovremeno i nadilazi) sve što jest. 

Svi su najveći filozofi tokom historije zapravo 
bili (manje ili više dosljedno) monisti. Rijetko, nai- 
me,koja filozofija može ostati na pluralitetu pra- 
počela i samim tim ne odgovoriti na osnovno filo- 
zofsko pitanje. To, međutim, nikako ne znači da 
monističke filozofije, svodeći sve na jedno, ne priz- 
naju i ne respektiraju svekoliku raznovrsnost svi- 
jeta, njegove protivurječnosti, kompleksnosti nje- 
govih zakonomjernosti i mnogolikost raznih sfera 
opstojnosti. 

Od starogrčkih filozofa (v. Grčka filozofija) i 
srednjovjekovne mistike (Meister Eckhart) do re- 
nesansnih mislilaca kao što su Giordano Bruno idr., 
misao o jedinstvenoj cjelini svega što opstoji pre- 
vladava historijom filozofije. Ta je misao naročito 
naglašena u filozofiji Barucha Spinoze (koji upravo 
svojim monizmom prevladava izvjestan dualitet 
supstancija svoga prethodnika Descartesa). Klasi- 
čne obrasce monizma nalazimo i u idealističkoj 
njemačkoj filozofiji, osobito u Hegela. Marxova 
filozofija, upravljena prije svega na monizam pra- 
kse, kao izvor i temelj subjektivnog i objektivnog, 
znači ujedno i prevladavanje jednostranosti ideali- 
stičkog (prije svega monizma apsolutnog idealizma 

Hegela) i materijalističkog monizma (npr. prirodo- 
znanstvenog monizma Haeckela). Upravo u ukida- 
nju i dijalektičkoj negaciji takvih jednostranosti 
marksistička se filozofija mogla konstituirati kao 
dosljedno monistička. 


MORFOLOGIJA POVIJESTI, filozofijsko učenje 
o raznim temeljnim oblicima, mijenama i sklopovi- 
ma povijesti, vezano prije svega uz ime O. Spen- 
glera. On smatra da u osnovi cjelokupnog histo- 
rijskog zbivanja »leže neki opći biografski prao- 
blici«, odnosno pojmovi koji su i temelj svemu 
organskom, kao što su pojmovi rađanja, smrti, mla- 
dosti, zrele dobi i starosti. »Propast Zapada«, poja- 
va prostorno i vremenski ograničena kao i njoj 
odgovarajuća propast antike, bitna je filozofijska 
tema koja »shvaćena u svoj svojoj težini obuhvaća 
u sebi sva velika pitanja bitka.« Mnogim svojim 
tezama o morfologiji povijesnog razvitka O. Speng- 
ler je — bez obzira na iznošenje i sintetičko inter- 
pretiranje goleme kulturno-historijske građe —- 
utro put raznim mističkim i idealističkim koncep- 
cijama i poslužio nekim velikogermanskim i imperi- 
jalističkim tendencijama. 

NAPREDAK, promjena nabolje, vrednije; kreta- 
nje u smislu izmjene koja je u vremenskom slijedu 
upravljena na viši stupanj razvitka. 

Pojam napretka (u smislu etičkog napretka ili u 
smislu socijalnog ili idejnog progresa) često je bio 
u centru filozofskih preokupacija (Sokrat, Epikur, 
Augustin, Voltaire, Montesquieu, Hegel), a posebno 
je tretiran u okviru problematike filozofije povi- 
jesti (v. Filozofija povijesti). U novije vrijeme poj- 
mom napretka posebno se bavio marksistički ori- 
jentirani njemački filozof Ernst Bloch. U svom 
djelu »Diferencijacije u pojmu napretka« on na- 
glašava da se napredak ne nalazi u bilo kojem vre- 
menskom slijedu, već da mora u sebi implicirati i 
cilj, svrhu i smisao svekolikog događanja. Vrijeme 
u kojem se odvija istinski napredak (nasuprot tzv. 
»pervertiranom« napretku), vrijeme koje je »pro- 
stor historije« u sebi je bogatije, gušće, od zbivanja 
koja naprosto slijede u vremenu bez tendiranja no- 
vom, sadržajnijem, humanijem. 

NATČOVJEK, opć. viši tip čovjeka, ideal ljud- 
skog bića. Kao pojam upotrebljavan i od nacional- 

socijalista za »višu« germansku rasu koja je stoga 
predodređena da širi »životni prostor«. Naičovjek 
bi u tom smislu trebao opravdati i osvajačke ratove 
i sve monstruozne zločine rasista počinjene u ime 
tobožnje »više« misije dolikokefalnog Germana, 
a u stvari u ime megalomanskih ambicija tupavog, 
pobješnjelog malograđanina, sadističkog pljačkaša i 
krupnog ekspanzionističkog kapitala. Taj pojam, 
međutim, nikako nije identičan s njegovom upotre- 
bom kod Goethea i Nietzschea. I dok kod Goethea 
on znači sintezu za višim ciljevima, kod Fr. Nietz- 
schea njime je označena filozofova strastvena težnja 
da se prevlada mediokritetski, malograđanski, uki- 
seljeni život čovjeka koji samozadovoljno vegetira 
u postojećem. Po Nietzscheu je »čovjek za natčovje- 
ka ono što je majmun za čovjeka: smijeh ili bolni 
stid«. Stoga je natčovjek smisao zemlje, most prema 
višem životu. 

NEGACIJA NEGACIJE, jedan od osnovnih za- 
kona dijalektičkog mijenjanja i razvijanja cjelo- 
kupne zbilje. Klasici marksizma ukazivali su na to 
da se borba suprotnosti razvija uvijek u znaku ne- 
gacije onih suprotnosti koje predstavljaju stare ob- 
like života i kretanja. Ne postoji razvitak u kojem 
nema negacije (ukidanja) starih i uspostavljanja 
novih oblika. Svaki je stupanj razvitka stoga nega- 
cija prošloga, svaki budući stupanj negacija pret- 
hodnoga, i tako se u okviru stalnih negacija ne- 
gacije odvija cjelokupni društveni, misaoni i priro- 
dni razvoj. I dok je Engels izučavao negaciju ne- 
gacije u samoj prirodi (»zrno koje propada biva 
negirano, a na njegovo mjesto dolazi negacija zrna, 

biljka.. ona.. opet proizvodi zrna, a čim ta zrna 
sazru, stabljika umire«), Marx je posebno ukazivao 
na historijski i društveni razvoj koji se odvija u 
znaku negacije negacija. U »Kapitalu« on piše: 
»Kapitalistički način prisvajanja koji proizlazi iz 
kapitalističkog načina proizvodnje, dakle kapitali- 
stičko privatno vlasništvo jest prva negacija indivi- 
dualnog privatnog vlasništva zasnovanog na vlasti- 
tom radu. Ali nužnošću takvog prirodnog procesa, 
kapitalistička proizvodnja rađa svoju vlastitu ne- 
gaciju. To je negacija negacije.« 
NEOKANTOVSTVO, pravac u njemačkoj filozo- 
fiji koji je nastao u drugoj polovini XIX st. i nasto- 
jao u raznim varijantama oživjeti i dopuniti Kanto- 
vo učenje. Osnovnu krilaticu tog pokreta »natrag 
Kantu« (Zuriick zur Kant) uputio je E. Zeller (Ce- 
ler) već godine 1862. Nastao kao antiteza prema 
materijalizmu i metafizičkim sistemima njemačke 
klasične filozofije poslije Kanta, neokantovski 
smjer filozofiranja modificira Kantovo učenje pre- 
težno u smislu radikalnog idealizma i odbacuje 
Kantove teze o postojanju stvari po sebi. 
Neokantovci se dijele u dvije glavne grupe filo- 
zofa: tzv. marburška škola, čiji su najznačajniji 
predstavnici Cohen i Natorp, i tzv. badenska škola, 
čiji su glavni predstavnici W. Windelband i H. Ri- 
ckert. Za Cohena sadržaj mišljenja nije dan, već 
zadan, tj. proizveden mišljenjem, a to proizvođenje 
objekta nije psihički, već logički proces. Natorp 
smatra da tom proizvođenju objekta nema kraja, 
pa je prema tome proces spoznaje beskonačan. Ba- 
denska neokantovska škola pokušava filozofiju 

konstituirati kao nauku o vrijednostima, odnosno 
kao učenje o »normativnoj svijesti« (v. Aksiologija). 

Uočavajući neke imanenine protivurječnosti i 
nedosljednosti u samom Kantovu sistemu, neokan- 
tovci su, bez obzira na niz suptilnih spoznajnoteo- 
retskih i aksioloških analiza, svojom naglašeno ide- 
alističkom orijentacijom predstavljali zapravo ja- 
lovo, katedarsko, beživotno filozofiranje zasnovano 
na nekim gnoseološkim i vrijednosnim shemama 
koje su bile mrtve već i u vrijeme svog nastajanja. 
Stoga se danas na te, nekad mnogo propagirane 
na svim univerzitetima, novokantovske sisteme ne 
vezuje nijedna plodonosna i originalna filozofija. 


NEOSKOLASTIKA, smjer katolički orijentirane 
filozofije (često se upotrebljava i naziv neotomi- 
zam) koja u suvremenim uvjetima nastoji obnoviti 
i »zaštititi« skolastična srednjovjekovna učenja. 
Pokušavajući »izmiriti« neke nove znanstvene re- 
zultate i filozofijske pravce sa skolastičkim mišlje- 
njem, neoskolastici su ostali apsolutno sputani ka- 
toličkim crkvenim dogmama, te su za njih mjerila 
svake istine i sakrosanktne instancije za provjera- 
vanje valjanosti svekolike filozofije samo spisi 
crkvenih otaca i, prije svega, filozofije i teologije 
Tome Akvinskog. To ujedno dovoljno govori, bez 
obzira na često profinjene distinkcije koje se mogu 
naći unutar tih filozofema, o vrijednosti suvremene 
neoskolastičke opće pozicije. Nikakvim se »osuvre- 
menjivanjem« starih srednjovjekovnih učenja nije 
mogla izbjeći osnovna sterilna formalistička pozi- 
cija te filozofije, koju karakterizira i specijalizira- 
nje pojedinih istraživača za razna gnoseološka, 

ontološka, psihologijska i metafizička pitanja. Neo- 
skolastika je danas prilično rasprostranjena na 
mnogim univerzitetima Evrope i Amerike a njegu- 
je se i širi putem mnogih katoličkih filozofskih 
časopisa. Među novijim su neoskolastičarima poz- 
natiji filozofi H. Grabmann, E. Przywara (Pživara), 
J. Maritain (Mariten) i J. Rintelen. 

NOMINALIZAM, pravac u srednjovjekovnoj fi- 
filozofiji po kojem su jedino realno postojeće, odno- 
sno (u umjerenijim varijantama) primarne poje- 
dinačne stvari, a ne opće ideje. Opće su ideje, pre- 
ma nominalistima, prisutne samo poslije stvari kao 
puka imena, obični jezični izrazi (»Flatus voces«). 
Nominalizmu je suprotan srednjovjekovni realizam 
(v.) što zastupa tezu o postojanju općih ideja (uni- 
verzalija) prije stvari. Glavni je zastupnik nomina- 
lizma Roscelin, kojeg je zbog njegovih materijali- 
stičkih tendencija osudila crkva god. 1092. Njegovi 
spisi nisu se sačuvali, pa nam je njegovo učenje 
poznato samo iz polemičkih traktata uperenih pro- 
tiv nominalizma u poznatom sporu oko univerzali- 
ja, koji se vodio između tzv. nominalista i realista. 
Nominalizam je na specifičan način obnovio u XIV 
st. W. Occam (Okam), a njegove osnovne teze o 
primarnosti pojedinačnog kao i tendencije zaposta- 
vljanja vrijednosti općih pojmova vidljive su i u 
nekim suvremenijim pravcima empirističkih i po- 
zitivističkih filozofija. 

NOUMENON (grč. mišljeno), nešto što je spo- 
znatljivo samo umom, odnosno razumom, što je 
s onu stranu iskustvene, osjetline spoznaje. Posebno 
značenje taj termin ima u Kantovoj filozofiji, te se 

njime označuje nespoznatljiva stvar po sebi, za raz- 
liku od pojave (fenomena). N. kod Kanta ne može 
biti predmet ni teoretske ni iskustvene spoznaje, 
on je onaj granični pojam koji prelazi (trascendira) 
svekoliku ljudsku spoznaju moć, pa je to stoga ne- 
gativna kategorija, čije se postojanje može potvrditi 
samo na etičkom planu (v. Stvar po sebi). 


NUŽNOST i SLOBODA, dvije temeljne antite- 
tičke kategorije koje s obzirom na čovjeka izraža- 
vaju bilo njegovu sputanost, upućenost, uvjetov- 
nost, ograničenost, heteronomnost, bilo pak njego- 
vu mogućnost samoodlučivanja, nezavisnost od 
bilo kakvih uvjeta ili determinanti, tj. njegovu 
samostalnu autonomnu djelatnost. Često metafički 
suprotstavljene, te su kategorije bile povod mno- 
gim raspravama unutar raznih determinističkih ili 
indeterminističkih koncepcija, različitih antropo- 
loških, spoznajnih i ontoloških shvaćanja kauzali- 
teta i ljudske slobodne aktivnosti. 

Prevladavajući strogo determinističke, u biti 
fatalističke poglede na problem slobode, kao i razne 
indeterminističke koncepcije, marksizam ukazuje 
kako bit ljudske slobode nije samo u nekoj ap- 
straktnoj slobodi »izbora« između raznih motiva, jer 
bi svođenje slobode na tu mogućnost zapravo zna- 
čilo umanjiti značenje specifično ljudske slobodne 
aktivnosti (jer i kod životinja postoji takva moguć- 
nost izbora). Sloboda je svakako historijska katego- 
rija, ali je i bitni strukturalni temelj svakog čovje- 
čjeg bića kao čovječjeg, a ne samo jedne ljudske 
strane, osobine, ne npr. samo slobodne volje, slo- 
bodnog mišljenja i sl. Stupanj ovladavanja društve- 

nim odnosima kao i stupanj oslobađanja od raznih 
oblika otuđenja pokazuje i stupanj slobode određe- 
nog čovjeka. Stoga se i ne može govoriti o nekoj 
apsolutnoj, vanvremenskoj slobodi koja bi bila ne- 
zavisna od svih prirodnih i društvenih zakona i 
uvjeta. Ali čovjek nije slijepi produkt tih zakono- 
mjernosti, on nije puki predmet u rukama neke 
više sile, sudbine ili samo materijalnih determinanti 
svoje egzistencije, već i biće koje aktivno usmjera- 
va i upravlja ne samo svojim životom već i svojom 
historijom i svojim socijalnim zakonomjernostima 
i odnosima. Stoga je borba za socijalizam, kao naj- 
slobodniji oblik društvenog postojanja čovjeka, 
ujedno i najviši i najodređeniji oblik borbe za čo- 
vjekovu slobodu. Marx je čovjekovu slobodu odre- 
dio upravo u konkretnim historijskim uvjetima i 
ukazao na bitne elemente ljudskog, punog i istin- 
skog a ne iluzionističkog oslobođenja unutar odnosa 
proizvodnje određenog društva. »Carstvo slobode 
počinje zapravo tek tamo gdje prestaje rad koji je 
određen nevoljom i spoljašnjom svrsishodnošću; po 
prirodi stvari, ono dakle leži s onu stranu oblasti 
same materijalne proizvodnje... Sloboda se u ovoj 
oblasti može sastojati samo u tome da udruženi čo- 
vjek; udruženi proizvođači, racionalno urede ovaj 
svoj promet materije s prirodom, da ga dovedu pod 
svoju zajedničku kontrolu, umjesto da on njima 
gospodari kao neka slijepa sila; da ga vrše naj- 
manjim utroškom snage i pod uvjetima koji su 
najdostojniji i najađekvatniji njihovoj ljudskoj pri- 
rodi. Ali to uvijek ostaje carstvo nužnosti. S onu 
stranu njega počinje razvitak ljudske snage, koji je 

svrha sam sebi, pravo carstvo slobode, ali koje može 
da procvjeta samo na onom carstvu nužnosti kao 
svojoj osnovi« (Marx, Kapital). 

Sigurno je da s obzirom na problem slobode i 
nužnosti, aniropološke neoskolastičke orijentacije 
čovjekova podvrgavanja pod božanski red, Ordo, 
kao pokušaj određenja čovjeka samo s obzirom na 
sigurno hijerarhijski razvrstane objektivne vred- 
note, pripadaju, u biti, istoj orijentaciji kao i oni 
prirodoznastveni pravci što čovjeka podređuju op- 
ćem prirodnom redu i koji u krajnjoj konzekven- 
ciji (npr. u Haeckela) ne mogu principijelno razliko- 
vati čovjekovo biće od bića životinja ili kamena — 
jer su oni isto kao i čovjek potčinjeni strogo kauzal- 
nim zakonomjernostima što su determinirani hete- 
ronomnim (bili oni božanski ili prirodni), tj. neljud- 
skim ili izvanljudskim uzrocima. Isto je tako sigur- 
no da svođenje problema slobode na problem poje- 
dinačne individualne slobode, s obzirom na društvo, 
pretpostavlja privid da u samom pojmu društva 
ne može biti sadržana sloboda, pa je pojedinac 
uvijek mora izboriti protiv društva, a ne i s pomoću 
njega. 

Pun slobodan život onemogućava svako hiposta- 
ziranje pojma slobode, već, nalazeći se s onu stranu 
prividnih antiteza determinizma i indeterminizma, 
i sam pojam slobode uvijek iznova aktivno stvara 
i mijenja unutar opće dinamike živog života. No 
socijalizam nije rasprava o pojmu slobode niti rje- 
šenje »problema slobode«. Istinska je, naime, slobo- 
da prije svega zbiljski proces, a ne samo pojam, 
diskusija, refleksija o tom procesu . 

NJEMAČKA KLASIČNA IDEALISTIČKA FI- 
LOZOFIJA, plodonosno razdoblje njemačke filozo- 
fije od Kanta do Hegela, u okviru kojeg se razvila 
bogata i duboka misao što je u određenom smislu 
inicirala pojavu marksizma. »Mi, njemački socija- 
listi — kaže Friedrich Engels — ponosimo se time 
što vodimo porijeklo ne samo od Saint Simona, 
Fouriera i Owena nego i od Kanta, Fichtea i He- 
gela.« Idealistička je njemačka filozofija u oblasti 
misli izvršila ono što su Francuzi postigli u zbilj- 
skoj revolucionarnoj borbi, pa je stoga tu filozofiju 
Marx i nazvao »njemačkom teorijom francuske re- 
volucije«. No upravo ta njena isključivo misaona, 


spekulativna upravljenost — koja nije imala ni- 
kakve društvene korelate u tadašnjoj zagušljivoj 
junkerskoj njemačkoj zbilji — ujedno je i bitno 


ograničenje te idealističke misli koja završava kri- 
stalno izgrađenim Hegelovim sistemom, što pred- 
stavlja ujedno i kraj bilo kakvog plodonosnijeg 
građanskog sistematskog filozofiranja. Razdobljem 
njemačke idealističke filozofije stoga i prestaje tzv. 
uzlazna faza građanske filozofije i započinje njeno 

raspadanje, karakterizirano aforistički pisanim, ne- 
sistematskim filozofemima, suprotstavljenim hege- 
lijanskoj misli. 

Iz »dogmatskog drijemeža«, u koji je upala ra- 
cionalistički zasnovana Leibniz-Wolfovska filozofi- 
ja, probudila je Immanuela Kanta, začetnika nje- 
mačke klasične filozofije, Humeova filozofska skep- 
sa. Korjenito promijenjene društvene i ekonomske 
prilike u Evropi (a osobito u Francuskoj) i zaostala 
politička stvarnost u Njemačkoj uvjetovale su tu 


»filozofsku revoluciju«, koja je — bez obzira na 
oblik »glomazne, dosadne, pedantine, kraljevske 
državne filozofije« (Engels) — sadržajno značila 


izvanredan misaoni prodor u nove sfere, što su ga 
klasici marksizma uvijek visoko vrednovali. Kanto- 
va kritička filozofija (v. Kriticizam, Idealizam) u 
kojoj su sintetizirani elementi engleskog emirizma 
i Leibniz-Wolffovskog racionalizma, želi izvršiti 
»kopernikanski obrat« te predstavlja početak tog 
razdoblja. Kant još dijeli noumenalnu, nespoznat- 
ljivu »stvar po sebi« i fenomen, pojavu, a J. G, 
Fichte pita otkud uopće znamo za stvar po sebi 
(ako se, naime, ona u spoznaji — kao što tvrdi i 
Kant — ne može očitovati). On je stoga negira kao 
posljednji ostatak transcendentalnog mišljenja, pa 
noumenalni svijet povlači potpunoma u »Ja«. Spo- 
znaja je pri tom toliko podređena djelovanju toga 
»Ja« da čitava zbilja predstavlja samo tvorbu du- 
ha, te »Ja« postavlja »Ne—Ja«, kako bi imao na što 
da upravi svoje djelovanje. F. W. Schelling izlazi 
također iz te problematike (osobito u prvim razdo- 
bljima svojeg filozofiranja), pa u svom sistemu 

objektivnog idealizma identificira mišljenje i bitak, 
idealitet i realitet: za nj je »priroda vidljiv duh«, 
a duh »nevidljiva priroda«. Znanost koja se ne ba- 
vi ni realnim ni idealnim ni njihovom »indiferenci- 
jom«, već apsolutnim identitetom, jeste za njega 
apsolutna znanost o umu ili filozofija. U svojim 
najznačajnijim djelima: »Ideje za filozofiju priro- 
de« i »Predavanja o filozofiji umjetnosti« Schelling 
ukazuje na tri stupnja razvoja samosvjesnog ljud- 
skog duha: prvi je stupanj teoretska spoznaja, koja 
se sastoji u tome da duh u svoje prirođene misaone 
oblike (prostornost, vremenitost, uzročnost) prima 
i unosi osjetno tvarnu sadržinu iz prirode. Drugi 
je stupanj obrat prvog: duh svoje prirođene, prak- 
tično umne ili etičke zakone prenosi i stavlja u 
osjetno tvarni svijet. Treći je stupanj (koji znači 
sintezu prvih dvaju) umjetničko svaranje čovjeko- 
vo — čovjek umjetnošću izvodi potpuno poistove- 
čivanje duhovnih oblika i tvarne sadržine, tj. pot- 
puno pretvara duhovne oblike u pojavnu tvar, a 
pojavnu tvar u duhovne oblike. 

Na Kraju klasične idealističke filozofije, apso- 
lutni idealizam G. W., Fr. Hegela, nastavljajući na 
Fichtea i Schellinga, sintetizira cjelokupno to filo- 
zofiranje i na kulminacionoj tački te spekulativne 
misli postavlja grandiozno zamišljenu i sistemati- 
ziranu dijalektičku filozofiju — kao nauku o Apso- 
lutnom duhu, koja obuhvaća cjelokupno historijsko 
i prirodno zbivanje. Hegel je, po Engelsovu mišlje- 
nju, obuhvatio područje »neusporedivo veće od 
područja što ga je obuhvatio bilo koji prijašnji 
sistem«, te je »u tom području razvio bogatstvo mi- 

sli koje još i danas zadivljuje«. Kantovu postavku 
da se spoznavanje ne kreće oko stvarnosti već 
stvarnost oko subjekta, Hegel obrće u tom smislu 
što tvrdi da je subjekt prožet istim zakonima kao 
i sama zbilja, te su u spoznajama sadržaja svijesti, 
njihovih teza i antiteza, spoznaju ujedno i teze i 
antiteze objektivne zbilje. Nastavljajući, dakle, na 
Kantov »kopernikanski obrat«, Fichteov subjektiv- 
ni idealizam i Schellingovu filozofiju identiteta, 
Hegel najodređenije postavlja tezu da logika nije 
samo nauka o mišljenju već ujedno i o zakonitosti 
objektivne zbilje; logos predstavlja, dakle, ujedno 
i sveopći zakon svijeta. Unutar svoje dijalektike 
totaliteta (v. Dijalektika), Hegel je, međutim, izra- 
zio i najodlučnije svoju opću iđealističku poziciju. 
Po njemu upravo opća umna zakonitost koja se ref- 
lektira u našoj subjektivnoj spoznaji znači ujedno i 
bit zakonomjernosti same zbilje. Stoga kod njega 
i jest logos, ideja, misao ono bitno i opće, onaj 
zakon po kojem se sve realno i konkretno odvija 
u historiji, prirodi i društvu. Hegel, prema tome, 
zastupa primat ideje nad zbiljom, misli nad materi- 
jalnim supstratom. Ali ta njegova opća idealisti- 
čka konstrukcija istovremeno je izvanredno puna 
zbiljske historijske građe, stvarnih zakonomjernosti 
imanentne strukture samog svijeta. Engels je u 
svom djelu »Ludwig Feuerbach i kraj klasične 
njemačke filozofije« karakterizirao Hegelovu misao 
na način koji se može odnositi na vrednovanje či- 
tave klasične njemačke filozofije: »Fenomenologija 
duha:... logika, filozofija prirode, filozofija duha, 
ova posljednja opet razrađena u svojim pojedinim 

historijskim podvrstama: filozofija historije, prava, 
religije, historija filozofije, estetika itd. — u svim 
tim različitim historijskim područjima Hegel radi 
na tome da pronađe i dokaže opću osnovnu nit raz- 
vitka. A kako je on bio ne samo stvaralački genij 
već i čovjek enciklopedijske učenosti, njegovi rado- 
vi u svim područjima čine epohu. Razumije se samo 
po sebi, da su ga potrebe 'sistema' dosta često 
primoravale da pribjegava onim nasilnim kon- 
strukcijama zbog kojih njegovi sićušni protivnici 
i danas još podižu strahovitu dreku. Ali te kon- 
strukcije su samo okviri i skele njegova djela; 
tko se bez potrebe ne zadržava na njima, nego dub- 
lje prodire u grandioznu zgradu, taj nalazi ne- 
brojena blaga koja su i danas sačuvala svoju punu 
vrijednost.« 

O, u logici, oznaka, simbol (»0«) za partikularni 
negativni sud (v. Sud). 

OKAZIONALIZAM, (lat. occasio prilika, zgoda) 
filozofijsko mističko i religiozno učenje o prirod- 
nim uzrocima (causae occasionales), po kojem su 
pojedinačni uzroci samo prilike, povodi, dok je 
istinski uzrok jedino bog. Prema okazionalizmu, u 
odnosu tijela i duše ne postoji neposredno kauzal- 
no djelovanje, već je ono proizvod božanskog po- 
sredovanja, tako da je svaka fizička pojava za 
boga samo prilika da »iskupi« odgovarajuću psihi- 
čku promjenu. Bog, po tom učenju, jedini doista 
stvara materijalnu i duhovnu sferu, te je on isklju- 
čivi nosilac i kreator njihova uzajamnog odnosa i 
vpćeg kauzaliteta. 

Najvažniji su predstavnici apsurdnih i iracional- 
nih okazionalističkih teza, koji svu složenu proble- 
matiku kauzalnih odnosa i djelovanja svode na pu- 
ku božansku volju i u tom jednostavnom pseudo- 
rješenju nalaze prividan izlaz iz svojih metafizičkih 
postavljenih premisa, Guelnicx_ i Malebranche. 
Tako Guelnicx smaira da sve konačne stvari gube 

kauzalni odnos supstancijaliteta, a Malebranche 
tvrdi da je najveća zabluda »krivovjerne filozofije« 
u prihvatanju ontologijske samostalnosti i vlastite 
sposobnosti djelovanja konačnih stvari. Poneki 
elementi okazionalizma nalaze se čak i kod Descar- 
tesa (kod kojeg također postoje neke premise za 
zaključak da kod svega događanja izvire djelujući 
princip iz božanstva, a ne iz supstancije same) i 
Leibniza (u učenju o prestabiliranoj harmoniji). 

ONTOLOGIJA (grč. on, ontos bitak i logos po- 
jam, riječ, zakon), filozofijska disciplina koja ra- 
spravlja o bitku (njemački Sein, Francuski Ftre) 
kao i o njegovim općim, fundamentalnim i kon- 
stitutivnim određenjima. 

U čitavoj je povijesti filozofije ontologijska 
orijentacija bitna i presudna za opću poziciju od- 
ređenih nazora o svijetu, pa su u eksplicite ili im- 
plicite izraženom odgovoru na osnovna pitanja o 
bitku (v. Bitak) unekoliko sadržana i sva druga 
spoznajna, etička, estetska, antropološka i druga 
rješenja pojedinih filozofijskih problema. 

Ontologijsku je problematiku šire tretirao i raz- 
radio u okviru opće metafizike Aristotel, premda je 
ona implicite sadržana već u prvim filozofskim 
nazorima Milećana, Eleačana, Demokrita i dr. U 
srednjovjekovnoj filozofiji ontologijska se ispiti- 
vanja objavljuju pretežno deduktivno-pojmovnom 
metodom i imaju kao opće obilježje spekulativne 
pretpostavke kao i strogo kanonizirane i sistemati- 
zirane sheme u okviru kojih razne varijante rezul- 
tiraju u biti istim ili sličnim odgovorima. Sam izlaz 
ontologija (ili philosophia de ente) prvi put nalazi- 

mo god. 1613. kod Gocleniusa, a nešto kasnije kod 
Clauberga (Klauberg), koji upotrebljava i termin 
ontozofija. Kao široko i sistematski obrađivana 
filozofijska disciplina, ontologija je tretirana kod 
Christiana Wolffa koji je smatra prvim dijelom 
metafizike. Francuski materijalisti (npr. D'Alem- 
bert) često identificiraju ontologiju kao nauku o 
bitku s općom metafizikom (»ontologie ou science 
de I'&tre ou metaphysique generale«), pa takvo tre- 
tiranje ontologijske problematike ima određenih 
posljedica za opću mehanicističku i statičko mate- 
rijalističku poziciju pojedinih filozofa te škole. Na- 
mjesto tradicionalne ontologije, I. Kant pokušava 
zasnovati transcendentalnu filozofiju koja želi samo 
kao propedeutika, kao »predvorje prave metafizi- 
ke« (a ontologija je i po Kantu dio metafizike), po- 
staviti elementarne uvjete cjelokupne naše spoznaje 
apriori. No, nasuprot Kantovu i drugim formaliz- 
mima, već je u Hegelovoj »Znanosti logike« učinjen 
značajan pokušaj ontologiziranja zakona i oblika 
mišljenja. Marksistička, materijalistička dijalekti- 
ka ukazuje na jedinstvo ontologije, logike i spo- 
znajne teorije, tzv. subjektivne i objektivne dija- 
lektike, i tvrdi u biti također da je tzv. vanjski 
svijet i ljudsko mišljenje upravljeno jednom te 
istom objektivnom zakonomjernošću. 

Nakon mnogih radikalno idealističkih rješenja, 
nakon napuštanja eminentno ontologijske proble- 
matike i svođenja bitnih pitanja filozofije na 
gnoseologiju (npr. u novokantovskim školama), u 
novijoj građanskoj filozofiji postoji izvjesna ten- 
dencija ponovnog »okretanja pojmova prema stva- 

rima« te put vodi od subjekta k bitku, od spoznajne 
teorije ili psihologije prema tzv. »teoriji predmeta« 
(Meinong), a odatle dalje k ontologiji. Tako temelj- 
na filozofijska pitanja opet prelaze od logike na 
samu opstojnost, na principe bitka, od metodolo- 
gije i historijskog relativiranja na sadržaj i struk- 
turu postojanja same povijesne zbilje. U okviru 
tih kretanja značajan je pokušaj N. Hartmanna — 
prije svega u njegovu djelu »Novi putovi ontologi- 
je« — čija je analiza raznih slojeva bitka i njiho- 
vih međusobnih odnosa u znaku pluraliteta opstoj- 
nosti kao i vraćanja na tradicionalne sistematizira- 
ne »znanstvene« ontologije. Značajni predstavnik 
druge orijentacije, Martin Heidegger, čija je »fun- 
damentalna ontologija« upravljena prije svega na 
ljudski opstanak, smatra da je filozofija živjela u 
»zaboravu bitka« i da temeljno pretresanje onto- 
logijskih pitanja (izvan tradicionalno zasnovane 
ontologije kao filozofijske discipline) ostaje prvim 
zadatkom suvremenog filozofiranja. Ali svi ti mno- 
goznačni smjerovi, koliko god u sebi nosili niz vri- 
jednih analiza i poticaja, nedovoljno osvjetljuju 
bitno promijenjeni povijesni horizont suvremenih 
zbivanja i stoga i ne mogu prijeći u anticipaciju 
istinski novog, zasnovanog na fundamentalno, kor- 
jenito promijenjenim uvjetima opstojnosti. U tom 
smislu svakako su posebno zanimljivi neki izvodi 
njemačkog marksističkog filozofa Ernsta Blocha, 
koji svoju viziju budućeg gradi na »principu nade«, 
principu koji nije psihološki i spoznajno fundiran, 
već je »princip bitka samog«, dakle određene onto- 
logijske strukture svijeta. 

Unutar mnogih, često samo prividno različitih 
filozofijskih orijentacija, upravo se istraživanjem 
njihovih ontologijskih temelja otkriva bitna uprav- 
ljenost čitavog filozofijskog sistema; stoga ontolo- 
gija daje osnovni pečat i smjer cjelokupnom načinu 
filozofiranja. Zato i u onim filozofijama koje ek- 
splicite ne raspravljaju ontologijska pitanja i pri- 
vidno se ne opredjeljuju za određena ontologijska 
rješenja (kao što su npr. razne aksiološke orijenta- 
cije), valja potražiti onu ontologijsku osnovu na 
kojoj te filozofije grade svoje često suptilne »onto- 
logijski indiferentne« sisteme. Samo tako ćemo do- 
ista stvaralački i istraživački objasniti te filozofije 
(kao i razne filozofijske discipline koje tobože »ne 
ovise« o ontologiji) i iznaći kompas koji će nas 
orijentirati u kompleksnim problemima, u kojima 
često ostaje zamračen bitan, primaran, odlučujući 
ontologijski horizont. 


ORGANON (grč. oruđe), naziv Aristotelovih 1o- 
gičkih spisa kojim se htjelo označiti da mogu po- 
služiti kao »oruđe« valjanog i ispravnog mišljenja. 
Naziv »Organon« dali su Aristotelovoj logici neki 
bizantijski istraživači (v. Logika). Polazeći od pro- 
tuaristotelovskih pozicija (što su osobito suprotstav- 
ljene skolastičkim interpretacijama Aristotela), Fr. 
Bacon htio je već u naslovu svoga glavnog djela 
istaći da je iznašao novo »oruđe«, pa ga je stoga 
nazvao »Novi organon«. 


OTUĐENJE (ili alijenacija), filozofijska odnosno 
sociološka kategorija koja izražava određen položaj 
ili stanje čovjeka u kojem su proizvodi njegova 

rada ili pak njegove ideje, moralne ili religijske 
zasađe postale nešto njemu strano, tuđe, samo- 
stalno, neovisno o njegovoj djelatnosti i egzisten- 
ciji. 

Razni oblici ideološkog otuđenja (u filozofiji, 
pravu, politici, etici, religiji itd.) imaju svoj korijen 
prije svega u društvenoj i ekonomskoj sferi, u tzv. 
otuđenom radu. »Otuđenje radnika u njegovu pro- 
izvodu znači ne samo da je njegov rad postao pred- 
met, vanjska egzistencija, nego da rad egzistira iz- 
van njega, nezavisno, tuđe i postaje njemu nasu- 
prot samostalna sila, da mu se život koji je dao 
predmetu suprotstavlja neprijateljski i strano« 
(Marx). Hegelovu kategoriju otuđenja preispituje 
kritički Marx i ukazuje na to kako je Hegelova 
kritika otuđenja zapravo još »nejasna« i »mistifi- 
cirana kritika«. Međutim, ukoliko »ona utvrđuje 
otuđenje čovjeka — iako se čovjek pojavljuje samo 
u obliku duha — leže u njoj skriveni svi elementi 
kritike i često već pripravljeni i izrađeni na način 
koji daleko nadvisuje Hegelovo stajalište«. Kon- 
kretno analizirajući razne oblike alijenacije čovje- 
ka, posebno u svojim »Ranim radovima« (npr. u 
»Kritici Hegelove dijalektike i filozofije« i u »Eko- 
nomsko-filozofskim manuskriptima«), Marx piše: 
»Cjelokupna historija otuđenja i cjelokupno uki- 
danje otuđenja nije stoga ništa drugo do historija 
proizvodnje apstraktnog, tj. apsolutnog mišljenja, 
logičkog spekulativnog mišljenja.« 

Na određene oblike otuđenja ukazali su osim 
Hegela i mnogi drugi filozofi. Tako npr. Nietzsche 
lucidno, plastično i umjetnički uvjerljivo piše o re- 

ligioznom otuđenju: »Ja ću tražiti da se čovjeku 
kao njegova svojina i njegova tvorevina vrati sva 
ljepota i uzvišenost koju smo posudili stvarnom 
i zamišljenom svijetu kao njegova najljepša apolo- 
gija. Čovjek kao pjesnik, kao mislilac, kao bog, kao 
ljubav, kao moć. O kraljevske li darežljivosti ko- 
jom je obasuo stvari da bi sebe osiromašio i osjetio 
se bijednim! Dosad je bila njegova najveća nesebi- 
čnost to što se divio, i klanjao, i molio se, i znao 
da od sebe sakrije da je on bio taj koji je stvorio 
to čemu se divio.« Uz niz drugih filozofa, i Feuer- 
bach je isto tako dao nekoliko izvanredno misaono 
produbljenih analiza religioznog otuđenja. Ali tek 
je Marx do kraja objasnio osnovne sociološke kore- 
late otuđenja, tek je on uvidio da se čovjek otuđuje 
uvijek u konkretnom, tj. klasnom društvu, pa da 
je, prema tome, prvi i bitni preduvjet dezalijenaci- 
je upravo ukidanje tog društva, tj. svih onih zbilj- 
skih uvjeta egzistencije i oblika života koji čovjeka 
stavljaju u položaj ropske zavisnosti od vanjskih 
ekonomskih, društvenih ili ideoloških moći, u polo- 
žaj koji stalno i zauonomjerno rađa uvijek novim 
oblicima otuđenja. Tako je za nj zahtjev da čovjek 
napusti »iluzije o svom stanju, zahtjev da se na- 
pusti stanje kome su iluzije bile potrebne. Kritika 
religije jest, dakle, u klici kritika doline suza, čiji 
je oreol religija« (v. Bog). 

PANLOGIZAM, idealističko i metafizičko nau- 
čavanje o umnosti i transpareninosti cjelokupne 
zbilje. Stvari i promjene u svijetu, po panlogistič- 
kom su stanovištu samo momenti samorazvoja 1o- 
gičkog, umnog (»pojma«). Upravo tako označen od- 
nos, prezentan prvenstveno u Hegela, marksizam 
smatra obrnuto postavljenim, te ga okreće tako da 
zbiljski realni svijet postaje prvom osnovom i pola- 
zištem cjelokupne idejne i logičke sfere. Panlogi- 
zam je metafizički oblik intelektualizma, no može 
se povezati i s voluntarizmom, kad ističe da se ide- 
ja, ono umno realizira samo pomoću volje. 

Na neke momente panlogizma nailazimo već kod 
Heraklita, zatim Platona, Plotina, Spinoze, Fichtea, 
no panlogističko je učenje kao izgrađeni sistem do 
apsolutne izvjesnosti razvio tek Hegel. Po njemu 
je sve zbiljsko postalo ujedno i umno, te zatvorena 
bit univerzuma u sebi ne može imati snage koja 
bi se mogla oduprijeti ljudskoj spoznajnoj moći. 
Panlogističke idealističke konzekvencije razvijali 
su kasnije posebno novokantovci, i upućujući na 

struktuiranost mišljenja došli do ekstremno subje- 
ktivističkih rezultata. 

PANTFIZAM (grč. pan sav i theos bog), učenje 
da svijet i bog nisu različite, zasebne opstojnosti, 
već da je bog ujedno i svijet, pa su sve stvari samo 
božji modusi i participacije. Po panteističkom shva- 
ćanju svijet nije od boga stvoren (ponekad se de- 
finira samo kao njegova emanacija), pa je stoga 
isto tako vječan kao i bog. Ne postoji nikakvo 
personalno božanstvo s mogućnostima i sposobno- 
stima koje bi transcendirale realnu zbilju, već 
cjelokupna stvarnost pokazuje stalnu imanenciju 
boga u prirodi. Negirajući od prirode odijeljenoga 
boga, smatrajući da izvan kozmosa ne postoji nika- 
kva transmundana božja ličnost, panteizam često 
tendira, uz svu svoju ograničenost i imanentne pro- 
tivurječnosti, nijekanju svakog teističkog nazora 
uopće. Ako apstrahiramo od tradicionalne termi- 
nologije i vezanosti uz određene predrasude vreme- 
na, ako panteističkog boga koji je indentificiran s 
prirodom shvatimo u izvjesnom smislu kao ten- 
denciju koja želi naglasiti oduhovljenost materijal- 
nog svijeta, tada ćemo uvidjeti da panteizam nije 
daleko od ateizma, te da je bitno suprotstavljen 
svakoj konfesionalnoj religiji. Stoga se i može us- 
tvrditi da je panteizam »prikriveni ateizam«, jer je 
bog izgubio sve one antropomorfne atribute koje, 
kao personifikacije neostvarenih ljudskih želja, 
sadrži u sebi svako religiozno otuđenje. Na granici 
teizma i ateizma, panteizam znači u svim svojim 
oblicima (npr. hilozoističkom, evolucionističkom, 
akosmičkom itd.) oslobađanje od hipostaziranih 

dogmi ijalovih skolastičkih diskusija, te smjelo 
i neposredno negiranje svih dotada neprikosnove- 
nih idola, zanosno, svijetlo, protukršćansko oduše- 
vljenje za izvornim vrijednostima same prirode, 
koje prelazi i u ekstatičku glorifikaciju realnog, 
ovozemaljskog svijeta i života. 

Panteistička misao javlja se već u indijskoj filo- 
zofiji, zatim u stoičkom shvaćanju pneume, pa i u 
antiskolastički orijentiranoj srednjovjekovnoj mi- 
stici, ali je jasnije i sistematski razvijena i domiš- 
ljena tek kod Giordana Bruna (koji boga i ne defi- 
nira drukčije negoli kao natura naturans). Najsve- 
obuhvatniji i najznačajniji panteistički nazor raz- 
vija B. Spinoza (deus sive natura — bog ili priro- 
da.) a u raznim modifikacijama i suvremenijim na- 
činom izražavanja panteizam zastupaju Goethe, 
Strauss, Lessing, Herder, Schelling, Hegel, Scho- 
penhauer, Ed. v. Hartmann i drugi. Ime panteizam 
upotrijebio je prvi put 1705. god. engleski filozof J. 
Toland. 


PARALELIZAM, specifični način tumačenja 
psihofizičkih i drugih fenomena, odnosno smjer u 
filozofiji i psihologiji koji u odnosu mišljenja i bit- 
ka, psihičkog i fizičkog tvrdi međusobno uzajamno 
odgovaranje tih dviju »potpuno odijeljenih« sfera. 
Polaže li paralelizam težište više na fizičke, realne 
empirijske faktore, usmjeren je pretežno vulgar- 
no - materijalistički, a tendira li idejnim, misa- 
onim, psihičkim fenomenima kao osnovnim, orijen- 
tiran je uglavnom spirutualistički i idealistički. No 
i jedan i drugi pravac u paralelizmu jednostrano 
osvjetljavaju kako osnovno filozofijsko pitanje o 

bitku i mišljenju, tako i problem djelovanja fizič- 
kih komponenti na psihičke, ne uzimajući u obzir 
njihovo unutarnje dijalektičko jedinstvo. 

Psihofizički paralelizam, nastoji zasnovati onaj 
odnos duše i tijela po kojem dvije vrsti procesa (fi- 
zičkih i psihičkih) teku usporedno, koordinirano, pa 
je svaki akt jedne sfere samo korelativno upućen 
na drugu. Tako Fechner zastupa uz »paralelizam 
duhovnog i tjelesnog« i »univerzalni paralelizam«, 
te tvrdi da unutar svih područja svakoj elemen- 
tarnoj promjeni na fizičkoj, materijalnoj strani, od- 
govara psihička, idejna promjena. Fechner je, me- 
đutim, empirijski i eksperimentalno ispitujući 
mnoge fenomene psihičkih procesa i pojava (praga 
osjeta i dr.) došao do izvjesnih pozitivnih rezul- 
tata koji, bez obzira na jednostrano paralelističko 
polazno stanovište, predstavljaju u izvjesnom smi- 
slu naučni prilog proučavanju tih pojava. 

Okazionalistički paralelizam, orijentiran je ide- 
alistički i spiritualno, a zastupa dualistički princip 
cjelokupne zbilje u kojoj se, po Guelnicxu, sve 
promjene odvijaju kao promjene na dva različita 
sata koja pokazuju isto vrijeme a nisu međusobno 
povezani. I dok psihofizički paralelizam zastupa još 
pretežno tezu utjecaja fizičkog na psihičko (i obrat- 
no), paralelizam ovoga idealističkog smjera tendira 
potpunoj diferencijaciji i dijeljenju obiju sfera. 
Određeni specifični smjer ovog paralelizma zastu- 
pa i Leibniz u svojem poznatom učenju o prestabi- 
liranoj harmoniji. 

Kao metodičko-istraživački heuristički princip, 
paralelizam prihvaća niz psihologa i filozofa, te on 

služi »samo kao metodološko pravilo koje nam 
ukazuje da psihološku analizu pojava svijesti valja 
povezati s fiziologijom njihovih tjelesnih popratnih 
pojava«. 

Paralelističkim teorijama o cijepanju realnosti u 
dvije sfere u raznim varijantama odriču ontološku i 
spoznajnu vrijednost sve monistički orijentirane 
filozofije. 


PARALOGIZAM, nenamjerna, nehotična, ne- 
svjesna logička pogreška u zaključivanju (v. Sofi- 
zam). 


PARTICIJA (lat. partitio dioba, razdioba), dije- 
ljenje, raščlanjivanje (u sastavne dijelove). U 1o- 
gici dijeljenje sadržaja nekog pojma po pojedinim 
oznakama ili dijelovima. Pojedinačni akt particije 
zovemo partitivnim sudom, npr.: Ljudsko tijelo 
sastavljeno je od nogu, ruku, glave itd. Divizija je, 
međutim, razdioba opsega nekog pojma, pa se divi- 
zioni sudovi zasnivaju na jednom konstantnom 
principu diobe (fundamentum divisionis). Npr.: Po 
boji kože ljudi su crnci, bijelci, crvenokošci itd. 
Divizija mora biti konzekventno provedena samo 
po jednom principu, a diobeni članovi (membra di- 
visionis) treba da se međusobno isključuju. Osnov- 
na je razlika između particije i divizije u tome što 
se divizijom svakom članu može predicirati cjelina 
koju smo podijelili, dok particijom to ne može biti. 
Na primjer, može se ustvrditi: Crnac je čovjek, ali 
ne: Noga je čovjek. 

PATRISTIKA (lat. pater otac), učenje crkvenih 
otaca i pisaca nastalo u razdoblju prvog zasnivanja 

i obrane kršćanske vjere, teologije i filozofije. 
Patristika se, kao apologetsko kršćansko učenje 
ranog srednjeg vijeka koje je prethodilo skolastici, 
formirala u okviru polemičkih teza i negacije raznih 
sekti s poganskim ili nedovoljno ortodoksno kršćan- 
skim elementima. Filozofija u tim patrističkim ras- 
pravama, koje su pisane na vrlo različitom literar- 
nom i misaonom nivou (no pretežno nesistematski i 
eklektički) bila je ili potpuno odbacivana kao »izvor 
zabluda« ili samo sredstvo u svrhu opravdanja 
»istina« priznatih od crkve. U spisima nekih otaca 
sačuvale su se, često u antitetičkom konfrontiranju, 
mnoge teze iz tradicije grčke i rimske filozofije 
(pretežno, doduše, ne u izvornom obliku, a pone- 
gdje i u potpuno iskrivljenom značenju), pa su u 
tom smislu ti rano-kršćanski dokumenti postali 
kasnije u bezbrojnim prijepisima izvor za prouča- 
vanje stare filozofije. U nekim učenjima (npr. u 
Augustina) ima elemenata novih nazora (tako npr. 
njegova upućenost na intimnu ljudsku unutraš- 
njost), pa i smjelih racionalnih spekulacija, ali svim 
tim spisima u cjelini ipak dominira stav po kojem 
je dobrom kršćaninu važnije vjerovanje nego raz- 
mišljanje, čak i takvo vjerovanje koje se zasniva na 
apologiji apsurdnog (Credo quia absurdum — vje- 
rujem jer je apsurdno — Tertulijan). 
PERIPATETICI (grč. peripatos šetalište), učenici 
Aristotela, nazvani tako zato što im je učitelj pre- 
davao i s njima vodio filozofske dispute u šetnji. 
Najčuveniji je među njima Teofrast, a poznatiji su 
još i Eudem, Aristoksen i Demetrije iz Falerona. 
U peripatetike ubrajaju sc i neki kasniji interpreti 

i komentatori Aristotela, među kojima su najpoz- 
natiji Andronik s Rodosa i liječnik Galen. Peripa- 
tetici su se manje bavili Aristotelovim metafizičkim 
i spoznajnim problemima i veću su pažnju posvetili 
prirodoznanstvenim istraživanjima temeljenim na 
Aristotelovim spisima iz te oblasti. 


PERSONALIZAM, (lat. persona osoba, lice), 
filozofski nazor koji smatra najvišom vrijednošću 
ljudsku ličnost (personalnost) i najbitnijom etičkom 
dužnošću samostalno i jedinstveno djelovanje per- 
sone. U raznim psihološkim, »kritičkim«, teološkim 
i etičkim varijantama, personalizam naglašava da 
je sve zbiljsko personalne prirode, te da se perso- 
nalne vrijednosti, kao vrijednosti specifičnog ka- 
raktera, ostvaruju u čistom aktu (M. Scheler i dr.). 
Za razliku od pojedinačne individualnosti, koja se 
realizira i ispoljuje u funkciji i koja nema »vlasti- 
tu vrijednost«, personalnost se u mnogim novijim, 
pretežno idealistički i fenomenološki orijentiranim 
etikama, doživljava samo kao intencionalni akt i 
»neposredno suđdoživljeno jedinstvo«. 

Mnoge elemente personalističkih nazora naila- 
zimo već u antici (Heraklit, Sokrat), a filozofski 
sistemi Leibniza i Berkeleya, ili refleksije Maine 
de Birana (Men de Biran) prožete su, unatoč različi- 
tim polaznim pozicijama, mnogim identičnim teza- 
ma o ulozi i značenju personalnosti. Sistematski se 
tom problematikom kasnije bave Ch. Renouvier 
(Renuvje), E. Mounier (Munije), a mnogo pristalica 
nalazi svojevrsni personalizam i u SAD. No sve te 
mnogovrsne, često i suprotne tendencije i suviše 
izoliraju personalnost od društvenih i historijskih 

komponenti, pa nezavisnost i autohtonost ličnosti 
zasnivaju pretežno na vječnim bitnostima, po sebi 
opstojećoj hijerarhiji vrijednosti i idealnom trans- 
cendentnom »trećem carstvu«. 


PITAGOREJCI, v. Grčka filozofija. 


PLURALIZAM (lat. plures mnogi), filozofski na- 
zor odnosno orijentacija unutar koje se zastupa te- 
za o više potpuno i bitno različitih oblika supstanci- 
je, odnosno sfera, »regija« bitka. Pluralizmu, koji 
nužno ostaje eklektičan, a često u sebi protivurje- 
čan i nedosljedan, suprotstavlja se monizam (v.) 

Na pluralističkoj pretpostavci o mnoštvu poje- 
dinačnih »prabića«, o višeslojnosti svega opstojećeg 
i sl. grade svoje sisteme kako neki atomisti, tako i 
Platon u svojem učenju o idejama, Leibniz u uče- 
nju o monadama, Herbart u svojoj metafizici »rea- 
lija« i dr. 

POJAM, općenito zamisao, misaoni korelat bi- 
tnih svojstava, karakteristika i odnosa određenog 
predmeta ili objekta. Najveći broj pojmova nasta- 
je apstrakcijom, generalizacijom, odnosno sintezom 
pojedinih svojstava realnog svijeta. Samo u višim 
stupnjevima apstraktnih misaonih operacija može- 
mo stvoriti pojmove koji nemaju svoje korelate u 
stvarnosti i koji nisu nastali osjetilnim opažanjem. 
Najviši su rodni pojmovi kategorije. 

U logici se pojam ponekad definira i kao »zna- 
nstvenom analizom dobiveni elemenat logičkog su- 
da«. S obzirom na sadržajni odnos, pojmovi mogu 
biti korelativni (npr. otac i sin), ekvipolentni (ili 
zamjenični, npr. osnivač naučnog socijalizma i 


14 Filozofija 209 


Pojam — Pojava 


Marx), disparatni (koji nemaju ništa zajedničkog, 
npr. dobrota i osmerokut), kontrarni (kad stoje na 
oprečnim stranama, npr. bijelo i crno), disjun- 
ktivni (odijeljene cjeline koje pripadaju višem rod- 
nom pojmu, npr. mačka i tigar), kontradiktorni 
(kad jedan pojam izražava negaciju drugog, npr. 
istinit i lažan) itd. S obzirom na opseg, pojmovi mo- 
gu biti međusobno superordinirani (nadređeni), su- 
bordinirani (podređeni) ili koordinirani (koji su 
paralelno podređeni nekom višem pojmu). Pojmove 
nadalje možemo dijeliti na pojedinačne, posebne i 
opće, zatim pozitivne i negativne, jasne i nejasne, 
konkretne i apstraktne itd. 

Sadržaj pojma (tj. skup određenih oznaka koje 
su složene u posebnom misaonom jedinstvu) i nje- 
gov opseg jesu po formalnoj logici u obrnuto pro- 
porcionalnom odnosu, tj. što je veći sadržaj nekog 
pojma, to mu je manji opseg, i obrnuto: što je veći 
opseg, to je pojam siromašniji sadržajem. Dijalekti- 
čka logika negira, međutim, tako postavljeni odnos 
i tvrdi da će i sadržaj određenog pojma biti puniji 
i bogatiji upravo tada kad mu je opseg širi. 


POJAVA, u filozofiji sve što može biti predmet 
osjetilne spoznaje; spoznajnoteoretski je pojava ko- 
relativan pojam uz stvar po sebi. U tom je smislu 
pojava stvar po sebi na način kako je shvaća spo- 
znajni subjekt, ona je osjetilno shvatljivi ili uopće 
subjektivno spoznatljivi »dio« cjelokupne zbilje, 
ona je nasuprot nespoznatljivoj-noumenalnoj, fe- 
nomenalna regija, koja se često suprotstavlja i biti 
stvari. Bit, međutim — kako je već ustanovio i He- 

gel — uvijek se nekako pojavljuje, pa je stoga 
neopravdano Kantovo neprekoračivo razgraniče- 
nje između biti i pojave (v. Bit). 

POLISILOGIZAM, složeni silogizam sastavljen 
od više potpunih silogizama. U polisilogizmu su 
pojedini sudovi tako povezani da zaključak jednog 
čini premisu drugog. Skraćeni se polisilogizam — 
u kojem se ispuštaju kao nepotrebni pojedini za- 
ključci — naziva sorit. 

POST HOC ERGO PROPTER HOC (lat. poslije 
toga, dakle zbog toga), krivi metodski postupak ko- 
ji dovodi do pogrešnog zaključka da je dovoljan 
uzrok pojedinih pojava njihov vremenski slijed. 
Npr.: Stoga što dan slijedi iza noći, noć bi trebala 
da bude uzrok danu. Engleski filozof D. Hume na- 
veo je da je navika takvog zaključivanja jedna od 
bitnih pretpostavki za neopravdanu tvrdnju objek- 
tivno postojećeg kauzaliteta, koji po njemu, upravo 
stoga i ne postoji. 

POSTULAT (od lat. postulo zahtijevam), u filo- 
zofiji stav koji se smatra ispravnim unatoč tome 
što nije dokazan; pretpostavka iz koje se izvode svi 
ostali stavovi, princip na kojem počiva neki sistem; 
prvi stav koji, međutim, za razliku od aksioma nije 
neposredno očit. Kant govori o takvim postulatima 
koji se ne mogu teoretski dokazati, ali ih ljudi 
priznaju u praktičnoj djelatnosti, kao što je npr. 
sloboda volje. 


POVIJEST FILOZOFIJE, specifična filozofijska 
disciplina koja istražuje, objašnjava i vrednuje filo- 

zofijsku misao tokom historije. Povijest filozofije 
posebno je zanimljiva za svakog filozofa te se 
ne može poistovetiti s interesom što ga imaju po- 
sebne znanosti za historiju svojih znanosti (npr. 
biologija za historiju biologije, matematika za hi- 
storiju matematike itd.). Povijest filozofije sadrži 
u sebi filozofijski problem, tj. problem filozofskog 
pristupa određenim misaonim tvorbama, te u toku 
valorizacije filozofijskih pravaca i stremljenja mo- 
ra doći jasno do izražaja i vlastiti stav pojedinih 
historičara filozofije. Stoga gotovo i nema nijednog 
većeg filozofa koji svoju poziciju nije na neki način 
odredio i s obzirom na misaonu tradiciju koja mu 
prethodi, pa prema tome i dao interpretaciju od- 
ređenog razdoblja povijesti filozofije. Sve tamo od 
Heraklitove ocjene Pitagore ili Aristotelove kritike 
Platona, pa do Marxove interpretacije Hegela ili 
Engelsova vrednovanja Feuerbacha, filozofi su i 
svoju vlastitu dimenziju filozofiranja određival, 
upravo kritičkim prevrednovanjem ranijih filozof- 
skih sistema. 

Problem povijesti filozofije i sam je povijestan. 
Stoga se i ne može do kraja shvatiti sva dubina i 
raspon tog problema ukoliko se barem letimično ne 
uđe u sva ona mnogobrojna tretiranja povijesti 
filozofije od najranijih fragmentarnih kritika He- 
raklita, Ksenofona, Demokrita, Platona ili Aristote- 
la do novijih rješenja kod npr. Breihera (Breije), 
Windelbanda, Russela, Vorlandera (Forlender) i dr. 
Od kritika ranijih učenja kod Aristotela i Teo- 
frasta, zatim skeptika, doksografa, rimskih eklek- 
tika, pa preko patrističkih i skolastičkih, većim 


212 


Povijest filozofije 


dijelom sterilnih i nenaučnih interpretacija, povi- 
jest filozofije se prvi put jasnije određuje kao zre- 
lije riješen problem tokom renesanse. Tu se smjelo 
ruši »magister dixit« (učitelj je rekao) onog nepri- 
kosnovenog i ukrućenog dogmatskog aristotelizma, 
koji je onemogućavao bilo kakve nove i originalne 
interpretacije. Renesansa je (uza sva ograni- 
čenja, pa i vezanost uz tradiciju) svojevrsno rije- 
šila ona temeljna metodološka pitanja koja pred- 
stavljaju neophodan uvjet za svako dalje napredo- 
vanje u povijesti filozofije. To je omogućeno upravo 
onim oslobađanjem duha što je i na svim drugim 
područjima postignuto u tom plodonosnom raz- 
doblju svjetske povijesti. No kao eminentno filo- 
zofijski problem, povijest filozofije tretira tek He- 
gel. Shvaćajući čitavu povijest filozofije kao pro- 
ces samorazvoja ideje, i izabirući iz te povijesti 
upravo onu materiju koja će najjasnije potvrditi 
tu njegovu tezu, Hegel je, međutim, mjestimično 
na račun takve apriorne konstrukcije i sheme izo- 
stavio u svojoj, inače briljantno pisanoj povijesti fi- 
lozofije, čitav niz značajnih mislilaca. Od kasnijih 
cjelovitih pokušaja pisanja povijesti filozofije valja 
svakako spomenuti Uberwegovu (Iberveg) opširnu, 
objektivistički pisanu povijest, za koju se još i da- 
nas smatra da je najkonciznija i najpotpunija povi- 
jest filozofije što je do sada napisana. Ona, među- 
tim, može poslužiti samo kao građa za dalja samo- 
stalna filozofijska istraživanja, jer je u njoj vrlo 
malo došao do izražaja vlastiti stav autora, pa su 
valorizacije rijetke i blijede, hladno-objektivisti- 
čke (sa svim dobrim i lošim stranama takvog pri- 

stupa). Filozofijski (a ne historijsko-kronološki) ne- 
sumnjivo su interesantnije one povijesti (N. Hart- 
mann, Glockner, a osobito W. Windelband) koje 
povijest filozofije pokušavaju prikazati u sklopu 
razvojnih cjelina filozofijskih problema (ne, dakle, 
usko kronološkim slijedom), bez obzira na neka 
idealistička vrednovanja i zapostavljanja društvene 
i materijalne sfere unutar koje se razvija određena 
filozofijska problematika. Na naš su jezik prevede- 
ne Windelbandova, Hčffdingova, Aleksandrovljeva, 
Russelova i dr. povijesti filozofije, a od naših auto- 
ra napisali su, osim velike Hrestomatije u izdanju 
Matice hrvatske, povijesti filozofije s raznih pozi- 
cija A. Bazala, V. Dvorniković, B. Petronijević, B. 
Lorenc i dr. 

Priznavajući i cijeneći subjektivnu originalnost 
pojedinih filozofa, individualni faktor i doprinos 
u formiranju općeg misaonog duha vremena, mark- 
sizam ne može priznati njihovu potpunu i apsolu- 
tnu nezavisnost od općih uvjeta iz kojih su nastali 
i jedino mogli nastati. Isključujući pragmatistička i 
iracionalistička, teološka i teleološka tumačenja 
povijesti filozofije, marksizam stoga naglašava i 
važnost realnih zbivanja u konkretnim društvenim 
odnosima za nastanak i nestanak određenih filo- 
zofija tokom povijesti. Povijest filozofije stoga osim 
filozofijske povezanosti mora slijediti i povijesnu 
povezanost i dijalektičnost promjena u zbiljskoj 
sferi. 

Problem povijesti filozofije ne može se riješiti 
jednom za svagda. Novi će stupanj spoznaje, izvi- 
rući iz promijenjenih općih uvjeta i okolnosti, za- 

htijevati i nova metodološka rješenja tog pitanja. 
No jedno ostaje sigurno: bez poznavanja povijesti 
filozofije ne može biti istinske nove i plodonosne 
filozofije, ali ni bez određene i jasno izražene filo- 
zofije, bez vlastitog kriterija i stava ne može se sa- 
činiti ni vrijedna povijest filozofije. 

POVIJESNOST, jedna od bitnih oznaka struktu- 
re ljudskog opstanka; osnovna, esencijalna karakte- 
ristika, preduvjet i poprište cjelokupnog ljudskog 
djelovanja i spoznavanja. Upravo se po povijesti 
čovjek kao vrsta razlikuje od svih drugih pojava u 
prirodi. Povijesnost znači i to da je dokazano kaku 
je nešto u izvjesnom vremenskom razdoblju doista 
tako i bilo, odnosno da je i poslije svoga prestanka 
dalje djelovalo u vremenu. »Što mi jesmo — kaže 
legel — mi smo to ujedno i povijesno.« Jaspers i 
neki drugi egzistencijalisti povijesnošću egzisten- 
cije nazivaju čas koji u ljudskom životu ostvaruju 
jedinstvo vremenitog i vječnog. Ukazujući na to 
kako je povijesnost prije svega ljudska kategorija 
(jer priroda po sebi, bez čovjeka, nema, po Marxu, 
povijesti), Marx piše »...cjelokupna takozvana 
svjetska historija nije ništa drugo do proizvodnja 
čovjeka pomoću ljudskog rada, ništa drugo do na- 
stajanje prirode za čovjeka«. »Proletarijat — kaže 
dalje Marx — može postojati samo kao svjetsko- 
-historijski isto kao što i komunizam, njegova dje- 
latnost može postojati samo kao svjetsko — histo- 
rijska egzistencija uopće. Svjetsko-historijska egzi- 
stencija individuuma znači takvu egzistenciju indi- 
viduuma koja je neposredno povezana sa svjetskom 
historijom« (v. Filozofija povijesti). 

POZITIVIZAM, filozofski pravac, koji polazeći 
od tzv. »pozitivnih« činjenica i njihove egzaktne 
deskripcije, odriče svaku vrijednost samostalnoj 
apstraktnoj misaonoj djelatnosti. Eliminirajući tak- 
vu djelatnost kao »nadosjetilnu«, »metafizičku« i 
»predznanstvenu«, pozitivizam svodi svu naučnu 
spoznaju na puku iskustvenu datost što se može 
empirijski verificirati. Stoga su sva pitanja o smi- 
slu djelovanja, o biti stvari, o supstanciji, o vri- 
jednostima, o realnim uzrocima, prema pozitivizmu 
pseudoznanstvena i besmislena i valja ih odbaciti 
na račun prirodoznanstvenih i eksperimentalnih 
ispitivanja, prostorno vremenskih funkcionalnih 
ovisnosti među osjetilnim pojavama. Pri tom treba 
kao ideal i uzor svim znanostima poslužiti ona koja 
je među njima najegzaktnija — matematika. 

Premda su pozitivističke tendencije jasno uočlji- 
ve već u mnogim sistemima antike (epikurejci, 
sofisti, kirenaici), a kasnije i kod većine engleskih 
empirista (osobito kod D. Humea), osnivačem pozi- 
tivizma obično se smatra tek francuski filozof Au- 
guste Comte (Kont) (Kurs pozitivne filozofije 1830). 
»Pozitivno« za Comtea znači ujedno i stvarno, si- 
gurno, tačno, određeno i relativno. Tzv. pozitivna 
filozofija je posljednji (treći) stadij razvoja znano- 
sti po zakonu o tri etape, i ona tek ispituje, nasu- 
prot teologijskom i metafizičkom stadiju, zakone 
stvarne koegzistencije, ustanovljene zakone feno- 
mena, činjenice same i »čistu empiriju«, te pitanje 
»zašto«? zamjenjuje pitanjem »kako«? Osim ovog 
smjera realistički orijentiranog pozitivizma, posto- 
ji i tzv. idealistički pozitivizam (Vaihinger) koji 

uopće odriče postojanje bitka iza ili izvan pojava, 
kao i senzualistički pozitivizam (Mach, Avenarius, 
H. Poincar€), koji cjelokupnu spoznaju izvodi iz 
osjetnih opažanja i ograničava mišljenje na što 
ekonomičnije uređivanje i povezivanje opažajnih 
sadržaja. Pozitivizam je od pedesetih godina XIX 
st. nekoliko desetljeća vladao evropskim duhom 
kao znanstveni ideal na svim područjima ljudske 
djelatnosti (filozofija, teorija umjetnosti, književ- 
nost), te su pod njegovim posrednim ili neposre- 
dnim utjecajem ne samo prirodoznanstvenici već i 
teoretičari kao E. Dihring (Diring), H. Taine, H. 
Spencer (Spenser), zatim realisti i naturalisti u 
književnosti kao i tzv. empirijska »estetika odozdo« 
(Th. Fechner). U svim tim teoretskim varijantama 
(kao iu mnogim novijim tendencijama tzv. logičkog 
pozitivizma), sam pozitivizam ostaje međutim bitno 
ograničen svojim prvim, tzv. znanstvenim, usko 
prakticističkim i scientističkim pozicijama koje sa- 
me počivaju na određenim metafizičkim pretpo- 
stavkama i kriterijima, o kojima se u toku istraži- 
vanja, u skladu s pozitivnom upravljenošću na 
činjenice i općim prezirom prema filozofiji, uopće 
ne vodi računa. Oni »misle da će se osloboditi filo- 
zofije na taj način da je ignoriraju ili psuju. I baš 
oni koji najviše grde filozofiju, robuju upravo naj- 
gorim vulgariziranim preostacima najgorih filo- 
zofija« (Engels). Tako i možemo objasniti u prvi 
mah paradoksalnu činjenicu da su svi ti tzv. strogo 
pozitivistički znanstvenici, koji su čitavu svoju dje- 
latnost upravili na iskustvo, na prirodu, na egzak- 
tnu deskripciju podataka, na same osjetilne datosti 

— mnogo češće svoju djelatnost gradili na teoret- 
skim pozicijama krajnjeg idealizma (Diihring, 
Mach, Avenarius i dr.) nego materijalizma (Timir- 
jazev i dr.). 

PRAGMATIZAM, filozofski pravac u okviru ko- 
jeg se na razne načine izriče osnovna teza da je od- 
ređena vrst iskustva jedino područje prave istine, 
da je istina adekvatna procesu uspješne akcije, tj. 
praksi, odnosno da je istinito isto što i korisno. Sto- 
ga, ni istina ni svijet nisu u okviru pragmatizma 
monistički, već pretežno pluralistički shvaćeni. Svi 
naši pojmovi, sudovi, uvjerenja, imaju samo po to- 
me i samo utoliko svoju vrijednost ukoliko služe i 
koriste životnom iskustvu. Pragmatizam je često 
upravljen voluntaristički, biologistički, relativisti- 
čki i dinamistički. Ukoliko rješenje nekog problema 
nema određenih konzekvencija u praksi, utoliko je 
ono besmisleno, metafizičko, nedjelotvorno, pa pre- 
ma tome i neistinito. 

Naziv pragmatizam prvi put je god. 1878. upo- 
trijebio američki logičar Ch. S. Peirce (Pirs). Nasta- 
vljajući na empirističke i pozitivističke teze engle- 
ske i francuske filozofije, pragmatizam se nakon 
Peircea pod raznim utjecajima formirao u niz vari- 
janti: uz amerikanske glavne predstavnike W. Ja- 
mesa (Džems), čiji je »radikalni empirizam« značaj- 
no utjecao na Novom kontinentu i J. Deweya (Djuj), 
koji je zastupao u okviru pragmatizma »instrumen- 
talističku« i »funkcionalističku« filozofiju — prag- 
matizam je u Engleskoj kao »humanizam« zastupao 
F.C. S. Schiller. 

Na formiranje ideologije i filozofije pragmati- 
zma nesumnjivo je utjecao i poslovni mentalitet 
uspješne kapitalističke prakse, te stoga nije čudo 
što je ta filozofija — koja je u stvari negacija 
svake filozofije kao spekulativne i misaone pro- 
jekcije i svake istine kao zbiljski spoznatog svi- 
jeta — našla svoj korijen prije svega u Americi. 
Uza svu svoju pozitivnu ulogu u negaciji nekih 
metafizičkih i religioznih zasada i niz zanimljivih i 
duhovitih analiza (osobito kod W. Jamesa), pra- 
gmatizam je zapravo svojim pluralističkim shva- 
ćanjem istine i svijeta i relativiranjem sviju poj- 
mova u pukoj praksi, negirao i samu posebičnu op- 
stojnost svijeta i agnostički odbacio mogućnost 
spoznaje objektivne istine. 

PRAKSA, u općem, konvencionalnom smislu 
znači zbiljsku, stvarnu, neposrednu, osjetilnu dje- 
latnost, nasuprot teorijskoj, konteplativnoj, misa- 
onoj, spekulativnoj aktivnosti. 

Praksa je jedna od fundamentalnih kategorija 
cjelokupnog Marxova djela. U svojim čuvenim 
tezama o Feuerbachu on ističe kako je glavni 
nedostatak cjelokupnog ranijeg materijalizma bio 
to što je »osjetilnost shvatio kao kontemplaciju, 
samo misaono, a ne kao ljudsku osjetlinu djelat- 
nost, kao praksu, ne subjektivno«. Praksa obu- 
hvaća sve oblike ljudske predmetne djelatnosti 
kojoj je cilj humanizirani svijet; ona stoga, po 
Marxu, nije ni nešto suprotstavljeno teoriji, već čini 
bitnu strukturalnu osnovu svakog doista ljudskog 
odnošenja čovjeka prema svijetu. Stoga je samo 
čovjek istinsko praktično biće, i upravo ono što 

ga konstitutivno čini čovjekom (nasuprot životinji 
ili anorganskoj prirodi) jest to da posjeduje mo- 
gućnost praktičnog mijenjanja i spoznaje svijeta, 
tj. mogućnost «očovječivanja« svijeta. 

Praksa je stoga i osnovna kategorija spoznajne 
teorije, jer je izvan prakse u tom najširem filozoi- 
skom smislu te riječi nemoguće objasniti osnovno 
pitanje o načinu i mogućnosti spoznaje svijeta. 
Upravo je negiranje praktične ljudske djelatnosti 
unutar samog procesa misaone spoznaje svijeta 
dovodilo do zabluda o spekulativno zasnovanoj, 
transcendentnoj »čistoj misli«, idealnoj supstanciji 
i sl Tek praktičnim aktivnim odnosom prema 
svijetu, a ne pasivnim promatranjem i kontem- 
placijom, ulazimo u domenu istinske spoznaje tog 
svijeta. Praksa je tako definirana i kao »kriterij 
istine« (Lenjin) u spoznajnom procesu, ali ona 
ima i svoju ontološku dimenziju kao temeljna, 
bitna, određujuća karakteristika onog bića koje 
bivstvuje kao čovjek (v. Marksizam). 


PREMISA, općenito teza, pretpostavka od koje 
se polazi u određenim tvrdnjama i prosuđivanjima. 

U logici su premise sudovi iz kojih se izvodi 
zaključak (conclusio). Stoga u silogizmu premise 
treba da sadrže zajednički pojam (terminus me- 
dius), koji omogućuje i posreduje u zaključivanju. 
Premisa u kojoj se nalazi subjekt naziva sa nižom 
(propositio minor), a premisa u kojoj se nalazi 
predikat višom premisom (propositio maior). 

Međusobne odnose premisa (koje su ili afirma- 
tivno univerzalne — oznaka a; ili afirmativno 
partikularne, oznaka i; ili negativno univerzalne 

— oznaka e; ili negativno partikularne — oznaka 
0) u silogističkim figurama istraživao je i za for- 
malnu logiku do detalja razradio Aristotel i peripa- 
tetici, pa je srednjovjekovna skolastika pretežno 
ponavljala i nekim mnemotehničkim sredstvima 
samo usavršavala mehanizam tih formalnih zako- 
nomjernosti. Neki su kasniji logičari, međutim, 
osporili vrijednost određenim pravilima i unutar 
formalne logike. (Tako je npr. Erdmann ustvrdio 
da stav »ex mere negativis nihil sequitur« — iz 
više negativnog ništa ne slijedi — ne važi za in- 
duktivne zaključke.) 


PRINCIPI (LOGIČKOG) MIŠLJENJA, elemen- 
tarne i najopćenitije formalne pretpostavke, uvjeti 
odnosno norme ispravnog i razložitog mišljenja; na 
osnovu tih načela odvija se logički ispravan misa- 
oni proces, te svako mišljenje, bez obzira na sa- 
držaj, treba da zadovolji tim osnovnim postulatima 
kako bi moglo zadobiti oznake formalne valjanosti 
i dignitet logičnosti. 

Formalna je logika ustanovila četiri elementar- 
na principa logičkog mišljenja. 

Princip identičnosti (principium identitatis), za- 
htijeva da svaka misao ostane u čitavom toku misa- 
onog procesa sa sobom identična (simbolički se taj 
princip izražava formulom A=A). 

Princip protivurječnosti (principium contradic- 
tionis), izražen je simbolički formulom A nije ne 
A, a određuje da jedan predmet ne može istovreme- 
no biti i ono što jeste i svoja suprotnost, tj. da od 
dva suda, u kojem se subjektu jedan predikat u 
istom smislu dodaje i oduzima, ne mogu biti oba 

ispravna, odnosno da se »jednom subjektu ne može 
pridati predikat koji mu protivurječi« (Kant). 

Princip isključenja trećeg (principium exclusi 
tertii sive medii), izražava tvrdnju da između dva 
kontradiktorna suda jedan ili drugi mora biti ispra- 
van odnosno neispravan, te ne postoji mogućnost 
posredovanja, mogućnost trećeg (tertium non datur), 
određena je tvrdnja A ili ne-A. Taj je princip F. 
Uberweg nazvao stavom kontradiktorne disjunkci- 
je (od dva kontradiktorna suda jedan mora biti 
lažan a drugi istinit). 


Princip dovoljnog razloga (principium rationis 
suficientis), izriče postulat da svaki sud mora imati 
dovoljan razlog na osnovu kojeg se uopće može 
tvrditi. Sve što se zamišlja i sve što postoji mora 
imati dovoljnog razloga zašto se tako zamišlja kao 
što se zamišlja, a ne drugačije i zašto tako postoji 
kao što postoji, a ne drugačije. 

Vrijednost ovih klasičnih logičkih principa mi- 
šljenja radikalno je osporio Hegel ukazujući na 
njihovu formalističku ograničenost i neprimjenlji- 
vost na svu zbiljsku složenost kretanja, dijalektič- 
kog suprotstavljanja i neprekidne mijene prirode 
i historije. Ontološki zasnivajući svoju logiku na 
tezi o identitetu mišljenja i bitka, Hegel ukazuje da 
ni principi mišljenja ne mogu biti lišeni sadržaja 
o onome što misle te da stoga moraju biti zamije- 
njeni dijalektičkim zakonomjernostima jedinstva 
protivurječnosti, negacije negacije i dr., koji su je- 
dini primjereni samoj stvarnosti. Tako on npr. po- 
kazuje kako princip dovoljnog razloga ostaje »u 
klasičnoj logici potpuno u zraku«, kako nije ničim 

zasnovan i dokazan, jer »ono što klasična logika 
zove dovoljnim razlogom nije ništa drugo do razlog 
uopće koji je sam sebi potpuno nedovoljan«. Prin- 
cip isključenja trećeg je stav određenog razloga 
koji hoće da od sebe odbaci protivurječnost, i dok 
to čini, sam u nju pada. »A' treba da jeili +A ili 
—A, ali je samim tim izrečeno ono treće, naime 
*A'«. 

Neki marksistički interpreti logičkih principa 
smatraju da ta načela mišljenja mogu biti samo 
poseban slučaj općih dijalektičkih zakona. I dok 
nam formalni principi uvjetuju i omogućuju spo- 
znavanje određenih jednostavnih zakonomjernosti 
u svakodnevnom životu i govoru i dok su, poput 
niže matematike, »skrojeni za kućnu upotrebu« 
(Engels), kako bismo postigli formalnu dosljednost 
i neprotivurječnost, u složenijim ih se slučajevima 
— po tim interpretima — u kojima dolaze do 
izražaja mijenjanje i kretanje svijeta i mišljenja, 
ne možemo pridržavati. Tada u stvari svjesno ili 
ne — mislimo po dijalektičkim zakonima koji omo- 
gućuju dublje spoznavanje svekolike stvarnosti i 
koji ove klasične principe sadrže u sebi samo kao 
poseban formalni aspekt. U svakom slučaju potreb- 
no je i u interpretaciji logičkih principa (kako bi 
se npr. ispravno shvatio pojam istovremenosti) 
izvršiti i razlikovanje između tzv. običnog i hi- 
storijskog vremena (kao što je to učinio npr. nje- 
mački filozof Ernst Bloch). 


PROFABILIZAM (lat. probabilis vjerojatan), 
nazor na svijet, odnosno filozofsko učenje po ko- 
jem se ništa ne može tvrditi sa sigurnošću, već sve 

počiva samo na manjoj ili većoj vjerojatnosti. Na 
spoznajnoteoretskom planu on je blizak raznim 
oblicima skepticizma, a praktično etički relativizmu, 
zasnovanom na tvrdnji da svekoliko djelovanje 
treba biti upravljeno onim motivima za koje se s 
više vjerojatnosti može ustvrditi da pospješuju od- 
ređene (društvene, lične i sl.) zahtjeve. 

U historiji se filozofije probabilistom smatra već 
i Karnead (koji je ustvrdio različite stupnjeve vje- 
rojatnosti), a kasnije unekoliko i Ciceron. Jezuitsku 
kazuistiku, zasnovanu na sistemu probabilizma, oš- 
tro je kritizirao i ismijao Pascal. Uz Humea, koji 
zastupa praktički probabilizam, u novijoj se filozo- 
fiji rijetko zapažaju neki probabilistički elementi. 


PROGRES, v. Napredak. 


PROSTOR, objektivno postojeći oblik realiteta, 
nužni, nezaobilazni uvjet postojanja cjelokupnog 
materijalnog svijeta. 

Elejski filozofi, prije svega Parmenid i Zenon, 
negirali su postojanje praznog prostora. Zenon je 
čak postavio tezu o tome da prostor uopće nije 
nešto postojeće, jer bi u tom slučaju morao posto- 
jati opet u nekom prostoru, a ovaj opet u nekom 
drugom, sve do u beskonačnost. Atomisti, nasuprot 
tome, smatraju da postoji prazan prostor, jer bi 
inače bilo nemoguće bilo kakvo kretanje atoma. 
Kant je smatrao da su prostor i vrijeme transcen- 
dentalni čisti žorovi, tj. da se temelje u subjektu, 
pa je tako postao osnivačem onog idealističkog 
tretiranja problema prostora koji je vidljiv i u 
Herbarta (za kojeg je prostor proizvod mehanizma 

predodžbi), Macha (koji smatra da su prostor i vri- 
jeme »sređeni sistemi nizova osjeta«), iu nizu dru- 
gih subjektivističkih filozofija (osobito u H. Berg- 
sona). Nasuprot tome materijalisti tvrde da prostor 
postoji nezavisno od ljudske svijesti, objektivno. 
Tako Feuerbach kaže da prostor i vrijeme »nisu 
jednostavni oblici pojava, već bitni uvjeti samog 
bitka«. U »Materijalizmu i empiriokriticizmu« Le- 
njin piše: »Priznajući postojanje objektivne real- 
nosti, tj. materije u kretanju, nezavisno od naše 
svijesti, materijalizam neminovno mora priznavati 
i objektivnu realnost vremena i prostora, za razliku, 
prije svega, od kantijanstva, koji u tom pitanju sto- 
ji na strani idealizma i smatra vrijeme i prostor ne 
objektivnom realnošću, nego formama ljudskog 
promatranja. Pisci najrazličitijih smjerova, ako su 
iole dosljedni mislioci, potpuno su svjesni korjeni- 
tog razilaženja dviju osnovnih filozofskih linija i u 
ovom pitanju.« 


PSIHOLOGIZAM, v. Logika. 


15 Filozofija 


R 


RACIONALIZAM, filozofski ili uopće teoretski 
nazor, koji smatra da se istina može spoznati samo 
mišljenjem, samo racionalno (lat. ratio um, razum), 
te da je zbiljska spoznaja svijeta i samospoznaja 
čovjeka sadržana jedino u ljudskom umu, intelektu. 
U suprotnosti prema epirizmu (v.), senzualizmu (v.), 
skepticizmu (v.), kriticizmu (v.), i raznim mističkim 
ili iracionalnim tezama, racionalizam u toku histo- 
rije filozofije, izražava, u često različitim koncepci- 
jama, trajnu tendenciju da se sigurnost spoznaje 
može temeljiti bitno na razumu i da postoje istine 
koje su nezavisne od svakog osjetilnog iskustva, pa 
su stoga apriorni, u nekih racionalista čak i urođeni 
oblici »čistog« mišljenja, logosa, uma. 

Premda se već u antici — (Pitagora, Heraklit, 
Elejci, Sokrat) pa i u srednjovjekovnim filozofi- 
jama (kao težnja da se, nasuprot mistici, razumski 
zasnuje i objasni fenomen objavljenja), jasno za- 
pažaju elementi racionalnog shvaćanja zbilje — 
pod pojmom racionalizam u užem se smislu razu- 
mijeva obično način filozofiranja koji je otpočeo 
Descartesovom tezom o jasnoj i razgovijetnoj spo- 

znaji (clare et distincte) i sigurnosti određivanja 
egzistencije subjekta samo mišljenjem (v. Cogito 
ergo sum). Svojim učenjem o urođenim idejama 
(»Ideae innatae«), o vrijednosti matematske meto- 
de, o vječnim i nužnim istinama i o samosvijesti 
kao polazištu svake spoznaje, Descartes zasniva 
temeljne principe novovjekovnog racionalizma koji 
će postati prauzor mnogim kasnijim filozofijama 
ovog pravca i snažno utjecati na razvoj cjelokupne 
evropske misli. U svojoj racionalno zasnovanoj Eti- 
ci, kao i svojim slobodnim protucrkvenim i protu- 
mističkim traktatima, Spinoza, po vlastitim riječi- 
ma, samo nastavlja i dalje razvija racionalističke 
teze svog učitelja Descartesa, a Leibniz, nasuprot 
Lockeu, naglašava da u samom umu postoji osnova 
za mogućnost njegove samodjelatne aktivnosti, te 
da stoga spoznaja ne mora imati svoj izvor u osjeti- 
lima. (»Je crois mčme que toutes les pensees de 
notre &me viennent de son propre fond, sans pou- 
voir lui &tre donnćes par le sens.« Vjerujem da 
sve misli naše duše dolaze iz svog vlastitog temelja, 
a da im osjetila ne treba ništa da daju.) U filozofi- 
ji Ch. Wolffa prva (Descartesova) svježa raciona- 
listička misao, koja se suprotstavlja srednjovjekov- 
nim skolastičkim i mističkim formulama i koja 
ponosno i smjelo ističe ljudsku mogućnost racio- 
nalnog pronicanja svekolike stvarnosti, sama posta- 
je dogmom i krutim, hipostaziranim školskim siste- 
mom. Stoga se tek u sintezi sa suprotnim filozof- 
skim strujanjem, koje je karakterizirano prije 
svega tezama engleskog empirističkog filozofiranja, 

pokušalo sredinom XVII st. iznaći put daljeg raz- 
voja evropske misli (v. Kriticizam). 

Racionalna spoznaja kao kriterij istine, zdrav 
ljudski razum (common sense), suprotstavljenost 
religijskom  mistificiranju stvarnosti i isticanje 
samosvijesti kao prave liudske esencijalnosti, po- 
staje osnova kako mnogim materijalističkim (fran- 
cuski materijalisti), tako i idealističkim (njemačka 
klasična filozofija) filozofskim koncepcijama. I dok 
francuski materijalisti (Diderot, Holbach, Helvetius 
i dr.) oštricu svoje racionalne, zdravorazumske 
logike upravljaju na razne oblike stvarne izopače- 
nosti čovjeka i društva i na apsurdne tradicionalne 
predrasude, Hegel će, na završetku klasične filo- 
zofije, samo principijelno ustvrditi identičnost uma 
i zbilje i pokazati u toj idealnoj sferi logičku, racio- 
nalnu strukturu svijeta. U tom smislu Hegel je svo- 
jim logiciziranjem cjelokupne stvarnosti doveo do 
posljednjih konzekvencija idealistički smjer racio- 
nalističkog poimanja svijeta i izgradio sistem apso- 
lutnog objektivnog idealizma, koji je ujedno zatvo- 
rio mogućnost daljeg razvoja građanskog filozo- 
firanja. Ukazujući na jednostranost takvog idea- 
lističkog, panlogističkog, samodjelatnog zasnivanja 
filozofije, kao i vulgarno materijalističkog, pasivi- 
stičkog shvaćanja da je ratio puki registrator osje- 
tilnih podataka, Marx je prevladao antitezu racio- 
nalizam — empirizam (odnosno mehanički mate- 
rijalizam) i odbacio puko spekulativno, racional- 
no meditiranje kao i kontemplativno pasivno, 
empirijsko ostajanje pri osjetima i »činjenicama« 
stvarnosti. 

REALIZAM, više filozofskih pravaca koji imaju 
i dijametralno suprotno značenje. Tako u srednjo- 
vjekovnoj filozofiji pod pojmom realizma razu- 
mijevamo onaj idealistički smjer (suprotan nomina- 
lizmu (v.) po kojem opći pojmovi imaju »realnije« 
postojanje od stvari, po kojem su oni prije stvari 
(ante res). Glavni su zastupnici toga idealističkog 
pravca Anselmo od Canterburya (Anzelmo od 
Kenterberija) i Vilim od Champeauxa (Vilim od 
Šampoa). Srednjovjekovni realizam razvio se kao 
filozofija u polemici s nominalizmom. 

Realizam u suvremenijem značenju te riječi 
označava spoznajnoteoretski pravac koji tvrdi da 
su zbilja, stvarnost dani kao nešto realno, neza- 
visno od naše svijesti. Zbilja posjeduje svoju real- 
nu strukturu nezavisno od naše spoznaje te struk- 
ture. Razne varijante realizma (tzv. naivni reali- 
zam, kritički realizam, transcendentalni realizam, 
idealni realizam i sl.) u okviru raznih novovjekov- 
nih filozofema od Kanta do O. Kiilpea, nose u sebi 
kako materijalističke tako i mnoge (često prikrive- 
ne upravo upućivanjem na »realitet«) idealističke 
elemente. 


RELIGIJA, v. Bog. 

RENESANSNA FILOZOFIJA, razdoblje razvoja 
filozofske misli (pretežno u Italiji) od XIV do XVI 
stoljeća. 

Epoha renesanse okarakterizirana je prije svega 
obnavljanjem općeg duha klasičnog starog vijeka, 
buđenja i procvata nove umjetnosti, što je u osnovi 
inspirirana antičkom estetikom jednostavnih i jas- 

nih oblika kao i općim razvojem nauke, književno- 
sti i filozofije, koja — nasuprot općenitosti i auto- 
ritativnosti skolastičkog srednjeg vijeka — nastoji 
rehabilitirati pojedinca i ozakoniti njegovo pravo 
na personalnu slobodu. Opći zanos za antikom 
rezultat je, međutim, više novostvorenih društve- 
nih i političkih stremljenja i konkretnih potreba 
vremena nego nekog isključivog i samostalnog 
utjecaja starih. Individualni ljudski rad koji se 
očitovao na području novog obrta i svjetske trgovi- 
ne, značajna prirodoznanstvena otkrića — zasno- 
vana na smionim istraživanjima i eksperimenti- 
ranjima — kao i nagli procvat i obogaćenje grado- 
va, otvorilo je nove perspektive mladoj građanskoj 
klasi u njenoj borbi protiv preživjelih feudalnih 
međuljudskih odnosa. Upravo stoga, u borbi za 
novo, antika će — svojim neposrednim odnosom 
prema kozmosu i čovjeku, što se temelji na slobod- 
nom ljudskom mišljenju — poslužiti kao uzor i 
ideal živog, nepatvorenog, svježeg, u biti antidog- 
matskog pristupa svim problemima života i svijeta. 
Nauka istovremeno postaje sredstvo borbe za 
individualnu elementarnu slobodu i predstavlja 
— svojom emancipacijom od utvrđenih sakrosankt- 
nih istina — antitezu svim oblicima praznovjerja. 
Tako se i u pravno-političkom pogledu pojavljuje 
težnja za ovozemaljskom, sretnom ljudskom vlada- 
vinom (regnum hominis) nasuprot stare koncepcije 
idealne božje države (civitas dei). Rehabilitacija 
osjetilnosti, kritički odnos prema autoritetima, inte- 
res za prirodu, prevlast laicizma, proučavanje ana- 

tomije ljudskog tijela, moralna autonomija, odba- 
civanje asketizma i težnja za zbiljskim i nesputa- 
nim ovozemaljskim užicima kao i za svestranim 
znanjem i produbljivanjem iskustva, formira novi 
tip renesansnog čovjeka (uomo universale) koji 
nastupa kao samosvjestan građanin umjesto ano- 
nimnog majstora srednjeg vijeka. Taj samosvje- 
sni individuum postaje cilj i kriterij vrednovanja, 
a opća ideja idividualizma — suprotstavljena 
srednjovjekovnom univerzalizmu — postaje domi- 
nantnom revolucionarnom idejom čitave epohe. 
Italija postaje centar svjetskog historijskog 
obrata i ostaje vjekovima uzor za čitavu Evropu 
svojim osebujnim obnavljanjem antike na svim 
područjima ljudskog stvaralaštva. Talijanska se 
renesansa na idejnom planu javlja u okviru tri 
osnovna pravca: retorsko-literarnom humanizmu 
Petrarce, platonizmu firentinske Akademije i ari- 
stotelizmu Univerziteta u Padovi. Osim ovih prava- 
ca postoji i u Italiji, a zatim posebno u Njemačkoj 
i Francuskoj niz nezavisnih mislilaca čije se origi- 
nalne filozofije formiraju u razdoblju renesanse. 
Renesansnom filozofijom dominira duh stvara- 
lačkog optimizma, usprkos spaljivanju knjiga, ko- 
tačima za mučenje, lomačama, sramoćenju i poni- 
žavanju ličnog dostojanstva, usprkos  sterilnoj 
filozofskoj i teološkoj tradiciji, koja putem sko- 
lastike i crkve uzaludno želi održati autoritete 
čiji su temelji već dobrano uzdrmani. Taj optimi- 
stički duh ne ogleda se samo u hrabroj i mučenič- 
koj ličnosti Giordana Bruna i njegovoj filozofskoj 

zanosnoj epopeji univerzumu već na svoj osebujan 
način i u Paracelsusovu pozivu za učenjem iz priro- 
de, Machiavellijevu (Makiaveli) uočavanju realnih 
determinanti u stvaranju države, B&čhmeovoj kon- 
cepciji preovladavanja zla, Moorovim i Campanelli- 
nim (Kampanela) utopističkim zamislima, Grotiuso- 
voj (Grocius) težnji da negira svaku univerzalnu 
vlast koja nije u skladu s individualnom pravnom 
savješću, Montaigneovim (Montenj) lucidnim i skep- 
tičkim esejima kojima želi prevladati dogmatizam, 
kao i svim drugim koncepcijama ovog razdoblja, 
što nema određene i izgrađene univerzalne filozo- 
fijske škole i pravca. Ono što je zajedničko svima 
njima i što svaki na svoj način i na svom području 
ispoljuje, to je ukazivanje na dotrajalost tradicije, 
na to da — premda svaki mislilac ide svojim 
putem — svi treba da pridonesu svoj udio u ruše- 
nju do u najtananije finese izgrađene, ali historij- 
ski mrtve skolastičke filozofije. Tako se i u našim 
krajevima pod utjecajem talijanske renesanse jav- 
ljaju originalni, pretežno platonistički, antiaristote- 
lovski i antiskolastički orijentirani mislioci poput 
Jurja Dragišića, Benka Benkovića i Franje Petrića. 

Premda renesansna filozofija, nesmirena poput 
svojeg vremena i u vječnom previranju, nije iznaš- 
la izgrađenog i sistematski formuliranog filozofskog 
nazora, ona je svojim traženjima i svojim pregara- 
njima pripremila i omogućila dalji razvoj filozofije 
koji kulminira u velikim sistemima XVII stoljeća. 
Poslije širokih renesansnih traženja i lutanja, po- 
slije izborenja usprkos ličnim i idejnim žrtvama, 

izvjesnih elementarnih humanih istina, mogla je 
evropska misao povezati sve te nepovezane elemen- 
te i produbiti ih do jedinstvenih i dosljednih racio- 
nalističkih ili empirističkih sistema. No sve kom- 
ponente koje su omogućile to produbljenje, sve 
pretpostavke koje su kasnije izvedene do posljed- 
njih konsenkvencija treba potražiti u renesansnoj 
filozofiji, jer se upravo u tom revolucionarnom 
razdoblju polažu prvi temelji za izgradnju novog 
društvenog i idejnog života. 

RUSKA — REVOLUCIONARNO - DEMOKRAT- 
SKA FILOZOFIJA XIX STOLJEĆA, materijali- 
stička filozofija čiji su glavni zastupnici V. G. Bje- 
linski, A. I. Hercen, N. G. Černiševski, N. A. Dobro- 
ljubov i D. J. Pisarev. Ruska je filozofija već zarana 
bila karakterizirana nekim naglašenim socijalno- 
kritičkim,  prirodonaučnim i  materijalističkim 
tendencijama (koje su često suprotstavljene užim 
»čisto« filozofskim, profesionalnim, katedarskim 
stručnim analizama), te se unutar nje uz »filozof- 
stvujušće prirodnjake« nalaze i niz pučkih prosvje- 
titelja, naprednih društvenih radnika, literarnih 
kritičara, historičara i istraživača prirode. Za čita- 
vu rusku filozofiju devetnaestog stoljeća (koju neki 
ruski historičari zovu i »klasičnom«) kaže jedan od 
najeminentnijih mislilaca tog razdoblja N. G. 
Černiševski: »U nas su vanjski utjecaji samo učvr- 
stili jedinstvo shvaćanja i ljudi, a nisu ga stvorili. 
Ljude koji su tada stajali na čelu našeg intelektu- 
alnog pokreta bodrilo je — razumije se — i to što 

su se s njima slagali svi suvremeni mislioci Zapad- 
ne Evrope i time potvrđivali opravdanost njihovih 
shvaćanja; ali ti ljudi nisu više zavisili u svojim 
shvaćanjima ni od kakvih stranih autoriteta, .. 
Onaj proces u shvaćanjima koji je odstranio raniju 
rascjepkanost, izvršen je u nas samostalno. Otkada 
su predstavnici našeg intelektualnog pokreta samo- 
stalno podvrgli kritici Hegelov sistem, taj se po- 
kret više nije potčinjavao nikakvom stranom auto- 
ritetu.« 

Osnovne filozofske preokupacije gotovo svih 
tih ruskih mislilaca prvenstveno su na estetskom 
planu, odnosno u domeni idejne kritike književnih 
i umjetničkih djela svojeg vremena. 

V. G. Bjelinski nastojao je književnoj kritici 
dati naprednu filozofsko-idejnu podlogu. Nakon 
velikog oduševljenja za klasičnu idealističku filo- 
zofiju, približuje se Feuerbachovu materijalizmu, 
a blizak je i nekim socijal-utopističkim idejama. 
Odbacivanje svakog oblika religijskog misticizma, 
težnja za naprednim interpretiranjem književnih 
problema došla je najjasnije do izražaja u njegovu 
čuvenom »Pismu Gogolju«. Od pisaca je zahtijevao 
kritički stav prema vladajućima u tadašnjem društ- 
vu i puno angažiranje za napredne ideje, propa- 
girajući ujedno realističko shvaćanje umjetnosti. 
Poezija je za nj »mišljenje u slikama«, a pjesnik 
mora život prikazati realistički, bez uljepšavanja. 

A. J. Hercen je također branio materijalistički 
pogled na svijet a na filozofiju Hegela gledao je 
kao na »algebru revolucije«. Protivnik svakog misti- 

cizma i filozofskog idealizma, kao i svakog diletan- 
tizma u nauci, Hercen je dao niz zanimljivih opaža- 
nja specijalno na području nekih filozofskih raz- 
mišljanja o prirodnim znanostima (»Pisma o izu- 
čavanju prirode«). 

N. G. Černiševski vjerojatno je u toj grupi naj- 
bolji poznavalac tada suvremene (osobito njemač- 
ke) filozofije. Pod znatnim je utjecajem L. Feuer- 
bacha, a Hegela i idealističku estetiku pokušava 
često i bez dovoljnog razumijevanja kritizirati u 
najpoznatijem djelu »Estetički odnosi umjetnosti 
prema stvarnosti«. Kao književni kritičar traži 
da književnost bude oruđe socijalne borbe, a osnov- 
na mu je estetska teza da »lijepo u životu stoji 
iznad lijepog u umjetnosti«. 

Revolucionar i književni kritičar N. A. Dobro- 
ljubov pod utjecajem je Hercena i Bjelinskog, a od 
umjetnika zahtijeva da estetski ideal podredi 
potrebama društvenog napretka. Dobroljubov pori- 
če trajnost kanona i normi u literaturi, a svoju me- 
todu u pristupu umjetničkom djelu naziva »real- 
nom kritikom«. 

D. I. Pisarev, književni kritik i publicist, pri- 
stalica je prirodoznanstvenog materijalizma. Šire- 
nje prirodnih nauka odlučni je uvjet — po Pisaro- 
vu — svakog progresa, pa je čak i širenje umjet- 
nosti — što odvraća interes od tih nauka — u biti 
štetno. 

Ova grupa naprednih ruskih mislilaca odigrala 
je izvanredno veliku prosvjetiteljsku ulogu u šire- 
nju socijalnih i materijalističkih ideja. Premda 
je Černiševski stajao nesumnjivo i suviše pod 

utjecajem Feuerbacha, a Bjelinski, pa donekle i 
Hercen pod Hegelovom »filozofskom kapom« (ne 
dostižući, dakako, nikad u eminentno filozofskom 
smislu svoje njemačke uzore), ipak su njihovi 
estetski i socijalni nazori sadržavali i mnoge kri- 
tičke i revolucionarne elemente, što praktično 
nadilaze horizont evropske misli onog vremena. 


S 


SEMANTIČKA FILOZOFIJA, suvremena filo- 
zofska škola koja smatra osnovnim zadatkom mi- 
saonog istraživanja analizu riječi i jezika u cilju 
izgradnje preciznog nad-jezika (odnosno »meta- 
jezika«). Bitni filozofijski, pa i društveni problemi 
ne mogu se razriješiti, po učenju semantičara, 
zbog nejasnosti i nepreciznosti u upotrebi određenih 
naziva i pojmova. Subjektivistički orijentirana 
i ne pripisujući pojmovima nikakav objektivni 
sadržaj, ta filozofija idealistički smatra da su čak 
i takve riječi kao što su »klasno društvo«, »eksplo- 
atacija«, »imperijalizam« itd. puke fikcije koje 
nemaju korelate u nekoj zbiljskoj materijalnoj 
sferi, već se prividne protivurječnosti, nastale oko 
tih pojmova, rješavaju samo u ispravnoj jezičnoj 
interpretaciji i smislenom tačnom tumačenju termi- 
na. 

Semantičari su znatno utjecali na razvoj suvre- 
mene, posebno matematske logike. Semantička logi- 
ka koja ispituje značenje i vrijednost izraza, 
logičkog kalkila, smatra općenito važenje (Allge- 
meingiltigkeit) osnovnim kriterijem pomoću kojeg 

odbacujemo sve »metafizičke«, »iracionalne«, »be- 
smislene« i protivurječne sudove i dolazimo do tzv. 
»pravih izjava« (Wittgenstein, Tarski). Mnoge poti- 
caje za semantička filozofska istraživanja nailazi- 
mo već kod E. Husserla, a neke su njegove teze 
razradili do izgrađenih filozofskih semantičkih si- 
stema A. Tarski i R. Carnap (Karnap). 


SENZUALIZAM, (lat. sensus osjet) filozofski 
pravac koji preferira osjetilnu spoznaju i radikali- 
zira još više empirističku gnoseologiju. Izvan osjeta 
nema nikakve druge spoznaje, osjeti su stoga izvor 
i kriterij svekolikog spoznavanja. Negirajući jedno- 
strano bilo kakvu aktivnu funkciju uma, senzua- 
listi su često završavali u vulgarnom materijalizmu, 
krajnjem skepticizmu i idealizmu. 

Uz mnoge grčke mislioce u kojih se nalaze 
mnogi elementi senzualizma (npr. Protagora, kire- 
naici, epikurejci i dr.) senzualizam je kao izgrađeni 
sistem zasnovao E. B. de Condillac (Kondijak), 
najznačajniji predstavnik tog pravca, koji smatra 
da svi intelektualni procesi nisu ništa drugo do 
»transformirani osjeti«. 


SILOGIZAM, specifičan oblik logičkog deduk- 
tivnog zaključivanja. U silogizmu se iz dvaju ili 
više logičkih sudova (v. Premisa) izvodi novi sud: 
zaključak (ili conclusio), na osnovu pravila koje je 
iznašla formalna logika pretežno još u doba Ari- 
stotela. Bitno je za silogizam da u obadvije premise 
postoji zajednički, posredni pojam (terminus medi- 
us) koji omogućuje zaključivanje. Silogizam se jav- 
lja u 4 figure. od kojih je tri iznašao Aristotel, a 

četvrtu je (koja je u stvari samo inverzija prve) do- 

dao Galen. Četiri su figure kategoričkog silogizma: 
M—P P—M M —P P—M 
S—M S—M M—S M—S 


S—P S—P S—P sS—P 
(S znači subjekt, P predikat, a M terminus medius). 
O vrijednosti i spoznajnoj funkciji silogizma 
v. Dedukcija, Indukcija, Logika, Premisa. 


SIMBOL, znak, biljeg, koji predstavlja, označu- 
je neki pojam ili na njega podsjeća; lik koji utje- 
lovljuje i u sebi reprezentativno sadrži smisao ne- 
kog predmeta ili apstraktne pojave, koji je ekvi- 
valent njihova značenja, a sadrži asocijativnu i 
sugestivnu komponentu. U nekim filozofijama, npr. 
u djelu Cassirera (Kasirer) »Filozofija simboličkih 
oblika«, simbolička reprezentacija je osnovna funk- 
cija svijesti, jer se sve ljudsko mišljenje kako naj- 
običnije, kolokvijalno, tako i najapstraktnije, logič- 
ko i matematsko, odvija u simbolima. Po Kantu, 
simbol određene ideje je »predstava predmeta po 
analogiji«. 

Simboličan, slikovit, predstavljen samo određe- 
nim znakom, u prenesenom smislu minimalan, tek 
toliko da bi podsjetio na određeni predmet ili doga- 
đaj; atribut koji se može pridodati pojavi kad je- 
dan simbol reprezentira čitav kompleks doživljaja. 

Simbolika, predstavljanje, reprezentiranje od- 
ređenih ideja, pojmova, misli, čuvstva pomoću 
karakterističnih ili ugovorenih znakova; također 
skup simbola. 

SIMBOLIČKA LOGIKA, pravac u logici koji je 
u XX st. postao dominantan u okviru formalne 1o- 
gike. Izvirući iz težnje da se pomoću specijalnih 
simbola, od kojih minimalan broj ostaje nedefini- 
ran, izbjegne nepreciznost i mnogosmislenost odre- 
đenih termina, pa da se stoga izbjegnu i logičke 
pogreške, taj je pravac u mnogim svojim varijan- 
tama završio često u potpunoj formalizaciji i hipo- 
staziranju određenih simbola i suviše naglašenom 
preferiranju matematskih odnosa jezičnih eleme- 
nata u okviru logičke problematike. Ovaj pravac 
ima, međutim, sigurno (osobito u minucioznim iz- 
vodima nekih logičara) i svoje pozitivne rezultate. 
Egzaktnost, pa i praktična primjenljivost (osobito u 
tehnici) mnogih rezultata te logike govori o vrijed- 
nosti nekih posebnih istraživanja toga pravca. 
Najznačajniji predstavnici raznih varijanti te logi- 
ke jesu u XX st. Russel, Whitehead (Vajthed), Witt- 
genstein, Carnap i Tarski. 


SINTEZA (grč. synthesis sastavljanje), opć. spa- 
janje, sastavljanje. U logici metodski postupak ko- 
jim se predmeti, pojave ili procesi proučavaju u 
njihovoj cjelovitosti, u jedinstvu, uzajamnoj pove- 
zanosti; spajanje više fenomena u jedan, odnosno 
jednostavnih misaonih tvorbi u složene i složenih 
u još složenije. U tom je smislu metodski postupak, 
koji je suprotan sintezi, analiza (v.), ali je istovre- 
meno s njom i nerazdvojno povezan. 

U Hegelovoj filozofiji ima sinteza posebno zna- 
čenje najvišeg stupnja dijalektičkog razvitka i 
spoznaje, koji nadilazi, u sebi uključuje i prevlada- 
va tezu i antitezu (v. Trijada). 

SKEPTICIZAM, u širem smislu svaka sumnji- 
čavost, nepovjerljivost, nazor o svijetu koji karak- 
terizira pretjerana kritičnost i sklonost uzdržljivo- 
sti. 

Skeptik, nepovjerljiv, sumnjičav čovjek. 

Skepticizam u filozofiji, pravac koji kao osnovni 
princip zastupa sumnju u vrijednost svih apodikti- 
čki izrečenih teoretskih i praktičnih tvrdnji, su- 
mnju u svaki spoznajni kriterij istinitosti i zahtije- 
va uzdržavanje od izricanja bilo kakvih sudova. 
Sadržan već u mnogim tezama sofista (osobito Gor- 
gije), pa i Elejaca, antički se skepticizam kao izgra- 
đeni nazor o svijetu pojavljuje potkraj IV st. pr. 
n. e. u učenju Pirona iz Elide i njegova učenika 
Timona. Ideal skeptičkog mudraca, nepomućenost 
i nepostojanje patnji, postiže se potpunim uzdrža- 
vanjem od suda, a time i od djelovanja. Mudrac se 
povlači u sebe i čuva se od afekata i nepromišlje- 
nog djelovanja i nalazi u samom sebi potpuni mir. 
Od kasnijih nastavljača skepticizma posebno se, uz 
filozofe Platonove akademije (Arkesilaj, Karnead) 
poznati Enesidem iz Knososa (početak n. e.) i Sekst 
Empirik, koji je u tri knjige Pironovih postavki 
iznio osnovni sadržaj skeptičkih učenja. Pokušaj 
da se uzdrma naivno povjerenje u spoznajnu sposo- 
bnost čovjeka karakterizira deset Enesidemovih 
tropa koji upućuju na relativnost svakog opažanja i 
nemogućnost da se istinito odijeli od prividnog. 
Upravljen, kako kažu skeptici, protiv svakog dog- 
matizma, taj radikalni spoznajni agnosticizam, koji 
se ovdje kao i kasnije temelji na jednostranoj em- 
pirističkoj gnoseologiji, na etičkom planu konze- 

kventno dovodi do punog relativizma i nihilizma. 
Ukoliko, naime, ne postoji spoznaja same stvari, 
ne može se predvidjeti koji će uspjeh proizaći iz 
naših postupaka. Bez obzira, međutim, na kritičnost 
i dijalektičnost skeptičkog mišljenja koje je otkrilo 
mnoge protivurječnosti i suprotnosti unutar rani- 
jih škola, ovo učenje karakteriziraju crte opadanja 
i izrođavanja nekadašnje poletne energije i snage 
antičke filozofske misli. »Nemoć duha da shvati 
stvari pironovci smatraju bitnom stranom, njego- 
vom realnom energijom« (Marx). 


SKOLASTIKA, srednjovjekovna kršćanska fi- 
lozofija, koja je kao »služavka teologije« (ancilla 
theologiae) imala prvenstveni zadatak da racional- 
no opravda crkvene dogme kao i uopće božju op- 
stojnost, besmrtnost duše itd. Unutar tih teza, i 
ograničena njima, skolastička je filozofija, koja se 
zasnivala na nekim Aristotelovim izvodima, raz- 
vila često minuciozno razrađene logičke distinkcije 
i definicije (npr. definicije supstancije, akcidencije, 
spoznaje itd.), te je kao »školska mudrost«, u tom 
formalnom pogledu dostigla visoku tehničku razi- 
nu. Rana skolastika obuhvaća razdoblje od IX do 
XII stoljeća. Glavni su njeni predstavnici Scot 
Eriugena, Anselmo od Canterberyja i Abelard. U 
drugoj fazi postaje, kao najširi pokušaj prilagođa- 
vanja Aristotela učenju katoličke crkve, filozofija 
i teologija Tome Akvinskog vrhuncem srednjovje- 
kovne skolastičke misli i temeljem kršćanske dog- 
matike sve do naših dana. Najveći sistematičar 
svoga doba i najbolji poznavalac filozofske tradici- 
je, on nastavlja na učenje dominikanca Alberta 

Velikog, boreći se kako protiv starog augustinskog 
učenja tako i protiv materijalističkih tendencija 
kršćanskih averoista. Posljednja je faza tzv. kasne 
skolastike u XIV i XV st., a glavni su predstavnici 
Duns Scotus (Duns Skot) i William Occam. 


Bez obzira na čitav niz zanimljivih i oštroumnih 
postavki (osobito u gnoseologiji kasne skolastike, a 
donekle i kod realistički koncipirane spoznajne te- 
orije Tome Akvinskog), čitava je skolastička misao 
sputana okvirima kršćanske dogmatike, prigušena 
bezbrojnim formalno-logičkim i terminološkim di- 
stinkcijama kauzističkim opravdanjima, pseudopro- 
blemima (npr.: koliko anđela može stati na vrhu 
koplja) i mrtvim, silogističkim i stereotipnim izvo- 
dima. U skolastičkom (a posebno Tominom) učenju 
o državi jasno se vidi i društvena opredijeljenost 
tih kršćanskih filozofa. Priznavanje monarhove 
vlasti kao božje volje, opravdavanje staleških raz- 
lika »po božanskom i prirodnom pravu«, vrednova- 
nje pokoravanja kao najveće vrline podanika, za- 
htjev za strogim kažnjavanjem svih heretika, va- 
treno branjenje vrhovne vlasti pape kao »namjesni- 
ka Kristova« itd., jasno govori o društveno regre- 
sivnoj ulozi te ortodoksne dogmatske katoličke filo- 
zofije i teologije. 

SLUČAJ, u najširem smislu svaki vremenski 
neodređen ili neodredljiv dogadaj što se nije mo- 
gao predvidjeti; zbivanje što stoji izvan zakono- 
mjernosti određenog kauzalnog lanca pojava; akt 
koji se uopće nije morao dogoditi ili koji se mogao 
dogoditi i drugačije. 

U filozofiji se — nasuprot raznim idealističkim 
i indeterminističkim koncepcijama, kao i nasuprot 
mehaničko materijalističkim i fatalističkim shva- 
ćanjima — već u Spinoze, a osobito u Hegela — 
slučaj objašnjava u okviru uzajamnog dijalekti- 
čkog odnosa prema nužnosti. Već sam pojam slu- 
čajnosti uključuje kategoriju nužnosti i obratno: 
s obzirom na što bi određena pojava bila slučajna 
ako ne s obzirom na nužnost, ili kako bi se neka 
pojava mogla odrediti kao nužna ukoliko se i ne 
pretpostavlja postojanje slučaja. 

Marksizam ukazuje da slučajnost nije samo 
subjektivna, misaona kategorija, već ima i ontolo- 
ški karakter, te da u određenom realnom procesu 
»slučajno« može početi novi kauzalni niz. 


SOFISTI, v. Grčka filozofija. 


SOFIZAM, pogreška u zaključivanju koja je 
(nasuprot nenamjernoj pogrešci koju zovemo para- 
logizam) učinjena namjerno, svjesno. Poznati je 
npr. sofizam Rogati koji glasi: »Što nisi izgubio, 
imaš?« — »Da.« — »Rogove nisi izgubio?« — »Ne.« 
— »Dakle, imaš rogove.« 


SOKRATOVE ŠKOLE, v. Grčka filozofija. 


SOLIPSIZAM, filozofski nazor koji kao krajnje 
ekstremni subjektivni idealizam, agnostički tvrdi 
da realno postoji samo »Ja« (lat. solus ipse, odatle i 
izraz solipsizam) i da je čitav svijet samo proizvod 
vlastitog subjekta. U raznim apsurdnim varijanta- 
ma (od Schopenhauerove tvrdnje da je »svijet mo- 
ja predodžba« do raznih teorija tzv. imanentista, 

empiriokriticista, mahovaca i dr.), solipsizam u sebi 
zaoštreno sadrži bitne protivurječnosti subjektiv- 
nog idealizma. Lenjin je u »Materijalizmu i empi- 
riokriticizmu« ukazao na neke karakteristike i 
aspekte tih protivurječnosti, kojih se uzalud, raz- 
nim jalovim spekulacijama i novim terminima, žele 
riješiti mnogi sistemi subjektivnog idealizma, skep- 
ticizma i agnostički zasnovanih spoznajnih teorija. 


SPOZNAJNA TEORIJA (noetika, epistemologi- 
ja), filozofijska disciplina koja ima za predmet isti- 
nitost spoznaje i raspravlja o spoznajnim izvorima 
kao i o mogućnosti, opsegu, pretpostavkama, gra- 
nicama i objektivnoj vrijednosti spoznaje. Većina 
filozofa (osobito nakon Baumgartena) identificira 
spoznajnu teoriju s gnoseologijom (grč. gnosis spoz- 
naja), dok M. Baldwin (Baldvin) i N. Hartmann 
smatraju da je gnoseologija samo metafizički dio 
spoznajne teorije pored njenog logičkog i psiho- 
logijskog dijela. 

Spoznajna teorija kao samostalna školska filo- 
zofijska disciplina nastaje tek u XIX st., ali su mno- 
ga odlučna spoznajnoteoretska pitanja postavljena 
već u grčkoj filozofiji, posebno nakon sofista i So- 
krata. Standardne historije filozofije smatraju da 
sofistička  antropološka orijentacija predstavlja 
ujedno i obrat od ontologijskih (miletska škola, 
Elejci, Empedokle i dr.) k spoznajnoteoretskim pro- 
blemima. No u tim počecima grčkog filozofskog mi- 
šljenja ipak prevladava, osim rijetkih izuzetaka, 
naivna i dogmatska teza da je svijet doista takav ka- 
kvim ga mi opažamo, te gnoseologija tek preko ske- 

ptičkih sumnji u mogućnost istinskog spoznavanja 
(što rezultira uzdržavanjem od svake pozitivne iz- 
jave) dolazi do kritičkog mišljenja koje, neovisno o 
svakoj predaji i uobičajenim shvaćanjima, podvrga- 
va ispitivanju vlastite spoznajne mogućnosti. U čita- 
vom je srednjem vijeku u raznim varijantama do- 
minantna misao o istini kao adekvaciji stvari i uma 
(veritas est adequatio rei et intellectus). Razdioba 
na nižu (osjetilnu) i višu (umnu) spoznaju, koja je 
postavljena već u srednjem vijeku, zadržala se ka- 
ko kod Leibniza i Wolffa, tako i u čitavoj klasičnoj 
njemačkoj filozofiji, te se niža spoznaja obično 
identificira s estetskom, a više s eminentno filozof- 
skom. 


Za novovjeku je filozofiju karakterističan za- 
htjev da filozofija treba da u stvari otpočne spo- 
znajnom teorijom, te su stoga njeni osnivači, Des- 
cartes i Locke, ujedno i prvi istinski novovjeki 
filozofi. I dok Descartes otpočinje svoju spoznajnu 
teoriju sumnjom u adekvatnost osjetilnih podataka, 
sumnjom u sve osim u samu sumnju, u mišljenje, 
John Locke izgrađuje prvu gnoseologiju zasnovanu 
na osjetilnosti i u okviru teorije o primarnim i 
sekundarnim kvalitetama ukazuje na mnoge ele- 
mente one spoznajne teorije koja će i kasnije osta- 
ti karakteristična za niz materijalističkih filozofa 
(Holbach, Diderot i dr.). Od tada će u spoznajnoj 
teoriji, s obzirom na izvore i objektivnu vrijednost 
spoznaje, prevladavati suprotne teze racionalizma 
(samo je umna spoznaja sigurna), empirizma (ništa 
nije u umu što prije nije bilo u osjetilima), kritici- 
zma (Kantov kopernikanski obrat po kojem se 

spoznaja temelji na apriornim kategorijama i či- 
stim zorovima subjekta, a ne u objektu) i intuicio- 
nizma (koji daje prednost neposrednom, izravnom, 
intuitivnom spoznavanju pred diskurzivnim, pojmo- 
vnim mišljenjem), a s obzirom na predmet spoznaje 
stajališta realizma, iđealizma, pozitivizma, feno- 
menalizma i dr. Tako se razni pravci spoznajne 
teorije razlikuju jednom po tome da li stavljaju u 
sumnju mogućnost objektivne spoznaje (agnostici- 
zam, fikcionalizam), ili potvrđuju spoznatljivost 
svijeta te se time vežu uz iskustvo (empirizam, 
senzualizam), ili pak, identificiraju logos i bitak, 
utvrđuju punu racionalnu transparentnost univer- 
zuma (panlogizam) ili, napokon, spoznaju ograniču- 
ju na isključivu mogućnost iskustvene spoznaje 
fenomena, te tako »stvar po sebi«, noumenon, stav- 
ljaju izvan spoznajnog područja (kriticizam). Dalja 
razdioba spoznajnoteorijskih pravaca nameće se iz 
pitanja da li samo iskustvo naprosto daje neposre- 
dnu spoznaju vanjskog svijeta (naivni realizam), ili 
tek posrednu spoznaju (tzv. kritički realizam, O. 
Kiilpe i dr.), ili ona uopće ne može principijelno pri- 
jeći područje svijesti (razne idealističke, a posebno 
novokantovske varijante). Novovjeka spoznajna 
teorija razvijala se u uskoj povezanosti i s nekim 
prirodnim naukama. Tako je npr. zasnovana i na 
fizici i to eksperimentalnoj u empirizmu (Bacon, 
Locke, Hume, Mill, a kasnije Mach i Avenarius) i 
teoretskoj u racionalizmu (Descartes, Leibniz), a od 
XIX st. nadalje osjeća se i utjecaj biologije (Spen- 
cer, Nietzsche), socijalnih znanosti (M. Weber, 
»sociologija znanja«) i tzv. duhovnih znanosti (Dil- 

thay (Diltaj). Općenito, međutim, ona se u svojem 
klasičnom obliku nakon Kanta ipak razvijala u 
okviru »slobodnih spekulacija« filozofske sistemati- 
ke i u biti jalovo istraživala bilo objektivni (»Svi- 
jet nije dan već zadan«), bilo subjektivni pol spo- 
znajnog procesa (»Ništa ne može biti spoznato što 
nije kao mogućnost spoznavanja sadržano u svije- 
sti«). 

Ukoliko se, međutim, prema biti spoznaje odre- 
đuju osnovi filozofije, gnoseologiji bez sumnje pri- 
pada osobit položaj u čitavoj filozofijskoj proble- 
matici. Ipak su se dijametralno razilazila mišljenja 
ne samo o načinu obradbe problema spoznaje već i 
samim pretpostavkama pa i mogućnostima istra- 
živanja ovog područja, te je sama ta činjenica 
unekoliko čitavu spoznajnu teoriju učinila proble- 
mom i dovela do potrebe da se ispita kako odnos 
između spoznaje kao predmeta istraživanja i teori- 
je o njoj, tako i sistematski položaj spoznajne te- 
orije prema određenim znanostima, filozofijskim 
disciplinama i cjelokupnoj filozofiji. I dok se spo- 
znajnoteoretska problematika čitavo devetnaesto i 
početkom dvadesetog stoljeća smatrala prvom i 
osnovnom  filozofijskom disciplinom, te je gotovo 
bila »stvar časti« pojedinih filozofa da napišu škol- 
ski »Uvod u spoznajnu teoriju« (Windelband, Jeru- 
salem, Cohen i dr.), u novije vrijeme i u okvirima 
građanske filozofije sve više prevladava teza da 
gnoseologija nije fundamentalni dio filozofije i da 
se osnovna filozofijska orijentacija mora temeljiti 
na ontološkim, odnosno na njima zasnovanim an- 
tropološkim temeljnim odlukama (Sartre, Heide- 

gger i dr.). Nasuprot tome postoji tendencija da se 
kako logika tako i spoznajna teorija povežu uz 
onu znanstvenu disciplinu u kojoj znanje dosiže 
najviši stepen formalne ispravnosti i sadržajne si- 
gurnosti, tj. uz matematiku. No dok se u logici ovog 
pravca raspravlja prvenstveno o metodskom pristu- 
pu i shemama primjerenim matematici, zadržava se 
spoznajna teorija prvenstveno na načinu spoznava- 
nja matematike i njenoj neprotivurječnosti, te se 
pokušava na tom području (a sva apsurdnost te po- 
pozicije ovdje je još jasnija) iznaći apsolutno sigur- 
no o iskustvu neovisno (apriorno) nužno znanje 
(tzv. logički pozitivizam bečkog kruga, logisti kao 
Russel, Whitehead i dr.). 

Svi se ovi raznoliki pravci i varijante spoznajne 
teorije ipak mogu u osnovi svesti na dvije bitne 
orijentacije. Prva u svojim posljednjim konzekven- 
cijama promatra spoznaju bilo kao samospoznaju 
svjetskog duha (Hegel) bilo kao »čisti sadržaj svi- 
jesti« (novokantovci), bilo kao ukupnost »osjetilnih 
kompleksa« (subjektivni idealizam kao i pozitivi- 
zam). Mnoge od tih varijanata dolaze često zapravo 
do istog rezultata: bitne subjektivnosti u spoznaji 
svijeta, razilazeći se jedino u pristupu predmetu i u 
prvim premisama takvog zaključka. Nasuprot nji- 
ma, vulgarna materijalistička spoznajna teorija za- 
stupa tezu, kritički još ne preispitujući samu su- 
bjekt-objekt relaciju, da svaka spoznaja izvire iz 
iskustva i u biti i principijelno može potpuno ade- 
kvatno i istinito odraziti, »zrcaliti« stvarnost. Stoga, 
nasuprot nekim varijantama idealizma, takva me- 
haničko-materijalistička spoznajna teorija polazi sa 

stajališta potpune spoznatljivosti u svijesti obliko- 
vanog svijeta i njegovih zakonomjernosti. Negiraju- 
ći naivno realistički i mehaničko materijalistički 
pristup fenomenu spoznaje, a ostajući na principi- 
ma koje gnoseologiju ne stavljaju u prvi plan filo- 
zofijskih istraživanja, marksizam unosi novo svje- 
tlo u spoznajnoteoretsku problematiku svojim uvi- 
dom u kompleksnu dijalektiku tzv. objektivnog 
realiteta i ljudskog mišljenja. Ljudska praksa u 
najširem smislu riječi postaje ontološki temelj 
i fundamentalna premisa cjelokupne filozofije. 
Praktična djelatnost pokazuje se kao »sredstvo za 
uništenje jednostranosti kako subjektiviteta tako i 
objektiviteta«, jer »svijest čovjeka ne odražava sa- 
mo objektivni svijet, već ga i stvara« (Lenjin, Fi- 
lozofske sveske). Spoznajna teorija je tako u biti 
identična s dijalektikom (odnosno logikom i onto- 
logijom), a istinska spoznaja svijeta ujedno je i nje- 
govo mijenjanje. 


STOICIZAM, filozofska škola (u prenesenom 
smislu i određen način uzvišenog, mirnog držanja) 
koju je oko 300 g. pr. n. e. osnovao Zenon iz Kitaje, 
a trajala je sve dok car Justinijan nije zatvorio sve 
filozofske škole 529. g. Naziv je nastao po mjestu 
(trijemu s ukrašenim zidovima — stoa poikile), u 
kojem je Zenon naučavao svoju filozofiju. 

Tzv. starijoj Stoi pripadaju osim Zenona, Kleant 
i njegov učenik Ariston. U III st. pr. n. e. sistemat- 
ski je razvio stoičko učenje Hrizip, a u tzv. »sre- 
dnjoj Stoi« najznačajniji su filozofi Panaitije i 
Posejdonije. U svojim teoretskim spisima Ciceron se 
mnogo oslanja na stoičku etiku, a najveći je pro- 

cvat škola doživjela za vrijeme Seneke, Epikteta i 
cara Marka Aurelija, u tzv. »mladoj Stoi«. 

Premda u stoičkoj filozofskoj orijentaciji u po- 
jedinim razdobljima dominiraju samo određena pi- 
tanja (u staroj i srednjoj gnoseološki i logički, a u 
mlađoj etički problemi) i premda u toku historij- 
skog razvoja stoička škola nije uvijek zadržala 
jedinstvene postavke, ipak se neki bitni elementi 
ukazuju kao karakteristični za čitavo stoičko nau- 
čavanje. Često u sebi protivurječni i nekoherentni 
ti elementi ponekad i eklektički sabiru mnoge 
teze heraklitske, aristotelovske i kiničke filozofije. 
Dok je stoička spoznajna teorija orijentirana uglav- 
nom empiristički, pa čak i senzualistički i strogo 
deterministički, etika se zasniva na racionalističkom 
preovladavanju razuma nad strastima i afektima. 
Osim fizici i etici, stoici su znatnu pažnju posvetili 
i logičkim istraživanjima (logiku dijele na gramati- 
ku, retoriku i dijalektiku). Ipak je centar stoičkih 
originalnih filozofskih preokupacija prije svega eti- 
čka problematika, pa tako i logika i fizika stoje u 
službi etike, a moralna valjanost postaje cilj cjelo- 
kupnog filozofiranja. 

Stoicizam je neovisnost o vanjskim događajima i 
prilikama, uopće o vanjskom toku svijeta (vidljiva 
unekoliko i kod epikurejaca i skeptika), ustvrdio 
ujedno i kao osnovnu odliku mudraca: mudrac je 
slobodan i ma šta mu se zbilo u svakodnevnom živo- 
tu, ništa ne može pokolebati njegovu krepost, zna- 
nje i sreću: njegova mudrost i njegova sreća samo 
je u njemu samom i svijet ga se ne tiče. U tom 
negiranju svega vanjskog očituje se jasno i unutar- 

nja osamljenost pojedinaca, te je njegova ravno- 
dušnost prema općim ciljevima uvjetovana često 
socijalnim i moralno-političkim prilikama određe- 
nog vremena. Prevladavanje vanjskog svijeta omo- 
gućuje sreću mudraca. No taj svijet, nad kojim 
čovjek nema nikakve moći, može se prevladati jedi- 
no u unutrašnjosti individuuma; mudrac stoga mora 
postati gospodarem utjecaja što ih svijet na njega 
izvršava. Ti se utjecaji reflektiraju prije svega u 
čuvstvima i požudama. Mudrost je, dakle, nepomi- 
čno mirovanje u samom sebi, oslobađanje od afeka- 
ta, bešćutnost (apatija). 

Premda se stoička filozofija nije, zbog princi- 
pijelne ravnodušnosti prema svemu zbiljskom opre- 
dijelila ni za jedan oblik države, ipak je upravo ona 
prva razvila ideju svjetskog građanstva. Stoici na- 
puštaju kao preživjelu onu razliku između Helena i 
barbara koju je još zastupao Aristotel. U ideju 
pravednosti i opće ljubavi za čovjeka, stoici uklju- 
čuju i roba, iako za svoje socijalne zahtjeve, u skla- 
du s etičkom tezom o ravnodušnosti, nikad nisu stu- 
pili u aktivnu borbu. Anticipirajući profetski u svo- 
jim kontemplacijama o društvu velike progresivne 
pokrete masa, stoička škola ipak ostaje praktički 
ograničena svojim pasivnim promatranjem, intro- 
spekcijama, nezainteresiranošću za zbiljska histo- 
rijska vrenja i društvenom neangažiranošću. 

Stoička škola znatno je utjecala na ranokršćan- 
ske mislioce, a mnoge teze te filzofije ostavile su 
traga u velikim sistemima novovjeke racionalisti- 
čke filozofije, osobito u Spinoze. 


252 


Stvar po sebi — Subjektivizam 


STVAR PO SEBI (njem. Ding an Sich), jedan od 
osnovnih pojmova Kantove filozofije, kojim se 
označuje ono što postoji po svom vlastitom bitku, 
nezavisno od subjekta koji spoznaje, odnosno ne- 
zavisno od transcendentalnih kategorija i čistih 
zorova. Stvar po sebi samo je granični pojam, ona 
je korelat pojavnosti, ali ostaje nespoznatljiva jer 
spoznaja ne može biti nikad lišena mogućeg načina 
spoznavanja. Spoznaja je, po Kantu, vezana uz 
osjetilnu zornost pa ostaje samo pojavna (fenome- 
nalna), a ne može nikad prodrijeti u noumenalnu 
sferu (v. Noumenon). 

Premda je stvar po sebi ona Kantova kategorija 
koja predstavlja »posljednji ostatak materijali- 
zma«, koji kasnija idealistička filozofija (osobito 
Fichte) potpuno odbacuje, ipak je Kantovo dijelje- 
nje na pojavni svijet i nespoznatljivi svijet »stvari 
po sebi« karakteristično za ono metafizičko mišlje- 
nje koje ne vidi da u procesu spoznaje, u samoj 
praksi »stvar po sebi« postaje sve više »stvar za 
nas«. Što su nam više poznata svojstva neke stvari, 
to nam je više poznata i sama »stvar po sebi«, pa 
je stoga neopravdana Kantova tvrdnja o njenoj 
načelnoj nespoznatljivosti (v. Kriticizam; Njema- 
čka klasična filozofija), 

SUBJEKTIVIZAM, više različitih pogleda na 
svijet, odnosno filozofskih nazora što u mnogobroj- 
nim varijantama tvrde primat subjektivnosti, od- 
nosno po kojima je sva spoznaja subjektivna i izri- 
če samo reakcije, stanja i modifikacije subjekta. Ra- 
dikalni subjektivizam odriče u gnoseologiji mo- 
gućnost bilo kakve objektivnosti u spoznaji istine 

te subjekt postaje jedina mjera i kriterij za valo- 
rizaciju spoznaje predmeta. Po raznim subjekti- 
vističkim naziranjima, istina uopće ne postoji po 
sebi, već po subjektivnom bitku (»Nicht An-sich, 
sondern als Fiir-ein-Subjektsein«) te jedan te isti 
sud može biti za jednog istinit, a za drugog lažan. 
Unutar tih koncepcija varira se, štaviše, i ontološka 
teza da samo svijest ima zazbiljnost, a da su vanj- 
ski svijet i bitak samo osjeti, skup ili snop predo- 
džbi, pojmovi subjekta. Ekstremna forma takvog 
subjektivnog idealizma je solipsizam (v.). U prakti- 
čno etičkom smislu, subjektivizam se može uglav- 
nom poistovetiti s relativizmom, odnosno s nazo- 
rom da ne postoje nikakve objektivne općevažeće 
moralne vrijednosti, norme ili dužnosti, već da je 
jedino vrijednostan sud individuuma mjerodavan 
za procjenjivanje vlastitih postupaka (etički indi- 
vidualizam). 

SUD, u logici, vrst iskaza kojim se nešto tvrdi ili 
odriče; uz pojam i zaključak jedan od bitnih eleme- 
nata logike. Logički je sud sastavljen od subjekta 
(S), predikata (P), kopule koja izriče različit odnos 
između S i P i tzv. »četvrtog elementa«, tj. elemen- 
ta tvrdnje. 

Tradicionalna elementarna logika dijeli sudove 
po kvantitetu, relaciji i modalitetu. Po kvantitetu, 
tj. po njihovom opsegovnom odnosu, sudovi mogu 
biti univerzalni (Svi ljudi su smrtni), partikularni 
(Neka smrtna bića su ljudi) i singularni (Sokrat je 
čovjek). Kvalitetom suda izriče se prihvaćanje ili 
odbacivanje odnosa između subjekta i predikata, tj. 
njihova sadržajna relacija, a dijele se na afirmativ- 

ne (S je P), negativne (S nije O). odnosno limitativne 
(S je ne P.). Po relaciji sudovi mogu označavati bezu- 
vjetni odnos, i tada su kategorički (S je P), ili tek 
uvjetni dnos, i tada su hipotetički (Ako je A tada je 
i B). Neki logičari smatraju da s obzirom na relaciju 
postoje još i tzv. rastavni ili disjunktivni sudovi, u 
kojima se različiti predikati međusobno isključuju 
(Sjeili Prili Pzili...). Po modalitetu sudovi mogu 
izražavati ili samo vjerojatnu opravdanost veze iz- 
među subjekta i predikata (tzv. problematični sudo- 
vi, npr.: Izvan zemlje može biti živih bića), ili izri- 
cati zbiljsku, faktičnu vezu koja doista postoji (tzv. 
asertorni sudovi, npr.: Na nebu su zvijezde), ili pak 
tvrditi opću logičku nužnost veze između subjekta 
i predikata (tzv. apodiktički sudovi, npr.: Živo biće 
mora umrijeti). I dok je kod problematičnih sudova 
suprotna tvrdnja također moguća, a kod asertorič- 
kih nije nezamisliva kontradiktorna suprotnost 
(premda je zbiljski isključena), apodiktički sudovi 
izražavaju potpunu nezamislivost suprotnog, tvrd- 
nju da nešto može biti samo tako kako je izrečeno 
i nikako drugačije (v. Modalitet). 

Logički sud posebno se odlikuje time što ima- 
nentno iskazuje neku tvrdnju, a samim tim u sebi 
uvijek sadrži mogućnost da bude istinit ili neistinit 
(što ne mora biti sadržano u rečenici koja npr. može 
iskazivati i neku molbu, pitanje ili želju). Logički 
sud posjeduje dakle osim triju elementa, što ih je 
ustvrdila tradicionalna logika, i »metagramatički« 
tzv. četvrti elemenat suda, elemenat tvrdnje, važe- 
nja ili nevaženja, elemenat odluke, tj. »praktičkog 
držanja« (Rickert), što ima psihološke korelate u 

pristajanju odnosno nepristajanju subjekta koji iz- 
riče sud. Da je logički sud četveročlana a ne tročla- 
na tvorba, to je u modernijoj logici akcentuirala 
naročito badenska škola (Windelband, Rickert, tzv. 
vrijednosna logika po kojoj ispravno misliti znači 
afirmirati logičku vrednotu), o tome su raspravlja- 
li i Lotze (Loce) — »sud o sudu« kao četvrti ele- 
ment; Sigwart — »Svijest o objektivnom važenju«; 
Brentano — momenat uvjerenja; a u nas je o tome 
pisao u raspravi »Teorija suda« M. Petras. 

Iz različitog tumačenja odnosa predikata i su- 
bjekta nastale su razne teorije suda. Dok je npr. 
Aristotel smatrao da je svaki sud uvrštavanje poj- 
ma subjekta pod opseg pojma predikata, drugi su 
logičari tvrdili obrnuti odnos, ili pak odnos identi- 
čnosti (tj. formalno ispravan sud može samo izricati 
puku tautologiju A=A). Prema tzv. egzistencijalnoj 
teoriji, u sudu se izriče naprosto opstojnost, egzi- 
stencija određene veze subjekta i predikata. 

Jednostranosti raznih formanologičkih pristupa 
problematici suda nastoje se prevladati u okviru 
novijih istraživanja što se zasnivaju na dijalektič- 
kom shvaćanju odnosa subjekta i predikata (u nas 
M. Marković). Odnos između njih nije niti odnos po 
opsegu niti isključivo po sadržaju, jer se u aktu 
suđenja opseg pojma subjekta uključuje u opseg 
pojma predikata, a sadržaj pojma predikata u sa- 
držaj pojma subjekta kao jedna od njegovih karak- 
teristika. Dok formalna logika u problematici suda 
ostaje na određivanju formalnih distinkcija i for- 
malnih ispravnosti, odnosno na podudaranju rezul- 
tata mišljenja s određenim vrstama suda, njihovim 

zakonomjernostima i pravilima, bez obzira na rea- 
lan sadržaj o kojem se sudi, dijalektička logika — 
koja preuzima i u sebi uključuje sve pozitivne re- 
zultate formalne logike — oblike mišljenja uvijek 
proučava u nerazdvojnoj vezi sa sadržajem i na po- 
štovanju pravila inzistira uvijek s obzirom na kon- 
kretne činjenice o kojima se sudi. 

SUPSTANCIJA, bitni, nepromjenljivi, prvi, te- 
meljni, po sebi postojeći nosilac svih stvarnih ozna- 
ka, što leži u osnovi, uvjetuje i omogućuje promje- 
ne svojstava pojedinih predmeta i pojava; konstant- 
na, trajna bit svega opstojećeg, za razliku od ne- 
samostalnih, nebitnih karakteristika što postoje sa- 
mo po nečem drugom (akcidencije). 

Predsokratovska grčka filozofija pokušala je 
supstanciju bez posebnih refleksija o izvoru i zna- 
čenju tog pojma uglavnom odrediti kao prabit, te- 
melj ili princip svekolike stvarnosti nasuprot 
promjenljivim pojavama. Platonove ideje su sup- 
stancijalne prirode, jer kao samostalne, vrijednosno 
zasnovane bitnosti ne podliježu nastajanju i nesta- 
janju. U Aristotela je supstancija unutar logičko 
metafizičke problematike tretirana kao subjekt, o 
kojom se nešto može izreći, ali sam ne može biti pre- 
dikat, dakle, kao najviša kategorija. Po Scotusu 
Eriugeni supstancija je nedjeljiva i bestjelesna, a 
mnogobrojni skolastičari je određuju kao za sebe 
i u sebi postojeće (»Per se esse«, »esse in se«) samo- 
stalno bivstvovanje što nije ničim drugim određeno 
(»nulla alia se indigens«), kao stvar koja po sebi 
egzistira (»res per se existens«). Toma Akvinski u 
svojem shvaćanju supstancije približuje se nekim 

aristotelovskim tezama zasnivajući, međutim, njenu 
opstojnost izvan subjekta. 

Klasičnu definiciju supstancije dao je u novovje- 
koj filozofiji Descartes: »Pod supstancijom možemo 
razumijevati samo stvar koja tako postoji da joj za 
postojanje nije potrebna nikakva druga stvar« 
(Principia Philosophiae). Nadovezujući na tu Des- 
cartesovu tezu, Spinoza dosljedno poriče mogućnost 
dualističkog shvaćanja svijeta i tvrdi, unutar svog 
monističkog nazora, postojanje samo jedne, besko- 
načne supstancije »koja ne može proizvesti drugu 
supstanciju«. On pod supstancijom razumijeva ono 
»što u sebi jest i pomoću sebe se shvaća, to jest ono 
čijem pojmu nije potreban pojam druge stvari od 
koga mora biti oblikovan«. U svojem glavnom djelu 
»Kritika čistog uma«, Kant definira supstanciju kao 
jednu od transcendentalnih kategorija i zastupa te- 
zu da pri svim promjenama pojava ostaje supstan- 
cija koje se kvantum u prirodi niti ne povećava ni- 
ti ne smanjuje. U smislu neuništivosti kvantiteta i 
nemogućnosti njegovog mijenjanja, pojam supstan- 
cije upotrebljava se unutar mnogih prirodoznan- 
stvenih i naturfilozofskih sistema. Engleski empiri- 
zam (osobito Hume, jer Berkeley, koji odbacuje po- 
stojanje materijalne supstancije, još zastupa tezu 
o egzistenciji tzv. duhovne supstancije), a kasnije u 
nešto modificiranoj formi i pozitivizam (Comte) ra- 
dikalno negiraju potrebu zasnivanja bilo kakve sup- 
stancije kao nekog »nepoznatog nosioca tjelesnih 
stanja«, te se ona svodi na »funkciju mašte«, ili na 
»sasvim subjektivno psihologijski princip«. Za Her- 
barta je supstancija, kao transcendentalni pojam iz 

kojeg nastaje pojam stvari, onaj nosilac svega što 
postoji koji se bitno razlikuje od svih predmetnih 
i pojavnih oznaka. I dok razni idealistički sistemi, 
nadovezujući u stvari na ove tvrdnju o dvije sfere 
opstojnosti (pojavnoj i noumenalnoj), identificiraju 
supstanciju bilo s duhom, »dušom svijeta«, »sa smi- 
slom promjenljivog besmisla«, bilo s drugim raznim 
apriornim principima postojanja, materijalistička 
naziranja ukazuju na to da supstancija i nije ništa 
drugo negoli materija u vječnom kretanju. Mark- 
sistički su teoretičari, nasuprot idealističkom, u 
stvari kantovskom i metafizičkom cijepanju svijeta 
na fenomenalnu i noumenalnu sferu, pokazali kako 
se supstancija kao bit i jezgro svekolike stvarnosti 
ne može razdvojiti od pojedinačnih formi ispoljava- 
nja (od pojava), već se može shvatiti samo u neraz- 
dvojnom dijalektičkom jedinstvu s njima. 


SUPSUMCIJA (od lat. sub pod i sumere uzeti), u 
logici svrstavanje nižeg pod viši rodni pojam, ili 
pod neki opći sistem, također podređivanje poseb- 
nog pod opće. U nekim logičkim teorijama suda, 
koje se zasnivaju na opsegovnim odnosima, smatra 
se da sud nastaje podređivanjem, supsumcijom poj- 
ma subjekta pod pojam predikata ili, obrnuto, pre- 
dikata pod pojam subjekta (v. Sud). 

SVIJEST, ukupnost svih racionalnih, razumskih 
odnosno spoznajnih funkcija, relacija i subjektivnih 
mogućnosti čovjeka u pronicanju i shvaćanju objek- 
tivnog svijeta što zajedno tvore njegovu tzv. duhov- 
nu ličnost; svijest je i ukupnost svih psihičkih 
doživljaja u individuumu (individualna svijest), ili 

socijalnoj zajednici (kolektivna svijest). U prenese- 
nom smislu, svijest označava kako spoznajnu tako i 
moralnu jasnoću, izvjesnost i sigurnost u prepozna- 
vanju ili određivanju nekog predmeta, društvene 
ili idejne situacije ili samog sebe. (Svijest o svojoj 
ulozi, svojim dužnostima, misiji, tzv. klasna svijest, 
zatim samosvijest i dr.). 

U svojim nižim, elementarnim oblicima, kao što 
su osjeti, određena čuvstva i opažaji, pa i neke pre- 
dodžbe, svijest nije samo svojstvo čovjeka, već se 
— u manjoj ili većoj mjeri — može pripisati i 
drugim živim bićima koja posjeduju razvijeniji 
živčani sistem, a posebno njegov centralni dio: 
mozak. No u svojim višim oblicima — kao što su 
pojmovno,  diskurzivno mišljenje, kompleksna 
čuvstva i predodžbe — svijest je karakteristična 
isključivo za čovjeka i ima svoje fiziološke korelate 
u sivoj kori velikog mozga, u tzv. cortexu. Psiholo- 
gija razlikuje i ispituje različite gradacije i veze 
između jasnih i nejasnih stanja svijesti (odnos- 
no polujasnih, podsvjesnih ili nesvjesnih stanja). 
Na te relacije i uvjetovanosti naročito su upozo- 
rile Freudova (Frojd) psihoanaliza, Adlerova indi- 
vidualna psihologija i Jungova psihološka tipo- 
logija. 

Pitanje odnosa i primata između biika i svijesti, 
materijalnog i psihičkog, realnog i duhovnog, 
jedno je od osnovnih pitanja svake filozofije. 
Marksizam ukazuje materijalistički na to da je 
čovjekova svijest određena njegovim društvenim 
bićem. a ne obratno, kao što tvrdi većina idealistič- 
kih filozofija u raznim varijantama od Platona 

do novijih teza o primatu tzv. svijesti uopće 
(Bewusstsein iiberhaupt — što je za Kanta »ukup- 
nost nužnih i općenovaljanih uvjeta cjelokupne 
spoznaje predmeta«), ili o bitku koji je fundiran 
ili predodređen njegovim smislom. 
SVRHOVITOST v. Teleologija. 

TELEOLOGIJA (odnosno svrhovitost), upuće- 
nost na neki konačni cilj ili svrhu koja se očituje 
u raznim djelovanjima, pojavama ili htijenjima što 
teže realizaciji izvjesnog uzora ili ostvaruju neki 
unaprijed određeni smisao. Svrhovitost može bi- 
ti i princip promatranja organske prirode u ana- 
logiji prema svakom ljudskom djelovanju zasno- 
vanom na određenom cilju. 

Suprotnost između teleološkog i antiteleološkog 
naziranja o svijetu postoji još u prvoj antičkoj filo- 
zofiji prevladavanjem teološkog gledanja koje je 
prisutno u mnogobrojnim primitivnim religioznim 
nazorima (animizam, antropomorfizam). Razlikova- 
nje causa finalis od causa efficiens (finalnog, svrho- 
vitog od djelatnog uzroka) koje je prvi postavio 
Aristotel, dominira s obzirom na problematiku svr- 
hovitosti kako srednjovjekovnom filozofijom tako i 
mnogim filozofskim i prirodoznanstvenim nazorima 
od Kanta i Darwina. Srednjovjekovni teolozi i filo- 
zofi u većini slučajeva promatraju svijet kao struk- 
turu bitka u kojoj je sve upravljeno na posljednji 
cilj. No već mehanicističko shvaćanje na pragu no- 

vog vijeka pokušava iz prirodnih znanosti izbaciti 
teleologiju i objasniti svijet samo iz djelatnih uzroka 
u užem smislu riječi. Leibniz nastoji u svom siste- 
mu prestabilirane harmonije i samosvojnih zatvore- 
nih monada unekoliko ujediniti mehaničko i teleo- 
loško gledište. Po Kantu, teleologija treba da bude 
primijenjena samo kao regulativni princip prosuđi- 
vanja prirode, tj. ne u smislu tumačenja objektiv- 
nog zbivanja. Zato je za Kanta potpuno bezvrijedan 
teleološki dokaz opstojnosti božje, koji bi htio iz 
svrhovitosti prirode zaključiti na nužnost postoja- 
nja najvišeg uzroka. Hegel smatra da je u svrsi ono 
što je posljedica i rezultat ujedno i neposredno dje- 
latni razlog. Svrha je kao ono subjektivno odijelje- 
na od vanjskog opstanka, a čitava se djelatnost 
sastoji u »prevođenju subjektivne forme u objek- 
tivitet«. Tako je čitav teleološki proces prevođenje 
»pojma koji razgovijetno postoji kao pojam u ob- 
jektivnost«. 

Mnoge vitalističke koncepcije novijeg vremena 
(H. Driesch (Driš) i dr.) nastoje u okviru biološki 
zasnovanih teza uvesti pomoću raznih, često pseudo- 
naučnih kategorija (životna entelehija itd.), ponovno 
teleološka naziranja. Oštru kritiku teističkih nazi- 
ranja o svrhovitosti dao je već L. Feuerbach: »Tei- 
zam iz slučajnosti reda, svrsishodnosti i zakonitosti 
u prirodi izvodi zaključak o njihovom proizvoljnom 
podrijetlu, o tome da postoji biće koje se razlikuje 
od prirode i koje u prirodu po sebi (an sich) kaotič- 
nu i ravnodušnu prema svakoj određenosti, unosi 
red, svrsishodnost i zakonitost.« Za Nietzschea je 
svaka »prividna svrhovitost samo posljedica volje 

za moći«. Smatrajući Hegelovo gledište o svrhovi- 
tosti »veoma dubokim«, koje samo treba obrnuti, 
Lenjin je u »Filozofskim sveskama« ukazao na to 
kako su »... svrhe čovjeka izazvane objektivnim 
svijetom i pretpostavljaju ga — nalaze ga kao dato, 
kao nešto što je tu. Ali čovjeku se čini da su njego- 
ve svrhe uzete izvan svijeta, da su nezavisne od 
svijeta«. 


TRANSCENDENTALNO, pojam koji najviše 
upotrebljava Kant i njime označava ono što se od- 
nosi na apriorne uvjete svakog iskustva, što, dakle, 
omogućuje našu spoznaju. Transcendentalna aper- 
cepcija (12 kategorija i 2 čista zora: prostor i vri- 
jeme) omogućava i uvjetuje način spoznaje svekoli- 
ke zbilje, te postoji neovisno o iskustvenoj građi, 
empirijskom sadržaju spoznaje. Transcendentalna 
je svaka spoznaja koja se »ne bavi predmetima već 
uopće našim načinom spoznavanja predmeta, ukoli- 
ko ovaj treba da bude apriorno moguć« (Kant). 


TRANSCENDENTNO, nešto što prelazi (tran- 
scendira) granice iskustva, što je s onu stranu em- 
pirijskog, ili što prelazi područje čovjekove svijesti, 
što je onostrano, onosvjetsko, što nadilazi ljudske 
mogućnosti shvaćanja. 


TRIJADA, pojam koji u raznim filozofskim siste- 
mima znači način tumačenja i shvaćanja svijeta u 
tri osnovne faze, ili u dijalektičkim filozofijama po- 
jam kojim se označava da se svekoliki razvoj odvija 
unutar triju osnovnih stupnjeva spoznaje kojima od- 
govara i ontička struktura zbilje. Hegel smatra da 
su teza, antiteza (negacija teze) i sinteza (negacija 

negacije, tj. ukidanje ali istovremeno i prevladava- 
nje teze i antiteze na višem stupnju) bitni elementi 
cjelokupnog logičkog, spoznajnog i ontološkog raz- 
voja. Marx je ukazao (nasuprot idealističkom tre- 
tiranju trijade kod Hegela) da se unutar trijade, 
kao negacije negacije odvijaju i zbiljski historijski 
društveni procesi. 

UKUS (lat. gustus), smisao za lijepo, sposobnost 
osjećanja za umjetnički vrijedno, sposobnost suđe- 
nja o estetskim predmetima. Ukusom se također 
naziva i opći ukus određene epohe u smislu stila, 
mode tog razdoblja. 

Poznata izreka »De gustibus non est disputan- 
dum« (O ukusu ne treba raspravljati) ukazuje na 
subjektivitet i individualitet ukusa koji ne podliježe 
nikakvim objektivnim kriterijima. Mnogi objekti- 
vistički orijentirani estetičari ukazivali su, među- 
tim, na to da je karakter estetskog suda ipak od- 
ređen i strukturom samog objekta, pa da je stoga 
različitost individualnog ukusa ograničena predme- 
tom koji se valorizira (npr. za ljubicu nitko ne može 
ustvrditi da je veličanstvena). Kant je definirao 
ukus kao sposobnost rasudne moći da izabire opće- 
novaljano nezavisno od koristi i požude, »bezinte- 
resno«. Profinjenost ukusa uvjetovana je uglavnom 
dvama faktorima: prirođenom dispozicijom i estet- 
skim odgojem. No odgajanje ukusa, po Hegelu, 
»nije stvar estetike«. Croce zove ukusom »aktivnost 

koja sudi« i poistovećuje je s genijem — »aktivnoš- 
ću koja proizvodi«. »Ukus i genije u biti su isti.« 


UMJETNOST, specifična ljudska duhovna djelat- 
nost koja u sebi nosi elemente osjetilnosti a uklju- 
čuje kreativni momenat, samo stvoreno djelo i nje- 
govo doživljavanje; umjetnost je ujedno svaka 
sposobnost estetskog izražavanja odnosno oblikova- 
nje u tvorbe s estetskim djelovanjem određenih 
osjećaja, misli, doživljaja i mašte pomoću govorne 
ili pisane riječi, instrumenta ili ljudskog glasa, boje, 
mimike, linije, plastičnog oblika, pokreta itd. U 
širem smislu u umjetnost se ubrajaju djela literatu- 
re (lirika, ep, pripovijetka, roman, drama), zatim 
muzika, balet, gluma ili pantomima, ali se vrlo često 
pod taj pojam supsumira samo arhitektura, slikar- 
stvo, kiparstvo i grafička umjetnost. Umjetnost se 
može podijeliti i na produktivnu (neposredno stva- 
ralaštvo vlastitih umjetničkih djela) i reproduktiv- 
nu (muziciranje, gluma, recitacija). U posljednje se 
vrijeme osim tzv. primijenjene umjetnosti (umjet- 
nički izvedenog zanatstva), unutar šireg poimanja 
umjetnosti (dakle i kazališta, literature itd.), medij 
za umjetničku kreativnost nalazi u filmu i televi- 
ziji. 

Različiti oblici umjetnosti predmet su čitavog 
niza sistematizacija stvorenih na osnovu mnogo- 
brojnih kriterija i divizionih principa kao i estetsko 
filozofskih teza (v. Estetika). 


UPANIŠADI, v. Indijska filozofija. 


UTILITARIZAM (lat. utilitas, korist), pravac u 
etici po kojem je osnovno načelo i kriterij moralnog 

djelovanja korist. Utilitarizam se pojavljuje u dva 
osnovna cblika. 1) Individualistički ulilitarizam, 
koji smatra da je jedina svrha moralnog čina korist, 
odnosno dobrobit pojedinca. 2) Socijalni utilitari- 
zam, koji ljudsko moralno djelovanje vrednuje s 
gledišta sreće ili dobrobiti sviju, društva, zajednice. 
Poznat još i u antici (sofisti, Epikur i dr.) svoje- 
vrsni je utilitarizam blizak mnogim hedonistički 
i eudemonistički zasnovanim etikama. U svojem 
»klasičnom« obliku pojavljuje se, međutim, potkraj 
XVIII st. u Engleskoj (god. 1781. J. Bentham prvi 
put upotrebljava riječ »utilitarian«). Osim Jeremis- 
sa Benthama, koji se općenito smatra osnivačem tog 
pravca, glavni su zastupnici utilitarizma J. St. Mill, 


Paley (Peli) i dr. 

Nasuprot egoistički zasnovanom individualnom 
utilitarizmu, socijalni smjer toga etičkog pravca 
smatra da se tek u društvu može prosuditi koliko 
postupci individuuma škode ili koriste, pa se prema 
tome tako mogu i etički vrednovati. Postepeno se 
unutar takvog utilitarizma izgradila klasična for- 
mula tog pravca. Određeni je, naime, postupak 
utoliko moralniji ukoliko proizvede više »blaženst- 
va i sreće najvećeg broja ljudi« (»The greates happi- 
ness of the greatest number«). Kriterij je, dakle, 
moralnog postupka ovdje empiristički i psihologi- 
stički određen njegovim posljedicama u korist 
bližnjeg. Tako zasnovanom utilitarizmu protive se 
sve one etike (prije svega Kant, a zatim i Fichte, 
E. v. Hartmann i dr.) koje ćudoredno djelovanje 
vrednuju na osnovu namjere odnosno volje poje- 
dinca, bez obzira na posljedice što ne mogu biti 

predviđene u samom moralnom činu individuuma, 
pa stoga i ne podliježu etičkoj valorizaciji. 

UTOPIJA (od grč. u ne, nigdje i topos mjesto, 
tj. mjesto kojeg nema), idealna zemlja u kojoj vla- 
daju savršeni društveni odnosi, blagostanje i sreća; 
prvobitno naziv otoka u djelu Thomasa Morusa. U 
kolokvijalnom govoru: svaka neostvariva zamisao, 
mašta, sanjarije, fantastički koncept, idealno stanje 
koje se ne može realizirati. Utopijski: nestvaran, 
sanjalački, neostvariv, fantastičan. 

Platonova Republika, premda je kao projekt za 
buduće uređenje u sebi nosila sve bitne karakte- 
ristike tadašnjeg grčkog robovlasničkog društva i 
klasnog ugnjetavanja, prvi je značajan pokušaj 
idealnog, utopijskog koncipiranja ljudske zajednice 
u kojoj se za određene staleže zahtijeva zajedništvo 
žena i ukidanje privatnog vlasništva i proklamira 
vladavina duhovne aristokracije. Njegovo kasnije 
djelo »Zakoni« bliže je realnosti, i nakon Platono- 
vih razočarenja u Siciliji, gdje je bez uspjeha htio 
ostvariti svoje ideje o državi, nosi u sebi mnogo 
manje utopijskih, fantastičnih elemenata. Nasuprot 
Platonovim utopijskim djelima, Aristotel sistemat- 
ski i realistički obrađuje pojedina državna uređenja 
da bi ukazao, po njegovu mišljenju, na najbolji 
državni ustav po kojem narod »ne smije biti ni 
suviše zauzdan ni odviše obdaren slobodom«. 

Utopijsko mišljenje javlja se vrlo često upravo 
tamo gdje je unutar robovlasničkog uređenja vla- 
dala najokrutnija eksploatacija i gdje je utopijska 
težnja za slobodom i sretnijim životom postala i 
surogatom za zbiljsku neslobodu u »dolini suza«. 

Taj utopijski način mišljenja poprima kasnije i 
razne oblike ekstatičkog religioznog vjerovanja, a 
na toj se osnovi stvaraju i prve kršćanske općine u 
kojima vlada zajednička potrošnja i zajedničko vo- 
đenje domaćinstva. Evropski srednji vijek, među- 
tim, gotovo da ne poznaje (osim nekih neznatnijih 
pokušaja) utopijskih koncepata idealnog uređenja 
na zemlji, već njime suvereno dominira samo ideja 
raja zemaljskog u prošlosti i raja nebeskog u bu- 
dućnosti. Tek renesansni čovjek, čovjek oslobođene 
mašte i želje za ovozemaljskom srećom, stvara nove 
zamisli, ideale i nacrte boljeg društva. 

U djelu »De optimo republicae statu deque nova 
insulta Utopia«, engleski humanista Thomas Morus 
fantazira o otoku na kojem su ukinuta sva društve- 
na protivurječja, gdje vlada puna jednakost i slo- 
boda, a nestaje čak — jer ne postoji siromaštvo — 
— zločina i kazne. Sve je u Utopiji zajedničko, ne 
postoji privatno vlasništvo, društvene klase su uki- 
nute, a svi ljudi obavljaju u toku šestosatnog rad- 
nog dana sve poslove. Talijanski filozof, dominika- 
nac Tommaso Campanella, koji je 27 godina proveo 
u zatvoru, u svom utopijskom djelu »Civitas solis« 
zastupa ideal države zasnovane na harmonijskoj 
vladavini razuma, mudrosti, moći i ljubavi. I u 
njegovoj je utopiji sve zajedničko: žene, djeca, ku- 
će, spavaonice, kao i sva materijalna dobra. U drža- 
vi se ne cijeni zlato i srebro osim kao upotrebna 
dobra, tvari od kojih treba da se sačine posude i 
ukrasni predmeti, zajednički svima. Bez obzira na 
aristokratski karakter nekih njegovih koncepcija, 
bez obzira na propovijedanje kulturne i moralne 

selekcije, mnoge Campanelline zamisli sadrže i so- 
cijalističke elemente. Nakon Civitas solis javljaju 
se u XVII st. još mnogobrojni utopijski nacrti, ali 
oni znatno zaostaju za tim djelom kako po smio- 
nosti anticipacije tako i po izgrađenosti i domišlje- 
nosti čitave koncepcije budućeg društva. (Npr. J. 
Harrington: »Oceana«, J.V. Andrea: »Cristanopo- 
lis« i dr.) 

Tek je francuski revolucionar, vođa pokreta 
»jednakih« Francois Noš&l Babeuf (1760—1797), za- 
stupao radikalno potrebu izmjene postojećeg siste- 
ma i stvaranje društva ravnopravnih ljudi i time 
označio novo razdoblje utopijskog socijalizma. Pod 
pseudonimom Grachus on je u mnogobrojnim član- 
cima odlučno branio zahtjeve proletarijata i propo- 
vijedao državu s »nacionalnom zajednicom dobara«, 
izjednačenje svih građana i diobu proizvedenih do- 
bara na jednake dijelove, bez razlike na doprinos 
pojedinaca zajednici. Njegova je temeljna deviza 
da je »priroda dala svakom čovjeku pravo na uži- 
vanje jednog dijela svih dobara«. Nakon Babeufa 
javljaju se mnogi pisci, političari i filozofi koji 
utopistički zamišljaju buduće uređenje države za- 
snovano na idejama pravde i razuma. Tako je npr. 
Luis Sebastian Mercier, kroničar pariškog života 
za vrijeme revolucije, napisao zanimljivo utopistič- 
ko djelo L'an 2440 (godina 2440), a Etienne Cabet 
čuveni Voyage au Icarie (Putovanje u Ikariju). 

Od svih tih pokušaja mnogo su značajniji spisi 
Saint Simona, Fouriera i Owena, prvih tvoraca ide- 
ja o uređenju socijalističkih i komunističkih dru- 
štvenih sistema, što se javljaju u uvjetima relativno 

nerazvijenog proletarijata i početka industrijske 
revolucije. Saint Simon (Claude-Henri de Rouoroy) 
zastupa mišljenje da bi društvo trebalo osloboditi 
neproduktivnih slojeva, trutova i besposličara (ple- 
mići, vojnici, birokrati), da bi proizvodni slojevi 
(radnici, seljaci, obrtnici, ali i tvorničari i kapitali- 
sti) preuzeli upravu nad cjelokupnim društvom. 
Umjesto klasne borbe i upotrebe sile treba ostvariti 
klasnu suradnju i harmoniju, a ljudi bi morali spo- 
znati kako su braća pomoću potpuno reformirane 
religije, »novog kršćanstva« (»Nouveau christianis- 
me«). Charles Fourier (1772—1837) smatra da bi se 
buduće društvo, do kojeg se može doći putem pro- 
svjećivanja i uvjeravanja, sastojalo od niza zajed- 
nica, »falanga«, koje bi obuhvaćale oko 1500 ljudi, 
živjele zajedno u velikim zgradama i bavile se pre- 
težno zemljoradnjom. Sve dok postoji privatno vla- 
sništvo ljudi će se međusobno mrziti i biti neprija- 
telji pa će tek njegovo dokidanje biti prva pretpo- 
stavka harmonijskog društva. I za Roberta Owena 
je privatno vlasništvo, uz buržoaski brak i religiju, 
osnovni izvor sviju društvenih zala. Pokušavajući 
i praktično provesti svoje koncepcije, on kao vlas- 
nik tvornice provodi razne reforme, skraćuje radni 
dan, gradi radničke stanove i otvara škole za 
radničku djecu. No sve njegove realizacije iđealnih 
koncepcija (npr. komunističke naseobine u Americi, 
banka za razmjenu na osnovu procjene vrijednosti 
utrošenih sati za izradbu proizvoda i dr.) propada- 
ju u nerazvijenim ekonomskim i socijalnim uvje- 
tima i zbog općih proizvodnih zakonomjernosti ka- 
Pitalističke okoline. 

Utopisti-socijalisti preteče su naučnog socijali- 
zma i pojavljuju se u razdoblju prvih borbi između 
proletarijata i buržoazije. Oni vide suprotnosti i 
antagonizme tih klasa, vučje odnose koji vladaju 
u periodu prvobitne akumulacije kapitala kao i 
djelovanje razornih elemenata u samom vladaju- 
ćem društvu, ali ne vide u proletarijatu »nikakvu 
historijsku samoaktivnost, nikakav njemu svoj- 
stven politički pokret«. Stoga oni »odbacuju svaku 
političku, naročito svaku revolucionarnu akciju« i 
svoj cilj žele postići mirnim putem, pa »pokušavaju 
da sitnim eksperimentima koji, naravno, promašu- 
ju, i djelovanjem primjera prokrče put novom 
društvenom uređenju«. Ali ti spisi sadrže i mnoge 
radikalne i smione kritičke elemente. »Oni napada- 
ju na sve osnove postojećeg društva. Zato su pružili 
izvanredno dragocjen materijal za prosvjećivanje 
radnika. Njihove pozitivne postavke o budućem 
društvu, npr. ukidanje suprotnosti između grada i 
sela, ukidanje porodice, privatnih zgrada, najam- 
nog rada, proglašavanje društvene harmonije, pre- 
tvaranje države u prostu upravu nad proizvodnjom 
— sve te njihove postavke izražavaju samo od- 
stranjivanje klasne suprotnosti koja se upravo poči- 
nje razvijati, koju oni poznaju tek u njenoj prvoj 
bezobličnoj neodređenosti. Zato i same te postav- 
ke imaju još samo utopistički smisao« (Manifest 
Komunističke partije). 

Fantastičke, utopističke slike budućeg društva 
nastaju pretežno u vrijeme kad je proletarijat još 
nerazvijen i kad njegova samosvijest fantastično 
shvaća svoj vlastiti položaj, kad samo u općim, 

apstraktnim koncepcijama naslućuje potrebu mije- 
njanja postojećeg. Stoga utopijski socijalizam — 
koji je kritizirao, proklinjao i optuživao kapitali- 
stičko društvo, koji je maštao o boljem poretku i 
uvjeravao vlastodršce o nemoralnosti eksploata- 
cije — »nije mogao pokazati pravog izlaska. Nije 
znao ni razjasniti bit najamnog ropstva pod kapi- 
talizmom, ni otkriti zakone njegova razvitka ni naći 
novu društvenu snagu koja je sposobna da postane 
tvorac novog društva« (Lenjin). Osim analiza 
Marxa (u »Manifestu Komunističke partije«), Engel- 
sa (u »Anti-Diihringu«) a zatim naročito K. Kaut- 
skog (u »Thomas More i njegova utopija« i »Pre- 
teče novijeg socijalizma«), u novijoj marksistički 
orijentiranoj filozofiji posvećuje posebnu požnju 
utopijskom elementu njemački mislilac Ernst Bloch 
(»Duh utopije«, »Princip nada«). 


UŽIVLJAVANJE, v. Estetika. 

VEDANTA, v. Indijska filozofija. 


VITALIZAM (lat. vis, vitalis životna sila), bi- 
ološko odnosno »naturfilozofsko« učenje što sve 
životne pojave i funkcije tumači iz djelovanja po- 
sebne životne snage, odnosno određenog nemateri- 
jalnog životnog principa (duše, entelehije, životnog 
poriva i sl.), što je nepristupačan prirodoznanstve- 
nom istraživanju. Osnivač mu je francuski liječnik 
Paul J. Barthez, a glavna mu je karakteristika oštro 
razgraničavanje pojava u živoj i neživoj prirodi. 
Premda se u spoznajnim teorijama nekih iđeali- 
stičkih filozofa (osobito u obliku neovitalizma, što 
se modificirao na osnovu nekih suvremenih biolo- 
ških otkrića: H. Driesch i dr.) brane pojedine teze 
vitalizma, njega je potpuno napustila egzaktna 
naučna biologija. Neovitalisti naglašavaju autono- 
miju i aktivitet životnih procesa i nemogućnost 
njihova svođenja na mehaničko-kemijske zakono- 
mjernosti, zasnivajući, međutim, specifičnost biolo- 
ških faktora na tome što ih određuju i teleološki, 
smatrajući da ih reguliraju neke u stvari mistički, 


275 


Vitalizam — Voluntarizam 


neobjašnjivo, tajanstveno koncipirane »dominan- 
tne sile« i sl. Ovi se određujući faktori ponekad 
koncipiraju kao psihički, u tom slučaju riječ je o 
Psihovitalističkoj varijanti neovitalizma (Ad. Wag- 
ner, R. Pauli, Raoul France, Fr. Erhardt i dr.) 

VOLUNTARIZAM (lat. voluntaris volja), filo- 
zofski pravac, odnosno nazor o svijetu,koji u psiho- 
logiji, spoznajnoj teoriji ili metafizici smatra vo- 
lju osnovnim faktorom svakog psihičkog akta, spo- 
znajnoteoretskog procesa ili pak strukturalnom, 
temeljnom osobinom bitka samog. Ukoliko volju 
shvaća kao nesvjestan, slijep, primaran čin, na koji 
valja svesti sve druge psihičke procese, odnosno 
kao jedinstvenu sintezu osjeta, predodžbi i čuvsta- 
va (tako da je voljno djelovanje predstavljeno kao 
najpotpunija, najtipičnija forma svakog djelova- 
nja), voluntarizam se javlja u raznim ekstremnim 
oblicima alogističkih ili antilogističkih pravaca. 
Voluntaristička spoznajna teorija smatra da je vo- 
lja praosnova odnosno prauzor svekolikog spozna- 
vanja. Razni oblici voluntarističke metafizike za- 
stupaju pretežno tezu da je posljednji korijen, da 
je ono po sebi (»An-sich«) svih stvari svjetska, 
nadindividualna volja, poriv, stremljenje, kao unu- 
tarnje aktivno zbivanje i princip samog bitka. 

Od Augustina (koji smatra da je u svim dušev- 
nim moćima sadržana volja), Duns Scotusa, što od- 
lučno naglašava primat volje, B&hmea, Swedenbor- 
ga i drugih mističnih voluntarista pa sve do metafi- 
zičkog voluntarizma klasičnog predstavnika tog 
pravca Arthura Schopenhauera, razni filozofski si- 
stemi pokušali su u volji iznaći osnovu i ključ za 

rješenje svih gnoseoloških, ontoloških, psiholoških i 
etičkih problema. Pri tom se smisao riječi volja mi- 
jenjao: tako ona kod Schopenhauera ne predstavlja 
više karakteristiku individualne psihe, već je ta sli- 
jepa, bezrazložna, neuništiva volja u svom metafi- 
zičkom, nadindividualnom značenju praosnova svi- 
jeta, pa svijet i nije drugo do sama ta volja (Die Welt 
als Wille und Vorstellung). Glavni zastupnik »logi- 
stičkog voluntarizma« W. Wundt smatra da je svaki 
sadržaj psihe »uvijek ujedno i sastavni dio voljnog 
čina«. Zastupajući teoriju aktivizma, ta voluntari- 
stička psihologija tvrdi da voljni procesi »imaju 
tipično značenje koje je mjerodavno za shvaćanje 
svih duševnih doživljaja«. Voluntaristički zasnova- 
ne filozofije u raznim varijantama (elemente volun- 
tarizma nalazimo u Bergsona, R. Miller - Freien- 
felsa, Fr. Nietzschea, M. Schelera i dr.) povezane 
su često s iracionalističkim, ali ponekad i s intelek- 
tualističkim tendencijama. No sve one redovno (bez 
obzira na različite pa i oprečne spoznajne rezultate, 
odnosno optimističke ili pesimističke konzekvencije) 
i suviše jednostrano naglašavaju (u metafizičkoj 
suprotnosti prema svemu svjesnom, racionalnom ili 
kontemplativnom) nagonsko-emocionalnu, podsvje- 
snu, instiktivnu, vitalnu, aktivističko-volitivnu 
stranu cjelokupnog ljudskog opstanka. 


VRIJEDNOST, v. Aksiologija. 

ZOR (njem. Anschauung), neposredno zahvaća- 
nje odnosno spoznavanje duhovne (unutarnji zor) 
ili osjetilne (vanjski zor) zbilje. Čisti zorovi su kod 
Kanta oblici subjektiviteta unutar kojih se jedino 
može nešto promatrati: prostor i vrijeme. 

